# Йесо Киристей Евангели

Институт перевода Библии

## Йесо Киристей Евангели


Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru


Институт перевода Библии


Институт перевода Библии, 101000 Москва, Главпочтамт, а/я 360


ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

## Лукай

### Лукай

Лукай


Раздзурд

[1]

[2]

[3]

[4]

[5]

[6]

[7]

[8]

[9]

[10]

[11]

[12]

[13]

[14]

[15]

[16]

[17]

[18]

[19]

[20]

[21]

[22]

[23]

[24]


### Раздзурд


Лукай Евангели


Раздзурд


Зинаргъ киунугӕкӕсгутӕ!

Лукай Евангели Нӕуӕг Фӕдзӕхсти киунугутӕн сӕ еу ӕй. Нӕуӕг Фӕдзӕхст ӕма Зӕронд Фӕдзӕхст еумӕ ӕнцӕ Библи. Аци Киунугути Киунугӕ ӕности ӕндӕргъци адтӕй ӕма ӕй, адӕм тӕккӕ фулдӕр ке аргъаунцӕ, уӕхӕн Киунугӕ.

«Евангели» бердзейнаг дзурд ӕй ӕма нисан кӕнуй «Фарни Уац». Уотӕ исхудта Ӕ ахур Йесо Киристе Ӕхуӕдӕг. Нӕуӕг Фӕдзӕхсти ӕдеугур ес цуппар Евангелий, ӕма сӕ еугуреми дӕр дзурд цӕуй Йесо Киристей цард ӕма лӕггадӕ, Ӕ ахур ӕма, ци дессӕгтӕ искӕнидӕ, уони туххӕй, Ӕ мӕлӕт ӕма райгаси туххӕй.

Йесой ахури сӕйрагдӕр ӕй адӕймаги ервӕзундзийнадӕ. Хуцау адӕймаги уарзуй ӕма ин Ӕ зӕрдӕ зӕгъуй, куд фӕййервӕза, уотӕ, ӕма ин ӕ царди еци надбӕл ӕнхус кӕнуй. Зӕронд Фӕдзӕхсти дзурд цӕуй, Хуцау Моисей-пахампари фӕрци дзиуиттӕн куд равардта Ӕгъдау ӕма фӕдзӕхститӕ – еци фӕткитӕ ӕнхӕст кӕнгӕй, адӕймаг ӕрбахӕстӕг уодзӕнӕй Хуцаумӕ ӕма фӕййервӕздзӕнӕй. Моисейи фӕсте ци пахампартӕ адтӕй, етӕ дзурдтонцӕ, зӕгъгӕ, ӕрцӕудзӕнӕй Мессийӕ (бердзейнагау Киристе) – Хуцауи Ӕвзурст, Е адӕмӕн ӕрхӕсдзӕнӕй ервӕзундзийнадӕ сӕ фудтӕ ӕма тӕрегъӕдтӕй. И Мессийӕ, Хуцауи Ӕвзурст, дзиуиттӕ уотӕ берӕ кӕмӕ ӕнгъӕл кастӕнцӕ, адтӕй Йесо. Йесо Киристе радзурдта адӕмӕн Нӕуӕг Фӕдзӕхсти туххӕй ӕма син равардта уодӕнцойни нӕуӕг фӕдзӕхститӕ, Хуцаумӕ надбӕл бӕрӕг амонӕнтӕ.

Киристей уаци фӕсте алли адӕймаги бон дӕр ӕй Хуцаумӕ фӕххӕстӕгдӕр ун, уомӕн ӕма Хуцауи Паддзахадӕ адӕймагӕн ӕхе медӕгӕ ӕй.

Хуцауи Фарнӕ дуйнемӕ ӕрцудӕй Йесо Киристей фӕрци, Ӕ мӕлӕт ӕма Ӕ Райгаси фӕрци. Фарни Уаци сӕйраг медес уотӕ ӕй.

Лукай Евангели и цуппар Евангелиемӕй ӕй тӕккӕ ӕнхӕстдӕр, литературон ӕгъдауӕй хуӕрзарӕзт, аййев, гъӕздуг ӕвзагӕй финст Киунугӕ. Ӕригонӕй Лука райста хуарз ахурадӕ ӕма дохтир иссӕй. Е адтӕй амистол Павели еузӕрдион ӕмбӕлццон ӕ еугур балцити дӕр, ниффинста ма никкидӕр киунугӕ Архайд. Ӕ Евангелий раздзурди Лука зӕгъуй, раздӕр финст таурӕхътӕ, уӕдта цаутӕ ӕхе цӕстӕй ка фӕууидта, уони хабӕрттӕй ке пайда кодта, уой туххӕй (Лк. 1:2). Евангели финст ӕй бердзейнаг ӕвзагбӕл. Киристон динбӕл ци 20 ӕноси рацудӕй, уонӕми тӕлмацгонд ӕрцудӕй ӕгас дуйней сӕдӕгай ӕвзӕгтӕмӕ. Нур ба Евангели цӕуй дигорон ӕвзагбӕл.

Дигорон ӕвзагмӕ тӕлмаци бундор ӕй уруссаг ӕвзагбӕл Синодаг тӕлмац, уӕдта имӕ бӕстон каст ӕрцудӕй бердзейнаг критикон текст UBS Greek New Testament 5th Edition-мӕ гӕсгӕ. Зӕгъун гъӕуй уой, ӕма 2002 анзи дигорон ӕвзагбӕл мухури рацудӕй Иоанни Евангели, уӕдта ма рацудӕй аудиой формати дӕр.

Сӕрмагонд терминтӕ лӕвӕрд цӕунцӕ текстӕн ӕхеми, фал ӕнхӕстӕй ба ӕгас лӕдӕрундзийнӕдтӕ дӕр ӕнцӕ киунуги фӕстегӕй, дзурдуати, уоми ӕнцӕ географион нӕмттӕ, къартӕ.

Махӕн ӕхцӕуӕн ӕй, ӕ маддӕлон ӕвзаг дигорон кӕмӕн ӕй, еци адӕмӕн нур ба Библий аци киунугӕ аргъаунӕн фадуат ке ес, е.

Библи тӕлмацгӕнӕн Институт арфӕ кӕнуй Лукай Евангели тӕлмацгӕнгутӕ ӕма редактортӕн, уӕдта, киунугӕ дигорон ӕвзагбӕл цӕттӕ кӕнуни гъуддаги ка фенхус кодта, уонӕн еугуремӕн дӕр.

Библи тӕлмацгӕнӕн Иститут

### 1


Раздзурд

1Махӕн хуарз зундгонд цаути туххӕй беретӕ райдӕдтонцӕ таурӕхътӕ финсун, 2уӕдта, тӕккӕ райдайӕнӕй ӕвдесӕн ка адтӕй еци цаутӕн ӕма сӕ ӕхе цӕстӕй ка фӕууидта, ӕма Хуцауи Дзурд адӕмӕн ка игъосун кодта, етӕ нин сӕ фегъосун кодтонцӕ. 3Ӕз дӕр уони еугурӕй лӕмбунӕг сӕрӕй-бунмӕ рартасуни фӕсте исфӕндӕ кодтон, уӕларгъуст Феофил, дӕумӕ фӕд-фӕди ниффинсун, 4цӕмӕй базонай, ци ахурадӕ нин байамундӕй, уомӕн ӕ федар бундор.


Захарийӕн загътонцӕ Иоанни райгурди туххӕй

5Дзиуиттаг паддзах Ироди дзамани Авийи къуарӕй еу кохен[†] адтӕй, ӕ ном Захари, уӕдта ӕ уосӕ, Аарони муггагӕй, ӕ ном Елисаветӕ. 6Сӕ дууӕ дӕр Хуцауи размӕ рӕстаг адтӕнцӕ, Бардари ӕгас фӕдзӕхститӕ[†] ӕма фӕткитӕ дӕр ӕнаййеппӕй ӕнхӕст кӕнгӕй. 7Сувӕллӕнттӕ син н’ адтӕй, уомӕн ӕма Елисаветӕ адтӕй ӕнӕзӕнӕг, уӕдта сӕ дууӕ дӕр кардзуд адтӕнцӕ. 8Еухатт, Хуцауи размӕ ӕ ихӕс ку ’нхӕст кодта ӕ ради, 9уӕд имӕ, кохенти[†] ӕхсӕн ци фӕткӕ адтӕй, уомӕ гӕсгӕ радӕ ӕрхаудтӕй Хуцауи Ковӕндонӕмӕ[†] бацӕун бодӕ[†] содзунмӕ, 10иннӕ адӕм ба еугурӕй дӕр бодӕ[†] содзуни рӕстӕги ӕндегӕй кувтонцӕ. 11Хуӕрздӕфагӕ бодӕ кӕми фӕссодзунцӕ[*], уой рахес фарсӕй имӕ уӕд Бардар Хуцауи Изӕд фӕззиндтӕй. 12Захари, уой рауингӕй, фӕкъкъех ӕй, ӕма ӕ зӕрди тас бацудӕй. 13Фал ин Изӕд загъта:

– Ма тӕрсӕ, Захари, уомӕн ӕма дӕ кувд Хуцаумӕ фегъустӕй, ӕма дӕ уосӕ Елисаветӕн райгурдзӕнӕй фурт, ӕма ин ратдзӕнӕ ном Иоанн.

14Ӕма дин уодзӕнӕй зӕрдинцойнӕ ӕма цийнӕ, ӕма ин беретӕ ӕ райгурцӕбӕл бацийнӕ кӕндзӕнӕнцӕ, 15уомӕн ӕма цитгин уодзӕнӕй Бардар Хуцауи рази; нӕ ниуаздзӕнӕй сӕнӕ ӕма ӕндӕр карз ниуӕзтӕ, Сугъдӕг Уодӕй[†] фӕххайгин уодзӕнӕй ӕ мадӕй игургӕй[+]. 16Ӕма Иоанн Израили адӕмӕй берети раздахдзӕнӕй сӕ Бардар Еунӕг Хуцаумӕ; 17ӕма Хуцауи разӕй цӕудзӕнӕй Илий тухӕ ӕма мон, цӕмӕй фиддӕлти зӕрдитӕ раздаха сувӕллӕнттӕмӕ, ӕгоммӕгӕсти ба – раст гъудитӕмӕ, цӕмӕй Бардар Хуцауӕн адӕми цӕттӕдзийнадӕ бавдесун кӕна.

18Ӕма Захари загъта Изӕдӕн:

– Кутемӕй базондзӕнӕн уой, кӕд ӕма ӕз зӕронд дӕн, мӕ уосӕ дӕр каргун ку ӕй?

19Ӕ фарстӕн ин Изӕд загъта:

– Ӕз Гавриил дӕн, Хуцауи рази лӕууӕг, ӕма ӕрвист дӕн дӕ хӕццӕ дзорунмӕ ӕма Ӕ уацхабар фегъосун кӕнунмӕ; 20ӕма уӕд, сӕ рӕстӕги ка исӕнхӕст уодзӕнӕй, еци дзурдтӕбӕл мин ке нӕ баууӕндтӕ, уой туххӕй, цалинмӕ и дзурдтӕ исӕнхӕст уонцӕ, уӕдмӕ уодзӕнӕ ӕгомуг ӕма дӕ бон дзорун нӕ уодзӕнӕй.

21Адӕм ба Захаримӕ ӕнгъӕлмӕ кастӕнцӕ ӕма дес кодтонцӕ, Хуцауи Ковӕндони ке дзебӕл кӕнуй, уобӕл. 22Ӕма, ӕндӕмӕ рацӕугӕй, ӕ бон адӕммӕ дзорун н’ адтӕй; ӕма уӕд балӕдӕрдтӕнцӕ, Ковӕндони дессаг ке фӕууидта, уой; ӕма, ӕгомуг уогӕй, сӕ хӕццӕ дзурдта, ӕ къохтӕй амонгӕй. 23Ковӕндони ӕ лӕггадӕ кӕнӕн бӕнттӕ ку фӕцӕнцӕ, уӕд ӕ хӕдзарӕмӕ ӕрбаздахтӕй.

24Уой фӕсте ӕ уосӕ Елисаветӕ бауӕззау ӕй, фондз мӕйи ӕхе нимахста ӕма дзурдта:

25– Цӕмӕй адӕми ӕхсӕн ӕгадӕ мабал уон, уой туххӕй мӕмӕ Бардар Хуцау ӕркастӕй ӕма мин цийнӕ равардта.


Ӕхцӕуӕн хабар

26Ӕхсӕз мӕйи ку рацудӕй, уӕдта Галилейи сахар Назаретмӕ ӕрцудӕй Хуцауӕй ӕрвист Изӕд Гавриил[+]. 27Е ӕрбацудӕй Дауити[†] муггагӕй Иосифӕн курдуати бадӕг Кизгӕмӕ; и Кизгӕн ӕ ном ба – Марийӕ. 28Изӕд бацудӕй Марийӕмӕ ӕма Ин загъта:

– Цийнӕ кӕнӕ, арфиаг! Бардар Хуцау Дӕ хӕццӕ ’й, арфӕгонд[†] Дӕ силгоймӕгти ӕхсӕн.

29Марийӕ ба, уой рауингӕй, фефсӕрми ӕй ӕ дзубандитӕй ӕма гъудити рандӕ ’й, нур, цума, еци арфӕ ци уа, зӕгъгӕ. 30Ӕма Ин Изӕд загъта:

– Ма тӕрсӕ, Марийӕ, уомӕн ӕма Дӕ Хуцауи хуарзӕнхӕ фӕцӕй; 31ӕма басувӕргин уодзӕнӕ, ӕма Дин райгурдзӕнӕй Фурт, ӕма Ин ратдзӕнӕ ном Йесо. 32Е уодзӕнӕй цитгин, ӕма ’Й исхундӕуодзӕнӕй Дуйнейдарӕги Фурт, ӕма Ин Бардар Хуцау ратдзӕнӕй Ӕ фидӕ Дауити паддзахадӕ; 33ӕма ӕности паддзахеуӕг кӕндзӕнӕй Иакови хӕдзарӕн, ӕма Ӕ паддзахадӕн кӕрон нӕ уодзӕнӕй.

34Марийӕ ба Изӕдӕн загъта:

– Ӕз лӕг ку нӕ зонун, уӕд е куд уодзӕнӕй?

35Изӕд Ин дзуапп равардта:

– Сугъдӕг Уод[†] Дӕ иссердзӕнӕй, ӕма Дӕбӕл Дуйнейдарӕги тухӕ исӕмбӕлдзӕнӕй; ӕма Сугъдӕг игурд дӕр уомӕн исхундӕуодзӕнӕй Хуцауи Фурти.

36Мӕнӕ Елисаветӕн дӕр, Дӕ хеуонӕн, ӕнӕзӕнӕг ке худтонцӕ, уомӕн дӕр ӕ зӕруайи райгурдзӕнӕй фурт, ӕма кӕдӕй басувӕргин ӕй, уӕдӕй ибӕл нуредӕгӕн ӕхсӕзӕймаг мӕйӕ цӕуй. 37Уомӕн ӕма Хуцауи дзурдтӕй ӕнӕхъаурӕ некӕци байзайуй.

38Уӕд Марийӕ загъта:

– Бардар Хуцауи Цагъар дӕн ӕз; дӕ дзурд Мӕбӕл ӕрцӕуӕд.

Ӕма Изӕд Ӕ разӕй рацудӕй.


Марийӕ бабӕрӕг кодта Елисавети

39Ӕма Марийӕ еци рӕстӕг ахе рарӕвдзӕ кодта ӕма цурдгомау фӕрраст ӕй хуӕнхаг бӕстӕмӕ, Иуди сахармӕ, 40ӕма бацудӕй Захарий хӕдзарӕмӕ, ӕма бонхуарз загъта Елисаветӕн. 41Елисаветӕ Марийӕй бонхуарз ку фегъуста, уӕд сувӕллон ӕ губуни базмалдӕй, ӕма Елисаветӕ исхайгин ӕй Сугъдӕг Уодӕй, 42ӕма гъӕрӕй ниддес ӕй, уӕдта загъта:

– Арфӕгонд[†] Дӕ силгоймӕгти ӕхсӕн, ӕма арфӕгонд ӕй, Дӕ губуни ци Сувӕллон ес, Е! 43Ӕма куд разиндтӕн уой аккаг, ӕма мӕмӕ мӕ Бардар Хуцауи Мадӕ ӕрбацӕуа? 44Уомӕн ӕма Дин Дӕ арфи дзурд ку фегъустон, уӕд мӕ губуни сувӕллон цийнӕгӕнгӕ базмалдӕй. 45Ӕма куд амондгун[†] ӕй, ка баууӕндтӕй, е, уомӕн ӕма, Бардар Хуцауи фӕндӕй, Ӕ загъд ӕрцӕудзӕнӕй.

46Ӕма уӕд Марийӕ загъта:

– Мӕ зӕрдӕ стур кадӕ кӕнуй Бардар Хуцауӕн, 47ӕма Мӕ уод бацийнӕ кодта Хуцаубӕл, Мӕ Ервӕзунгӕнӕгбӕл. 48Уомӕн ӕма Е ӕркастӕй ӕ коммӕгӕс Цагъар Кизгӕмӕ; ӕма Мӕ еугур адӕмти фӕлтӕртӕ нурӕй-фӕстӕмӕ арфӕгонд хондзӕнӕнцӕ;[+] 49ӕма Мӕ сбӕрзонд кодта Тухгин Бардар Хуцау, ӕма Сугъдӕг ӕй Ӕ ном; 50ӕма Си ка тӕрсуй, уонӕн ба – Ӕ хуарзӕнхӕ фӕлтӕрӕй-фӕлтӕрмӕ; 51Ӕ къохи хъаурӕ равдиста; ниххӕлеу кодта сӕ зӕрдити зундӕй хецмӕрезти; 52тухгинти рагӕлста сӕ бадӕнтӕй, сӕрниллӕгти ба исбӕрзонд кодта; 53ӕстонгти бафсаста хуарзӕнхитӕй, бонгинти ба ӕнӕ нецӕмӕй рауагъта; 54Ӕ зӕрдӕмӕ хӕстӕг райста Израили, Ӕ фурти, Ӕ хуарзӕнхӕ ин Ӕ зӕрдӕбӕл даргӕй 55нӕ фиддӕлтӕн, Авраамӕн ӕма ӕ муггагӕн ӕносмӕ зӕрдӕ куд ӕвардта, уотӕ.

56Марийӕ Елисаветӕмӕ фӕцӕй ӕртӕ мӕйей бӕрцӕ ӕма раздахтӕй ӕ хӕдзарӕмӕ.


Аргъауӕг Иоанни райгурд

57Елисаветӕн ба ӕрхъӕрттӕй ӕ ниййерун афонӕ, ӕма ин райгурдӕй фурт. 58Ӕма ибӕл Бардар Хуцау Е стур арфӕ ке бафтудта, уой фегъустонцӕ ӕ синхонтӕ, ӕ хӕстӕгутӕ ӕма цийнӕ кодтонцӕ ӕ хӕццӕ. 59Ӕстӕймаг бон ӕрцудӕнцӕ сувӕллони сонӕт[†] кӕнунмӕ ӕма сӕ фӕндадтӕй ӕ фидӕ Захарий ном ибӕл исӕвӕрун. 60Фал ӕ мадӕ загъта:

– Нӕ, исхонӕн ӕй Иоанн.

61Ӕма ин загътонцӕ:

– Дӕ хӕстӕгутӕй ауӕхӕн ном некӕбӕл ес.

62Къохтӕй амонгӕй ин ӕ фиди фарстонцӕ, циуавӕр ном дӕ фӕндуй исӕвӕрун, зӕгъгӕ. 63Е ракурдта фӕйнӕг ӕма ибӕл ниффинста: «Ӕ ном ӕй Иоанн».

Ӕма еугурӕй дӕр деси бацудӕнцӕ. 64Уайтӕккӕ дӕр ӕ цъух ӕма е ’взаг райхалдӕнцӕ ӕма дзорун райдӕдта, Хуцауӕн арфӕ кӕнгӕй. 65Сӕ фалдзос кадӕр цардӕй, уони зӕрдити тас ниххизтӕй; ӕма еугур еци гъуддӕгтӕ рахабар кодтонцӕ Иудейи ӕгас хуӕнхбӕсти дӕр. 66Хабар ка фегъуста, етӕ ’й сӕ зӕрдӕбӕл бадардтонцӕ ӕма дзурдтонцӕ:

– Ци уодзӕнӕй аци сувӕллон?

Уомӕн ӕма Бардар Хуцауи къох адтӕй Иоанни хӕццӕ.


Захарий пахампар[†] дзубанди

67Иоанни фидӕ Захари исхайгин ӕй Сугъдӕг Уодӕй, райдӕдта пахампареуӕг[†] кӕнун ӕма дзурдта:

68– Арфӕгонд уӕд Израили Еунӕг Бардар Хуцау, Ӕ адӕми ка бабӕрӕг кодта ӕма син ервӕзтдзийнадӕ ка ӕрхаста, 69Е нин Ӕ фурт Дауити хӕдзарвӕндагӕй рарвиста цитгин ервӕзунгӕнӕг – Ӕ Байзӕддаги, Ӕ Фурти.

70Раги дзаманти Ӕ сугъдӕг пахампарти цъухӕй куд фегъосун кодта, уотӕ 71Е мах фӕййервӕзун кӕндзӕнӕй не ’знӕгтӕй ӕма, ӕнӕуинон кӕмӕн ан, уони къохӕй; 72нӕ фиддӕлтӕй хуарзӕнхӕ исаккаг кӕндзӕнӕй ӕма Ӕ фӕдзӕхст[†][*] ӕ зӕрди ӕрлӕуун кӕндзӕнӕй. 73Е, нӕ фидӕ Авраамӕн ци ард бахуардта, еци ардбахуӕрд нин лӕвӕрд цӕуй. 74Ӕдасӕй, не ’знӕгти къохӕй ервӕзт уогӕй, 75Ин лӕггадӕ кӕндзинан нӕ цӕргӕ-цӕрӕнбӕнтти Ӕ размӕ кӕдзосӕй ӕма рӕстӕй. 76Дӕу ба, сабий, исхондзӕнӕнцӕ Дуйнейдарӕги пахампар, уомӕн ӕма Бардар Хуцауӕн ӕ разӕй цӕудзӕнӕ ӕма Ин ӕрцӕттӕ кӕндзӕнӕ Ӕ над,[+] 77Ӕ адӕмӕн Ин балӕдӕрун кӕндзӕнӕ, сӕ фӕййервӕзун сӕ тӕрегъӕдтӕ[†] син ниххатир кӕнуни медӕгӕ ке ӕй;[+] 78уомӕн ӕма нӕ Хуцау уарзӕгой ӕма тӕрегъӕдгӕнагӕ[†] ӕй. Ӕ хуарзӕнхӕмӕ гӕсгӕ, нӕмӕ уӕлӕрвтӕй Хорзӕрийнӕ ӕрцӕудзӕнӕй; 79е ниррохс кӕндзӕнӕй, талинги ка ’й, уони, ӕма мӕлӕти аууони ка ’й, уони, ӕма нин нӕ къӕхтӕ фарни надбӕл ниййараздзӕнӕй.

80Сувӕллон ба ӕ ирӕзӕ хаста ӕма уодӕй федар кодта, ӕма, цалинмӕ Израили адӕммӕ раргон ӕй, уӕдмӕ цардӕй ӕдзӕрӕг бӕсти[+].

### 2


Йесой райгурд

1Еци бӕнтти кесӕр[†] Август рауагъта бардзурд ӕгас паддзахади адӕми исфинст искӕнун. 2Сирий аци исфинст адтӕй фиццаг, уӕд Сирий хецауеуӕг кодта Квириний. 3Ӕма алке дӕр ӕхе ниффинсунмӕ рандӕ ’й ӕ сахармӕ. 4Иосиф рацудӕй Галилейӕй,[†] Назарети сахарӕй, Иудейӕмӕ,[†] Дауит кӕми райгурдӕй, еци сахармӕ, кӕци хуннуй Вифлеем; уомӕн ӕма е Дауити аул ӕма муггагӕй адтӕй[+]. 5Ӕхе ниффинсун кӕнунмӕ рандӕ ’й курдуати ин бадӕг Марийи хӕццӕ. Марийӕ ба ӕнгъӕлдзау адтӕй. 6Вифлееми ку адтӕнцӕ, уӕд ӕрхъӕрттӕй Ӕ ниййеруни афонӕ; 7ӕма Ин райгурдӕй фиццаг хатт Фурт. Батухта Ӕй хъумаци гӕппӕлти ӕма ’Й ниввардта кӕвдӕси, уомӕн ӕма син фусунуати бунат нӕ разиндтӕй.


Фиййӕуттӕ ӕма Изӕдтӕ

8Еци рауӕн, будури, адтӕнцӕ фиййӕуттӕ. Етӕ ӕхсӕви гъӕуай кодтонцӕ сӕ дзогӕ. 9Фиййӕутти рази февзурстӕй Бардар Хуцауи Изӕд; Бардар Хуцауи кадӕ сӕ ниррохс кодта, ӕма стур таси бацудӕнцӕ. 10Фал син Изӕд загъта:

– Ма тӕрсетӕ, ӕз уин ӕрхастон, ӕгас адӕмӕн ка уодзӕнӕй, уӕхӕн стур цийнӕ: 11абони уин Дауити сахари райгурдӕй Ервӕзунгӕнӕг – Е ӕй Бардар Хуцау Киристе[†]; 12ӕма уин мӕнӕ нисан: Сувӕллони иссердзинайтӕ хъумаци гӕппӕлти тухтӕй, кӕвдӕси.

13Уӕд ӕваст Изӕди хӕццӕ фӕззиндтӕй нимӕдзӕй берӕ уӕлӕрвон ӕфсад ӕма кадӕ кодта Хуцауӕн:

14– Бӕрзонди бадӕг Хуцауӕн – арфӕ, зӕнхӕбӕл – фарнӕ,[†] хуӕрззӕрдӕ адӕмӕн ба – хуӕрзауодӕн![+]

15Изӕдтӕ сӕ разӕй уӕларвмӕ ку исевгъудӕнцӕ, уӕд фиййӕуттӕ кӕрӕдземӕн загътонцӕ:

– Фӕццӕуӕн Вифлееммӕ ӕма ӕркӕсӕн, ци ӕрцудӕй, Бардар Хуцау нин цӕй туххӕй фегъосун кодта. 16Ратагъд кодтонцӕ уордӕмӕ; ку бахъӕрттӕнцӕ, уӕд си баййафтонцӕ Марийӕ ӕма Иосифи, ӕма Сувӕллони, кӕвдӕси хусгӕ. 17Ку Ӕй фӕууидтонцӕ, уӕд радзурдтонцӕ, еци Сувӕллони туххӕй син раздӕр ци дзурдтонцӕ, уой. 18Фиййӕуттӕ син ци загътонцӕ, е деси бафтудта, ка сӕ фегъуста, уони еугурей дӕр. 19Марийӕ ба и дзубандитӕ ӕгасӕйдӕр ӕвардта Ӕ зӕрди ӕма сӕбӕл ӕ гъудитӕ нивӕнста[+]. 20Фиййӕуттӕ раздахтӕнцӕ ӕма, ци фегъустонцӕ, ци фӕууидтонцӕ, уой туххӕй арфӕ кодтонцӕ Хуцауӕн. Еугурӕй дӕр рауадӕй, куд син загъд адтӕй уой туххӕй, уотӕ.

21Аст боней фӕсте, Сувӕллонӕн сонӕт[†] кӕнгӕ ку адтӕй, уӕд Ӕй исхудтонцӕ Йесо, Изӕд Ин еци ном рагацау равардта, Ӕ Мади губуни дӕр ку нӕма адтӕй, уӕд.


Йесой ӕрхастонцӕ Ковӕндонӕмӕ

22Моисейи Ӕгъдаумӕ[†] гӕсгӕ, сӕ искӕдзос кӕнуни бӕнттӕ ку райевгъудӕнцӕ, уӕд Ӕй Иосиф ӕма Марийӕ исхастонцӕ Иерусалиммӕ[†], Бардар Хуцаумӕ равдесунмӕ, 23Бардар Хуцауи Ӕгъдауи куд финст ӕй, уотӕ: «Фиццаг сувӕллон нӕлӕстӕг ку уа, уӕд лӕвӕрд ӕрцӕуӕд Бардар Хуцауӕн»; 24уӕдта, Бардар Хуцауи Ӕгъдаумӕ гӕсгӕ, нивондӕн гъӕуама ӕрхастайуонцӕ дууӕ хъеуай, кенӕ дууӕ бӕлӕуи бӕдоли.

25Уӕди дзамани Иерусалими[†] адтӕй еу лӕг, ӕ ном Симеон. Е адтӕй раст ӕма Хуцаубӕл ӕновуд адӕймаг, ӕнгъӕл кастӕй, Хуцау Израили кӕд барӕвдаудзӕнӕй, уомӕ; ӕма адтӕй Сугъдӕг Уодӕй[†] хайгин. 26Сугъдӕг Уод ин рагацау фегъосун кодта, цалинмӕ Киристе[†] Бардар Хуцауи фӕууина, уӕдмӕ ин мӕлӕт фӕууинӕн ке нӕййес. 27Ӕма ин Сугъдӕг Уод ӕ зӕрди ниввардта Хуцауи Ковӕндонӕмӕ ӕрцӕун. Моисейи Ӕгъдау исӕнхӕст кӕнуни туххӕй ниййергутӕ Саби Йесой Хуцауи Ковӕндонӕмӕ[†] ку ӕрхастонцӕ, 28уӕд Ӕй Симеон ӕхуӕдӕг ӕрбайста ӕ къохтӕмӕ, арфӕ ракодта Хуцауӕн ӕма загъта:

29– Зӕрдӕ мин куд байвардтай, Бардар Хуцау, уотӕ нур Дӕ цагъари уадзис фарни хӕццӕ, 30уомӕн ӕма мӕхе цӕстӕй фӕууидтон Дӕуӕй лӕвӕрд ервӕзундзийнадӕ,[+] 31Ду еугур адӕмти цӕсгони рази ке ӕрцӕттӕ кодтай, 32рохс – муртакти[†] ӕхсӕн рохситауӕнӕн, ӕма Дӕ Израили адӕми намус.

33Йесой туххӕй ци загъд ӕрцудӕй, е деси бафтудта Сабий фидӕ ӕма Мади. 34Симеон сӕбӕл Хуцауи арфӕ бафтудта ӕма Йесой Мадӕ Марийӕн загъта:

– Мӕнӕ аци Сувӕллони туххӕй израилаг адӕмӕй беретӕ ӕрхаудзӕнӕнцӕ, беретӕ ба исбӕрзонд уодзӕнӕнцӕ. Е расайдзӕнӕй буцӕутӕ, – 35Дӕуӕн дӕр Дӕ уоди бахездзӕнӕй церхъ – ӕма уотемӕй беретӕн раргон уодзӕнӕнцӕ сӕ зӕрдити арф ӕвӕрд гъудитӕ[+].

36Уоми адтӕй Аннӕ-пахампар[†] дӕр, Асири хӕдзарвӕндагӕй, Фануили кизгӕ. Адтӕй хъӕбӕр зӕронд; ӕ лӕги хӕццӕ ӕ кизгон бӕнттӕй фӕццардӕй авд анзи; 37байзадӕй идӕдзӕй, ӕма ибӕл нур цудӕй ӕстай цуппар анзи. Хуцауи Ковӕндонӕ некӕд ниууагъта, ком дардта ӕма кувта, бон-изӕрмӕ лӕггадӕ кодта. 38Е дӕр сӕмӕ бацудӕй еци рӕстӕги, кадӕ кодта Хуцауӕн ӕма, Иерусалими иссӕребарӕмӕ ӕнгъӕл ка кастӕй, уонӕн дзурдта Йесой туххӕй.


Ӕрбаздахтӕнцӕ Назаретмӕ

39Иосиф ӕма Марийӕ, Бардар Хуцауи Ӕгъдаумӕ гӕсгӕ, алцидӕр ку бакодтонцӕ, уӕд раздахтӕнцӕ Галилейӕмӕ, сӕ сахар Назаретмӕ[+]. 40Сувӕллон ба Ӕ ирӕзӕ хаста ӕма федар кодта, ӕфтудӕй Ӕ зундбӕл, хайгин адтӕй Хуцауи фарнӕй.


Дууадӕсанздзуд Йесо Хуцауи Ковӕндони

41Ӕ ниййергутӕ Песахи[†] бӕрӕгбонмӕ алли анз дӕр цудӕнцӕ Иерусалиммӕ. 42Йесобӕл дууадӕс анзи ку исӕнхӕст ӕй, уӕд дӕр, ӕгъдаумӕ гӕсгӕ, бӕрӕгбонмӕ рандӕ ’нцӕ Иерусалиммӕ. 43Бӕрӕгбони фӕсте сӕхемӕ ку ’здахтӕнцӕ, уӕд ӕнагъон Йесо байзадӕй Иерусалими, ӕма уой Иосиф ӕма Ӕ Мадӕ нӕ бафеппайдтонцӕ, 44фал ӕнгъӕл адтӕнцӕ, иннети хӕццӕ ӕрбацӕуй, зӕгъгӕ. Ӕма еу бони бӕрцӕ ку рацудӕнцӕ, уӕд Ӕй агорун райдӕдтонцӕ хӕстӕгутӕ ӕма зонгити ӕхсӕн. 45Ӕма ’Й ку нӕ иссирдтонцӕ, уӕд Ӕ агорӕг раздахтӕнцӕ Иерусалиммӕ.

46Ӕртӕ боней фӕсте Ӕй иссирдтонцӕ Хуцауи Ковӕндони, Йесо бадтӕй ахургӕнгути ӕхсӕн, игъуста сӕмӕ ӕма сӕ алцӕмӕйти фарста; 47ка Имӕ игъуста, етӕ еугурӕйдӕр дес кодтонцӕ Ӕ зунд ӕма дзуӕппитӕбӕл. 48Ӕма ’Й Ӕ ниййергутӕ ку фӕууидтонцӕ, уӕд деси бацудӕнцӕ; Ӕ Мадӕ Ин загъта:

– Мӕ Хъӕболӕ, ци нин бакодтай? Дӕ фиди хӕццӕ Дӕ стур хъонццӕй агурдтан!

49Йесо син загъта:

– Цӕмӕн Мӕ агурдтайтӕ? Ӕви сумах нӕ зудтайтӕ, Ӕз гъӕуама Мӕ Фиди хӕдзари ке уон, уой?

50Фал син ци загъта, уой нӕ балӕдӕрдтӕнцӕ[+]. 51Йесо рараст ӕй сӕ хӕццӕ, ӕрцудӕй Назаретмӕ ӕма син адтӕй коммӕгӕс. Ӕма, ци ’рцудӕй, уони еугурӕйдӕр Ӕ Мадӕ дардта Ӕ зӕрди[+].

52Йесойӕн ба бонӕй-бонмӕ Ӕ зундбӕл ӕфтудӕй, Ӕ ирӕзӕ хаста, Хуцауӕн ӕма адӕмӕн уарзонӕй.

### 3


Аргъауӕг Иоанн седуй тӕрегъӕдтӕбӕл фӕсмон кӕнунмӕ

1[•]Е адтӕй, кесӕр[†] Тивери финддӕсӕймаг анз хецауеуӕг ку кодта, уӕд. Понтий Пилат[†] адтӕй Иудейи хецау, Ирод – Галилейи тетрарх[*] ӕлдареуӕггӕнӕг, е ’нсувӕр Филипп ба Итурейи ӕма Трахонити бӕсти тетрарх ӕлдареуӕггӕнӕг, Лисани ба – Авилиний тетрарх ӕлдареуӕггӕнӕг[+]. 2Кохентӕн[†] сӕ сӕйрагдӕртӕ адтӕнцӕ Аннӕ ӕма Каиафӕ. Еци рӕстӕг ба Захарий фурт Иоанн ӕдзӕрӕг бӕсти адтӕй, ӕма Хуцауи дзурд адтӕй Иоаннмӕ[+].

3Ӕма Иоанн зилдӕй Иордани[*] еугур фалӕнбулатӕбӕл ӕма амудта, зӕгъгӕ, цӕмӕй тӕрегъӕдтӕ[†] хатиргонд уонцӕ, уой туххӕй сӕбӕл гъӕуй ӕрфӕсмон кӕнун ӕма аргъуд райсун; 4Исай-пахампари[†] киунуги куд загъд ӕй:

«Ӕдзӕрӕг рауӕн игъусуй федеуӕги гъӕлӕс: „Ӕрцӕттӕ кӕнетӕ Бардар Хуцауӕн над, исраст Ин кӕнетӕ Ӕ цӕуӕнтӕ; 5алли дӕлфӕзӕ дӕр ӕхебӕл уӕлӕмӕ исхуӕцӕд, алли хонх ӕма къӕбур дӕр ӕрниллӕг уӕнтӕ, зулун нӕдтӕ исраст уӕнтӕ, ӕма гургъахъ нӕдтӕ ислигъз уӕнтӕ; 6ӕма алли адӕймаг дӕр фӕууиндзӕнӕй Хуцауӕй лӕвӕрд ервӕзундзийнадӕ“».

7Донӕй аргъуд[†] есунмӕ имӕ ци берӕ адӕм цудӕй, уонӕн Иоанн дзурдта:

– Хелаги цӕуӕт! Ка уин бацӕун кодта уӕ зӕрдити Хуцауи федӕни азарӕй ледзуни гъуди? 8Зӕрдиуагонӕй ке ӕрфӕсмон кодтайтӕ, уой гъуддагӕй равдесетӕ. «Нӕ фиддӕл Авраам ӕй» – уӕхӕн гъуди уӕмӕ ма ӕрцӕуӕд. Зӕгъун уин: Хуцауӕн Ӕ бон ӕй аци дортӕй дӕр Авраамӕн цӕуӕт искӕнун[+]. 9Фӕрӕт нуредӕгӕн бӕлӕстӕ бундзарӕй ракалунмӕ цӕттӕ ’й: хуарз рӕзӕ ци бӕласӕбӕл нӕ зайуй, уой ракалунцӕ ӕма ’й арти багӕлдзунцӕ[+].

10Адӕм фарстонцӕ Иоанни:

– Ци кӕнгӕ нин ӕй?

11Е син дзуапп равардта:

– Дууӕ хӕдони кӕмӕн ес, е си раттӕд, кӕмӕн нӕййес, уомӕн; ӕма хуаллаг кӕмӕ ес, е дӕр уотӕ бакӕнӕд.

12Ӕрцудӕнцӕ донӕй исаргъаунмӕ хъалонесгутӕ дӕр ӕма ин загътонцӕ:

– Ахургӕнӕг, ци кӕнгӕ нин ӕй?

13Е син дзуапп равардта:

– Ци ӕмбӕлуй, уомӕй уӕлдай адӕмӕй ма агоретӕ.

14Фарстонцӕ ’й ӕфсӕддонтӕ дӕр:

– Махӕн ба ци кӕнгӕ ’й?

Иоанн син загъта:

– Маке стъегъетӕ, маке фудкой кӕнетӕ, макӕмӕй маци есетӕ ӕнхъерӕнӕй – уӕ улупайӕй арази уотӕ[+].

15Адӕм Киристемӕ[†] ӕнгъӕл ке кастӕнцӕ, уомӕ гӕсгӕ еугурӕйдӕр гъуди кодтонцӕ, кӕд Иоанн Киристе ӕй, зӕгъгӕ[+]. 16Иоанн еугуремӕн дӕр дзуапп лӕвардта:

– Ӕз уӕбӕл донӕй аргъаун, фал ӕрбацӕуй мӕнӕй Тухгиндӕр – ӕз Ин Ӕ дзабури бос райхалуни аккаг дӕр нӕ дӕн. Е уӕбӕл дзиуарӕ ’фтаудзӕнӕй Сугъдӕг Уодӕй[†] ӕма артӕй. 17Ӕ фиййагӕ Ӕ къохи ӕй, ӕма искӕдзос кӕндзӕнӕй Ӕ мос, ӕма мӕнӕуӕ бафснайдзӕнӕй Ӕ хуардони, зугун ба басодздзӕнӕй ӕнӕхусгӕ арти.

18Иоанн берӕ уӕхӕн дзубандитӕй амудта адӕмӕн фарни уац ӕма сӕ ахур кодта. 19Тетрарх Иродӕн берӕ фудракӕндтӕ бантӕстӕй, е ’нсувӕри уосӕ Иродиади дӕр ма ӕрхудта – уонити туххӕй ин Иоанн уайдзӕфтӕ кодта. 20Ӕ раздӕри фудракӕндтӕбӕл ма Ирод бафтудта никкидӕр еу: Иоанни бакодта ахӕстони[+].


Иоанн донӕй исаргъудта Йесобӕл

21Иоанн еугур адӕмбӕл донӕй ку аргъудта, уӕд исаргъудта Йесобӕл дӕр. Аргъуди фӕсте Йесо ковгӕ ку кодта, уӕд Арви дуар фегон ӕй, 22Сугъдӕг Уод Имӕ ӕрцудӕй бӕлӕуи хузи, ӕма уӕларвӕй ӕригъустӕй гъӕлӕс:

– Ду Мӕ уарзон Фурт Дӕ, Дӕу ӕй мӕ хуарзӕнхӕ[+].


Йесой фиддӕлтӕ

23Йесо Ӕ архайд ку райдӕдта, уӕд Ибӕл цудӕй дӕс ӕма инсӕй анзей бӕрцӕ. Ӕнгъӕл куд адтӕнцӕ, уомӕ гӕсгӕ, адтӕй Иосифи байзӕддаг, Илий фурт. 24Ӕ рагфиддӕлтӕ адтӕнцӕ: Матфат, Левий, Мелхий, Ианнай, Иосиф, 25Маттафийӕ, Амос, Наум, Еслий, Наггей, 26Мааф, Маттафийӕ, Шимьи, Иосих, Иодай, 27Иоаннан, Рисай, Зоровавель, Салафииль, Нирий, 28Мелхий, Аддий, Косам, Елмадам, Ир, 29Иесо, Елиезер, Иорим, Матфат, Левий, 30Симеон, Иудӕ,[†] Иосиф, Ионан, Елиаким, 31Мелеай, Маинай, Маттафай, Нафан, Дауит, 32Иессей, Овид, Воаз, Сала, Наассон, 33Админ, Арни, Есром, Фарес, Иудӕ, 34Иаков, Исаак, Авраам, Фарра, Нахор, 35Серух, Рагав, Фалек, Эвер, Сала, 36Каинан, Арфаксад, Сим, Ной, Ламех, 37Мафусал, Енох, Иаред, Малелеил, Каинан, 38Энос, Сиф, Адам, Адами ба исфӕлдиста Хуцау.

### 4


Сайтан[†] ӕдзӕрӕг бунати ӕвзаруй Йесой

1Йесо Иордани дони билӕй ӕрбаздахтӕй Сугъдӕг Уодӕй[†] хайгинӕй, ӕма ’Й уой фӕсте Сугъдӕг Уод фӕххудта ӕдзӕрӕг бунатмӕ. 2Уоми ӕй дууинсӕй бони ӕвзурста сайтан.[†] Еци бӕнтти Йесо неци хуардта, ӕма и рӕстӕг ку райевгъудӕй, уӕдта исӕстонг ӕй. 3Ӕма Ин сайтан загъта:

– Кӕд Хуцауи фурт Дӕ, уӕд аци дорӕн зӕгъӕ, ӕма дзол феста.

4Йесо ин дзуапп равардта:

– Финст ӕй: «Айдагъ дзолӕй нӕ цӕрдзӕнӕй адӕймаг, фал Хуцауи цифӕнди дзурдӕй дӕр».

5Уӕд Ӕй сайтан цӕсти фӕнникъулдмӕ исиста бӕрзонд рауӕнмӕ, фӕууинун Ин кодта дуйней еугур паддзахӕдтӕ 6уӕдта Ин сайтан загъта:

– Дӕ дӕлбарӕ Дин бакӕндзӕнӕн аци паддзахӕдтӕ еугурӕй дӕр сӕ кади хӕццӕ, уомӕн ӕма мӕнӕн лӕвӕрд ӕнцӕ, ӕма мӕ кӕмӕн бафӕндуй, уомӕн сӕ радтун; 7ӕма Дӕ уӕргутӕбӕл ку ’рлӕууай мӕ рази, уӕд еугурӕй дӕр уодзӕнӕнцӕ Дӕу.

8Йесо ин дзуапп равардта:

– Райеуварс Ми уо, сайтан; финст ӕй: «Ковӕ ӕрмӕстдӕр Дӕ Бардар Хуцаумӕ ӕма лӕггадӕ кӕнӕ еунӕг Уомӕн».

9Уӕд Ӕй сайтан фӕккодта Иерусалиммӕ,[†] ӕрлӕуун Ӕй кодта Ковӕндони уӕлхӕдзарӕбӕл ӕма Ин загъта:

– Кӕд Хуцауи Фурт Дӕ, уӕд Дӕхе ардигӕй рагӕлдзӕ, 10уомӕн ӕма финст ӕй «Ӕ Изӕдтӕн бафӕдзӕхсдзӕнӕй Дӕу туххӕй, цӕмӕй Дӕ багъӕуай кӕнонцӕ»; 11никкидӕр ма: «Хӕсдзӕнӕнцӕ Дӕ сӕ къохтӕбӕл, ӕма Дӕ къах дорбӕл дӕр нӕ искъуӕрдзӕнӕ».

12Йесо ин дзуапп равардта:

– Загъд ’й: «Ма ’взарӕ дӕ Бардар Хуцауи».

13Сайтан Йесой аллихузи дӕр ку бавзурста, уӕд бал ӕхе рӕстӕгмӕ райста.

14Сугъдӕг Уоди хъаурӕй хайгин уогӕй, Йесо ӕрбаздахтӕй Галилейӕмӕ,[†] ӕма Ӕ кой райгъустӕй еугур бӕстӕбӕл. 15Адӕми ахур кодта сӕ синагогити, ӕма Ин кадӕ кодтонцӕ еугурӕй дӕр.

16Йесо ӕрцудӕй, кӕми исгъомбӕл ӕй, еци Назаретмӕ. Ӕма, куд ахур адтӕй, уотӕ бабӕй аци хатт дӕр сабати бони бацудӕй синагогӕмӕ[†] ӕма ислӕудтӕй адӕмӕн Сугъдӕг Финст аргъаунмӕ[+]. 17Равардтонцӕ Имӕ Исайӕ-пахампари[†] киунугӕ. Байгон ӕй кодта ӕма иссирдта, мӕнӕ атӕ финст кӕми адтӕй, еци бунат:

18«Бардар Хуцауи Сугъдӕг Уод Ми ес, уомӕн ӕма Мӕ Е байсарста[*] ӕма равзурста мӕгуртӕн фарни уац фегъосун кӕнунмӕ, зӕрдӕсаст ка ’й, уони исдзӕбӕх кӕнунмӕ, уацайрӕгтӕн сӕребари, курмитӕн цӕстӕй ракӕсуни афонӕ ке ралӕудтӕй, уой зӕгъунмӕ, гъезӕмарӕ кӕнгути ба исуӕгъдӕ кӕнунмӕ, 19Бардар Хуцауи хуӕрзауодӕни рӕстӕг ке ралӕудтӕй, уой фегъосун кӕнунмӕ».

20Йесо нихгӕдта киунугӕ, равардта ӕй лӕггадӕгӕнӕгмӕ ӕма исбадтӕй, ӕма синагоги кадӕр адтӕй, уони цӕститӕ ниндзаст ӕнцӕ Йесомӕ. 21Ӕма син Е райдӕдта дзорун:

– Аци Сугъдӕг Финст исӕнхӕст ӕй абони – ку имӕ игъустайтӕ, уӕд.

22Сӕ еугур дӕр адтӕнцӕ арази, деси сӕ бафтудтонцӕ ӕ фӕрнӕйдзаг дзубандитӕ, ӕма дзурдтонцӕ:

– Айӕ Иосифи фурт нӕ ’й?

23Йесо син загъта:

– Сумах Мин, ӕнӕмӕнгӕ, зӕгъдзинайтӕ ӕмбесонд: «Дзӕбӕхгӕнӕг, исдзӕбӕх кӕнӕ Дӕхе! Мах фегъустан, Капернауми[†] берӕ дессӕгтӕ скодтай. Искӕнӕ ами дӕр, Дӕхе фидибӕсти ци скодтӕй, уой»[+]. 24Фал уин ӕцӕг зӕгъун: некӕци пахампар фӕууй нимад ӕ фидибӕсти[+]. 25Ӕцӕг уин зӕгъун: берӕ седзӕргӕс уоститӕ адтӕй Илий дзамани Израили, ӕртӕ анзи ӕма ӕрдӕг арв уарун ку нӕ лӕвардта, ӕма ӕгас зӕнхӕбӕл стонг рӕстӕг ку скодта, уӕд, 26фал уонӕй еуемӕ дӕр ӕрвист н’ адтӕй Илиа – ӕрмӕст Сидони размӕ сахар Сарепти цӕрӕг седзӕргӕс уосӕмӕ; 27берӕ хъотургинтӕ[†] адтӕй Елисей-пахампари дзамани Израили, фал си, сирийаг лӕг, ӕ ном Нееман, зӕгъгӕ, уомӕй ӕндӕр еунӕг дӕр не ’скӕдзос ӕй.

28Уой ку фегъустонцӕ, уӕд синагоги ка адтӕй, етӕ еугурӕй дӕр хъӕбӕр исмӕстгун ӕнцӕ 29ӕма исистадӕнцӕ сӕ бунӕттӕй, сахарӕй Ӕй ракодтонцӕ ӕма ’Й фӕххудтонцӕ, сӕ сахар ци хонхбӕл конд адтӕй, еци къӕхӕнӕй рагӕлдзунмӕ; 30фал Йесо се ’хсӕнти рацудӕй ӕма рандӕ ’й уордиги[+].


Сайтангун исдзӕбӕх ӕй синагоги

31Йесо ӕрцудӕй галилейаг сахар Капернауммӕ ӕма алли сабати дӕр адӕми ахур кодта. 32Ӕ ахурадӕ сӕ деси ӕфтудта, уомӕн ӕма баргинӕй дзурдта. 33Синагоги адтӕй, дӕлуймон[†] ке уоди ниххизтӕй, уӕхӕн адӕймаг, е нигъгъӕр кодта:

34– Ци Дӕ гъӕуй махӕй, Назаретаг Йесо? Ду нӕ фесафунмӕ ӕрцудтӕ! Ӕз зонун, Ка дӕ, уой – Ду Хуцауи Сугъдӕг дӕ[+].

35Йесо дӕлуймонӕн[†] бардзурд равардта:

– Банцайӕ ӕма си рацо.

Дӕлуймон еци адӕймаги синагоги тӕккӕ астӕу зӕнхӕбӕл ниццавта ӕма си рацудӕй, неци зиан ин ракодта, уотемӕй[+]. 36Ӕгас адӕм дӕр хъӕбӕр фӕттарстӕнцӕ ӕма дзурдтонцӕ кӕрӕдземӕн:

– Циуавӕр хъаурӕ ӕма тухӕ ес Ӕ дзурди? Дӕлуймонтӕн бардзурд радтуй, ӕма рацӕунцӕ сайтангунтӕй.

37Ӕма Йесой кой райгъустӕй Капернауми фалӕнбулай.


Йесо исдзӕбӕх кодта Симони уоси мади ӕма иннети

38Йесо синагогӕй ку рацудӕй, уӕд бацудӕй Симони хӕдзарӕмӕ. Симони уоси мадӕ хъӕбӕр гъезӕмарӕ кодта тӕвдӕнезӕй. Ӕма Йесомӕ адӕм сӕхе бахаттонцӕ силгоймаги туххӕй. 39Йесо ӕ размӕ бацудӕй, бардзурд равардта тӕвдӕнезӕн, ӕма ’й тӕвдӕнез ниууагъта. Уоййадӕбӕл силгоймаг исистадӕй ӕма иуазгутӕн райдӕдта лӕггадӕ кӕнун.

40Алли незӕй сӕйгитӕ кӕмӕдӕр адтӕй, етӕ Имӕ сӕ хорнигулди фӕсте ӕрхудтонцӕ. Е си алкӕбӕл дӕр Ӕ къохтӕ ӕривӕридӕ ӕма ’й, цид, исдзӕбӕх кӕнидӕ. 41Ӕма си беретӕй дӕлуймонтӕ рацудӕнцӕ ӕма гъӕр кодтонцӕ:

– Ду Хуцауи Фурт дӕ!

Фал сӕ Йесо дзорун нӕ уагъта, Киристе[†] ке ӕй, уой ке зонунцӕ, уой.


Йесо игъосун кӕнуй фарни уац

42Ку ӕрбабон ӕй, уӕд Йесо рацудӕй ӕма рараст ӕй хебарӕ рауӕнмӕ. Адӕм Ӕй агурдтонцӕ ӕма Имӕ ӕрцудӕнцӕ, ӕма ’Й нӕ уагътонцӕ сӕ разӕй рацӕун[+]. 43Фал син Е загъта:

– Иннӕ сахарти дӕр Мӕ гъӕуй Хуцауи Паддзахади фарни уац фегъосун кӕнун, уомӕн ӕма Ӕз уой туххӕй ӕрвист дӕн.

44Ӕма адӕми ахур кодта Галилейи синагогити.

### 5


Йесойӕн фӕззиндтӕй фиццаг ахургӕнуйнӕгтӕ

1Еухатт Йесо лӕудтӕй Геннисарети цади билӕбӕл; адӕм имӕ сӕхе куд ластонцӕ ӕнтъуснӕги Хуцауи дзурд фегъосунмӕ, 2уотӕ фӕууидта дууӕ бӕлӕгъи цади лӕугӕ; кӕсалгдзаутӕ ба, бӕлӕгъӕй рахезгӕй, сӕ хизтӕ кӕдзос кодтонцӕ. 3Йесо бахизтӕй бӕлӕгътӕй еуемӕ, Симони бӕлӕгъмӕ, ӕма Имӕ ӕхе бахатта, цӕмӕй билӕй еу минкъий райеуварс уонцӕ, ӕма, ӕрбадгӕй, адӕми ахур кодта. 4Ӕ ахур ку фӕцӕй, уӕд Симонӕн загъта:

– Дӕ бӕлӕгъӕй арфдӕрмӕ бацо ӕма уӕ хизтӕ багӕлдзетӕ кӕсалгӕ ахӕссунмӕ[+].

5Симон Ин дзуапп равардта:

– Зундамонӕг, мах ӕгас ӕхсӕвӕ фӕййархайдтан ӕма неци ниййахӕстан, фал Дӕу дзурдӕй ба багӕлдздзӕнӕн хизӕ.

6Уотӕ бакӕнгӕй, етӕ ниййахӕстонцӕ уотӕ берӕ кӕсӕлгитӕ, ӕма сауӕнгӕ сӕ хизӕ скъунун райдӕдта. 7Ӕма иннӕ бӕлӕгъи ка адтӕй, еци ӕмбӕлттӕмӕ фӕттилдтонцӕ сӕ къохтӕ, цӕмӕй сӕмӕ ӕрбацӕуонцӕ ӕнхусмӕ; ӕма ӕрбацудӕнцӕ, дууӕ бӕлӕгъи дӕр уотӕ байдзаг кодтонцӕ, ӕма син нихъхъулун райдӕдтонцӕ. 8Уой фӕууингӕй, Симон ӕрхаудтӕй Йесой уӕргутӕмӕ ӕма загъта:

– Ниууадзӕ мӕ, Бардар Хуцау, уомӕн ӕма ӕз тӕрегъӕдгун[†] адӕймаг дӕн. 9Симони дӕр, уӕдта ӕ хӕццӕ ка адтӕй, уони еугурей дӕр стур таси бафтудта, уойбӕрцӕ кӕсӕлгитӕ ке ниййахӕстонцӕ, е; 10тас бацудӕй Симони ӕмбӕлтти дӕр – Зеведей фурттӕ Иаков ӕма Иоанни. Ӕма Йесо загъта Симонӕн:

– Ма тӕрсӕ, нурӕй фӕстӕмӕ ахӕсдзӕнӕ адӕймӕгти.

11Ӕма и дууӕ бӕлӕгъи дӕр билӕмӕ раластонцӕ, ниууагътонцӕ алци дӕр ӕма Йесой фӕдбӕл рандӕ ’нцӕ.


Хъотургин исдзӕбӕх ӕй

12Йесо сахартӕй еуеми ку адтӕй, уӕд фембалдӕй, ӕ бауӕр ӕнӕгъӕнӕй дӕр хъотури[†] буни кӕмӕн фӕцӕй, уӕхӕн лӕгбӕл. Е Йесой ку фӕууидта, уӕд дӕлгоммӕ ӕрхаудтӕй ӕма Ин лигъстӕ кодта:

– Бардар, Дӕ бон ӕй мӕн искӕдзос кӕнун, куддӕр дӕ бафӕндӕуа, гъеуӕд. 13Йесо радардта Ӕ къох, бамбалдӕй ибӕл ӕма загъта:

– Фӕндуй Мӕ, искӕдзос уо!

Ӕма уоййадӕбӕл ӕ хъотур рандӕ ’й. 14Йесо ин ниффӕдзахста, цӕмӕй ӕй макӕмӕн зӕгъа, фал фӕццӕуа ӕма кохенӕн[†] ӕхе фӕууинун кӕна, уӕдта, ке искӕдзос ӕй, уой туххӕй ӕрхӕсса нивонд, Моисей[†] куд бафӕдзахста, уотӕ – ке исдзӕбӕх ӕй, уой туххӕй ӕвдесӕйнагӕн[*][+].

15Фал уӕддӕр Ӕ кой парахат кодта, цудӕй Имӕ хъӕбӕр берӕ адӕм байгъосунмӕ ӕма незтӕй дзӕбӕх кӕнунмӕ. 16Йесо ба, цид, рандӕ ’й хебӕрагӕ рауӕнтӕмӕ ӕма кувта[+].


Иуӕнгтӕндзуг исдзӕбӕх ӕй

17Еу бон Йесо адӕми ку ахур кодта, ӕма уоми бадтӕнцӕ Галилейӕ[†] ӕма Иудейи алли гъӕутӕй, ӕма Иерусалимӕй[†] ӕрцӕуӕг фарисейтӕ[†] ӕма динамонгутӕ. Ӕ медӕгӕ Бардар Хуцауи хъаурӕ адтӕй, ӕма дзӕбӕх кодта сӕйгити[+]. 18Уӕд еу кадӕртӕ гобанбӕл ӕрбахастонцӕ иуӕнгтӕндзуг адӕймаги ӕма ’й архайдтонцӕ хӕдзарӕмӕ бахӕссун, ӕма ’й Йесой рази ӕривӕрунбӕл; 19фал си берӕ адӕм ке адтӕй, уомӕ гӕсгӕ ӕ бахӕссун сӕ бон нӕ бацӕй, уӕд исхизтӕнцӕ хӕдзари сӕрмӕ ӕма уобӕлти сӕйги ӕд гобан хӕдзари астӕумӕ, Йесой размӕ, ӕруагътонцӕ. 20Йесо син фӕууидта сӕ ӕууӕндундзийнадӕ ӕма иуӕнгтӕндзугӕн загъта:

– Хатир дин ӕнцӕ дӕ тӕрегъӕдтӕ[+].

21Уӕд динамонгутӕ ӕма фарисейтӕ[†] кӕрӕдземӕн дзорун райдӕдтонцӕ: «Хуцауи нихмӕ ка дзоруй, Е ка ’Й? Еунӕг Хуцауӕй ӕндӕр, тӕрегъӕдтӕ ниххатир кӕнун ке бон ӕй?»

22Йесо син базудта сӕ гъудитӕ ӕма син загъта:

– Цӕмӕн уотӕ гъуди кӕнетӕ? 23Ци ӕнцондӕр ӕй зӕгъун: «Хатир дин ӕнцӕ дӕ тӕрегъӕдтӕ» ӕви «Исистӕ ӕма райдайӕ цӕун?» 24Фал сумах гъӕуама зонайтӕ, Адӕймаги Фуртӕн[†] ке ес зӕнхӕбӕл тӕрегъӕдтӕ хатир кӕнуни барӕ. Ӕма загъта иуӕнгтӕндзугӕн:

– Дӕумӕ дзорун, исистӕ, райсӕ дӕ гобан ӕма цо дӕ хӕдзарӕмӕ!

25Иуӕнгтӕндзуг уайтӕккӕ исистадӕй сӕ рази, исиста ӕ гобан ӕма, Хуцауӕн табу кӕнгӕй, рандӕ ’й ӕ хӕдзарӕмӕ. 26Уӕд еугурӕй дӕр деси бафтудӕнцӕ ӕма табу кодтонцӕ Хуцауӕн. Тас си бацудӕй ӕма дзурдтонцӕ:

– Дессаги гъуддӕгтӕ фӕууидтан абони.


Левий рандӕ ’й Йесой хӕццӕ

27Уой фӕсте Йесо рацудӕй уордиги ӕма фӕууидта еу хъалонесӕги[†], ӕ ном Левий, е бадтӕй хъалонесӕн бунати. Йесо ин загъта:

– Рацо Мӕ фӕдбӕл.

28Левий алци дӕр ниууагъта, исистадӕй ӕма рандӕ ’й Ӕ фӕдбӕл.

29Левий ӕ хӕдзари Йесойӕн ӕривардта гъӕздуг фингӕ, ӕма уоми адтӕй берӕ хъалонесгутӕ ’ма ӕндӕртӕ, сӕ хӕццӕ ка бадтӕй, уӕхӕнттӕ[+]. 30Фарисейтӕ ӕма динамонгутӕ хъур-хъур кодтонцӕ ӕма Йесой ахургӕнуйнӕгтӕн дзурдтонцӕ:

– Хъалонесгутӕ ӕма тӕрегъӕдгунти хӕццӕ цӕмӕн хуӕретӕ ӕма ниуазетӕ[+]?

31Йесо син дзуапп равардта:

– Дзӕбӕхгӕнӕг ӕнӕнезти нӕ, фал незгунти гъӕуй. 32Ӕз ӕрцудтӕн рӕститӕмӕ нӕ, фал тӕрегъӕдгунтӕмӕ фӕсседунмӕ, цӕмӕй ӕрфӕсмон кӕнонцӕ[+].


Ком даруни туххӕй

33Уӕд Ӕй бафарстонцӕ:

– Иоанни ахургӕнуйнӕгтӕ дӕр ӕма фарисейти ахургӕнуйнӕгтӕ дӕр арӕх цӕмӕн дарунцӕ ком ӕма еудадзугдӕр ковунцӕ, Дӕууӕнттӕ ба хуӕрунцӕ ӕма ниуазунцӕ[+]?

34Йесо син загъта:

– Киндзӕхсӕвӕри сиахси къуари хӕццӕ сиахс ку уа, уӕд уонӕн ком дарун кӕндзинайтӕ[+]? 35Фал ралӕудзӕнӕй афонӕ, сӕ сиахс син ку байстӕуа, ӕма уӕд еци рӕстӕги ба дардзӕнӕнцӕ ком[+].

36Ами син радзурдта фӕсномуг дзубанди:

– Нӕуӕг дарӕсӕй гӕбазӕ неке раскъунуй, цӕмӕй си зӕронд дарӕс бампъоза. Кенӕ ба нӕуӕг дарӕс дӕр нискъудтӕ уодзӕнӕй, зӕронд дарӕсбӕл дӕр нӕуӕг дарӕсӕй ӕмпъозӕн не ’сбаддзӕнӕй. 37Нӕуӕг сӕнӕ дӕр зӕронд лалунти неке никкӕнуй; кенӕ ба нӕуӕг сӕнӕ рарӕмодздзӕнӕй лалунти, ӕма ӕхуӕдӕг дӕр ракӕлдзӕнӕй, лалунти дӕр фесафдзӕнӕй; 38фал нӕуӕг сӕнӕ нӕуӕг лалунти киндӕуй, уӕд сӕ дууетӕ дӕр ӕнӕгъӕнӕй байзайдзӕнӕнцӕ. 39Зӕронд сӕнӕй ка баниуазуй, уой нӕуӕг сӕнӕ нӕбал фӕгъгъӕуй, уомӕн ӕма фӕззӕгъуй: «зӕронд хуӕздӕр ӕй».

### 6


Йесо ӕма сабат

1Йесо сабати фӕццӕйцудӕй ӕфсергун хумти. Ӕ ахургӕнуйнӕгтӕ ратониуонцӕ ӕфсертӕ, сӕ къохтӕй сӕ ӕуурстонцӕ ӕма хуардтонцӕ. 2Фарисейтӕй[†] син кадӕртӕ загътонцӕ:

– Сабати ци нӕ фӕткуй, уой цӕмӕн кӕнетӕ?

3Йесо син дзуапп равардта:

– Дауит, ӕ хӕццӕ ка адтӕй, уони хӕццӕ ку исӕстонг ӕй, уӕд ци бакодта, уой туххӕй нӕ аргъудтайтӕ? 4Бацудӕй Хуцауи хӕдзарӕмӕ[*], райста ӕма хуардта, ӕрмӕст кохентӕн[†] ци ӕмбалдӕй хуӕрун, еци нивонд дзолтӕ, ӕма ма си, ӕ хӕццӕ ка адтӕй, уонӕн дӕр равардта.

5Ӕма син Йесо загъта:

– Адӕймаги Фурт[†] сабатӕн дӕр хецау ӕй.


Йесо сабати дзӕбӕх кӕнуй

6Иннӕ сабати бацудӕй синагогӕмӕ[†] ӕма ахур кодта адӕми. Адтӕй си, ӕ рахес къох хускъӕ кӕмӕн адтӕй, уӕхӕн адӕймаг. 7Динамонгутӕ ӕма фарисейтӕ ба сӕ цӕстӕ дардтонцӕ Йесомӕ, цума сабати дзӕбӕх кӕндзӕнӕй, цӕмӕй Ӕй фӕффудгин кӕнонцӕ[+]. 8Фал син Йесо зудта сӕ гъудитӕ ӕма, ӕ къох хускъӕ кӕмӕн адтӕй, еци адӕймагӕн загъта:

– Исистӕ ӕма размӕ рацо.

Е исистадӕй ӕма размӕ рацудӕй. 9Уӕд син Йесо загъта:

– Ӕз уӕ фӕрсун: ци кӕнун гъӕуй сабати, хуарз ӕви лӕгъуз? Уод фӕййервӕзун кӕнун ӕви ӕ фесафун? Етӕ гъосӕй лӕудтӕнцӕ[+].

10Йесо сӕ еугуребӕл дӕр рахаста Ӕ цӕстӕ ӕма загъта цӕнкулӕн:

– Радарӕ дӕ къох.

Е бакодта уотӕ, ӕма ӕ къох, инней хузӕн, исдзӕбӕх ӕй. 11Динамонгутӕ ӕма фарисейтӕн сӕ маст рафунх ӕй, ӕма унаффӕ кодтонцӕ, Йесойӕн сӕ бон ци бакӕнун ӕй, уой туххӕй.


Дууадӕс Амистоли

12Еци рӕстӕг Йесо хонхмӕ иссудӕй баковунмӕ ӕма ӕнӕгъӕнӕ ӕхсӕвӕ уоми кувта Хуцаумӕ. 13Ку ’рбабон ӕй, уӕд фӕдздзурдта Ӕ ахургӕнуйнӕгтӕмӕ, равзурста си дууадӕс ӕма сӕ исхудта Амистолтӕ[†]: 14Петр, зӕгъгӕ, ке исхудта, еци Симони ӕма е ’нсувӕр Андрейи, Иакови ӕма Иоанни, Филиппи ӕма Варфоломейи,[+] 15Матфейи ӕма Фомай, Алфейи фурт Иакови ӕма, фӕсномугӕй Зилот ке худтонцӕ, еци Симони, 16Иакови фурт Иуди ӕма Иудӕ[†] Искариоти, Йесобӕл фӕстӕдӕр гадзирахаттӕй ка рацудӕй, уой[+].

17Йесо сӕ хӕццӕ хонхӕй ӕрцудӕй ӕма ӕрлӕудтӕй тъӕпӕни. Уоми адтӕнцӕ Ӕ берӕ ахургӕнуйнӕгтӕ дӕр, никкидӕр ма берӕ адӕм ӕгас Иудейӕй[†] ӕма Иерусалимӕй,[†] уӕдта денгизи билгӕрон Тир ӕма Сидони зӕнхитӕй. 18Етӕ Имӕ ӕрцудӕнцӕ байгъосунмӕ ӕма сӕ незтӕй фӕййервӕзунмӕ, уӕдта, дӕлуймонтӕ[†] гъезӕмарӕй ке мардтонцӕ, етӕ дӕр; ӕма, цид, исдзӕбӕх ӕнцӕ. 19Ӕма адӕм еугурӕйдӕр архайдтонцӕ Йесобӕл бамбӕлунбӕл, уомӕн ӕма Си цудӕй тухӕ, ӕма дзӕбӕх кодта ӕгасей дӕр[+].


Хуцауӕй хуарзӕнхӕгонди фӕдзӕхститӕ

20Йесо, Ӕ ахургӕнуйнӕгтӕмӕ Ӕ цӕстӕнгас исаразгӕй, дзурдта:

– Амондгун[†] айтӕ, феце уодтӕ, уомӕн ӕма Хуцауи Паддзахадӕ[†] сумах ӕй.

21Амондгун айтӕ, абони стонгӕй мӕлгутӕ, уомӕн ӕма бафсӕддзинайтӕ. Амондгун айтӕ, абони кӕугутӕ, уомӕн ӕма кӕндзинайтӕ цийнӕ[+].

22Амондгун айтӕ, Адӕймаги Фурти сӕрбӕл ӕнӕуинон ку фестайтӕ адӕмӕн ӕма хъодигонд ку ӕрцӕуайтӕ, ӕма уӕбӕл цъифӕ ку калонцӕ, ӕма уин уӕ ном ку исӕгадӕ кӕнонцӕ, уӕд. 23Цийнӕ кӕнетӕ еци бон ӕма ирайгӕ уотӕ, уомӕн ӕма уӕмӕ уӕларви ӕнгъӕл кӕсуй стур хуарзӕнхӕ. Аци адӕми фиддӕлтӕ пахампартӕн[†] уотӕ кодтонцӕ.

24Фал мӕгур уӕ бон, гъӕздугутӕ, сумах нур райстайтӕ уӕ хуарзӕнхи хай.

25Мӕгур уӕ бон, абони ӕфсӕститӕ, уомӕн ӕма сумах исӕстонг уодзинайтӕ. Мӕгур уӕ бон, абони цийнӕгӕнгутӕ, уомӕн ӕма сумах никкӕудзинайтӕ ӕма нидздзиназдзинайтӕ.

26Мӕгур уӕ бон, еугур адӕм дӕр уӕ хуарзи кой ку кӕнонцӕ, уӕд. Аци адӕми фиддӕлтӕ мӕнгӕ пахампартӕн уотӕ кодтонцӕ.

27– Фал сумахӕн, Мӕнмӕ игъосгутӕн, зӕгъун: уарзетӕ уе ’знӕгти, хуарз кӕнетӕ, сумахӕй ӕ исӕфт ка уинуй, уонӕн, 28уӕ балгъетгутӕмӕ дзӕбӕх дзоретӕ, коветӕ уе ’фхуӕргути туххӕй[+]. 29Дӕ уадолӕ дин ка ниццӕва, уомӕ бадарӕ инней дӕр. Ӕма дин еске дӕ пӕлӕз ку еса, уӕд ин раттӕ дӕ хӕдонӕ дӕр. 30Кадӕриддӕр ди ести ку кора, уӕд ин раттӕ, ӕма дӕуӕй ка ци райса, уой фӕстӕмӕ ма агорӕ. 31Адӕммӕ цӕмӕ ӕнгъӕлмӕ кӕсетӕ, уой син кӕнетӕ уӕхуӕдтӕ дӕр.

32Сумах ка уарзуй, уони ку уарзайтӕ, уӕд уой туххӕй циуавӕр хуарзӕнхи аккаг айтӕ? Тӕрегъӕдгунтӕ[†] дӕр уарзунцӕ, ка сӕ уарзуй, уони. 33Ӕма сумахӕн хуарз ка ракӕнуй, кӕд уонӕн кӕнетӕ хуарз, уӕд уой туххӕй циуавӕр хуарзӕнхи аккаг айтӕ? Тӕрегъӕдгунтӕ дӕр уотӕ кӕнунцӕ. 34Уӕ зӕрдӕ кӕбӕл даретӕ, бафеддзӕнӕнцӕ уин ӕй, зӕгъгӕ, кӕд ӕфстау уонӕн дӕттетӕ, уӕд уой туххӕй циуавӕр хуарзӕнхи аккаг айтӕ? Тӕрегъӕдгунтӕ дӕр тӕрегъӕдгунтӕн ӕфстау фӕддӕттунцӕ, цӕмӕй фӕстӕмӕ райсонцӕ, цӕйбӕрцӕ равардтонцӕ, уойбӕрцӕ. 35Фал уарзетӕ уе ’знӕгти, хуарз кӕнетӕ ӕма ӕфстау дӕттетӕ, фӕстӕмӕ ести ке райсдзинайтӕ, уомӕ ӕнгъӕл нӕ кӕсгӕй. Уӕд уин уодзӕнӕй стур хуӕрзеуӕг, ӕма уодзинайтӕ Дуйнейдарӕги бӕдӕлттӕ, уомӕн ӕма Е хуарз цӕстӕй кӕсуй, хуарздзийнадӕ ка нӕ лӕдӕруй, уонӕмӕ дӕр ӕма фудзӕрдитӕмӕ дӕр. 36Мадта зӕрдӕхӕлар уотӕ, уӕ Фидӕ куд зӕрдӕхӕлар ӕй, уотӕ.


Иннетӕн тӕрхон ма кӕнетӕ

37Иннетӕн тӕрхон ма кӕнетӕ, ӕма уин уӕхецӕн дӕр тӕрхон неке искӕндзӕнӕй. Тӕрхон макӕмӕн рахӕссетӕ, ӕма уин тӕрхон нӕ рахастӕуодзӕнӕй. Хатир кӕнетӕ, ӕма уин уодзӕнӕй хатир. 38Дӕттетӕ ӕма уӕхуӕдтӕ дӕр райсдзинайтӕ – уӕ гъӕбесмӕ уин ӕркалдӕуодзӕнӕй раст, хуӕрзнад ӕма цъоппидзаг барӕнӕй. Уомӕн ӕма, ци барӕнӕй баретӕ, гъеуӕхӕнӕй исбардзӕнӕнцӕ сумахӕн дӕр.

39Йесо син радзурдта фӕсномуг дзубанди дӕр:

– Курми бон курми хонунгъон ӕй? Сӕ дууӕ дӕр уӕрми нӕ ниххаудзӕнӕнцӕ? 40Ахургӕнуйнаг ӕ ахургӕнӕгӕй уӕлдӕр нӕ ’й; фал алци дӕр ка исахур кӕна, е исуодзӕнӕй ӕ ахургӕнӕги хузӕн[+]. 41Ци кӕсис де ’нсувӕри цӕсти ӕрдомӕ, дӕхе цӕсти ба ӕд къуала бӕласӕ не ’стӕфис? 42Куд ӕй дӕ бон де ’нсувӕрӕн зӕгъун: «Рахӕссай, ӕз ба дин дӕ цӕстӕй ӕрдо исесон», дӕхе цӕсти ӕд къуала бӕласӕ ку нӕ уинис, уӕд? Фӕливд! Дӕхе цӕстӕй бал ӕд къуала бӕласӕ исласӕ ӕма уӕд фӕууиндзӕнӕ, де ’нсувӕри цӕстӕй ӕрдо куд исласун гъӕуй, уой.


Бӕласӕ ӕма ӕ рӕзӕ

43Лӕгъуз рӕзӕ кӕбӕл зайуй, уӕхӕн хуарз бӕласӕ нӕййес, уӕдта, хуарз рӕзӕ кӕбӕл зайуй, уӕхӕн незгун бӕласӕ дӕр нӕййес. 44Алли бӕласӕ дӕр ӕ рӕзӕй бӕрӕг фӕууй, уомӕн ӕма кокойни синдзӕй не ’ртонунцӕ легъон[†], къотӕрӕй ба – сӕнӕфсерӕ. 45Хуарз адӕймаг ӕ зӕрди хуарз хӕзнадонӕй рахӕссуй хуарзӕнхӕ; фудзӕрдӕ адӕймаг ба ӕ зӕрдӕй рахӕссуй фудӕнхӕ. Уомӕн ӕма, зӕрдӕ цӕмӕй идзаг фӕууй, цъухӕй дӕр е цӕуй.


Дорбӕл конд хӕдзарӕ

46Ӕз уин ци зӕгъун, уой ку нӕ кӕнетӕ, уӕд Мӕ «Бардар, Бардар» ци хонетӕ[+]? 47Мӕнмӕ ӕрцӕугутӕй мӕ дзубандитӕмӕ ка игъосуй ӕма сӕ ка ӕнхӕст кӕнуй, еци адӕймаг ке хузӕн ӕй, уой уин зӕгъдзӕнӕн. 48Арф ка искъахта ӕма ӕ хӕдзарӕ дорӕй конд бундорбӕл ка исӕвардта, уӕхӕн хӕдзаргӕнӕги хузӕн ӕй. Дон ку райвулдӕй ӕма еци хӕдзарӕбӕл ку рахуӕстӕй, уӕд ӕй фенкъусун кӕнун ӕ бон нӕ бацӕй, уомӕн ӕма дорӕй конд бундорбӕл ӕвӕрд адтӕй. 49Мӕ дзубандитӕмӕ ка игъосуй ӕма сӕ ка не ’нхӕст кӕнуй, е ба, ӕ хӕдзарӕ зӕнхӕбӕл ӕнӕ бундорӕй ка искодта, уӕхӕн адӕймаги хузӕн ӕй. Хӕдзарӕбӕл дон ку рахуӕстӕй, уӕд уайтагъд ӕркалдӕй ӕма еугурӕй дӕр ниппурх ӕй.

### 7


Сӕдихецауи фӕсдзӕуийнӕ исдзӕбӕх ӕй

1Йесо ӕ дзубанди ку фӕцӕй, ка имӕ игъуста, еци адӕми хӕццӕ, уӕд Капернауммӕ[†] бацудӕй. 2Еу сӕдихецау стур аргъ кӕмӕн кодта, еци фӕсдзӕуийнӕ ин адтӕй мӕлӕти сӕйгӕ. 3Йесой кой ку фегъуста, уӕд Имӕ иудейти хестӕрти барвиста лигъстӕ кӕнунмӕ, цӕмӕй ӕрцӕуа ӕма ин ӕ фӕсдзӕуийни исдзӕбӕх кӕна. 4Етӕ ӕрцудӕнцӕ Йесомӕ ӕма Ин хъӕбӕр ниллигъстӕ кодтонцӕ:

– Сӕдихецау ӕй дӕ аци ӕнхуси аккаг, 5уомӕн ӕма уарзуй нӕ адӕми ӕма нин искодта синагогӕ.[†]

6Йесо рацудӕй сӕ хӕццӕ. Ӕ хӕдзарӕмӕ ин ку бахӕстӕг ӕй, уӕд ин сӕдихецау рарвиста е ’мбӕлтти зӕгъунмӕ:

– Бардар, дӕхе ма тухсун кӕнӕ, уомӕн ӕма ӕз уой аккаг нӕ дӕн, ӕма Ду мӕ хӕдзарӕмӕ ӕрбацӕуай, 7уомӕ гӕсгӕ ба нӕ банимадтон мӕхе Дӕумӕ фӕццӕуни аккагбӕл дӕр. Фал ӕрмӕстдӕр дӕ цъухӕй дзурд исхауӕд, ӕма мӕ фӕсдзӕуийнӕ исдзӕбӕх уодзӕнӕй. 8Уомӕн ӕма ӕз мӕхуӕдӕг дӕр дӕлбарӕ лӕг дӕн, ӕма мӕ дӕлбарӕ дӕр ес ӕфсӕддонтӕ. Еуемӕн си фӕззӕгъун: «Фӕццо уордӕмӕ», ӕма фӕццӕуй. Иннемӕн: «Рацо ардӕмӕ», ӕма ӕрбацӕуй. Мӕ фӕсдзӕуийнӕн фӕззӕгъун: «Уой бакӕнӕ», ӕма ’й бакӕнуй.

9Йесо уой ку фегъуста, уӕд деси бафтудӕй, Е ’ргон разилдта, Ӕ фӕсте ци берӕ адӕм цудӕй, уонӕмӕ ӕма загъта:

– Зӕгъун уин, Израили адӕми ӕхсӕн дӕр Ӕз ауӕхӕн ӕууӕнкӕ не ’ссирдтон.

10Ӕрвист лӕгтӕ хӕдзарӕмӕ ку бацудӕнцӕ, уӕд сӕйгӕ фӕсдзӕуийни дзӕбӕхӕй баййафтонцӕ.


Седзӕргӕс уоси биццеу райгас[†] ӕй Наини

11Уой фӕсте Йесо рараст ӕй, Наин[*] ке худтонцӕ, еци сахармӕ. Ӕма Ӕ хӕццӕ цудӕнцӕ Ӕ ахургӕнуйнӕгтӕй беретӕ ӕма берӕ адӕм. 12Сахари колдуармӕ ку бахӕстӕг ӕй, уӕд рацӕйхастонцӕ мард, седзӕргӕс уоси еунӕг фурти. Силгоймаги хӕццӕ сахарӕй рацудӕй берӕ адӕм. 13Йесо седзӕргӕси ку фӕууидта, уӕд ин ӕртӕрегъӕд кодта ӕма ин загъта:

– Ма ко.

14Бацудӕй кирӕмӕ ӕма ибӕл бамбалдӕй. Кирӕ хӕсгутӕ ӕрлӕудтӕнцӕ. Уӕд Йесо загъта:

– Лӕппо, дӕумӕ дзорун, исистӕ[+].

15Мард ӕхебӕл исхуӕстӕй, рабадтӕй ӕма райдӕдта дзорун. Уӕд ӕй Йесо равардта ӕ мадӕмӕ. 16Еугуреми дӕр тас бацудӕй ӕма табу кодтонцӕ Хуцауӕн:

– Стур пахампар[†] фӕззиндтӕй не ’хсӕн, ӕма Хуцау ӕрцудӕй ӕ адӕммӕ.

17Йесой кой райгъустӕй ӕгас Иудейи ӕма ӕ фӕлдзости.


Аргъауӕг Иоанни минӕвӕрттӕ

18Иоаннӕн ӕ ахургӕнуйнӕгтӕ радзурдтонцӕ еугур уонити туххӕй. 19Иоанн фӕдздзурдта ӕ ахургӕнуйнӕгтӕй дууемӕ ӕма сӕ рарвиста Йесомӕ бафӕрсунмӕ:

– Ӕрцӕуйнаг Ка ’й, Е Ду дӕ ӕви нӕ ӕндӕрмӕ ӕнгъӕл кӕсун гъӕуй[+]?

20Етӕ ӕрцудӕнцӕ Йесомӕ ӕма Ин загътонцӕ:

– Донӕй Аргъауӕг Иоанн нӕ Дӕумӕ рарвиста бафӕрсунмӕ: «Ӕрцӕуйнаг Ка ’Й, е Ду дӕ ӕви нӕ ӕндӕрмӕ ӕнгъӕл кӕсун гъӕуй?»

21Йесо еци рӕстӕг берӕ адӕмти фӕййервӕзун кодта аллихузи незтӕй, дӕлуймонтӕй,[†] берӕ курмити ракӕсун кодта сӕ цӕститӕй. 22Ӕма ӕрвист лӕгтӕн дзуапп равардта:

– Цотӕ ӕма зӕгъетӕ Иоаннӕн, ци фӕууидтайтӕ ӕма ци фегъустайтӕ, уой: курмитӕ райдӕдтонцӕ уинун, къулухтӕ цӕун, хъотургинтӕ[†] кӕдзос кӕнунцӕ, къурутӕ райдӕдтонцӕ игъосун, мӕрдтӕ ӕгас кӕнунцӕ, мӕгуртӕ игъосунцӕ фарни уац; 23ӕма амондгун[†] ӕй, Мӕнбӕл ка баууӕнда, е[+].


Йесо Иоанни туххӕй дзоруй

24Иоанни минӕвӕрттӕ ку раздахтӕнцӕ, уӕд Йесо райдӕдта Иоанни туххӕй дзорун:

– Ци уинунмӕ цудайтӕ ӕдзӕрӕг бӕстӕмӕ? Думгӕ ке змӕлун кӕнуй, еци хъӕзӕ уинунмӕ[+]? 25Ци уинунмӕ цудайтӕ? Фӕлмӕн дарӕс кӕбӕл ес, еци адӕймаги? Фал гъӕздуг дарӕс ка даруй ӕма хъал цард ка кӕнуй, етӕ паддзӕхти галауанти цӕрунцӕ. 26Ци уинунмӕ цудайтӕ? Пахампари? Гъо, зӕгъун, ӕма пахампарӕй дӕр бӕрзонддӕр. 27Иоанн ӕй, Сугъдӕг Финст уотӕ ке туххӕй зӕгъуй, ке туххӕй ӕвдесуй: «Мӕнӕ Ӕз Мӕ Изӕди ӕрветун, цӕмӕй Дӕ разӕй цӕуа ӕма Дин е ӕрцӕттӕ кӕндзӕнӕй Дӕ развӕндаг». 28Уомӕн ӕма уин зӕгъун: силгоймагӕй ка райгурдӕй, уонӕй неке ӕй Донӕй Аргъауӕг Иоаннӕй уӕлдӕр; фал Хуцауи Паддзахади тӕккӕ минкъийдӕр ӕй Иоаннӕй уӕлдӕр[+]. 29Ӕма Имӕ ка игъуста, еци адӕм еугурӕйдӕр, хъалонесгутӕ дӕр Хуцауӕн бакувтонцӕ ӕма Иоаннӕй Донӕй Аргъуд[†] райстонцӕ[+]. 30Фарисейтӕ[†] ӕма динамонгутӕ[*] ба Хуцауи коммӕ нӕ бакастӕнцӕ, цума, уони гъуддаг ӕппундӕр н’ адтӕй, ӕма Иоаннӕй нӕ райстонцӕ Донӕй Аргъуд.

31Бардар Йесо загъта:

– Кӕбӕл рабарон аци адӕми фӕлтӕр? Ке хузӕн ӕнцӕ? 32Сувӕллӕнтти хузӕн ӕнцӕ, сахари фӕзи ка бадуй ӕма кӕрӕдземӕн уотӕ ка зӕгъуй: «Мах уин уадиндзӕй цагътан, ӕма сумах нӕ кафтайтӕ, мах уин гъарӕнгӕ кодтан, ӕма сумах нӕ кудтайтӕ».

33Уомӕн ӕма ӕрцудӕй Донӕй Аргъауӕг Иоанн, дзол дӕр нӕ хуӕруй, сӕнӕ дӕр нӕ ниуазуй, ӕма си зӕгъетӕ: «сайтангун[†] ӕй»[+]. 34Ӕрцудӕй Адӕймаги Фурт,[†] хуӕруй ӕма ниуазуй, ӕма Си зӕгъетӕ: «Мӕнӕ аци адӕймаг, хуӕрун ӕма сӕнӕ ниуазун ка уарзуй, – хъалонесгутӕ ӕма тӕрегъӕдгунти[†] лимӕн»[+]. 35Фал уӕлзунди сувӕллӕнттӕ ӕнцӕ уӕлзундӕн ӕ рӕстдзийнадӕ ӕвдесӕг.


Тӕрегъӕдгун силгоймаг байсарста Йесой

36[•]Фарисейтӕй еу кадӕр Йесой сӕхемӕ фӕххудта рӕфтад искӕнунмӕ. Йесо бацудӕй фарисейи хӕдзарӕмӕ ӕма фингӕбӕл ӕрбадтӕй. 37Еци сахари еу тӕрегъӕдгун силгоймаг базудта, Йесо фарисейи хӕдзари фингӕбӕл ке бадуй, уой, ӕма ӕрхаста хуӕрздӕфагӕ сойнӕй идзаг хъазар ӕрмӕгӕй конд гъосин. 38Ӕрлӕудтӕй Ӕ фӕсте, Ӕ къӕхти рази, ӕма кӕугӕй райдӕдта Йесой къӕхтӕбӕл ӕ цӕстисуг ӕгъзалун, сӕрфта сӕ ӕ дзиккотӕй, батӕ Ин кодта Ӕ къӕхтӕн ӕма сӕ исарста хуӕрздӕфагӕй. 39Йесой бахонӕг фарисей уой ку фӕууидта, уӕд рагъуди кодта: – А пахампар ку уайдӕ, уӕд Ибӕл ка ӕмбӕлуй, циуавӕр силгоймаг ӕй, уой зонидӕ, уомӕн ӕма аци силгоймаг тӕрегъӕдгун ӕй[+].

40Йесо ин, дзуапп дӕтгӕй, загъта:

– Симон, еу дзурд дин ку зӕгъинӕ, е Мӕ фӕндуй.

Е дзуапп равардта:

– Зӕгъӕ ’й, Ахургӕнӕг.

41Йесо загъта:

– Еу ӕфстаудӕдтӕгӕн адтӕй дууӕ ихӕсгини: еу си дардта фондзсӕдӕ динари, иннӕ ба – фӕндзай, 42фал сӕ, цӕмӕй бафистайуонцӕ, е сӕмӕ н’ адтӕй, ӕма дууемӕн дӕр ниххатир кодта. Зӕгъай, уонӕй ӕй кӕци фулдӕр бауарздзӕнӕй?

43Симон дзуапп равардта:

– Мӕнмӕ гӕсгӕ, фулдӕр кӕмӕн ниххатир кодта, е.

Йесо ин загъта:

– Раст гъуди кӕнис.

44Йесо разилдӕй силгоймагмӕ ӕма Симонӕн загъта:

– Уинис аци силгоймаги? Ӕз ӕрбацудтӕн дӕ хӕдзарӕмӕ, ӕма Мин ду Мӕ къӕхтӕ нихснунӕн дон дӕр нӕ равардтай, е ба Мин ӕ цӕстисугтӕй ӕрӕвгъазта Мӕ къӕхтӕ ӕма сӕ ниссӕрфта ӕ дзиккотӕй; 45ду Мин нӕ раба кодтай, е ба Мин, ку ӕрбацудтӕн, уӕдӕй ардӕмӕ Мӕ къӕхтӕн батӕ кӕнунӕй не ’нцайуй; 46ду Мин Мӕ сӕр сойнӕй[*] нӕ байсарстай, е ба Мин Мӕ къӕхтӕ хуӕрздӕфагӕй байсарста. 47Уомӕ гӕсгӕ, дин зӕгъун: берӕ ке бауарзта, уой туххӕй ин барст цӕунцӕ ӕ берӕ тӕрегъӕдтӕ. Минкъий барст кӕмӕн ӕй, уомӕн ба ӕ уарзт дӕр минкъий ӕй.

48Силгоймагӕн ба загъта:

– Барст дин ӕнцӕ дӕ тӕрегъӕдтӕ[+].

49Йесой хӕццӕ фингӕбӕл ка бадтӕй, етӕ райдӕдтонцӕ дзорун:

– Е ка Ӕй, сауӕнгӕ тӕрегъӕдтӕ дӕр ка хатир кӕнуй?

50Йесо ба силгоймагӕн загъта:

– Дӕ ӕууӕндундзийнадӕ дӕ фӕййервӕзун кодта; цо ӕма фӕндараст уо[+].

### 8


Силгоймӕгтӕ лӕггадӕ кӕнунцӕ Йесойӕн

1Уой фӕсте Йесо зилдӕй сахартӕ ’ма гъӕутӕбӕл, игъосун кодта фарни уац Хуцауи Паддзахади туххӕй, Ӕ хӕццӕ адтӕнцӕ Ӕ дууадӕс ахургӕнуйнаги,[+] 2уӕдта, дӕлуймонти[†] кӕмӕй расурдта ӕма незтӕй ке исдзӕбӕх кодта, еци силгоймӕгтӕ: Марийӕ, Магдалинӕ ке худтонцӕ, авд дӕлуймони кӕмӕй рацудӕй, е,[+] 3уӕдта Ироди хӕдзарӕн унаффӕгӕнӕг ка адтӕй, еци Хузи уосӕ Иоаннӕ, уӕдта Сусаннӕ, уӕдта берӕ ӕндӕртӕ – сӕ еугур дӕр Йесойӕн сӕ мулкӕй лӕггадӕ кодтонцӕ[+].


Ӕмбесонд итауӕги туххӕй

4Адӕм фулдӕрӕй-фулдӕр кодтонцӕ, цудӕнцӕ Имӕ ӕгас сахартӕй дӕр. Йесо син радзурдта ӕмбесонд:

5– Рацудӕй итауӕг ӕ нӕмгутӕ итаунмӕ. Итаугӕ-итаун еугай нӕмгутӕ ӕрхаудтӕнцӕ надгӕрон, къӕхти буни фӕцӕнцӕ, ӕма сӕ уӕлӕрвон мӕргътӕ рауигътонцӕ; 6иннетӕ си ӕрхаудтӕнцӕ доргун рауӕнмӕ ӕма, ку равзурстӕнцӕ, уӕд ниссор ӕнцӕ, уомӕн ӕма син дон н’ адтӕй; 7иннетӕ ба ӕрхаудтӕнцӕ синдзити ӕхсӕнмӕ, ӕма и синдзӕ райрӕзтӕй ама сӕ ниххорх кодта; 8иннетӕ ба си бӕзгӕ мӕрӕмӕ ӕрхаудтӕнцӕ, исзадӕнцӕ ӕма равардтонцӕ сӕдӕ хатти фулдӕр тиллӕг.

Уой радзоруни фӕсте Йесо гъӕрӕй загъта:

– Гъостӕ кӕбӕл ес, е игъосӕд!

9Ӕ ахургӕнуйнӕгтӕ ’Й бафарстонцӕ:

– Ци амонуй аци ӕмбесонд?

10Йесо син загъта:

– Сумахӕн Хуцауи Паддзахади сосӕгдзийнӕдтӕ зонун лӕвӕрд ӕй, иннетӕн ба сӕ ӕмбесонди хузи амонунцӕ уотӕ, ӕма кӕсгӕй нӕ уинунцӕ, игъосгӕй ба нӕ лӕдӕрунцӕ.

11Мӕнӕ ци амонуй аци ӕмбесонд: Хуцауи дзурд нӕмуг ӕй; 12надгӕрон ка ’рхаудтӕй, етӕ ба уӕхӕн адӕм ӕнцӕ: дзурд фегъосунцӕ, фал сӕмӕ фӕстӕдӕр ӕрцӕуй сайтан[†] ӕма син и дзурд сӕ зӕрдӕй байсуй, цӕмӕй си ма баруагӕс уа, ӕма ма фӕййервӕзонцӕ; 13доргун рауӕн ка ’рхаудтӕй, етӕ ба уӕхӕн ӕнцӕ: дзурд ку фегъосунцӕ, уӕд ӕй цийнӕгӕнгӕ сӕ зӕрдӕмӕ райсунцӕ, фал ӕнӕуедагӕ ’нцӕ – ӕууӕндунцӕ рӕстӕгмӕ, фӕлварӕнти ку бахаунцӕ, уӕдта бабӕй ниууадзунцӕ сӕ ӕууӕндундзийнадӕ; 14синдзити ӕхсӕн ка ’рхаудтӕй, етӕ ба уӕхӕн ӕнцӕ: дзурд фегъосунцӕ, фал син фӕстӕдӕр царди мӕтӕ, мулк ӕма зӕнхон хейерхӕфсӕнтӕ сӕ хорхбӕл ниххуӕцунцӕ, ӕма не ’сцӕттӕ унцӕ; 15бӕзгӕ мӕрӕмӕ ка ’рхаудтӕй, етӕ ба уӕхӕн ӕнцӕ: фегъосунцӕ дзурд, дарунцӕ ’й сӕ фӕлмӕн ӕма кӕдзос зӕрди, ӕма, фӕразон ке ’нцӕ, уой фӕрци син берӕ бантӕсуй.

Уой радзоруни фӕсте Йесо гъӕрӕй загъта:

– Гъостӕ кӕбӕл ес, е игъосӕд![+]


Ӕмбесонд цирагъи туххӕй

16– Цирагъ ка иссодзуй, е ӕй гъосини буни нӕ банимӕхсуй, кенӕ ’й хуссӕни буни нӕ ниввӕруй, фал ӕй исӕвӕруй цирагъдарӕнбӕл, цӕугутӕ рохс куд уинонцӕ, уотӕ[+]. 17Уомӕн ӕма, ци нӕ раргон уа, уӕхӕн сосӕггаг нӕййес, ӕма ке нӕ базундӕуа, бони рохсмӕ ка нӕ раргон уа, уӕхӕн сосӕгдзийнадӕ нӕ фӕууй[+]. 18Мадта, цид, лӕмбунӕг уотӕ, куд игъосетӕ ӕма лӕдӕретӕ, уомӕ: уомӕн ӕма кӕмӕ ес, уомӕн лӕвӕрд ӕрцӕудзӕнӕй, кӕмӕ нӕййес, уомӕй ба ист ӕрцӕудзӕнӕй, ес мӕмӕ, зӕгъгӕ, цӕмӕй ӕнгъӕл ӕй, е дӕр.


Йесой Мадӕ ӕма ӕнсувӕртӕ

19Йесомӕ ӕрцудӕнцӕ Ӕ Мадӕ ӕма Е ’нсувӕртӕ, ӕма син берӕ адӕмӕй Имӕ нӕ бантӕстӕй бацӕун[+]. 20Ӕма Ин балӕдӕрун кодтонцӕ:

– Дӕ Мадӕ ӕма Де ’нсувӕртӕ ӕндегӕй лӕуунцӕ ӕма сӕ Дӕ фӕууинун фӕндуй.

21Йесо син дзуапп равардта:

– Хуцауи дзурдмӕ ка игъосуй, ӕма ’й ка ӕнхӕст кӕнуй, етӕ ’нцӕ Мӕ Мадӕ ’ма Ме ’нсувӕртӕ[+].


Карз думгӕ байгъуста Йесомӕ

22Еухатт Йесо Ӕ ахургӕнуйнӕгти хӕццӕ бӕлӕгъмӕ бахизтӕй ӕма син загъта:

– Бахезӕн цади иннӕ фарсмӕ.

Ӕма рараст ӕнцӕ. 23Сӕ над дардтонцӕ, ӕма Йесо рафунӕй ӕй. Цади ба исистадӕй тухгин уадӕ, дон бӕлӕгъмӕ калдӕй, ӕма адтӕнцӕ тӕссаг уавӕри. 24Уӕд ахургӕнуйнӕгтӕ Йесомӕ бацудӕнцӕ, райгъал Ӕй кодтонцӕ ӕма Ин загътонцӕ:

– Зундамонӕг! Зундамонӕг, исӕфӕн!

Ӕма Йесо исистадӕй, бардзурд равардта уадӕ ӕма уолӕнтӕн; етӕ банцадӕнцӕ, ӕма сӕ фалӕнбулай ниссабур ӕй. 25Йесо Ӕ ахургӕнуйнӕгтӕн загъта:

– Уӕ ӕууӕндундзийнадӕ кӕми ’й?

Етӕ фӕттарстӕнцӕ ӕма десгӕнгӕ кӕрӕдземӕн дзурдтонцӕ:

– А Ка уа, ӕма уадӕ ӕма донӕн бардзурд Ка дӕдтуй, ӕма етӕ Ке коммӕ кӕсунцӕ?


Йесо исдзӕбӕх кодта сайтангуни

26Бахъӕрттӕнцӕ, Галилейи бакомкоммӕ цади ӕндаг фарс ка ес, еци гадарийаг бӕстӕмӕ. 27Йесо билӕмӕ ку рахизтӕй, уӕд Ибӕл исӕмбалдӕй, раздӕр хӕстӕг сахари ка цардӕй, уӕхӕн сайтангун лӕг. Е рагӕй дӕр дарӕс нӕ дардта, цардӕй хӕдзари нӕ, фал зӕппӕдзти. 28Йесой ку фӕууидта, уӕд нигъгъӕр кодта, ӕрхаудтӕй Ӕ рази ӕма гъӕрӕй загъта:

– Ци Дӕ гъӕуй мӕнӕй, Йесо, Дуйнейдарӕг Хуцауи Фурт? Лигъстӕ Дин кӕнун, гъезӕмарӕй мӕ ма марӕ![+]

29Уомӕн ӕма Йесо дӕлуймонӕн равардта еци адӕймагӕй рацӕуни бардзурд. Дӕлуймон уой рагӕй гъезӕмарӕй мардта. Гъӕуай кӕнгӕй, ӕй исбӕдтиуонцӕ рӕхистӕ ’ма хъадаматӕй, фал ӕ бӕттӕнтӕ рарӕдовидӕ, ӕма ’й дӕлуймон фӕттӕридӕ ӕдзӕрӕг рауӕнтӕмӕ. 30Йесо ӕй бафарста:

– Дӕ ном куд ӕй?

Е загъта:

– Легион[*], – уомӕн ӕма си берӕ дӕлуймонтӕ бацудӕй.

31Ӕма дӕлуймонтӕ курдтонцӕ Йесойӕй, цӕмӕй сӕ ӕнӕбун арфмӕ ма рарвета.

32Уоми хонхбӕл хизтӕй хути стур ӕрдонг, ӕма дӕлуймонтӕ Йесойӕй курдтонцӕ хути бацӕуни барӕ. Йесо син барӕ равардта. 33Дӕлуймонтӕ, еци адӕймагӕй рацӕугӕй, хути бацудӕнцӕ, ӕма ӕрдонг къӕхӕнӕй ӕхе фехста цадӕмӕ ӕма ниннихъхъулдӕй.

34Ци ’рцудӕй, уой хугӕстӕ ку фӕууидтонцӕ, уӕд ралигъдӕнцӕ ӕма хабар радзурдтонцӕ сахар ӕма гъӕути. 35Ӕма, ци ’рцудӕй, уой фӕууинунмӕ рацудӕнцӕ адӕм. Ӕрбацудӕнцӕ Йесомӕ ӕма, дӕлуймонтӕ кӕмӕй рацудӕнцӕ, еци лӕги фӕууидтонцӕ Йесой къӕхтӕмӕ бадгӕ, ӕ дарӕси, ӕ зунд ӕхемӕ, уотемӕй, ӕма истарстӕнцӕ[+]. 36Ци ’рцудӕй, уой фӕууинӕг адӕм син радзурдтонцӕ, сайтангун куд исдзӕбӕх ӕй, уой туххӕй. 37Ӕма Гадари зӕнхи фалӕнбулай еугур цӕргути дӕр стур тас ке бацудӕй, уой туххӕй Йесойӕй курдтонцӕ, цӕмӕй уордиги рандӕуа. Йесо бахизтӕй бӕлӕгъмӕ ӕма фӕстӕмӕ, цади иннӕ билӕмӕ раздахтӕй[+]. 38Дӕлуймонтӕ кӕмӕй рацудӕй, еци лӕг Ин лигъстӕ кодта, цӕмӕй ӕй уадза Ӕ хӕццӕ. Фал ӕй Йесо рарвиста ӕма ин загъта:

39– Раздӕхӕ дӕ хӕдзарӕмӕ ӕма радзорӕ, Хуцау дин ци искодта, уой.

Лӕг рандӕ ’й, ӕма ӕгас сахари дӕр радзурдта, Йесо ин ци искодта, уой туххӕй.


Кизгӕ райгас ӕй, силгоймаг исдзӕбӕх ӕй

40Йесо ку раздахтӕй, уӕд Ибӕл адӕм ӕхцӕуӕнӕй исӕмбалдӕнцӕ, уомӕн ӕма Имӕ сӕ еугур дӕр ӕнгъӕлмӕ кастӕнцӕ. 41Ӕма Имӕ мӕнӕ ӕрбацудӕй еу лӕг, ӕ ном Иаир, синагоги хецау. Ӕхе ӕргӕлста Йесой къӕхти бунмӕ ӕма Ин лигъстӕ кодта, ӕ хӕдзарӕмӕ ин цӕмӕй бацӕуа, уой туххӕй,[+] 42уомӕн ӕма ӕ еунӕг кизгӕ, цудайдӕ ибӕл дууадӕс анзи, мӕлгӕ кодта. Йесо ку фӕццӕйцудӕй, уӕд Ӕй адӕм фӕйнердиги ӕлхъивтонцӕ. 43Еу силгоймагӕн дууадӕс анзи ӕ тог цӕунӕй не ’нцадӕй. Ӕ еугур мулк дӕр дохтиртӕбӕл бахарз кодта, фал ӕ исдзӕбӕх кӕнун неке бон бацӕй. 44Силгоймаг фӕстӕрдиги бацудӕй Йесомӕ, бамбалдӕй Ин Ӕ пӕлӕзи думӕггагбӕл, ӕма ӕ тог ӕ цӕунӕй банцадӕй. 45Уӕд Йесо загъта:

– Ка Мӕбӕл ӕрбамбалдӕй?

Ӕма сӕ еугур дӕр «нӕ» ку дзурдтонцӕ, уӕд Ин Петр загъта:

– Зундамонӕг! Адӕм Дӕбӕл ӕрӕмбурд ӕнцӕ ӕма дӕ ӕлхъевунцӕ, Ду ба зӕгъис: ка Мӕбӕл ӕрбамбалдӕй.

46Фал Йесо загъта:

– Кадӕр Мӕбӕл ӕрбамбалдӕй, уомӕн ӕма Ми ци тухӕ рацудӕй, уой Ӕз балӕдӕрдтӕн[+].

47Силгоймаг, ӕ гъуддаг ке раргон ӕй, уой ку базудта, уӕд Имӕ тӕрсгӕ-резгӕй бацудӕй ӕма Ин ӕ къӕхтӕмӕ ӕхе ӕргӕлста. Цӕй туххӕй Ибӕл бамбалдӕй ӕма уайтагъд куд исдзӕбӕх ӕй, уой радзурдта ӕгас адӕми рази. 48Йесо ин загъта:

– Мӕ кизгӕ, дӕ ӕууӕндундзийнадӕ дӕ исдзӕбӕх кодта; фарни хӕццӕ рафӕндараст уо[+].

49Йесо ӕ дзубанди нӕма фӕцӕй, уотемӕй синагоги хецаумӕ еу кадӕр ӕрцудӕй ӕ хӕдзарӕй ӕма ин загъта:

– Дӕ кизгӕ рамардӕй. Ахургӕнӕги мабал тухсун кӕнӕ.

50Фал Йесо уой ку фегъуста, уӕд синагоги хецауӕн загъта:

– Ма тӕрсӕ, ӕрмӕст ӕууӕндӕ, ӕма фӕййервӕздзӕнӕй.

51Ӕма ин ӕ хӕдзарӕмӕ ку ӕрцудӕй, уӕд Петр, Иоанн ӕма Иакови, уӕдта сабий фидӕ ӕма мадӕй ӕндӕр неке бауагъта Ӕ хӕццӕ медӕмӕ бацӕун[+]. 52Адӕм еугурӕй дӕр кудтӕнцӕ ӕма гъарӕнгӕ кодтонцӕ кизгӕбӕл. Фал син Йесо загъта:

– Ма котӕ; мӕлгӕ нӕ ракодта, фунӕй ӕй[+].

53Ӕма Ибӕл худтӕнцӕ, уомӕн ӕма, ке рамардӕй, уой зудтонцӕ. 54Фал ин Йесо, еугурей дӕр ӕндӕмӕ ратӕргӕй, ниххуӕстӕй ӕ къохбӕл ӕма имӕ гъӕр исдзурдта:

– Кизгӕ, рабадӕ![+]

55Кизгӕмӕ ӕриздахтӕй ӕ уод, ӕма уоййадӕбӕл рабадтӕй. Йесо кизгӕн хуӕруйнаг радтун кодта. 56Кизги ниййергутӕ деси бацудӕнцӕ, фал син Йесо бафӕдзахста, цӕмӕй, ци ӕрцудӕй, уой туххӕй макӕмӕн радзоронцӕ.

### 9


Йесо рарвиста дууадӕс ахургӕнуйнаги

1Йесо фӕдздзурдта ӕ дууадӕс ахургӕнуйнагемӕ ӕма син тухӕ равардта, цӕмӕй сӕ барӕ цӕуа еугур дӕлуймонтӕбӕл[†] дӕр, ӕма адӕми дзӕбӕх кӕнонцӕ сӕ незтӕй,[+] 2ӕма сӕ рарвиста Хуцауи Паддзахади туххӕй уац хӕссунмӕ ӕма сӕйгити дзӕбӕх кӕнунмӕ. 3Ӕма син Йесо загъта:

– Маци райсетӕ фӕндагмӕ: нӕдӕр лӕдзӕг, нӕдӕр хурдзин, нӕдӕр хуаллаг, нӕдӕр ӕхца, нӕдӕр ӕййевӕн дарӕс, 4кӕцифӕнди хӕдзарӕмӕ дӕр ку бацӕуайтӕ, уӕд си байзайетӕ, ӕма, цид, уордиги рацотӕ уӕ балци. 5Еске уӕ ку нӕ исиуазӕг кӕна, уӕдта, уомӕн ӕвдесӕйнагӕн, еци сахарӕй рацӕугӕй, ӕрцӕгъдетӕ уӕ къӕхти ругӕ.

6Ахургӕнуйнӕгтӕ рандӕ ’нцӕ ӕма зилдӕнцӕ гъӕутӕбӕл, алли рауӕн дӕр игъосун кодтонцӕ фарни уац ӕма дзӕбӕх кодтонцӕ сӕйгити.


Ироди фӕндуй Йесой фӕууинун

7Еугур еци цаути туххӕй фегъуста тетрарх Ирод ӕма гузавӕ кодта, уомӕн ӕма еуетӕ дзурдтонцӕ, е Иоанн райгас ӕй мӕрдтӕй, зӕгъгӕ;[+] 8иннетӕ: Илиа, дан, ӕрцудӕй; иннетӕ дзурдтонцӕ, рагон пахампартӕй,[†] дан, кадӕр райгас ӕй. 9Фал Ирод загъта:

– Иоаннӕн ӕз ӕ сӕр ку ракъуӕрдтон, уӕд, уонити Ке туххӕй игъосун, Е ка ӕй? Ӕма ’й фӕндадтӕй Йесой фӕууинун[+].


Йесо бафсаста фондз мин лӕги

10[•]Амистолтӕ[†] ку ӕрбаздахтӕнцӕ, уӕд Йесойӕн радзурдтонцӕ, ци искодтонцӕ, уонити. Йесо сӕ Ӕ хӕццӕ рахудта, ӕма хебарӕй рандӕнцӕ ревӕд рауӕнмӕ, Вифсаидӕ ке худтонцӕ, еци сахарӕрдӕмӕ[+]. 11Фал адӕм уой ку базудтонцӕ, уӕд Ӕ фӕдбӕл рацудӕнцӕ. Йесо сӕ рахудта Ӕ хӕццӕ, дзурдта син Хуцауи Паддзахади туххӕй ӕма дзӕбӕх кодта, дзӕбӕх кӕнун ке гъудӕй, уони. 12Бон изӕр кӕнун райдӕдта. Ӕрбацудӕнцӕ Имӕ дууадӕс ахургӕнуйнаги ӕма Ин загътонцӕ:

– Адӕми рауадзӕ фалӕнбулай гъӕутӕмӕ ӕхсӕвеуат ӕркӕнунмӕ ӕма сӕхецӕн хуаллаг исамал кӕнунмӕ. Уомӕн ӕма ами фӕсвӕд рауӕн ан. 13Фал син Йесо загъта:

– Сумах син раттетӕ хуӕруйнаг.

Етӕ дзуапп равардтонцӕ:

– Махмӕ фондз дзоли ӕма дууӕ кӕсалгемӕй ӕндӕр неци ес. Ӕма нин аци адӕми фагӕ хуаллаг ӕлхӕнунмӕ цӕугӕ ’й?

14Уомӕн ӕма си фондз мин лӕгей бӕрцӕ адтӕй. Фал Йесо Ӕ ахургӕнуйнӕгтӕн загъта:

– Ӕрбадун сӕ кӕнетӕ къуӕрттӕ-къуӕрттӕй, къуари фӕндзай лӕги куд уа, уотӕ.

15Еугурей дӕр ӕрбадун кодтонцӕ, загъд син, куд адтӕй, уотӕ. 16Йесо райста фондз дзоли ӕма дууӕ кӕсалги, искастӕй уӕларвмӕ, Хуцауӕн арфӕ ракодта, расаста сӕ ӕма сӕ ахургӕнуйнӕгтӕмӕ равардта адӕмӕн байуарунмӕ. 17Бахуардтонцӕ еугурӕй дӕр ӕма бафсастӕнцӕ. Ӕма ма ци кӕрститӕ байзадӕй, уонӕй ба байдзаг ӕй дууадӕс бӕтмани.


Петр Йесой исхудта Киристе

18Еу хатт Йесо кувта хебарӕй, ӕма Ӕ ахургӕнуйнӕгтӕ дӕр Ӕ хӕццӕ адтӕнцӕ. Йесо сӕ бафарста:

– Кӕбӕл Мӕ нимайунцӕ адӕм? 19Етӕ дзуапп равардтонцӕ:

– Еуетӕ – Аргъауӕг Иоаннбӕл, иннетӕ – Илиабӕл; аннетӕ ба зӕгъунцӕ, рагон пахампартӕй кадӕр райгас ӕй, зӕгъгӕ[+].

20Йесо сӕ бафарста:

– Сумах ба Мӕ кӕбӕл нимайетӕ?

Петр Ин дзуапп равардта:

– Хуцауи Киристебӕл[†][*][+].

21Ӕма син Йесо хъӕбӕр бафӕдзахста, цӕмӕй уой туххӕй макӕмӕн дзоронцӕ.

22Загъта ма син:

– Адӕймаги Фурт[†] гъӕуама бавзара берӕ гъезӕмӕрттӕ: адӕми хестӕртӕ, кохентӕн[†] сӕ сӕйрагдӕртӕ ӕма ’Й динамонгутӕ бафхуӕрдзӕнӕнцӕ, рамардзӕнӕнцӕ ’Й, ӕртиккаг бон ба райгас уодзӕнӕй[+].


Куд цӕугӕ ’й Йесой фӕдбӕл

23Сӕ еугуремӕн ба загъта:

– Мӕн фӕсте цӕун ке фӕндуй, е ӕхе феронх кӕнӕд, алли бон дӕр, цид, райсӕд ӕ дзиуарӕ[*] ӕма цӕуӕд Мӕ фӕдбӕл[+]. 24Уомӕн ӕма, ӕ уод багъӕуай кӕнун ке фӕндуй, е сӕрисӕфт фӕууодзӕнӕй, ӕ уод Мӕн сӕрбӕл ка фесафа, е ба ӕй багъӕуай кӕндзӕнӕй.

25– Мадта адӕймаг ӕгас дуйне ӕхе ку бакӕна, ӕхе ба ку бабун кӕна, кенӕ сӕрисӕфт ку фӕууа, уӕд ин е ци пайда ӕй[+]? 26Мӕнӕй ӕма мӕ дзубандитӕй ка фефсӕрми уа, уомӕй фефсӕрми уодзӕнӕй Адӕймаги Фурт дӕр, Ӕхе, Ӕ Фиди ӕма Ӕ Сугъдӕг Изӕдти Кади хӕццӕ ку ӕрцӕуа, уӕд. 27Ӕцӕгӕй уин зӕгъун: ами ка лӕууй, уонӕй еуӕй-еуетӕ нӕ рамӕлдзӕнӕнцӕ, цалинмӕ Хуцауи Паддзахадӕ[†] фӕууинонцӕ, уӕдмӕ[+].


Йесо Ӕ ахургӕнуйнӕгтӕн равдиста Ӕ Кадӕ

28Еци дзубандитӕбӕл аст боней бӕрцӕ ку рацудӕй, уӕд Йесо Ӕ хӕццӕ Петр, Иоанн ӕма Иакови рахудта ӕма хонхмӕ иссудӕй баковунмӕ[+]. 29Ку кувта, уӕд Ӕ цӕсгони хузӕ раййивта, Ӕ дарӕс ба иссӕй сӕнтуорс ӕма тӕмӕнтӕ калдта. 30Ӕма дин мӕнӕ дууӕ лӕги дзубанди кӕнунцӕ Ӕ хӕццӕ, етӕ адтӕнцӕ Моисей[†] ӕма Илиа; 31фӕззиндтӕнцӕ уӕлӕрвон намуси хӕццӕ ӕма дзурдтонцӕ Йесой рандӕуни туххӕй – Е Иерусалими[†] ци искӕндзӕнӕй, уобӕл. 32Петр ӕма е ’мбӕлццӕнттӕбӕл ба хуссӕг фӕттухгин ӕй; ку райгъал ӕнцӕ, уӕд фӕууидтонцӕ Йесой намус ӕма дууӕ лӕги Ӕ хӕццӕ лӕугӕ. 33Ӕма етӕ Йесойӕй ку цудӕнцӕ, уӕд Ин Петр загъта:

– Зундамонӕг, ами нин ци хуарз ӕй! Искӕнӕн ӕртӕ уосонги: еу Дӕуӕн, еу Моисейӕн ӕма еу Илиайӕн.

Ци дзурдта, уой ӕхуӕдӕг дӕр нӕ лӕдӕрдтӕй. 34Петр ӕ дзубанди нӕма фӕцӕй, уотӕ мегъӕ фӕззиндтӕй ӕма сӕ ӕримбарзта. Мегъи ку ранигъулдӕнцӕ, уӕд фӕттарстӕнцӕ. 35Ӕма мегъӕй райгъустӕй гъӕлӕс:

– Айӕ, Ке исӕвзурстон, Мӕ еци Фурт ӕй. Игъосетӕ Имӕ[+].

36Гъӕлӕс ку райгъустӕй, уӕд Йесой хӕццӕ некебал адтӕй. Ахургӕнуйнӕгтӕ ци фӕууидтонцӕ, уой басосӕг кодтонцӕ ӕма ’й уӕд некӕмӕн радзурдтонцӕ.


Ӕнагъон сайтангун исдзӕбӕх ӕй

37Дуккаг бон, хонхӕй ку ӕрцудӕнцӕ, уӕд Йесой размӕ рацудӕй берӕ адӕм. 38Адӕми разӕй кадӕр нигъгъӕр кодта:

– Ахургӕнӕг, корун Дӕ, ӕма мин мӕ фуртмӕ ӕркӕсӕ, еунӕг бӕдолӕ мин ӕй. 39Дӕлуймон ӕй ниййахӕссуй, биццеу ӕваст нигъгъӕр кӕнуй, ӕ гӕндзӕхтӕ ниццӕгъдуй, ӕма ӕ комӕй финкӕ ракӕлуй. Дӕлуймон ӕй гъезӕмарӕй фӕммаруй, ӕма ма ’й туххӕйти исуадзуй. 40Ӕз курдтон Дӕ ахургӕнуйнӕгтӕй, цӕмӕй дӕлуймони расоронцӕ, фал сӕ бон нӕ бацӕй.

41Йесо дзуапп равардта:

– Ӕнӕууӕндагӕ ӕма ихӕлд фӕлтӕр! Кӕдмӕ уӕ хӕццӕ уодзӕнӕн ӕма уин кӕдмӕ бухсдзӕнӕн? Ӕрбакӕнӕ ардӕмӕ дӕ фурти.

42Биццеу Йесомӕ нӕма ӕрбахъӕрттӕй, уотемӕй ӕй дӕлуймон ниццавта, ӕма ӕ гӕндзӕхтӕ цагъта. Фал Йесо бардзурд равардта дӕлуймонӕн, исдзӕбӕх кодта биццеуи ӕма ’й равардта ӕ фидӕн[+].


Йесо зӕгъуй Ӕ мӕлӕт ӕма Ӕ райгаси туххӕй

43Адӕм еугурӕй дӕр деси бацудӕнцӕ, Хуцауи бон алци дӕр куд ӕй, уобӕл. Йесо цидӕриддӕр кодта, уобӕл еугур дӕр дес ку кодтонцӕ, уӕд Ӕ ахургӕнуйнӕгтӕн загъта: 44Нуртӕккӕ ци зӕгъдзӕнӕн, уомӕ лӕмбунӕг байгъосетӕ:

– Адӕймаги Фурт лӕвӕрд ӕрцӕудзӕнӕй адӕми къохтӕмӕ[+].

45Фал етӕ еци дзубандитӕ нӕ лӕдӕрдтӕнцӕ, ӕргон син н’ адтӕнцӕ ӕма сӕмӕ нӕ багъардтонцӕ – еци дзубандитӕбӕл Ӕй бафӕрсун ба тӕрсгӕ кодтонцӕ[+].


Ка ’й уӕлдӕр?

46Ахургӕнуйнӕгтӕмӕ буцӕу рауадӕй, уӕлдӕр си ка ’й, уой туххӕй. 47Йесо син зудта сӕ медгъуди ӕма сувӕллон ӕрбахудта, Ӕ фарсмӕ ’й ӕрлӕуун кодта 48ӕма син загъта:

– Аци сувӕллонбӕл зӕрдиуагон ка уа Мӕн туххӕй, е Мӕнбӕл ӕй зӕрдиуагон; Мӕнбӕл зӕрдиуагон ка уа, е Мӕ Рарветӕгбӕл ӕй зӕрдиуагон. Уӕ еугурей ӕхсӕн ӕгасемӕй ниллӕгдӕр ка ’й, цитгин е уодзӕнӕй[+].


Уӕ нихмӕ ка нӕ ’й, е уӕ фарс ӕй

49Уӕд Ин Иоанн загъта:

– Бардар, Дӕ номӕй дӕлуймонти ка соруй, уӕхӕн адӕймаги фӕууидтан ӕма ин соруни барӕ нӕ равардтан, уомӕн ӕма нӕ хӕццӕ нӕ цӕуй.

50Йесо ин загъта:

– Ма ’й гъигӕ даретӕ, уомӕн ӕма уӕ нихмӕ ка нӕ ’й, е уӕ фарс ӕй[+].

51Уӕлӕрвтӕмӕ Ӕ исесуни рӕстӕг ку ӕрхӕстӕг ӕй, уӕд Йесо исфӕндӕ кодта Иерусалиммӕ фӕццӕун;[+] 52Ӕ разӕй рарвиста минӕвӕрттӕ, ӕма етӕ бацудӕнцӕ самарийаг гъӕумӕ, цӕмӕй еугур дӕр ӕрцӕттӕ кӕнонцӕ Йесой ӕрцудмӕ; 53фал Ӕй нӕ исиуазӕг кодтонцӕ, Иерусалиммӕ ке цудӕй, уой туххӕй. 54Ӕ ахургӕнуйнӕгтӕ Иаков ӕма Иоанн уой ку фӕууидтонцӕ, уӕд загътонцӕ:

– Бардар Хуцау, фӕндуй Дӕ, уӕд зӕгъӕн, ӕма уӕларвӕй ӕрцӕуа арт ӕма сӕ фесафа, Илиа куд бакодта, уотӕ?

55Фал сӕмӕ Йесо е ’ргон разилдта ӕма син бауайдзӕф кодта. Загъта син:

– Циуавӕр уод ес уӕ медӕгӕ, уой нӕ зонетӕ; 56уомӕн ӕма Адӕймаги Фурт адӕми исафунмӕ не ’рцудӕй, фал сӕ фӕййервӕзун кӕнунмӕ.

Ӕма ӕндӕр гъӕумӕ рандӕ ’нцӕ.

57Надбӕл ку адтӕнцӕ, уӕд Йесойӕн кадӕр загъта:

– Ду кумӕ цӕуай, уордӕмӕ ӕз дӕр фӕццӕудзӕнӕн Дӕ фӕдбӕл.

58Йесо ин дзуапп равардта:

– Робӕстӕн ес сӕхе цъӕстӕ, уӕлӕрвон мӕргътӕн – астъӕнттӕ. Адӕймаги Фуртӕн ба, Ӕ сӕр кӕми ӕркъолӕ кӕна, уӕхӕн дӕр нӕййес.

59Иннемӕн Йесо загъта:

– Рацо мӕ фӕдбӕл.

Е Ин дзуапп равардта:

– Бардар, мӕ фиди банигӕнунмӕ бал мӕ рауадзӕ.

60Фал ин Йесо загъта:

Мӕрдтӕ сӕхуӕдтӕ банигӕнӕнтӕ сӕ мӕрдти. Ду ба цо ӕма игъосун кӕнӕ Хуцауи Паддзахади туххӕй.

61Иннӕ ба Ин загъта:

– Бардар, ӕз фӕццӕудзӕнӕн дӕ фӕдбӕл, фал бал мӕ рауадзӕ мӕ бинонтӕн хуӕрзбон зӕгъунмӕ.

62Фал ин Йесо дзуапп равардта:

– Готонбӕл хуӕцгӕй, фӕстӕмӕ ка кӕсуй, е Хуцауи Паддзахадӕн нӕ бӕззуй.

### 10


Йесо ӕрветуй Ӕ ахургӕнуйнӕгти адӕмӕн лӕггадӕ кӕнунмӕ

1Уой фӕсте Бардар Хуцау равзурста иннӕ ӕвдай ахургӕнуйнаги ӕма сӕ дугӕйттӕй Ӕ разӕй рарвиста алли сахартӕ ӕма бунӕттӕмӕ, Ӕхуӕдӕг цӕуйнаг кумӕ адтӕй, уордӕмӕ, 2ӕма син загъта:

– Кӕрдуйнаг берӕ, кӕрдгутӕ ба нӕ фагӕ кӕнуй. Мадта коретӕ хуми хецауӕй, цӕмӕй рарвета кӕрдгутӕ Ӕ кӕрдуйнагмӕ[+].

3– Цотӕ! Мӕнӕ уӕ Ӕз ӕрветун, уӕриккитӕ берӕгъти ӕхсӕнмӕ ӕрветӕгау. 4Уӕ хӕццӕ ма хӕссетӕ нӕдӕр ӕхцай дзӕкъолӕ, нӕдӕр хурдзин, нӕдӕр ӕййевӕн дзабуртӕ, уӕдта надбӕл салан дӕр макӕмӕн дӕттетӕ. 5Ци хӕдзарӕмӕ бацӕуайтӕ, уоми ба фиццаг зӕгъетӕ: «Фарнӕ[†] аци хӕдзари»; 6ӕма уоми фарни аккаг адӕймаг ку уа, уӕд ибӕл уӕ арфӕ ӕрцӕудзӕнӕй; ку нӕ си уа, уӕд уӕ арфӕ уӕхебӕл ӕрцӕудзӕнӕй. 7Байзайетӕ еци хӕдзари, хуӕретӕ ’ма ниуазетӕ, ци сӕмӕ уа, уой. Уомӕн ӕма фӕллойнӕгӕнӕг ӕ кустӕн хуӕрзеуӕг райсуни аккаг ӕй. Хӕдзарӕй хӕдзарӕмӕ ма цотӕ.

8Ци сахармӕ бацӕуайтӕ, уоми уӕ ку исиуазӕг кӕнонцӕ, уӕд хуӕретӕ, ци уин ӕривӕронцӕ, уой, 9уоми ци сӕйгитӕ уа, уони дзӕбӕх кӕнетӕ ӕма адӕмӕн дзоретӕ: «Ӕрхӕстӕг уӕмӕ ’й Хуцауи Паддзахадӕ».[†] 10Ескӕци сахармӕ ку бацӕуайтӕ, ӕма уӕ ку нӕ исиуазӕг кӕнонцӕ, уӕд, гъӕунгӕмӕ рацӕугӕй, зӕгъетӕ: 11«Уӕ сахари нӕбӕл ци ругӕ ӕрбадтӕй, уой дӕр нӕ къӕхтӕй цӕгъдӕн, уӕхецӕн уин ӕй уадзӕн. Фал зонетӕ, Хуцауи Паддзахадӕ ке ӕрхӕстӕг ӕй, уой». 12Зӕгъун уин, тӕрхони бон Содомӕн[*] еци сахарӕй ӕнцондӕр уодзӕнӕй.

13– Мӕгур дӕ бон, Хоразин! Мӕгур дӕ бон, Вифсаидӕ! Уомӕн ӕма сумахмӕ ке равдистонцӕ, еци дессӕгтӕ Тир ӕма Сидони ку равдистайуонцӕ, уӕд еци сахартӕ, бузуртӕ искӕнгӕй ӕма фунуки исбадгӕй, раги ӕрфӕсмон кодтайуонцӕ; 14фал Тир ӕма Сидонӕн тӕрхони бон сумахӕй ӕнцондӕр уодзӕнӕй. 15Ду дӕр, Капернаум[†], уӕларвмӕ дӕ сӕр исӕргъувтай ӕма зиндонӕмӕ ниххаудзӕнӕ.

16Сумахмӕ ка игъосуй, е Мӕнмӕ игъосуй, ӕма сумах ка ӕндӕ кӕнуй, е Мӕн ӕндӕ кӕнуй. Мӕн ка ӕндӕ кӕнуй, е ба Мӕ Рарветӕги ӕндӕ кӕнуй[+].


Ахургӕнуйнӕгтӕ ӕрбаздахтӕнцӕ

17Ӕвдай ахургӕнуйнаги цийнӕгӕнгӕ ӕриздахтӕнцӕ ӕма дзурдтонцӕ:

– Бардар, Дӕ номӕй дӕлуймонтӕ[†] дӕр кӕсунцӕ нӕ коммӕ.

18Йесо син загъта:

– Ӕз фӕууидтон сайтани[†] уӕларвӕй арвӕрттивдау ӕрхаугӕ; 19уомӕ гӕсгӕ, ба уин дӕдтун кӕлмитӕ ӕма маргӕйдзаг хелгути уӕ къӕхти буни ӕнсӕндуни барӕ, знаги еугур тухтӕбӕл уӕлахези хъаурӕ, ӕма уин неци ӕрхӕсдзӕнӕй зиан, 20Монтӕ уӕ коммӕ ке кӕсунцӕ, уобӕл ма цийнӕ кӕнетӕ, фал цийнӕ кӕнетӕ, уӕ нӕмттӕ уӕлӕрвти финст ке ӕнцӕ, уобӕл.

21– Уайтӕккӕ Ин Сугъдӕг Уод[†] ӕрхаста цийнӕ, ӕма Йесо загъта:

– Стаун Дӕ, Мӕ Фидӕ, арв ӕма зӕнхи Бардар Хуцау, Ду анити зундгинтӕ ӕма лӕдӕргитӕй ке басосӕг кодтай ӕма сӕ сувӕллӕнттӕн ке раргон кодтай, уой туххӕй. Ӕцӕгӕйдӕр, о Мӕ Фидӕ, Дӕу уотӕ бафӕндадтӕй.

22Ӕма, Ӕ ахургӕнуйнӕгтӕмӕ Ӕхе рахатгӕй, загъта:

– Мӕ Фидӕй Мин лӕвӕрд ӕй алци дӕр. Фурт ка ӕй, уой неке зонуй, Фидӕй ӕндӕр; Фидӕ ка ӕй, уой дӕр неке зонуй – зонуй ӕй ӕрмӕстдӕр Фурт; уӕдта, Фурти ӕ Фиди раргон кӕнун кӕмӕн фӕндуй, етӕ[+].

23Йесо ӕхе разилдта ӕ ахургӕнуйнӕгтӕмӕ ӕма син сӕрмагондӕй загъта:

– Амондгун[†] ӕнцӕ, сумах ке уинетӕ, уой уинӕг цӕститӕ, 24уомӕн ӕма уин зӕгъун: берӕ пахампартӕ[†] ӕма паддзӕхти фӕндадтӕй, сумах ци уинетӕ, уой фӕууинун, фал ӕй нӕ фӕууидтонцӕ; сумах ци игъосетӕ, уой фегъосун, фал ӕй нӕ фегъустонцӕ.


Ӕмбесонд уодибӕстгин самарийаги туххӕй

25Исистадӕй еу динамонӕг ӕма, Йесой ӕвзаргӕй, загъта:

– Ӕноси цард райсуни туххӕй мӕ ци бакӕнун гъӕуй[+]?

26Йесо ӕй бафарста:

– Моисейи Ӕгъдауи[†] ци финст ес? Уоми ци аргъауис?

27Е Ин дзуапп равардта:

– Бауарзӕ дӕ Бардар Хуцауи еугур зӕрдӕй, еугур уодӕй, еугур хъаурӕй, еугур зундӕй, уӕдта дӕ хеуони уарзӕ, дӕхе куд уарзис, уотӕ.

28Йесо ин загъта:

– Раст дзуапп равардтай. Кӕнӕ уотӕ ӕма цӕрдзӕнӕ.

29Фал е, ӕхе сраст кӕнунбӕл архайгӕй, загъта Йесойӕн:

– Ӕма мӕ хеуонбӕл ба ке нимайон?

30Йесо ин уобӕл дзуапп равардта:

– Еу адӕймаг фӕццӕйцудӕй Иерусалимӕй[†] Иерихонмӕ. Надбӕл ӕй абӕргутӕ ниййахӕстонцӕ, исбӕгънӕг ӕй кодтонцӕ, фур надӕй ӕй ӕрдӕгмард бакодтонцӕ ӕма рандӕ ’нцӕ. 31Уотӕ рауадӕй, ӕма еци надбӕл фӕццӕйцудӕй еу кохен,[†] и лӕги ку рауидта, уӕдта нади иннӕ фӕрсти райевгъудӕй. 32Уотӕ еу левит[†] дӕр еци рауӕнмӕ бахъӕрттӕй, цӕф адӕймаг фӕууидта ӕма надӕн ӕ иннӕ фӕрсти райевгъудӕй. 33Еу самарийаг бӕлццон ба, уобӕлти фӕццӕйцӕугӕй, и лӕг хъан кӕми адтӕй, еци рауӕнмӕ бацудӕй. И мӕгури ку фӕууидта, уӕд ин фӕттӕрегъӕд кодта;[+] 34бацудӕй имӕ, ӕ гъӕдгинтӕ ин сойнӕ ӕма сӕнӕй ӕрӕхснадта ӕма ин сӕ ниббаста. Уой фӕсте ба и цӕф лӕги ӕ хӕрӕгбӕл исӕвардта, фусунуатмӕ ’й ӕрбаласта, ӕма имӕ уоми дӕр ма базилдӕй; 35иннӕ бон ба ӕ нӕхстӕрбӕл фусунуати хецауӕн дууӕ динари равардта ӕма ин загъта:

– Фӕккӕсӕ имӕ, ӕма ма, уӕлӕнхасӕй ци бахарз кӕнай, уой ба дин бафеддзӕнӕн, фӕстӕмӕ ку раздӕхон, уӕд.

36Аци ӕртемӕй, дӕумӕ гӕсгӕ, абӕргути къохмӕ ка бахаудтӕй, уомӕн хеуон ка разиндтӕй?

37Е дзуапп равардта:

– Ка ин батӕрегъӕд кодта, е.

Уӕд ин Йесо загъта:

– Цо ӕма ду дӕр уотӕ кӕнӕ.


Марфӕ ӕма Марийи хӕдзари

38Надбӕл ку адтӕнцӕ, уӕд Йесо бацудӕй еу гъӕумӕ. Уоми Ӕй еу силгоймаг, ӕ ном Марфӕ, бахудта ӕ хӕдзарӕмӕ;[+] 39Марфӕн адтӕй хуӕрӕ, хундтӕй Марийӕ. Марийӕ сбадтӕй Бардари къӕхти рази ӕма Ин Ӕ дзубандимӕ игъуста[+]. 40Марфӕн ба ӕ мӕтӕ ӕгасӕй дӕр адтӕй стур хинсти фӕдбӕл. Бацудӕй Йесомӕ ӕма Ин загъта:

– Бардар, хуарз дӕмӕ кӕсуй, мӕ хуӕрӕ мӕ еунӕгӕй лӕггадӕ кӕнгӕ ке ниууагъта, е? Зӕгъӕ ин, ӕма мин фенхус кӕна.

41Йесо ин дзуапп равардта:

– Марфӕ! Марфӕ! Ду мӕтӕ кӕнис ӕма тухсис берӕ гъуддӕгтӕбӕл,[+] 42гъӕугӕ ба ӕрмӕст еунӕг гъуддаг кӕнуй; Марийӕ хуӕздӕр хай равзурста, ӕма ин ӕй неке байсдзӕнӕй.

### 11


Ковуни туххӕй

1Еу хатт Йесо еу рауӕн ку кувта ӕма кувд ку фӕцӕй, уӕд Ин Ӕ ахургӕнуйнӕгтӕй еу загъта:

– Бардар Хуцау, исахур нӕ кӕнӕ ковун, Иоанн ӕ ахургӕнуйнӕгти куд исахур кодта, уотӕ[+].

2Йесо син загъта:

– Ку фӕкковетӕ, уӕд, цид, дзоретӕ:

«Нӕ уӕлӕрвон Фидӕ, Сугъдӕг уӕд Дӕ ном. Ӕрцӕуӕд Дӕ Паддзахадӕ. Уӕлӕрвти куд, уотӕ зӕнхӕбӕл дӕр уӕд Дӕ фӕндон; 3алли бон дӕр нин дӕттӕ цӕрунвагӕ къӕбӕр; 4ниххатир нин кӕнӕ нӕ тӕрегъӕдтӕ,[†] мах нӕ алли ихӕсгинӕн дӕр куд хатир кӕнӕн, уотӕ. Ӕма нӕ монцти фӕдбӕл ма бафтауӕ, фудӕвзарӕнтӕй нӕ бахезӕ».


Фӕсномуг дзубанди еузӕрдиуон лимӕни туххӕй

5Йесо син загъта:

– Зӕгъӕн, сумахӕй еске ӕ лимӕнмӕ ӕмбесӕхсӕви ку бацӕуидӕ ӕма ин ку зӕгъидӕ: «Мӕ лимӕн, раттай мин ӕфстау ӕртӕ дзоли, 6уомӕн ӕма мӕмӕ мӕ лимӕн фездахтӕй, ӕма ’й цӕмӕй исиуазӕг кӕнон, е мӕмӕ нӕййес»; 7ӕма имӕ е ба медӕгӕй ку радзоридӕ: «Ма мӕ гъигӕ дарӕ, мӕ дуар нур ӕхгӕд ӕй, мӕ сувӕллӕнттӕ дӕр хуссӕни мӕ хӕццӕ ’нцӕ. Мӕ бон нӕ ’й исистун ӕма дин радтун». 8Зӕгъун уин: е сӕ хӕлардзийнади туххӕй ку нӕ исиста ӕма ин ку нӕ радта, фал ӕй уӕддӕр ӕ лимӕн ку нӕбал ниууадза, уӕд исистдзӕнӕй ӕма ин ратдзӕнӕй, цӕйбӕрцӕ кора, уойбӕрцӕ.

9Мадта уин Ӕз дӕр зӕгъун: коретӕ ӕма райсдзинайтӕ, агоретӕ ӕма иссердзинайтӕ, хуайетӕ, ӕма уин райгон киндӕуодзӕнӕй, 10уомӕн ӕма алли корӕг дӕр райсуй, агорӕг иссеруй, хуайӕгӕн дуар райгон кӕнунцӕ[+]. 11Кӕци фидӕ уи, ӕ фурт си дзол ку кора, уӕд ин дор ратдзӕнӕй? Кенӕ кӕсалгӕ ку кора, уӕд ин кӕсалги бӕсти хелагӕ ратдзӕнӕй? 12Кенӕ, айкӕ ку кора, уӕд ин маргӕйдзаг бурӕг бадӕтдзӕнӕй? 13Мадта сумах, фудзӕрдӕ уогӕй, уӕддӕр уӕ зӕнӕгӕн дзӕбӕх гъуддӕгтӕ кӕнун ку арӕхсетӕ, уӕд Уӕлӕрвон Фидӕ куд нӕ ратдзӕнӕй Сугъдӕг Уод,[†] ка Си кора, уонӕн!


Ӕгомуг сайтангун исдзӕбӕх ӕй

14Еухатт Йесо еу адӕймагӕй расурдта къуӕттигӕнӕг дӕлуймони.[†] Дӕлуймон ку рацудӕй, уӕд къуӕтти дзорун райдӕдта, ӕма адӕм деси бацудӕнцӕ. 15Еуӕй-еуетӕ ба загътонцӕ:

– Е дӕлуймонти соруй дӕлуймонти ӕлдар Веелзевули хъаурӕй.

16Иннетӕ ба Йесойӕй, бавзаруни туххӕй, курдтонцӕ уӕларвӕй ӕвдесӕйнаг равдесун. 17Фал син Йесо зудта сӕ гъудитӕ ӕма син загъта:

– Алли паддзахадӕ дӕр ку ниххӕйттӕ уа ӕхеми, уӕд федзӕрӕг уодзӕнӕй, ӕма хӕдзарӕ ӕ медӕгӕ ку ниххӕйттӕ уа, уӕд никкӕлдзӕнӕй; 18уӕд кӕд сайтан[†] ӕхе нихмӕ тох кӕнуй, уӕд ӕ паддзахадӕ ӕгасӕй куд байзайдзӕнӕй? Сумах ба уотӕ дзоретӕ, цума Ӕз Веелзевули хъаурӕй сорун дӕлуймонти; 19ӕма кӕд Ӕз Веелзевули хъаурӕй сорун дӕлуймонти, уӕд сӕ уӕ фурттӕ ба ке хъаурӕй сорунцӕ? Уомӕ гӕсгӕ, уин етӕ уодзӕнӕнцӕ тӕрхонгӕнгутӕ[+]. 20Фал кӕд Хуцауи хъаурӕй сорун дӕлуймонти, уӕд уӕмӕ ӕнӕмӕнгӕ ӕрхъӕрттӕй Хуцауи Паддзахадӕ.[†] 21Тухгин адӕймаг ӕ хӕдзарӕ ӕд тохӕнгарз ку гъӕуай кӕна, уӕд ӕ циййесӕн тас нӕ ’й; 22фал имӕ ӕхецӕй тухгиндӕр ку бампурса ӕма ибӕл ку фӕууӕлахез уа, уӕд ин байсдзӕнӕй, ӕ зӕрдӕ ци тохӕнгӕрзтӕбӕл дардта, уони, ӕма си, ци радава, уой байуардзӕнӕй.

23– Мӕ хӕццӕ ка нӕ ’й, е Мӕ нихмӕ ’й; ӕма Мӕ хӕццӕ ка не ’мбурд кӕнуй, е сатар кӕнуй. Дӕлуймон ӕрбаздӕхуй ӕ раздӕри бунатмӕ[+].

24– Дӕлуймон адӕймагӕй ку рацӕуй, уӕд ӕнцойнӕ агорӕг фӕххӕтуй ӕнӕдон рауӕнти ӕма ку не ссеруй, уӕд фӕззӕгъуй: «Раздӕхон, ци хӕдзарӕй рацудтӕн, уордӕмӕ». 25Ӕма ку ӕрцӕуй, уӕд ӕй ӕриййафуй сӕрфт ӕма ӕфснайдӕй; 26уӕд рандӕуй ӕма ӕ хӕццӕ ӕркӕнуй авд дӕлуймони, ӕхецӕй фуддӕрти, бацӕунцӕ уордӕмӕ ӕма си ӕрцӕрунцӕ; ӕма еци адӕймаг бахауй фиццагӕй лӕгъуздӕр уавӕри.


Ӕцӕг амонд

27Йесо уой ку дзурдта, уӕд Ин адӕми ӕхсӕн еу силгоймаг гъӕрӕй загъта:

– Амондгун[†] ӕнцӕ, Дӕу ка хаста, еци губун ӕма Ду ке дадтай, еци реутӕ![+]

28Ӕма Йесо загъта:

– Амондгун ӕнцӕ, Хуцауи дзурдмӕ ка игъосуй ӕма ’й ка ӕнхӕст кӕнуй, етӕ![+]


Йесойӕй корунцӕ ӕвдесӕйнаг

29Адӕм фулдӕрӕй-фулдӕр ку кодтонцӕ, уӕд Йесо райдӕдта дзорун:

– Аци фӕлтӕр ихӕлд фӕлтӕр ӕй. Ӕвдесӕйнаг агоруй, фал ин пахампар[†] Иони дессагӕй ӕндӕр нӕ рардӕуодзӕнӕй, 30уомӕн ӕма Ионӕ ниневийӕгтӕн ӕвдесӕйнаг куд адтӕй, аци фӕлтӕрӕн дӕр Адӕймаги Фурт[†] уотӕ уодзӕнӕй. 31Хонсари уосӕ-паддзах тӕрхони бон рацӕудзӕнӕй аци адӕми нихмӕ ӕма сӕ фӕффудгин кӕндзӕнӕй, уомӕн ӕма зӕнхи кӕронӕй ӕрцудӕй Соломони зундгин дзубандитӕмӕ байгъосунмӕ; нур ба ами ес, Соломонӕй уӕлдӕр Ка ’й, Е. 32Ниневийӕгтӕ тӕрхони бон рацӕудзӕнӕнцӕ аци фӕлтӕри нихмӕ ӕма ’й фӕффудгин кӕндзӕнӕнцӕ, уомӕн ӕма етӕ Иони дзубандийӕй ӕрфӕсмон кодтонцӕ; нур ба ами ес, Ионӕй уӕлдӕр Ка ’й, Е.


Ӕмбесонд цирагъи туххӕй

33Цирагъ ка иссодзуй, е ӕй хебарӕ къуми нӕ ниввӕруй, нӕдӕр гъосини буни, фал ӕй ниввӕруй цирагъдарӕнбӕл, ӕрбацӕугутӕ рохс куд уинонцӕ, уотӕ[+].

34Бауӕрӕн ӕ рохсгӕнӕн ӕй цӕстӕ. Ӕма дӕ цӕстӕ кӕдзос ку уа, уӕд дӕ бауӕр ӕгасӕй дӕр кӕдзос уодзӕнӕй. Нама дӕ цӕстӕ цъумур ку уа, уӕд дӕ бауӕр дӕр тар уодзӕнӕй. 35Мадта дӕхемӕ кӕсӕ: ци рохс ди ес, е талингӕ нӕ ’й? 36Кӕд ӕма дӕ бауӕр ӕгасӕй дӕр рохс ӕй, еунӕг талингӕ иуонг дӕр ибӕл нӕййес, уӕд ӕгасӕй дӕр уодзӕнӕй рохс, рохсгӕнӕн дӕ, цума, рохс кӕнуй, уотӕ.


Йесо бафудгин кодта фарисейтӕ ӕма динамонгути

37[•]Йесо ӕ дзубанди ку фӕцӕй, уӕд Ӕй еу фарисей[†] бахудта сӕхемӕ рӕфтад кӕнунмӕ. Йесо бацудӕй ӕма ӕрбадтӕй фингӕбӕл. 38Рӕфтади агъоммӕ Йесо Ӕ къохтӕ ке нӕ нихснадта, уой фарисей ку фӕууидта, уӕд деси бацудӕй. 39Фал ин Бардар Хуцау загъта:

– Нур сумах, фарисейтӕ, къос ӕма тӕбӕгъ ӕндегӕй кӕдзос кӕнетӕ, медӕгӕй ба хӕран ӕма мӕнгардӕй идзаг айтӕ. 40Ӕнӕзундтӕ! Ӕндегӕй дӕр ӕма медӕгӕй дӕр ци айтӕ, уой еци-еу Скӕнӕг не скодта? 41Ци уӕмӕ ес, уомӕй мӕгургортӕн дӕр фӕххай кӕнетӕ, ӕма уӕд уӕ алли алци дӕр уодзӕнӕй кӕдзос.

42Фал мӕгур уӕ бон, фарисейтӕ! Моисейи Ӕгъдаумӕ[†] гӕсгӕ, сауӕнгӕ бетъина, рутӕ[*] ӕма аллихузи халсарти дӕсӕймаг хай дӕттетӕ, Хуцауи растдзийнадӕ ӕма уарзт ба нецӕмӕ даретӕ. Сумахӕн ӕмбалдӕй анити еугурӕй дӕр кӕнун ӕма уонити дӕр иронхуати нӕ уадзун[+]. 43Мӕгур уӕ бон, фарисейтӕ! Сумах уарзетӕ синагогити раззаг бунӕтти бадун ӕма сахарти фӕзти адӕми ӕмбурдти арфитӕмӕ игъосун[+]. 44Мӕгур уӕ бон, динамонгутӕ ӕма фарисейтӕ! Фӕливдтитӕ! Сумах айтӕ, бӕрӕг ка нӕбал ӕй, ӕма, уой нӕ зонгӕй, адӕм кӕбӕл хӕтунцӕ, еци ингӕнти хузӕн.

45Уӕд Йесойӕн еу динамонӕг загъта:

– Ахургӕнӕг! Ду уотӕ ке зӕгъис, уомӕй мах дӕр ӕфхуӕрис.

46Йесо дзуапп равардта:

– Мӕгур уӕ бон сумахӕн дӕр, динамонгутӕ! Адӕмбӕл ӕвӕретӕ зинхӕссӕн уӕргътӕ, уӕхуӕдтӕ ба сӕбӕл уе ’нгулдзӕй дӕр не ’мбӕлетӕ. 47Мӕгур уӕ бон, уомӕн ӕма, уӕ фиддӕлтӕ ци пахампарти фӕццагътонцӕ, уонӕн кӕнетӕ зӕппӕдзтӕ – 48уомӕй ӕвдесетӕ, уӕ фиддӕлти гъуддӕгтӕ растбӕл ке нимайетӕ, уой. Етӕ сӕ фӕццагътонцӕ, сумах ба син зӕппӕдзтӕ кӕнетӕ. 49Уомӕ гӕсгӕ, Хуцауи Уӕлзунд загъта «Рарветдзӕнӕн сӕмӕ пахампартӕ ӕма Амистолти,[†] ӕма си кедӕрти рамардзӕнӕнцӕ, кедӕрти ба фӕссордзӕнӕнцӕ». 50Мадта аци фӕлтӕрӕн феддуйнаг ӕй, дуйне исфӕлдесунӕй нурмӕ ци пахампарти тог никкалдӕй, е: 51Авели тогӕй, нивондхӕссӕн ӕма Ковӕндони ӕхсӕн ке рамардтонцӕ, еци Захарий тоги уӕнгӕ. Гъе, зӕгъун уин ӕй, е аци фӕлтӕрӕн феддуйнаг ӕй. 52Мӕгур уӕ бон, динамонгутӕ! Сумах байстайтӕ лӕдӕрундзийнади дӕгъӕл; уӕхуӕдтӕ дӕр нӕ бацудайтӕ ӕма, бацӕун ке фӕндадтӕй, уони дӕр нӕ бауагътайтӕ.

53Йесо син уой ку дзурдта, уӕд динамонгутӕ ӕма фарисейтӕ хъӕбӕр исмӕстгун ӕнцӕ Йесомӕ ӕма си агурдтонцӕ сӕ берӕ фӕрститӕн дзуӕппитӕ – 54архайдтонцӕ Йесойӕй ести фегъосун, цӕмӕй Ин Ӕ дзубандитӕ Ӕхе нихмӕ фӕккӕнонцӕ[+].

### 12


Йесой фӕдзӕхст ахургӕнуйнӕгтӕн

1Уӕдмӕ ӕримбурд ӕй хъӕбӕр берӕ адӕм ӕма кӕрӕдзей ӕлхъивтонцӕ. Йесо бал дзорун райдӕдта фиццагидӕр Ӕ ахургӕнуйнӕгтӕн:

– Уӕхе хезетӕ фарисейти[†] ӕнгъезӕнӕй, козбаудзийнадӕй. 2Ци нӕ раргон уа, уӕхӕн сосӕггаг нӕййес, ӕма ци нӕ базононцӕ, уӕхӕн сосӕгдзийнадӕ нӕ фӕууй[+]. 3Уомӕ гӕсгӕ, талинги ци загътайтӕ, е бонирохси райгъусдзӕнӕй; ӕма хӕдзари еске гъоси ци дзурдтайтӕ, уой ӕргонӕй хӕдзӕртти сӕртӕй дзордзӕнӕнцӕ.

4Зӕгъун сумахӕн, Мӕ лимӕнтӕн: ма тӕрсетӕ, бауӕр ка маруй ӕма уомӕй идарддӕр ке бон неци ӕй, уонӕй. 5Фал уин зӕгъдзӕнӕн, кӕмӕй уӕ тӕрсун гъӕуй, уой: тӕрсетӕ, рамаруни фӕсте зиндони ниггӕлдзун Ке бон ӕй, уомӕй. Гъо, зӕгъун уин, уомӕй тӕрсетӕ. 6Фондз тӕхгӕцъеуи дууӕ ассарибӕл[*] ку уӕйӕ киндӕуй, фал си еу дӕр иронх нӕ ’й Хуцауӕй. 7Сумахӕн ба уӕ сӕригъунтӕ дӕр ӕрдой уӕнгӕ нимад ӕнцӕ. Мадта ма тӕрсетӕ: сумах фулдӕр тӕхгӕцъеутӕй дӕр хъазардӕр айтӕ.


Киристебӕл ӕргонӕй ӕууӕндуни туххӕй

8– Зӕгъун уин: Мӕнбӕл ке ӕууӕндуй, уой туххӕй адӕмӕн ӕргонӕй ка зӕгъа, уой Адӕймаги Фурт[†] дӕр ӕхеуонбӕл банимайдзӕнӕй Хуцауи Изӕдти рази; 9ӕма адӕми рази Мӕбӕл ӕхе ка фӕттегъӕ кӕна, е ба хъодигонд уодзӕнӕй Хуцауи Изӕдти рази. 10Ӕма Адӕймаги Фурти кадӕриддӕр рафауа, уомӕн уодзӕнӕй хатир, фал Сугъдӕг Уоди[†] ка рафауа, уомӕн хатир нӕ уодзӕнӕй.

11Ку уӕ ӕркӕнонцӕ синагогитӕмӕ хецӕуттӕ ӕма ӕлдареуӕггӕнгутӕмӕ, уӕд, цид, ма мӕтӕ кӕнетӕ, куд, кенӕ циуавӕр дзуапп ратдзинайтӕ, кенӕ ци зӕгъдзинайтӕ, уобӕл; 12уомӕн ӕма уин уайсахат Сугъдӕг Уод байамондзӕнӕй, хецӕутти размӕ ци зӕгъун гъӕуй, уой.


Ӕмбесонд ӕнӕзунд гъӕздуги туххӕй

13Адӕмӕй кадӕр Йесомӕ ӕхе бахатта:

– Ахургӕнӕг, зӕгъай ме ’нсувӕрӕн, ӕма нӕ фиди бунтӕй мӕнӕн дӕр бахай кӕна.

14Йесо еци адӕймагӕн дзуапп равардта:

– Ка Мӕ исӕвардта сумахӕн тӕрхонгӕнӕгӕй, кенӕ гъаст ӕртасӕгӕй?

15Ӕма ма син загъта:

– Кӕсетӕ, уӕхе бахезетӕ зудӕ ӕма гъӕздугдзийнадӕ уарзунӕй, уомӕн ӕма адӕймаги царди ӕ берӕ мулк сӕйрагдӕр нӕ ’й.

16Уӕд син радзурдта ӕмбесонд:

– Еу гъӕздуг лӕгӕн будури ӕрзадӕй берӕ хуар, 17ӕма гъуди кодта: «Ци кӕнон? Мӕ хуар кӕми бафснайон, уӕхӕн бунат мин нӕййес». 18Уӕд загъта: «Бакӕнон уотӕ. Баздӕхон ӕма фехалон мӕ хуардӕнттӕ, искӕнон стурдӕртӕ ӕма уоми бафснайдзӕнӕн мӕ еугур хуар дӕр ӕма мӕ еугур мулк дӕр 19ӕма зӕгъдзӕнӕн мӕ уодӕн: „Мӕ уод, берӕ ’нзти фагӕ дӕмӕ ес мулк. Цӕрӕ ӕнцад-ӕнцойнӕй, хуӕрӕ, ниуазӕ, цийнӕ кӕнӕ“. 20Фал ин Хуцау загъта: „Ӕнӕзунд, а ’хсӕви дин дӕ уод байстӕуодзӕнӕй. Дӕхецӕн ци ӕрцӕттӕ кодтай, е ба уӕд кӕмӕн байзайдзӕнӕй?“»

21– Уотӕ рауайуй, Хуцауӕн нӕ, фӕл ӕхецӕн хӕзнатӕ ка ӕмбурд кӕнуй, уони гъуддаг.


Аллибони мӕтӕ

22Ӕма Ӕ ахургӕнуйнӕгтӕн загъта:

– Уомӕ гӕсгӕ, уин зӕгъун: ма мӕтӕ кӕнетӕ нӕдӕр уӕ уодӕн уӕ ци хуаллаг гъӕуй, уобӕл, нӕдӕр уӕ бауӕри дарӕсбӕл: 23уод хуаллагӕй стурдӕр ӕй, бауӕр ба – дарӕсӕй. 24Ракӕсайтӕ халӕнттӕмӕ: етӕ нӕдӕр итаугӕ кӕнунцӕ, нӕдӕр кӕрдгӕ, нӕдӕр син гомтӕ ӕма хуардӕнттӕ ес, ӕма сӕ Хуцау хӕссуй. Сумах ба цӕйбӕрцӕ хъазардӕр айтӕ мӕргътӕй! 25Уӕдта уи ӕ мӕтӕй ӕ цардбӕл берӕ нӕ, фал еу сахат бафтаун дӕр ке бон бауодзӕнӕй? 26Мадта кӕд минкъий ести уӕ бон искӕнун нӕ ’й, уӕд ӕндӕр гъуддӕгтӕбӕл ба ци тухсетӕ?

27– Ракӕсайтӕ, дидингутӕ куд ирӕзунцӕ, уомӕ: нӕдӕр косгӕ кӕнунцӕ, нӕдӕр ӕлвесгӕ. Зӕгъун уин: сауӕнгӕ Соломон ӕ еугур кади хӕццӕ уонӕй еуей хузӕн дӕр ӕхе нӕ аразта. 28Абони ка ’й, исон ба пеци гӕлст ка ӕрцӕудзӕнӕй, еци будуйраг кӕрдӕги Хуцау уотӕ кӕми истахуй, уоми сумах ба цӕйбӕрцӕ рӕсугъддӕр истахдзӕнӕй, лӕмӕгъ ӕууӕндгутӕ! 29Мадта ци бахуӕрайтӕ ’ма ци баниуазайтӕ, уой ма агоретӕ, ма ибӕл мӕтӕ кӕнетӕ ӕма ма тухсетӕ, 30уомӕн ӕма уони ӕгасӕй дӕр аци дуйней муртактӕ[†] агорунцӕ, сумахӕн ба уӕ Фидӕ зонуй, етӕ уӕ ке гъӕунцӕ, уой; 31фиццагидӕр агоретӕ Хуцауи Паддзахадӕ,[†] ӕма уин лӕвӕрд ӕрцӕудзӕнӕнцӕ етӕ дӕр.

32– Ма тӕрсӕ, минкъий дзогӕ! Уӕ Фиди фӕндон ӕй сумахӕн Паддзахадӕ радтун[+]. 33Уӕйӕ кӕнетӕ уӕ мулк ӕма ’й мӕгуртӕн дӕттетӕ. Уӕхецӕн искӕнетӕ, лӕгъуз ка нӕ кӕнуй, уӕхӕн ӕвӕрӕнтӕ. Ӕримбурд кӕнетӕ ӕнӕфехсуйгӕ хӕзнатӕ уӕлӕрвти – давӕг кумӕ нӕ хӕстӕг кӕнуй, ӕма румпӕг кӕми нӕ хуӕруй,[+] 34уомӕн ӕма уӕ хӕзна кӕми ес, уоми уодзӕнӕй уӕ зӕрдӕ дӕр.


Еузӕрдиуон цагъартӕ

35Цӕттӕ уотӕ алцӕмӕй дӕр – уӕ астӕутӕ ронӕлвӕст уӕнтӕ, рохсгӕнӕнтӕ ба цӕфсӕнтӕ. 36Уӕдта, киндзӕхсӕвӕрӕй сӕ хецауи ӕрцудмӕ ка ӕнгъӕл кӕсуй, еци адӕми хузӕн уотӕ – хецау ку ӕрцӕуа ӕма ку ӕрбахуайа, уӕд ин уайтӕккӕ дуар байгон кӕнетӕ. 37Амондгун[†] ӕнцӕ, хӕдзари хецау ку ӕрцӕуа ӕма фунӕййӕй ке нӕ ӕриййафа, еци цагъартӕ. Ӕцӕг уин зӕгъун, ӕ астӕу бабӕтдзӕнӕй, фингӕмӕ сӕ бахондзӕнӕй ӕма син райдайдзӕнӕй кӕстӕреуӕг кӕнун. 38Сауӕнгӕ ӕмбесӕхсӕвӕ, кенӕ фӕсӕмбесӕхсӕвӕ ку ӕруа, ӕма сӕ фунӕййӕй ку не ’риййафӕ, уӕд еци цагъартӕ уодзӕнӕнцӕ амондгун. 39Сумахӕн зундгонд ӕй, давӕг кӕци сахат ӕрбалӕбордзӕнӕй, уой хӕдзари хецау ку зудтайдӕ, уӕд сӕ ӕ хӕдзарӕмӕ бацӕун нӕ бауагътайдӕ. 40Ӕма сумах дӕр цӕттӕ уотӕ, уомӕн ӕма, Адӕймаги Фурт, ӕнгъӕл ку нӕ уайтӕ, уӕд ӕрцӕудзӕнӕй.


Ӕмбесонд зундгин хӕдзаргӕси туххӕй

41Уӕд Петр загъта:

– Бардар Хуцау, махӕн дзорис аци ӕмбесонд ӕви ӕгасемӕн дӕр?

42Бардар Хуцау ба загъта:

– Хӕдзари хецау ӕ цагъартӕн сӕ дзоли хай афойнадӕбӕл дӕдтуни туххӕй ке ниввардта, еци еузӕрдиуон ӕма зундгин хӕдзаргӕс ка ’й? 43Нивгун ӕй еци цагъар, ӕ хецау, ӕрцӕугӕй, ке баййафдзӕнӕй уотӕ кӕнгӕ[+]. 44Ӕцӕг уин зӕгъун, ӕ циййес бакӕндзӕнӕй уой барӕ. 45Фал еци цагъар ӕхенимӕр уотӕ ку зӕгъа: «Мӕ хецау рӕхги не ’рцӕудзӕнӕй» ӕма фӕсдзӕуийнӕ нӕлгоймӕгтӕ ӕма силгоймӕгти ку райдайа нӕмун, уӕдта хуӕрун ӕма ниуазун ӕма расуг кӕнун, – 46уӕд еци цагъарӕн ӕ хецау ӕрцӕудзӕнӕй, ӕнгъӕлмӕ имӕ ку нӕ кӕса, еци бон, ӕма, ӕнгъӕл кӕд нӕ уа, еци сахат, ӕма ӕй ӕнӕхатирӕй, е ’ууӕнкӕ ка бахуардта ӕма ин еузӕрдиуон кӕ нӕ разиндтӕй, уони хузӕн бафхуӕрдзӕнӕй. 47Ӕ хецауи фӕндӕ ка зудта, уотемӕй цӕттӕ ка нӕ разиндтӕй ӕма ин ӕ фӕндон ка нӕ исӕнхӕст кодта, еци цагъар иссердзӕнӕй хъӕбӕр над, 48ӕ хецауи фӕндӕ ка нӕ зудта, уотемӕй нади аккаг миутӕ ка бакодта, е ба иссердзӕнӕй минкъийдӕр над. Берӕ лӕвӕрд кӕмӕн ӕй, уомӕй берӕ агурд цӕудзӕнӕй, ӕма ӕ бӕрнӕхсти берӕ кӕмӕн ес, уомӕй фулдӕр ӕрагордзӕнӕнцӕ.


Еу инней нихмӕ

49– Ӕз ӕрцудтӕн, цӕмӕй арт зӕнхӕмӕ ӕрхӕссон, ӕма Мӕ куд хъӕбӕр фӕндуй, цӕмӕй нур иссодза! 50Донӕй Аргъудӕй[†] Мӕбӕл гъӕуама исаргъудӕуа, ӕма куд уотӕхсӕн кӕнун, цалинмӕ е ӕрцӕуа, уӕдмӕ! 51Сумах уотӕ ӕнгъӕл айтӕ, ӕма зӕнхӕмӕ сабурдзийнадӕ ӕрхӕссунмӕ ӕрцудтӕн? Уой нӕ, зӕгъун уин, фал хецӕн кӕнунмӕ. 52Уомӕн ӕма нурӕй фӕстӕмӕ еу хӕдзари фондз адӕймаги фӕххецӕнтӕ уодзӕнӕнцӕ: ӕртемӕй – дууей нихмӕ, дууемӕй – ӕртей нихмӕ. 53Фидӕ уодзӕнӕй ӕ фурти нихмӕ, фурт фиди нихмӕ, мадӕ ӕ кизги нихмӕ, кизгӕ ӕ мади нихмӕ, ӕфсийнӕ ӕ киндзи нихмӕ, киндзӕ е ’фсийни нихмӕ.


Рӕстӕги минеугути лӕдӕрундзийнадӕ

54Йесо ма адӕмӕн дӕр загъта:

– Нигулӕнӕй мегъӕ иссӕугӕ ку фӕууинетӕ, уӕд уайтӕккӕ дӕр фӕззӕгъетӕ «уодзӕнӕй уарун», ӕма уотӕ фӕууй; 55хонсарӕй ку фӕддумгӕ кӕнуй, уӕд фӕззӕгъетӕ «ӕнхъуӕт уодзӕнӕй», ӕма фӕууй уотӕ. 56Фӕливдтитӕ, зӕнхӕбӕл ӕма арвбӕл ци уинетӕ, уой ӕртасун ку зонетӕ, уӕд аци сахати минеугутӕ рартасун уӕ бон цӕмӕннӕ ’й?

57– Уӕхемӕ гӕсгӕ, цӕмӕннӕ зонетӕ, ци гъӕуама уа, уой? 58Дӕ нихмӕлӕууӕги хӕццӕ тӕрхондонӕмӕ ку цӕуай, уӕд архайӕ надбӕл ӕ хӕццӕ балимӕн ун, цӕмӕй дӕ ма бакӕна тӕрхонгӕнӕгмӕ, тӕрхонгӕнӕг ба дӕ ма радта ахӕстони косӕгӕн, ӕма дӕ е ба ма багӕлдза ахӕстони. 59Зӕгъун дин: ци дӕ радтун гъӕуй, уой цалинмӕ фӕстаг лепти[*] уӕнгӕ дӕр радтай, уӕдмӕ нӕ рацӕудзӕнӕ уордигӕй.

### 13


Йесо зӕгъуй: «Ӕрфӕсмон кӕнетӕ!»

1Еци рӕстӕг ӕрцудӕнцӕ Йесомӕ ӕма Ин радзурдтонцӕ, нивондхӕссӕн рӕстӕги Пилат рамардта цалдӕр галилейаг лӕги ӕма син сӕ тог сӕ нивонд косӕрттаги тоги хӕццӕ исхӕлӕмулӕ кодта[+]. 2Йесо син загъта:

– Уотӕ ӕнгъӕл айтӕ, ӕма еци галилейӕгтӕ[†] иннӕ галилейӕгтӕй тӕрегъӕдгундӕр[†] адтӕнцӕ, ӕма сӕбӕл уомӕн уӕхӕн цау ӕрцудӕй? 3Зӕгъун уин, н’ адтӕнцӕ. Фал ку не ’рфӕсмон кӕнайтӕ, уӕ еугур дӕр уотӕ фесӕфдзинайтӕ. 4Кенӕ уотӕ ӕнгъӕл айтӕ, ӕма Силоами мӕсуг кӕбӕл никкалдӕй ӕма ке ниммардта, еци ӕстдӕс лӕги Иерусалими[†] ӕгас цӕргутӕй фудгиндӕр адтӕнцӕ[+]? 5Зӕгъун уин, н’ адтӕнцӕ. Фал ку не ’рфӕсмон кӕнайтӕ, уӕд уӕ еугур дӕр уотӕ фесӕфдзинайтӕ.


Ӕмбесонд ӕнӕрӕзӕ легъонбӕласи туххӕй

6Ӕма син радзурдта аци ӕмбесонд:

– Еу адӕймагӕн ӕ сӕнӕфсерӕдони адтӕй еу легъонбӕласӕ,[†] ӕрцудӕй имӕ рӕзӕ ӕртонунмӕ, фал ибӕл нӕ иссирдта 7ӕма загъта сӕнӕфсерӕдони гӕсӕн: «Ӕртиккаг анз ӕрцӕун аци легъонбӕласи рӕзӕмӕ ӕма ибӕл нӕ иссерун. Ракалӕ ’й, цӕмӕн ахӕссуй зӕнхӕ дӕр?»[+] 8Фал ин е дзуапп равардта: «Бардар! Ниууадзӕ ма ’й аци анз. Ӕз ин ӕ фалдзостӕ искъахдзӕнӕн ӕма ибӕл фагус никкӕндзӕнӕн, 9кӕд ибӕл иннӕ анз рӕзӕ ӕрзайидӕ; кӕд нӕ, уӕд ӕй ракалдзӕнӕ».


Къӕдзӕ силгоймаг исдзӕбӕх ӕй

10Сабати Йесо адӕми ахур кодта синагогитӕй еуеми. 11Уоми адтӕй, хъаурӕсӕттӕг дӕлуймон[†] ӕстдӕс анзей дӕргъи уӕгъдӕ ке нӕ уагъта, уӕхӕн силгоймаг; е никъкъӕдзӕ ’й ӕма раст ислӕуун ӕ бон нӕбал адтӕй. 12Йесо ӕй ку фӕууидта, уӕд имӕ фӕдздзурдта ӕма ин загъта:

– Хуарз уосӕ, дӕ незӕй сӕребарӕгонд цӕуис.

13Ӕривардта ибӕл Ӕ къохтӕ, силгоймаг уайтӕккӕ раст ислӕудтӕй ӕма райдӕдта Хуцауи стаун. 14Уӕд синагоги хецау исмӕстгун ӕй, Йесо силгоймаги сабати ке исдзӕбӕх кодта, уой туххӕй[*], ӕма адӕмӕн загъта:

– Гъуддаг кӕнунӕн ес ӕхсӕз бони. Еци бӕнтти цотӕ уӕхе дзӕбӕх кӕнунмӕ, сабати ба ма цотӕ[+].

15Бардар Хуцау ин дзуапп равардта:

– Фӕливд! Сумахӕй алке дӕр сабати ӕ гал, кенӕ ӕ хӕрӕги кӕвдӕсӕй нӕ исуадзуй ӕма ’й донмӕ нӕ раскъӕруй[+]? 16Мадта сайтан[†] ӕстдӕс анзей дӕргъи бастӕй ке фӕддардта, Авраами еци кизги ӕ бӕттӕнтӕй сабати исуӕгъдӕ кӕнун не ’мбалдӕй?

17Йесо уой ку загъта, уӕд Ӕ нихмӕлӕугутӕ еугурӕй дӕр фӕкъкъӕндзӕстуг ӕнцӕ; еугур адӕмӕн ба Ӕ дессаги гъуддӕгтӕ цийнӕ ӕрхастонцӕ.


Ӕмбесонд бӕлтӕрнай муггаги туххӕй

18Йесо ба загъта:

– Цӕй хузӕн ӕй Хуцауи Паддзахадӕ,[†] ӕма ’й цӕбӕл рабарон? 19Е ӕй, адӕймаг ӕ дзӕхӕрадони ке байтудта, еци бӕлтӕрнай муггаги хузӕн. Нӕмуг исзадӕй, стур бӕласӕ си рауадӕй, ӕма ин уӕлӕрвон мӕргътӕ ӕ къалеути хурфи сӕхе нимахстонцӕ[+].


Ӕмбесонд ӕнгъезӕни туххӕй

20Йесо никкидӕр загъта:

– Цӕбӕл рабарон Хуцауи Паддзахадӕ? 21Е ӕй, силгоймаг инсади ӕртӕ къосебӕл ци ӕнгъезӕн бафтудта, цӕмӕй къинсӕ еугурӕйдӕр исӕнгъеза, уой хузӕн.


Унгӕг дуар

22Йесо зилдӕй сахартӕ ӕма гъӕутӕбӕл, ахур кодта адӕми, Ӕ над Иерусалими ӕрдӕмӕ аразгӕй. 23Кадӕр Ӕй бафарста:

– Бардар Хуцау, ци минкъий ӕнцӕ, фӕййервӕзунмӕ ка гъавуй, етӕ?

Йесо дзуапп равардта:

24Архайетӕ унгӕг дуарбӕл бацӕунбӕл. Уомӕн ӕма, зӕгъун уин: беретӕ архайдзӕнӕнцӕ бацӕунбӕл, фал сӕ бон нӕ бауодзӕнӕй. 25Хӕдзари Бардар ку исиста ӕма дуӕрттӕ ку нихгӕна, уӕд сумах, ӕндегӕй лӕугӕй, райдайдзинайтӕ дуӕрттӕ хуайун ӕма дзорун: «Бардар, Бардар, байгон нин кӕнӕ!» Фал уин Е дзуапп ратдзӕнӕй «Нӕ уӕ зонун, кӕцӕй айтӕ». 26Уӕд райдайдзинайтӕ дзорун «Мах хуардтан ӕма ниуазтан дӕ рази, Ду нӕ гъӕунгти ахур кодтай адӕми». 27Фал уин Е зӕгъдзӕнӕй «зӕгъун уин: нӕ уӕ зонун, кӕцӕй айтӕ. Рандӕ уотӕ Мӕ разӕй, ӕнӕраст гъуддӕгтӕ кӕ кӕнуй, етӕ еугурдӕр!»

28Уоми игъусдзӕнӕй кӕун ӕма дӕндӕгти къӕс-къӕс. Авраами, Исааки, Иакови ӕма ӕгас пахампарти[†] фӕууиндзинайтӕ Хуцауи Паддзахади, уӕхе ба уин ӕндӕмӕ рагӕлдздзӕнӕнцӕ. 29Адӕм ӕрцӕудзӕнӕнцӕ скӕсӕн ӕма нигулӕнӕй, цӕгат ӕма хонсарӕй ӕма ӕрбаддзӕнӕнцӕ Хуцауи Паддзахади фингӕбӕл. 30Ӕма уотемӕй абони фӕстӕгтӕй беретӕ уодзӕнӕнцӕ фиццӕгтӕ, фиццӕгтӕй ба беретӕ уодзӕнӕнцӕ фӕстӕгтӕ.


Йесо кӕуй Иерусалимбӕл

31Еци рӕстӕг фарисейтӕй[†] кадӕртӕ ӕрцудӕнцӕ ӕма Йесойӕн загътонцӕ:

– Рацо ӕндӕмӕ ӕма рандӕ Уо ардигӕй ӕндӕр рауӕнмӕ, уомӕн ӕма Дӕ Ирод рамарунмӕ гъавуй[+].

32Йесо син загъта:

– Цотӕ ӕма зӕгъетӕ еци робасӕн: «Мӕнӕ абони ӕма исон сорун дӕлуймонти, дзӕбӕх кӕнун сӕйгити ӕма ӕртиккаг бон фӕууодзӕнӕн Мӕ гъуддаг». 33Кенӕ ба Ӕз абони дӕр, исон дӕр, иннӕбон дӕр надбӕл гъӕуама Уон, уомӕн ӕма пахампар Иерусалими нӕ, фал ӕндӕр рауӕн фӕммард уа, уомӕн уӕн нӕййес.

34– Иерусалим, Иерусалим! Ду пахампарти нӕмис ӕма дӕумӕ ӕрвистити дортӕй марис! Цал хатти Мӕ фӕндадтӕй, маргъ ӕ базурти буни ӕ цъеути куд бакӕна думгӕй, уотӕ дин дӕ хъӕболти ӕримбурд кӕнун, фал уӕ нӕ бафӕндадтӕй! 35Нур уин уӕ хӕдзарӕ ревӕдӕй, ӕнӕхецауӕй уагъдӕуй. Зӕгъун уин, цалинмӕ уотӕ зӕгъайтӕ «Арфӕгонд[†] уӕд Хуцауи номӕй Ӕрцӕуӕг!», уӕдмӕ Мӕ нӕбал фӕууиндзинайтӕ[+].

### 14


Доннезӕй сӕйгӕ исдзӕбӕх ӕй

1Йесойӕн сабати цӕугӕ рауадӕй фарисейти[†] хестӕртӕй еуей хӕдзарӕмӕ рӕфтад кӕнунмӕ, ӕма Имӕ фарисейтӕ ба сӕ цӕстӕ дардтонцӕ[+]. 2Уоми Ӕ рази фӕцӕй, доннезӕй ка садӕй, уӕхӕн лӕг. 3Йесо бафарста динамонгути ӕма фарисейти:

– Сабати дзӕбӕх кӕнун фӕткуй ӕви нӕ?

4Етӕ неци дзурдтонцӕ. Уӕд Йесо бамбалдӕй и сӕйгӕбӕл, исдзӕбӕх ӕй кодта ӕма ’й рауагъта. 5Уӕдта син загъта:

– Ескӕмӕн уи ӕ хӕрӕг, кенӕ ӕ гал цъайи ку ниххауа, уӕд ӕй ецифӕдбӕл сабати дӕр не сласдзӕнӕй[+]?

6Ӕма Ин уобӕл дзуапп дӕдтун сӕ бон н’ адтӕй.


Ӕмбесонд иуазгутӕ ӕма фусунӕн

7Йесо бафеппайдта, хунд адӕймӕгтӕ уӕллӕй исбадунбӕл куд архайдтонцӕ, уой, ӕма син радзурдта ӕмбесонд:[+]

8– Еске дӕ ӕ киндзӕхсӕвӕрмӕ ку фӕххона, уӕд уӕллӕй ма исбадӕ, уотемӕй иуазгути ӕхсӕн дӕуӕй кадгиндӕр еске ку разинна, 9уӕд уӕ дууей дӕр ка ӕрхудта, е дӕмӕ ма бацӕуа ӕма дин ма зӕгъа: «Раттӕ ин дӕ бунат». Ӕма уӕд къӕндзӕстугӕй исбаддзӕнӕ фӕстаг бунати. 10Фал хунд ку уай, уӕд, ӕрцӕугӕй, исбадӕ фӕстаг бунати, цӕмӕй дӕмӕ фусун бацӕуа ӕма дин зӕгъа: «Мӕ лимӕн, уӕлдӕр исбадӕ». Уӕд искадгин уодзӕнӕ, дӕ хӕццӕ ка бацудӕй, уони цӕсти, 11уомӕн ӕма ӕхе ка бӕрзонд кӕнуй, е ӕрниллӕг уодзӕнӕй, ӕхе ка ниллӕг кӕнуй, е ба исбӕрзонд уодзӕнӕй[+].

12Ка ’Й ӕрхудта, уонӕн ба Йесо загъта:

– Рӕфтад, кенӕ ӕхсӕвӕр ку кӕнай, уӕд дӕ лимӕнти, де ’нсувӕрти, дӕ хӕстӕгути ӕма гъӕздуг синхонти ма ’рхонӕ, кенӕ ба дӕ етӕ дӕр фӕххондзӕнӕнцӕ, ӕма дин фист ӕрцӕудзӕнӕй. 13Фал, кувд ку кӕнай, уӕд ӕрхонӕ мӕгурти, цӕнкулти, къулухти, курмити 14ӕма амондгун[†] уодзӕнӕ, сӕ бон дин ӕй бафедун ке нӕ ’й, уой туххӕй, уомӕн ӕма дин фист ӕрцӕудзӕнӕй рӕстити райгаси бон.


Ӕмбесонд стур кувди туххӕй

15Йесой хӕццӕ фингӕбӕл ка бадтӕй, уонӕй еу уой ку фегъуста, уӕд Ин загъта:

– Амондгун ӕй, Хуцауи Паддзахади къӕбӕр ка бахуӕра, е!

16Йесо ин загъта:

– Еу адӕймаг стур кувд искодта ӕма имӕ байагурдта берӕ адӕм, 17кувди рӕстӕг ку ӕрхъӕрттӕй, уӕд ӕ фӕсдзӕуийни рарвиста хунд адӕмӕн зӕгъунмӕ: «Рацотӕ, алцидӕр нур цӕттӕ ’й». 18Фал ӕгасӕй дӕр еу инней фӕсте хатир корун райдӕдтонцӕ. Фиццаг загъта: «Ӕз хумзӕнхӕ балхӕдтон, ӕма мӕ уомӕ ӕркӕсунмӕ гъӕуй цӕун. Корун ди, бахатир мин кӕнӕ». 19Дуккаг загъта: «Ӕз дӕс гали балхӕдтон ӕма сӕ бавзарунмӕ цӕун. Корун ди, бахатир мин кӕнӕ». 20Ӕртиккаг загъта: «Уосӕ ракурдтон, ӕма уомӕ гӕсгӕ мӕ бон нӕ ’й ӕрбацӕун». 21Фӕсдзӕуийнӕ ӕрбаздахтӕй ӕма алци дӕр ӕ хецауӕн радзурдта. Уӕд хӕдзари хецау исмӕстгун ӕй ӕма ӕ фӕсдзӕуийнӕн загъта: «Цӕугӕ тагъддӕр сахари гъӕутӕ ӕма къумтӕмӕ ӕма мӕгурти, цӕнкулти, курмити ӕма къулухти ардӕмӕ ӕрхонӕ». 22«Бардар, – загъта фӕсдзӕуийнӕ, – дӕ бардзурд ӕнхӕстгонд ӕй, бунӕттӕ дӕр ма си ес». 23Ӕма уӕд хецау ӕ фӕсдзӕуийнӕн загьта: «Цӕугӕ фӕндӕгтӕ ӕма къахнӕдтӕмӕ, ӕма дӕбӕл ка ӕмбӕла, уони исарази кӕнӕ кувдмӕ ӕрцӕун, цӕмӕй мӕ хӕдзарӕ байдзаг уа. 24Ӕма уин зӕгъун: фиццаг кӕмӕ фӕдздзурдтон, уонӕй мӕ кувдӕй ке некебал исахуаддзӕнӕй, уомӕн ӕма хундтитӕ берӕ ’нцӕ, ӕвзаргӕ адӕм ба – минкъий».


Киристей ахургӕнуйнаг куд исун ӕнгъезуй

25Йесой хӕццӕ цудӕй берӕ адӕм. Е ’ргон сӕмӕ разилдта ӕма син загъта:

26– Ка Мӕмӕ ӕрцӕуа, е ӕ фиди, ӕ мади, ӕ уоси, ӕ зӕнӕги, е ’нсувӕртӕ ’ма ӕ хуӕрти, уӕлдайдӕр ба ӕ цард Мӕнӕй фулдӕр ку уарза, уӕд ӕ бон нӕ ’й Мӕн ахургӕнуйнаг ун;[+] 27ӕ дзиуарӕ ка нӕ хӕссуй ӕма уотемӕй мӕ фӕдбӕл ка цӕуй, уой бон нӕ ’й Мӕн ахургӕнуйнаг ун[+].

28– Сумахӕй кедӕр бафӕндадтӕй мӕсуг исдасун. Ӕ исцӕттӕ кӕнунӕн ци гъӕуй, уони рагацау банимайуни туххӕй исбаддзӕнӕй ӕма ӕ хӕрзтӕ банимайдзӕнӕй. 29Уомӕн, ӕма ин бундор ку ниввӕра ӕма ’й кӕронмӕ исдасун ба ку нӕ бафӕраза, уӕд ӕй ка уина, етӕ ибӕл ма фӕхходонцӕ: 30«Аци лӕг дасун райдӕдта, ӕма кӕронмӕ ба ӕ бон нӕ бацӕй».

31– Кенӕ кӕци паддзах, иннӕ паддзахи нихмӕ тугъдмӕ цӕугӕй, раздӕр не ’рбаддзӕнӕй ӕма, инсӕй миней хӕццӕ ӕ размӕ ка рацӕуй, уой нихмӕ дӕс миней хӕццӕ фӕллӕуун ӕ бон бауодзӕнӕй ӕви нӕ, уой туххӕй рагацау нӕ баунаффӕ кӕндзӕнӕй? 32Ӕма ӕ бон ку нӕ уа, уӕд, цалинмӕ ма е идард уа, уӕдмӕ имӕ бафедауни туххӕй минӕвӕрттӕ рарветдзӕнӕй. 33Мадта сумахӕй дӕр Мӕн ахургӕнуйнаг ун неке бон исуодзӕнӕй, цидӕриддӕр имӕ ес, уой ку нӕ ниууадза, уӕд.

34– Цӕнхӕ хуарз ӕй. Фал цӕнхӕн ӕ адӕ ку фесӕфа, уӕд ма ’й цӕмӕй исцӕхгун кӕндзӕнӕ? 35Е сауӕнгӕ зӕнхӕ ’ма фагусбӕл никкӕнунмӕ дӕр нӕбал фӕббӕззуй ӕма ’й рагӕлдзунцӕ. Игъосунмӕ гъостӕ кӕбӕл ес, е игъосӕд![+]

### 15


Ӕмбесонд дзӕгъӕл фуси туххӕй

1Хъалонесгутӕ ӕма тӕрегъӕдгунтӕ[†] еугурӕй дӕр цудӕнцӕ Йесомӕ байгъосунмӕ. 2Фарисейтӕ[†] ӕма динамонгутӕ хъур-хъур кодтонцӕ ӕма дзурдтонцӕ:

– Айӕ тӕрегъӕдгунти исиуазӕг кӕнуй ӕма сӕ хӕццӕ хуӕруй[+].

3Уӕд син Йесо радзурдта ӕмбесонд:

4Сумахӕй ескӕмӕ сӕдӕ фуси ку уайдӕ, ӕма си еу ку фесӕфидӕ, уӕд ӕ науӕдзӕ фараст фуси ӕдзӕрӕг рауӕн нӕ ниууадзидӕ ӕма ӕ исӕфт фус агорунмӕ нӕ рандӕ уидӕ, цалинмӕ ’й иссера, уӕдмӕ? 5Ӕма ’й ку иссера, уӕд ӕй цийнӕгӕнгӕ исивӕрдзӕнӕй ӕ усхъитӕбӕл, 6ӕма, хӕдзарӕмӕ ӕрбацӕугӕй, ӕрбахондзӕнӕй лимӕнтӕ ’ма синхонти ӕма син зӕгъдзӕнӕй: «Цийнӕ кӕнетӕ мӕ хӕццӕ, ӕз мӕ исӕфт фус иссирдтон».

7– Зӕгъун уин, фӕсмони сӕр ке нӕ гъӕуй, уӕхӕн науӕдзӕ фараст рӕстагемӕй еу фӕсмонгӕнӕг тӕрегъӕдгуни туххӕй фулдӕр цийнӕ уодзӕнӕй уӕлӕрвти[+].


Ӕмбесонд исӕфт драхми туххӕй

8Кенӕ силгоймагмӕ дӕс драхми ку уа, уӕд ин си еу ку фесӕфа, уӕд кӕд цирӕгътӕ нӕ иссодздзӕнӕй ӕма нӕ райдайдзӕнӕй хӕдзарӕ сӕрфун ӕма ӕцӕгӕй агорун, цалинмӕ ’й не ссера, уӕдмӕ, 9ӕма ’й ку иссера, уӕд ӕримбурд кӕндзӕнӕй ӕ лимӕн ӕма синхон силгоймӕгти ӕма зӕгъдзӕнӕй «Цийнӕ кӕнетӕ мӕ хӕццӕ, мӕ исӕфт драхмӕ иссирдтон». 10Зӕгъун уин, уотӕ цийнӕ кӕнунцӕ Хуцауи Изӕдтӕ еу фӕсмонгӕнӕг тӕрегъӕдгуни туххӕй.


Ӕмбесонд исӕфтдзаг фурти туххӕй

11Йесо дзурдта идарддӕр:

– Еу лӕгӕн адтӕй дууӕ фурти; 12ӕма сӕ кӕстӕр ӕ фидӕн загъта: «Мӕ фидӕ, нӕ есбонӕй мин мӕ хай раттӕ». Ӕма и фидӕ ӕ фурттӕбӕл байурста ӕ есбон. 13Еу къуар боней фӕсте кӕстӕр фурт ӕрӕмбурд кодта, цидӕриддӕр имӕ адтӕй, уой ӕма рандӕ ’й идард бӕстӕмӕ ӕма, уоми ихӕлд цард кӕнгӕй, ци имӕ адтӕй, уой еугурӕй дӕр бахуардта. 14Ӕ мулк хуӕрд ку фӕцӕй, уӕдта еци бӕсти хъӕбӕр стонг дзаман искодта, ӕма гъӕуагӕ ӕййафун райдӕдта; 15уӕд рандӕ ’й ӕма еци бӕсти цӕргутӕй еуемӕ бацудӕй, е ба ’й ӕ будурти хутӕ хезунмӕ рарвиста; 16ӕхе хути хуӕруйнагӕй бӕргӕ бафсастайдӕ, фал ин уой дӕр неке лӕвардта. 17Ӕхе ку ’рлӕдӕрдтӕй, уӕдта загъта: «Мӕ фидӕмӕ цал ихуӕрсти ес, ӕма уонӕн хуӕруйнаг – уӕлдайгунтӕй, ӕз ба ами стонгӕй мӕлун; 18фестон, мӕ фидӕмӕ фӕццӕуон ӕма ин зӕгъон: „Мӕ фидӕ! Тӕрегъӕдгун дӕн Хуцауи размӕ дӕр ӕма дӕу размӕ дӕр; 19дӕ фурти ном хӕссуни аккаг нӕбал дӕн, ӕма мӕ дӕ ихуӕрститӕй еу искӕнӕ“». 20Фестадӕй ӕма ӕ фидӕмӕ рандӕ ’й. Идард ма ку адтӕй, уӕд ӕй ӕ фидӕ фӕууидта ӕма ин ӕртӕрегъӕд кодта. Ӕ размӕ рауадӕй, нихъхъури ’й кодта ӕма ин раба кодта. 21Фурт ба ин загъта: «Мӕ фидӕ! Тӕрегъӕдгун дӕн арви размӕ дӕр ӕма дӕу размӕ дӕр. Дӕ фурти ном хӕссуни аккаг нӕбал дӕн». 22И фидӕ ӕ фӕсдзӕуинттӕн загъта: «Рахӕссетӕ хуӕздӕр дарӕс ӕма ибӕл сӕ искӕнетӕ. Ӕ къохбӕл ин къохдарӕн бакӕнетӕ, ӕ къӕхтӕбӕл ба – къахидарӕс; 23ӕрбакӕнетӕ хуӕрзхаст иуонуг ӕма ’й равгӕрдетӕ; мийнасӕ ’ма цийнӕ кӕнӕн; 24уомӕн ӕма мин аци фурт мард адтӕй ӕма ӕригас ӕй! Исӕфт адтӕй ӕма разиндтӕй!» Ӕма цийнӕ кӕнун райдӕдтонцӕ.

25Ӕ хестӕр фурт ба адтӕй будури. Ӕрбацӕугӕй, хӕдзарӕмӕ ку ӕрбахӕстӕг ӕй, уӕд фегъуста уадиндзи цагъд ӕма кафт. 26Ӕма фӕдздзурдта фӕсдзӕуинттӕй еуемӕ, ба ’й фарста: «А ци ӕй?» 27Е ин загъта: «Де ’нсувӕр иссудӕй, ӕма дӕ фидӕ хуӕрзхаст иуонуг равгарста, дзӕбӕхӕй ибӕл ке исӕмбалдӕй, уой туххӕй». 28Е исмӕстгун ӕй ӕма ’й нӕ фӕндадтӕй медӕмӕ бацӕун. Ӕ фидӕ рацудӕй ӕма ’й медӕмӕ худта. 29Фал е ӕ фидӕн загъта: «А цал-а уал анзи дин косун дӕ фӕсдзӕуийни хузӕн, дӕ дзурди сӕрти дин некӕд рахизтӕн, ду ба мин ме ’мбӕлтти хӕццӕ байгъӕлдзӕг кӕнунмӕ дӕркъӕ дӕр некӕд равардтай; 30фал, ихӕлд силти хӕццӕ ӕ мулк ка бахуардта, дӕ еци фурт ку фӕззиндтӕй, уӕдта ин хуӕрзхаст иуонуг равгарстай!» 31Е ба ин загъта: «Мӕ фурт, ду алкӕддӕр мӕ хӕццӕ дӕ, ӕма мӕн ка ’й, е дӕу ӕй. 32Цийнӕ нин уобӕл кӕнгӕ ’й, ӕма де ’нсувӕр мард адтӕй ӕма райгас ӕй, исӕфт адтӕй ӕма разиндтӕй!»

### 16


Ӕмбесонд циргъзунд хӕдзаргӕси туххӕй

1Уӕд Ӕ ахургӕнуйнӕгтӕн Йесо загъта:

– Еу гъӕздуг лӕг ӕ мулкӕн дардта хӕдзаргӕс, ӕма ин загътонцӕ, дӕ мулк дин сатар кӕнуй, зӕгъгӕ; 2ӕма имӕ фӕдздзурдта, загъта ин: «Цитӕ игъосун дӕу туххӕй? Дӕ бӕрнӕхсти ци адтӕй, уой туххӕй мин дзуапп раттӕ, уомӕн ӕма идарддӕр унаффӕ кӕнунгъон нӕбал дӕ». 3Уӕд хӕдзаргӕс ӕхенимӕр загъта: «Ци кӕнон? Мӕ хецау мӕ хӕдзаргӕси бунатӕй ку ӕндӕ кӕнуй. Зӕнхӕ къахун мӕ бон нӕй, мӕгургорӕй цӕрун ба мӕмӕ ходуйнаг кӕсуй; 4зонун, ци бакӕнун гъӕуй, цӕмӕй мӕ, цид, адӕм исиуазӕг кӕнонцӕ, хӕдзаргӕси бунатӕй еуварсгонд ку уон, уӕд». 5Ӕма ӕ хецауӕй ихӕс ка дардта, уонӕмӕ хецӕнтӕй фӕдздзурдта. Фиццаги бафарста: «Мӕ хецауӕй цӕйбӕрцӕ дарис?» 6Е ин дзуапп равардта: «Сойни сӕдӕ барӕни». Уӕд ин загъта «Райсӕ дӕ гӕгъӕди, сбадӕ ӕма тагъддӕр ниффинсӕ нӕуӕг: фӕндзай». 7Уойфӕсте бафарста инней: «Ду ба цӕйбӕрцӕ дарис?» Е дзуапп равардта: «Мӕнӕуи сӕдӕ барӕни». Загъта ин: «Райсӕ дӕ гӕгъӕди ’ма ниффинсӕ: ӕстай».

8Ӕма хецау растудта циргъзунд хӕдзаргӕси, зундгин ке разиндтӕй, уой туххӕй; уомӕн ӕма аци доги бӕдӕлттӕ сӕхе хузӕнтти хӕццӕ гъуддӕгтӕ ку фӕккӕнунцӕ, уӕд рохси бӕдӕлттӕй зундгиндӕр фӕуунцӕ[+].

9– Ӕз дӕр уин зӕгъун: уӕ ӕнӕраст мулки фӕрци искӕнетӕ уӕхецӕн лимӕнтӕ, цӕмӕй, уӕмӕ мулк ку нӕбал уа, уӕд уӕ етӕ сӕ ӕносон цӕрӕнуӕтти исиуазӕг кӕнонцӕ.

10– Минкъий гъуддаги еузӕрдиуон ка уа, е стури дӕр еузӕрдиуон ӕй, минкъий гъуддаги мӕнгӕрд ка уа, е ба стури дӕр мӕнгард ӕй[+]. 11Мадта, кӕд ӕнӕраст мулкбӕл еузӕрдиуон нӕ разиндзинайтӕ, уӕд уин ӕцӕг мулк уӕ бӕрнӕхсти ка бакӕндзӕнӕй? 12Ӕма кӕд еске мулкбӕл еузӕрдиуон нӕ разиндтайтӕ, уӕд уин уӕхе мулк ка ратдзӕнӕй? 13Некӕци цагъари бон ӕй дууӕ хецауемӕн лӕггадӕ кӕнун: сӕ еу ин ӕнӕуинон уодзӕнӕй, инней ба уарздзӕнӕй, кенӕ сӕ еуебӕл еузӕрдиуон уодзӕнӕй, инней ба нецӕмӕ дардзӕнӕй. Уӕ бон нӕ бауодзӕнӕй Хуцауӕн ӕма мулкӕн лӕггадӕ кӕнун.


Моисейи Ӕгъдау ӕма Хуцауи Паддзахадӕ

14Уонити еугурӕй дӕр фегъустонцӕ ӕхцауарзагӕ фарисейтӕ[†] ӕма Ибӕл худтӕнцӕ. 15Йесо син загъта:

– Адӕми рази уӕхе рӕстагтӕй ӕвдесетӕ, фал уин Хуцау уӕ зӕрдитӕ зонуй. Уомӕн ӕма адӕммӕ кадгин ци ӕй, е Хуцауи цӕсти ӕлгъаг ӕй.

16– Моисейи Ӕгъдау[†] ӕма пахампартӕ[†] Иоанни дзамани уӕнгӕ адтӕнцӕ. Уӕдӕй фӕстӕмӕ игъустгонд цӕуй Хуцауи Паддзахади хуарз уац, ӕма имӕ алке дӕр еугур хъауритӕй бацӕунбӕл архайуй[+]. 17Фал Ӕгъдауӕй еу ханхӕ фӕгъгъӕуни бӕсти арв ӕма зӕнхӕ ӕнцондӕрӕй фесӕфдзӕнӕнцӕ.

18– Ӕ уосӕ ка рауадза ӕма ӕндӕр уосӕ ка ракора, е хӕтгӕ кӕнуй; ӕ лӕгӕй хецӕнгонд уоси ка ракора, е дӕр хӕтгӕ кӕнуй.


Ӕмбесонд гъӕздуг лӕг ӕма Лазӕри туххӕй

19– Адтӕй еу гъӕздуг лӕг, ӕхе истахидӕ хъазар ӕма рӕсугъд дарӕси. Алли бон дӕр цийнӕ кодта, хъал цард кӕнгӕй. 20Ӕма адтӕй еу фурмӕгур, ӕ ном Лазӕр, ӕма хустӕй ӕ колдуари рази, ӕ бауӕр адтӕй еугур хуӕлмаг, 21ӕма бӕлдтӕй, гъӕздуги фингӕй ци мортӕ ӕрхауидӕ, уонӕй бафсӕдунмӕ; куйтӕ имӕ, цид, ӕрбацудӕнцӕ ӕма ин ӕ хуӕлмӕгтӕ стардтонцӕ. 22И фурмӕгур рамардӕй, ӕма ’й Изӕдтӕ фӕххастонцӕ Авраами гъӕбесмӕ. Гъӕздуг дӕр рамардӕй ӕма ’й банигӕдтонцӕ. 23Зиндони гъезӕмарӕ кӕнгӕй, уӕлӕмӕ искастӕй ӕма идарди фӕууидта Авраами, ӕ гъӕбеси ба – Лазӕри 24ӕма нигъгъӕр кодта: «Мӕ фиддӕл Авраам! Батӕрегъӕд мин кӕнӕ ӕма мӕмӕ Лазӕри рарветӕ, е ’нгулдзи кӕрон дони ниттола ӕма мин ме ’взаг расатӕг кӕна, уомӕн ӕма ӕз гъезӕмарӕ кӕнун аци арти»[+]. 25Фал ин Авраам загъта: «Мӕ бӕдолӕ, дӕ зӕрди ӕрифтауӕ, ду дӕ царди ке райстай хуарзӕнхӕ, Лазӕр ба – фудӕнхӕ, уой; нур ба е ами рӕвдуд ӕй, ду ба гъезӕмарӕ кӕнис. 26уӕдта уой уӕлӕнхас ба мах ӕма сумах ӕхсӕн ес стур сӕрисӕфӕн, ӕма сумахмӕ бацӕун ке фӕндуй, уони бон нӕ ’й, уотӕ уордиги дӕр ардӕмӕ нӕ цӕунцӕ». 27Уӕд гъӕздуг загъта: «Мадта дин лигъстӕ кӕнун, мӕ фиддӕл, Лазӕри рарветӕ мӕ фиди хӕдзарӕмӕ, 28уомӕн ӕма мин фондз ӕнсувӕри ес, уадзӕ, ӕма син радзора, цӕмӕй етӕ дӕр гъезӕмари бунатмӕ ма бахауонцӕ». 29Авраам ин загъта: «Уонӕн ес Моисей[†] ӕма пахампартӕ; игъосӕнтӕ сӕмӕ». 30Е ин загъта: «Нӕ, мӕ фиддӕл Авраам! Мӕрдтӕй сӕмӕ еске ку ӕрцӕуа, уӕд ӕрфӕсмон кӕндзӕнӕнцӕ». 31Авраам ин дзуапп равардта: «Моисей ӕма пахампартӕмӕ кӕми нӕ игъосунцӕ, уоми мӕрдтӕй ка райгас уа, е дӕр сӕ нӕ баууӕндун кӕндзӕнӕй»[+].

### 17


Йесой дзубанди Ӕ ахургӕнуйнӕгти хӕццӕ

1Йесо ӕ ахургӕнуйнӕгтӕн никкидӕр загъта:

– Тӕрегъӕдмӕ[†] мондаггӕнӕнтӕ алкӕддӕр фӕуунцӕ, фал мӕгур ӕ бон, ке фудӕй ӕрцӕуонцӕ, уомӕн;[+] 2аци кӕстӕртӕй еуей тӕрегъӕди ка бафтауа, уомӕн уой бӕсти ӕ хъурбӕл куройни фид ку ӕрауигътайуонцӕ ӕма ’й денгизи ку багӕлстайуонцӕ, уӕд ин хуӕздӕр адтайдӕ. 3Уӕхемӕ кӕсетӕ. Де ’нсувӕр дӕ тӕрегъӕди ку бацӕуа, уӕд ин бауайдзӕф кӕнӕ ӕма, кӕд ӕрфӕсмон кӕна, уӕд ин ниххатир кӕнӕ; 4бонӕ авд хатти дӕ тӕрегъӕди ку бацӕуа ӕма дӕмӕ бонӕ авд хатти ӕхе ку бахата ӕма ку зӕгъа «Фӕсмон кӕнун», уӕд ин ниххатир кӕнӕ.

5Амистолтӕ[†] Йесойӕн загътонцӕ:

– Фӕффулдӕр нин кӕнӕ нӕ ӕууӕндундзийнадӕ.

6Йесо загъта:

– Бӕлтӕрнай нӕмуги асӕ уӕмӕ ӕууӕндундзийнадӕ ку уидӕ, ӕма аци тутабӕласӕн[*] ку зӕгъиайтӕ «Ӕд уедӕгтӕ дӕхе исрӕдовӕ ӕма денгизи ниссӕдзӕ», уӕд уӕмӕ байгъустайдӕ[+]?

7– Зӕгъӕн, сумахӕй ескӕмӕн ес, хумӕ ка кӕнуй, кенӕ фонс ка хезуй, уӕхӕн цагъар, ӕма е будурӕй ку ӕрбацӕуа, уӕд ин сумахӕй ка зӕгъдзӕнӕй «рауай тагъддӕр, фингӕбӕл ӕрбадӕ»? 8Уотӕ нӕ, фал ин уотӕ нӕ зӕгъдзӕнӕй: «Исцӕттӕ мин кӕнӕ ӕхсӕвӕр, рафестӕг кӕнӕ дӕхе ӕма, цалинмӕ хуӕрон ӕма ниуазон, уӕдмӕ мин лӕггадӕ кӕнӕ, уой фӕсте ба дӕхуӕдӕг дӕр хуӕрӕ ӕма ниуазӕ»? 9Аци цагъарӕн арфӕ кӕндзӕнӕй, ӕ бардзурд ин ке исӕнхӕст кодта, уой туххӕй? Ӕнгъӕл нӕ дӕн. 10Уотӕ сумах дӕр – цидӕриддӕр уин загъд адтӕй, уой ку искӕнайтӕ, уӕд зӕгъетӕ: «Ци нин ӕмбалдӕй, уой мах, нецӕййаг цагъартӕ, искодтан».


Дӕс хъотургини исдзӕбӕх ӕнцӕ

11Йесо Иерусалиммӕ[†] ку цудӕй, уӕд Ӕ над адтӕй Самарийӕ ӕма Галилейи ӕхсӕн арӕнбӕл. 12Ӕма еу гъӕумӕ ку бацудӕй, уӕд Ибӕл рамбалдӕй дӕс хъотургин[†] лӕги, етӕ идӕрддзӕф ӕрлӕудтӕнцӕ[+] 13ӕма гъӕрӕй дзурдтонцӕ:

– Зундамонӕг Йесо, батӕрегъӕд нин кӕнӕ!

14Йесо сӕ ку фӕууидта, уӕд син загъта:

– Цотӕ, уӕхе фӕууинун кӕнетӕ кохентӕн.[†]

Ӕма, надбӕл цӕугӕй, искӕдзос ӕнцӕ[+]. 15Ке исдзӕбӕх ӕй, уой сӕ еу ку фӕууидта, уӕд раздахтӕй ӕма ӕ гъӕлӕсидзагӕй табу кодта Хуцауӕн, 16ӕхе ӕргӕлста Йесой къӕхтӕмӕ ӕма Ин арфӕ кодта. Е адтӕй самарийаг[+].

17Уӕд Йесо загъта:

– Дӕсемӕй не скӕдзос ӕнцӕ? Кӕми ӕнцӕ иннӕ фараст ба? 18Аци ӕндӕрбӕстаг адӕймагӕй ӕндӕр, етӕ куд нӕ раздахтӕнцӕ Хуцауӕн арфӕ кӕнунмӕ?[†]

19Ӕма ин загъта:

– Исистӕ ӕма цо, дӕ ӕууӕндундзийнадӕ дӕ фӕййервӕзун кодта[+].


Хуцауи Паддзахади ӕрцуди туххӕй

20Еу хатт фарисейтӕ[†] Йесой бафарстонцӕ, Хуцауи Паддзахадӕ[†] кӕд ӕрцӕудзӕнӕй, зӕгъгӕ. Е син дзуапп равардта:

– Хуцауи Паддзахади ӕрцуд, бӕрӕг хузи нӕ уодзӕнӕй,[+] 21ӕма нӕ зӕгъдзӕнӕнцӕ «Мӕнӕ ами ӕй», кенӕ «Уӕртӕ уоми ӕй». Уомӕн ӕма Хуцауи Паддзахадӕ уӕхеми ӕй.

22Ӕ ахургӕнуйнӕгтӕн дӕр загъта:

– Ӕрцӕудзӕнӕй уӕхӕн рӕстӕг, ӕма уӕ бафӕнддзӕнӕй Адӕймаги Фурти[†] бӕнттӕй еу уӕддӕр фӕууинун, фал ӕй нӕ фӕууиндзинайтӕ;[+] 23уӕд уин зӕгъдзӕнӕнцӕ «мӕнӕ ами ӕй, кенӕ уӕртӕ уоми ӕй». Уордӕмӕ ма цотӕ, ма ледзетӕ сӕ фӕдбӕл,[+] 24уомӕн ӕма арвӕрттивд еу кӕронӕй иннӕ кӕронмӕ куд ниррохс кӕнуй арв, – уотӕ уодзӕнӕй Адӕймаги Фурт Ӕ бони. 25Фал гъӕуама бавзара бал берӕ гъезӕмӕрттӕ, ӕма Ибӕл аци фӕлтӕр хъоди бакӕндзӕнӕнцӕ[+]. 26Ӕма Нойи бӕнтти куд адтӕй, уотӕ уодзӕнӕй Адӕймаги Фурти ӕрцуд дӕр: 27хуардтонцӕ, ниуазтонцӕ, уоститӕ худтонцӕ, лӕгтӕмӕ цудӕнцӕ, цалинмӕ еу бони сӕри Ной науӕмӕ нӕ бацудӕй, ӕма иннети сӕ еугурей дӕр дони ахӕр нӕ фесафта, уӕдмӕ.

28– Уотӕ адтӕй Лоти бӕнтти дӕр: хуардтонцӕ, ниуазтонцӕ, ӕлхӕдтонцӕ, уӕйӕ кодтонцӕ, итудтонцӕ хумтӕ, аразтонцӕ, 29фал Лот Содомӕй ку рацудӕй, еци бон уӕларвӕй ӕруардта арт сӕуӕндони хӕццӕ ӕма иннети еугурей дӕр ниццагъта; 30уотӕ уодзӕнӕй, Адӕймаги Фурт ку ӕрцӕуа, еци бон дӕр. 31Еци бон хӕдзари сӕрбӕл ка уа, е ма ’рхезӕд уордигӕй ӕ дзаумӕуттӕ рахӕссунмӕ; ӕма будури ка уа, е дӕр ма раздӕхӕд. 32Уӕ зӕрдӕбӕл даретӕ Лоти уоси. 33Ӕ уод ӕгасӕй багъӕуай кӕнунмӕ ка бӕллуй, е ӕй фесафдзӕнӕй; ка ’й фесафа, е ба ’й багъӕуай кӕндзӕнӕй. 34Зӕгъун уин: еци ӕхсӕвӕ дууӕ уодзӕнӕнцӕ еу хуссӕни – сӕ еу ист ӕрцӕудзӕнӕй, иннӕ ба байзайдзӕнӕй; 35дууӕ силгоймаги еумӕ инсдзӕнӕнцӕ хуар – сӕ еу ист ӕрцӕудзӕнӕй, иннӕ ба байзайдзӕнӕй; 36дууӕ лӕги уодзӕнӕнцӕ будури – сӕ еу ист ӕрцӕудзӕнӕй, иннӕ ба байзайдзӕнӕй. 37Уӕд Ӕй бафарстонцӕ:

– Е кӕми уодзӕнӕй, Бардар?

Йесо син загъта:

– Хуӕдмӕл кӕми уа, хъӕрццигъатӕ дӕр уоми ӕримбурд уодзӕнӕнцӕ.

### 18


Ӕмбесонд ӕнӕраст тӕрхонгӕнӕги туххӕй

1Еудадзуг ковун ке гъӕуй ӕма гъенцъун кӕнун ке нӕ гъӕуй, уой туххӕй син Йесо радзурдта ӕмбесонд:[+]

2– Еу сахари адтӕй, Хуцауӕй ка нӕ тарстӕй ӕма адӕмӕй ӕфсӕрми ка нӕ кодта, уӕхӕн тӕрхонгӕнӕг. 3Еци сахари адтӕй еу седзӕргӕс уосӕ. Е, цид, арӕх ӕрцудӕй тӕрхонгӕнӕгмӕ ӕма ин дзурдта: «Мӕ нихмӕлӕууӕгӕй мӕ тӕрхони багъӕуай кӕнӕ». 4Фал тӕрхонгӕнӕги берӕ рӕстӕг нӕ фӕндадтӕй. Ӕппунфӕстаг ӕхецӕн загъта: «Бӕргӕ, Хуцауӕй дӕр нӕ тӕрсун ӕма адӕмӕй дӕр не ’фсӕрми кӕнун, 5фал мӕ аци идӕдзӕ уосӕ ӕнцад нӕбал уадзуй, ӕма ин банхус кӕнон, цӕмӕй мӕмӕ мабал цӕуа, мабал мӕ тухсун кӕна».

6Йесо загъта:

– Игъосетӕ, ӕнӕраст тӕрхонгӕнӕг ци зӕгъуй, уой? 7Мадта Хуцауӕн ӕхсӕвӕй-бонӕй лигъстӕ ка кӕнуй, Ӕ еци ӕвзурст адӕми нӕ багъӕуай кӕндзӕнӕй, кӕд тагъд нӕ кӕнуй, уӕддӕр? 8Зӕгъун уин, рӕхги син банхус кӕндзӕнӕй. Фал Адӕймаги Фурт[†] ку ӕрцӕуа, уӕд ма, цума, зӕнхӕбӕл ӕууӕндундзийнадӕ иссердзӕнӕй?


Ӕмбесонд фарисей ӕма хъалонесӕги туххӕй

9Ӕхе рӕстагбӕл ка нимадта, иннети ба нецӕмӕ ка дардта, уонӕн дӕр Йесо радзурдта ауӕхӕн ӕмбесонд:[+]

10– Дууӕ адӕймаги бацудӕнцӕ Хуцауи Ковӕндонӕмӕ[†] баковунмӕ: еу адтӕй фарисей,[†] иннӕ ба – хъалонесӕг.[†] 11Фарисей, ислӕугӕй, ӕхенимӕр уотӕ кувта: «Хуцау, арфӕ Дин кӕнун, ӕз иннӕ адӕми, давгути, сайӕгойти, хъахбайти, кенӕ аци хъалонесӕги хузӕн ке нӕ дӕн; 12къуӕре дууӕ хатти ком дарун ӕма мӕ цифӕнди пайдайӕй дӕр ӕ дӕсӕймаг хай радтун»[+]. 13Хъалонесӕг ба, идӕрддзӕф лӕугӕй, уӕларвмӕ ӕ цӕстӕй скӕсун дӕр не ’ндиудта, фал, ӕ реу хуайгӕй, дзурдта: «Хуцау, ниххатир мин кӕнӕ, тӕрегъӕдгун[†] дӕн».

14– Зӕгъун уин: айӕ, иннемӕй уӕлдай, хатиргондӕй рандӕ ’й ӕ хӕдзарӕмӕ, уомӕн ӕма ӕхе уӕлдӕр ка кӕнуй, е ӕрниллӕг уодзӕнӕй, ӕхе ниллӕг ка кӕнуй, е ба исуӕлдӕр уодзӕнӕй[+].


Йесо Ӕ арфӕ ӕфтауй сувӕллӕнттӕбӕл

15Йесомӕ худтонцӕ сабийти дӕр, цӕмӕй сӕбӕл бамбӕла, фал ахургӕнуйнӕгтӕ уой ку фӕууидтонцӕ, уӕд сӕ нӕ уагътонцӕ. 16Йесо фӕдздзурдта сабийтӕмӕ ӕма загъта:

– Ӕрбауагътӕ мӕмӕ сувӕллӕнтти, ма сӕ хъор кӕнетӕ, уомӕн ӕма Хуцауи Паддзахадӕ[†] уони хузӕнтти ӕй. 17Ӕцӕгӕй уин зӕгъун, Хуцауи Паддзахадӕ сувӕллонау ӕ зӕрдӕмӕ хӕстӕг ка нӕ райса, е имӕ нӕ бацӕудзӕнӕй.


Гъӕздуг хецау

18Хецӕуттӕй еу Йесой бафарста:

– Фӕрнуг Ахургӕнӕг, ӕносон цард[†] райсунӕн ци искӕнон[+]?

19Йесо ин дзуапп равардта:

– Цӕмӕн Мӕ хони «фӕрнуг»? Фӕрнуг неке ӕй, ӕрмӕст еунӕг Хуцау. 20Фӕдзӕхститӕ[†] зонис: «ма хӕтӕ», «ма марӕ», «ма давӕ», «мӕнгӕвдесӕн ма ниллӕууӕ», «нимайӕ дӕ фидӕ ӕма дӕ мади»?

21Е Йесойӕн загъта:

– Уони еугурӕй дӕр мӕ ӕригони бонтӕй нурмӕ ӕнхӕст кӕнун.

22Йесо уой ку фегъуста, уӕд ин загъта:

– Еу бакӕнуйнаг ма дин байзадӕй: цидӕриддӕр дӕмӕ ес, уой рауӕйӕ кӕнӕ, байуарӕ ’й мӕгуртӕн ӕма уӕлӕрвти иссердзӕнӕ хӕзна, уӕдта раздӕхӕ ӕма Мӕ фӕсте цо[+].

23Е, еци дзубандитӕ фегъосгӕй, ӕринкъард ӕй, уомӕн ӕма хъӕбӕр гъӕздуг адтӕй.

24Ке ӕринкъард ӕй, уой Йесо ку фӕууидта, уӕд загъта:

– Мадта, гъӕздугутӕн куд зин ӕй Хуцауи Паддзахадӕмӕ бацӕун! 25уомӕн ӕма гъӕздугӕн Хуцауи Паддзахадӕмӕ бацӕунӕй теуайӕн содзийни буни иннердӕмӕ рахезун ӕнцондӕр ӕй.

26Аци дзубандитӕ ка фегъуста, етӕ загътонцӕ:

Мадта ке бон бауодзӕнӕй фӕййервӕзун?

27Йесо син загъта:

– Адӕми бон ци нӕ ’й, е Хуцауи бон ӕй.

28Уӕд Петр загъта:

– Мӕнӕ мах ниууагътан алци дӕр ӕма Дӕ фӕсте рацудан[+].

29Йесо дзуапп равардта:

– Ӕцӕгӕй уин зӕгъун: еунӕг уӕхӕн дӕр нӕййес, ӕма Хуцауи Паддзахади сӕрбӕл ӕ хӕдзарӕ, кенӕ ӕ ниййергути, кенӕ е ’нсувӕрти, кенӕ ӕ хуӕрти, кенӕ ӕ уоси, кенӕ ӕ сувӕллӕнтти ка ниууадза,[+] 30ӕма дзӕвгарӕ фулдӕр ка нӕ райса аци рӕстӕги дӕр ӕма ӕрцӕуйнаг ӕносон царди[†] доги дӕр.


Йесо ӕртиккаг хатт зӕгъуй Ӕ мӕлӕт ӕма Ӕ райгаси туххӕй

31Йесо фӕдздзурдта Ӕ дууадӕс ахургӕнуйнагемӕ ӕма син загъта:

– Нур мах цӕуӕн Иерусалиммӕ,[†] ӕма, Адӕймаги Фурти туххӕй пахампартӕ[†] цидӕриддӕр ниффинстонцӕ, е исӕнхӕст уодзӕнӕй. 32Уомӕн ӕма Адӕймаги Фурт лӕвӕрд ӕрцӕудзӕнӕй муртактӕн,[†] ӕма си фӕггириз кӕндзӕнӕнцӕ, бафхуӕрдзӕнӕнцӕ ’Й, фӕттутӕ Ибӕл кӕндзӕнӕнцӕ, 33ӕма ’Й нӕмдзӕнӕнцӕ, ӕма ’Й рамардзӕнӕнцӕ, ӕма ӕртиккаг бон райгас уодзӕнӕй[+].

34Фал Ин Ӕ дзубандитӕн неци балӕдӕрдтӕнцӕ. Ӕ дзурд син байзадӕй нимӕхстӕй. Ӕ дзубандиаги гъуди Ин нӕ базудтонцӕ[+].


Курмӕ ӕ цӕстӕй ракастӕй Иерихони рази

35Йесо Иерихонмӕ ку бахӕстӕг ӕй, уӕд еу курмӕ мӕгургор бадтӕй надгӕрон 36ӕма, ӕ рӕзти адӕм ке фӕццӕйцӕунцӕ, уой ку фегъуста, уӕд бафарста:

– Ци хабар ӕй?

37Загътонцӕ ин:

– Назаретаг Йесо ӕрбацӕуй.

38Уӕд е нигъгъӕр кодта:

– Йесо, Дауити Фурт,[†] батӕрегъӕд мин кӕнӕ![+]

39Разӕй цӕугутӕ ’й гъос кодтонцӕ, фал е ба никки хъӕбӕрдӕр гъӕр кодта:

– Дауити Фурт, батӕрегъӕд мин кӕнӕ!

40Йесо ӕрлӕудтӕй ӕма загъта, цӕмӕй Имӕ ’й ӕрбакӕнонцӕ; ӕма Имӕ ку ӕрбацудӕй, уӕд ӕй Йесо бафарста:

41– Ци дӕ фӕндуй ӕма дин ци скӕнон?

Е загъта:

– Мӕн фӕндуй мӕ цӕститӕй ракӕсун.

42Йесо ин загъта:

– Ракӕсӕ! Дӕ ӕууӕндундзийнадӕ дӕ фӕййервӕзун кодта[+].

43Курмӕ уайтӕккӕ дӕр ракастӕй ӕ цӕститӕй ӕма Ӕ фӕсте рандӕ ’й, Хуцауи стаугӕ; ӕма еугур адӕм уой ку фӕууидтонцӕ, уӕд истабу кодтонцӕ Хуцауӕн.

### 19


Хъалонесӕг Закхей

1Уой фӕсте Йесо бацудӕй Иерихонмӕ ӕма фӕццӕйцудӕй гъӕунги. 2Уоми адтӕй еу адӕймаг, ӕ ном Закхей – хъалонесгути хецау ӕма гъӕздуг лӕг, 3агурдта Йесой фӕууинунмӕ, фал Ӕй адӕми фӕстейӕй нӕ уидта, уомӕн ӕма ниллӕг адтӕй. 4Размӕ ралигъдӕй, исхизтӕй сикоморӕ бӕласӕмӕ[*], уомӕн ӕма Йесойӕн еци бӕласи рӕзти цӕугӕ адтӕй. 5Йесо уордӕмӕ ку бахъӕрттӕй, уӕд уӕлӕмӕ скастӕй, фӕууидта ӕй ӕма ин загъта:

– Закхей, ӕрхезӕ тагъддӕр, уомӕн ӕма Мӕн абони дӕ хӕдзари ун гъӕуй.

6Закхей тагъдгомау ӕрхизтӕй ӕма ’Й цийнӕгӕнгӕ исиуазӕг кодта. 7Ӕма адӕм уой ку фӕууидтонцӕ, уӕд еугурӕй дӕр хъур-хъур кӕнун райдӕдтонцӕ ӕма дзурдтонцӕ, Йесо тӕрегъӕдгун[†] адӕймагмӕ ке бацудӕй, уой;[+] 8Закхей ба исистадӕй ӕма загъта Йесойӕн:

– Бардар! Мӕ мулкӕн е ’мбес ратдзӕнӕн мӕгуртӕн, ӕма, кӕд еске зӕрдӕ естӕмӕй фӕхходун кодтон, уӕд ин ӕй цуппар уӕхӕнемӕй бафеддзӕнӕн[+].

9Йесо ин загъта:

– Аци хӕдзарӕмӕ абони ервӕзундзийнадӕ ӕрцудӕй, уомӕн ӕма аци адӕймаг дӕр Авраами байзӕддаг ӕй,[+] 10Адӕймаги Фурт[†] ба исӕфт байагорунмӕ ӕма ӕ фӕййервӕзун кӕнунмӕ ӕрцудӕй.


Ӕмбесонд дӕс мини туххӕй

11Адӕм Йесомӕ ку игъустонцӕ, уӕдта ма син ибӕл бафтудта ӕмбесонд, уомӕн ӕма хӕстӕг адтӕй Иерусалиммӕ,[†] ӕма адӕм ӕнгъӕл адтӕнцӕ, Хуцауи Паддзахадӕ[†] рӕхги байгон уодзӕнӕй, зӕгъгӕ[+]. 12Уотемӕй загъта:

– Еу лӕг, уӕздан муггагӕй, цудӕй идард бӕстӕмӕ, цӕмӕй ӕй уоми паддзахӕй ниввӕронцӕ ӕма раздӕха фӕстӕмӕ; 13фӕдздзурдта ӕ дӕс цагъаремӕ, равардта син дӕс мини[*] ӕма син загъта: «Пайда си кӕнетӕ ме ’рцудмӕ, цӕмӕй си ӕфтауцӕ райсайтӕ». 14Фал е ’мбӕстӕгтӕн ӕнӕуинон ке адтӕй, уомӕ гӕсгӕ ин ӕ фӕсте минӕвӕрттӕ рарвистонцӕ зӕгъунмӕ: «Мах нӕ фӕндуй, цӕмӕй нин е паддзахеуӕг кӕна»[+]. 15Паддзахӕй ӕй ниввӕруни фӕсте ку ӕриздахтӕй, уӕд, ка цӕйбӕрцӕ ӕфтауцӕ райста, уой базонуни туххӕй фӕдздзурдта, ӕвзестӕ кӕмӕн равардта, еци цагъартӕмӕ. 16Фиццаг ӕрбацудӕй ӕма загъта: «Бардар, дӕ минӕ дӕс мини ӕфтауцӕ ӕрхаста». 17Хецау ин загъта: «Хуарз, мӕ дзӕбӕх цагъар! Минкъий гъуддаги еузӕрдиуон ке адтӕ, уомӕ гӕсгӕ дӕ ӕвӕрун дӕс сахарӕн хецауӕй»[+]. 18Ӕрбацудӕй дуккаг ӕма загъта: «Бардар, дӕ минӕ фондз мини ӕфтауцӕ ӕрхаста». 19Уомӕн дӕр загъта: «Дӕу ба ӕвӕрун фондз сахарӕн хецауӕй». 20Ӕрбацудӕй ӕртиккаг ӕма загъта: «Бардар, мӕнӕ дӕ минӕ, ӕз ӕй къохмӕрзӕни тухтӕй фӕддардтон де ’рбацудмӕ, 21тӕрсгӕ ди кодтон, уомӕн ӕма ӕнӕхатир адӕймаг дӕ: ци нӕ ниввардтай, уой райсис, ци нӕ байтудтай, уой ба ӕркӕрдис». 22Хецау ин загъта: «Дӕхе дзубандитӕй дин тӕрхон кӕндзӕнӕн, сайӕгой цагъар! Ӕз ӕнӕхатир адӕймаг ке дӕн, ӕма, ци нӕ ниввардтон, уой ке райсун, ци нӕ байтудтон, уой ке ӕркӕрдун, уой ку зудтай, 23уӕд мин ме ’хца цӕмӕннӕ равардтай пайда си искӕнунмӕ, ку ’рцудайнӕ, уӕд ӕй ӕфтауци хӕццӕ куд райстайнӕ, уотӕ?» 24Ӕма уоми ка лӕудтӕй, уонӕн загъта: «Райсетӕ ин ӕ минӕ ӕма ’й раттетӕ, дӕс мини кӕмӕ ес, уомӕн». 25Етӕ ин загътонцӕ: «Бардар, уомӕ дӕс мини ес». 26Хецау дзуапп равардта: «Зӕгъун уин, кӕмӕ ес, уомӕн рардӕуодзӕнӕй; кӕмӕ нӕййес, уомӕй ба ист ӕрцӕудзӕнӕй, ци имӕ ес, е дӕр; 27паддзах син уон, е ке на фӕндадтӕй, мӕ еци знӕгти ба ардӕмӕ ӕрбакӕнетӕ ӕма сӕ мӕ рази рамаретӕ»[+].


Йесо ӕрбацудӕй Иерусалиммӕ

28[•]Уой зӕгъуни фӕсте Йесо рараст ӕй идарддӕр, Иерусалиммӕ цӕугӕй. 29Елеойнаг ци хонх худтонцӕ, уой фахсбӕл ка ес, еци Виффаги ӕма Вифанимӕ ку бахӕстӕг ӕй, уӕд рарвиста Ӕ ахургӕнуйнӕгтӕй дууей 30ӕма син загъта:

– Цотӕ, уӕ комкоммӕ ци гъӕу ес, уордӕмӕ; ку бацӕуайтӕ, уӕд си иссердзинайтӕ, адӕймаг кӕбӕл некӕдма бадтӕй, уӕхӕн къӕлӕу бастӕй; исӕй уӕгъдӕ кӕнетӕ ӕма ’й ӕркӕнетӕ. 31Еске уӕ ку бафӕрса: «Цӕмӕн ӕй уӕгъдӕ кӕнетӕ?», уӕд ин уотӕ зӕгъетӕ: «Бардари гъӕуй».

32Ахургӕнуйнӕгтӕ рандӕ ’нцӕ ӕма еугур дӕр, Йесо син куд загъта, уотӕ иссирдтонцӕ. 33Къӕлӕуи ку уӕгъдӕ кодтонцӕ, уӕд син ӕ хецӕуттӕ загътонцӕ:

– Цӕмӕн уӕгъдӕ кӕнетӕ къӕлӕуи?

34Етӕ дзуапп равардтонцӕ:

– Бардари гъӕуй.

35Ӕма къӕлӕуи ӕркодтонцӕ Йесомӕ, ӕритудтонцӕ ибӕл сӕ дарӕстӕ ӕма ибӕл Йесой исбадун кодтонцӕ. 36Йесо ку фӕццӕйцудӕй, уӕд Ин Ӕ ахургӕнуйнӕгтӕ сӕ дарӕстӕ ӕ надбӕл итудтонцӕ.

37Елеони хонхи ӕруайӕнмӕ ку бахӕстӕг ӕй, уӕд Ӕ берӕ ахургӕнуйнӕгтӕ еугурӕй дӕр гъӕрӕй цийнӕгӕнгӕ райдӕдтонцӕ Хуцауи стаун, ке фӕууидтонцӕ, еци дессӕгти туххӕй; 38дзурдтонцӕ:

– Арфӕгонд[†] уӕд Паддзах, Хуцауи номӕй ӕрцӕуӕг! Фарнӕ[†] уӕлӕрвти ӕма Кадӕ бӕрзӕндти!

39Адӕми хӕццӕ ка адтӕй, еци фарисейтӕй[†] Ин кадӕртӕ загътонцӕ:

– Ахургӕнӕг, нигъгъос кӕнӕ Дӕ ахургӕнуйнӕгти.

40Фал син Йесо дзуапп равардта:

– Зӕгъун уин: етӕ ку нигъгъос уонцӕ, уӕд дортӕ нигъгъӕр кӕндзӕнӕнцӕ.


Йесо кӕуй Иерусалимбӕл

41Йесо сахармӕ ку бахӕстӕг ӕй ӕма ’й ку фӕууидта, уӕд ибӕл никкудтӕй[+] 42ӕма загъта:

– Бӕргӕ, ду дӕр дӕ абони ку базонисӕ, фарни хуасӕ дин ци ӕй, уой! Фал дин нур е нимӕхст ӕй, 43уомӕн ӕма дӕбӕл искӕндзӕнӕй уӕхӕн бӕнттӕ, ӕма де ’знӕгтӕ дӕ фалдзости алкӕми сикъитӕй фӕрстӕ искӕндзӕнӕнцӕ ӕма дӕбӕл ӕртумугъ уодзӕнӕнцӕ, ӕма дӕ алли ’рдиги нилхъевдзӕнӕнцӕ. 44Фӕйнердӕмӕ дӕ фӕххӕсдзӕнӕнцӕ, дӕ сувӕллӕнтти дин дӕхе медӕгӕ фӕннӕмдзӕнӕнцӕ, ӕма ди дор дорбӕл нӕбал ниууадздзӕнӕнцӕ, Хуцау дӕмӕ ку ӕрцудӕй, еци афонӕ ке нӕ базудтай, уой туххӕй[+].


Йесо Хуцауи Ковӕндонӕ кӕдзос кӕнуй

45[•]Йесо Хуцауи Ковӕндонӕмӕ[†] бацудӕй ӕма уоми ка адтӕй, еци уӕйӕгӕнгути ӕма ӕлхӕнгути уордигӕй тӕрун райдӕдта, 46дзурдта син:

– Финст ӕй: «Мӕ Хӕдзарӕ ковӕн хӕдзарӕ уодзӕнӕй», сумах ба си абӕргути лӕгӕт исаразтайтӕ.

47Йесо алли бон дӕр адӕми ахур кодта Ковӕндони. Кохентӕн[†] сӕ сӕйрагдӕртӕ, динамонгутӕ ӕма ’Й адӕми сӕргълӕугутӕ гъавтонцӕ рамарунмӕ, 48фал Ин еци гъуддаг ци амалӕй бакодтайуонцӕ, уой нӕ зудтонцӕ, уомӕн ӕма Имӕ еугур адӕм дӕр еудадзугӕй игъустонцӕ.

### 20


Йесойӕн уӕхӕн барӕ ка равардта

1Йесо еу хатт Ковӕндони ахур кодта адӕми ӕма син игъосун кодта фарни уац. Бацудӕнцӕ Имӕ кохенти[†] сӕйрагдӕртӕ ӕма динамонгутӕ адӕми сӕргълӕугути хӕццӕ. 2Ӕма ’Й бафарстонцӕ:

– Зӕгъай нин, циуавӕр хъаурӕй кӕнис еугур гъуддӕгтӕ, кенӕ Дин ка равардта еци барӕ?

3Йесо син дзуапп равардта:

– Ӕз дӕр уӕ бафӕрсдзӕнӕн цӕмӕйдӕр. Зӕгъетӕ Мин, 4Иоанн ци аргъудӕй аргъудта, е уӕларвӕй адтӕй ӕви адӕмӕй[+]?

5Етӕ тӕрхӕнттӕ кодтонцӕ:

– «Уӕларвӕй» ку зӕгъӕн, уӕд бафӕрсдзӕнӕй «Мадта цӕмӕннӕ баууӕндтайтӕ Иоаннбӕл?»[+] 6«Адӕмӕй» ку зӕгъӕн, уӕдта нӕ адӕм дортӕй рамардзӕнӕнцӕ, уомӕн ӕма сӕ еугуремӕй дӕр ӕруагӕс кӕнуй, Иоанн пахампар[†] ке ӕй, е[+].

7Ӕма дзуапп равардтонцӕ:

– Кӕцӕй ӕй, уой нӕ зонӕн.

8Йесо син дзуапп равардта:

– Мадта уин Ӕз дӕр нӕ зӕгъдзӕнӕн, циуавӕр хъаурӕй сӕ кӕнун, уой.


Ӕмбесонд фудзӕрдӕ ихуӕрстти туххӕй

9Ӕма Йесо адӕмӕн дзорун райдӕдта уӕхӕн ӕмбесонд:

– Еу адӕймаг искодта сӕнӕфсерӕдонӕ, уӕдта ’й сӕнӕфсерӕдони косгути барӕ бакодта ӕма ӕ хӕдзарӕй рандӕ ’й дӕргъвӕтин рӕстӕгмӕ; 10афонӕ ку ӕрхъӕрттӕй, уӕд сӕнӕфсерӕдони косгутӕмӕ рарвиста ӕ цагъари, цӕмӕй ин ӕ сӕнӕфсерӕй ӕ хай радтонцӕ. Фал сӕнӕфсерӕдони косгутӕ фӕннадтонцӕ и цагъари ӕма ’й ревӕдӕй рарвистонцӕ. 11Рарвиста сӕмӕ ӕндӕр цагъари, ӕма уой дӕр фӕннадтонцӕ, фӕггириз си кодтонцӕ ӕма ’й ревӕдӕй рарвистонцӕ. 12Рарвиста сӕмӕ ӕртиккаги дӕр, фал уой дӕр фӕццӕфтӕ кодтонцӕ ӕма ’й ратардтонцӕ[+]. 13Уӕд сӕнӕфсерӕдони хецау загъта: «Ци кӕнон? Рарветон мӕ уарзон фурти, кӕд уомӕй фефсӕрми уонцӕ». 14Фал ӕй сӕнӕфсерӕдони косгутӕ ку фӕууидтонцӕ, уӕд кӕрӕдземӕн дзурдтонцӕ: «А ӕ бундар ӕй, рамарӕн ӕй, ӕма ӕ бунтӕ мах бауодзӕнӕнцӕ». 15Сӕнӕфсерӕдонӕй ӕй ӕндӕмӕ ракодтонцӕ ӕма ’й рамардтонцӕ. Ци син бакӕндзӕнӕй сӕнӕфсерӕдони хецау? 16Ӕрцӕудзӕнӕй, рамардзӕнӕй еци косгути ӕма сӕнӕфсерӕдонӕ ӕндӕртӕн ратдзӕнӕй.

Уой ка фегъуста, етӕ загътонцӕ:

– Уотӕ ма уӕд!

17Йесо сӕмӕ бакастӕй ӕма загъта:

– Мадта Сугъдӕг Финсти аци дзурдтӕ ци амонунцӕ «Хӕдзарӕ дасгутӕ ци дорбӕл нӕ банвӕрстӕнцӕ, е иссӕй сӕрӕвӕрӕн»? 18Еци дорбӕл кадӕриддӕр ӕрхауа, е ниппурх уодзӕнӕй, ӕхуӕдӕг кӕбӕл ӕрхауа, уой ба ниллицъӕ кӕндзӕнӕй.

19Йесо ӕмбесонд уони туххӕй ке загъта, уой балӕдӕрдтӕнцӕ динамонгутӕ ӕма кохенти хестӕртӕ, ӕма ’Й гъавтонцӕ ецифӕдӕй ниййахӕссунмӕ, фал адӕмӕй нӕ бандиудтонцӕ.


Хъалон кесӕрӕн

20Уӕд, Йесомӕ сӕ цӕстӕ даргӕй, барвистонцӕ, сӕхе Имӕ рӕстагӕй ка ӕвдиста, уӕхӕн лӕгти. Сӕ нисан адтӕй Ӕ ракъахун ӕма Ин Ӕ дзубандитӕ Ӕхе нихмӕ фӕккӕнун, бӕсти хецауи къохтӕмӕ Ин радтӕн куд адтайдӕ, уотӕ[+]. 21Ӕма ’Й етӕ бафарстонцӕ:

– Ахургӕнӕг, мах зонӕн, Ду раст дзорис ӕма ахур кӕнис, неке гъолон кӕнис, уотемӕй ӕцӕг Хуцауи над амонис. 22Кесӕрӕн[†] нин хъалон федун ӕнгъезуй ӕви нӕ?

23Йесо син балӕдӕрдтӕй сӕ хийнӕ фӕндӕ ӕма загъта:

– Ци Мӕ къахетӕ[+]? 24Равдесетӕ Мӕмӕ динар: ке хузӕ ӕма ибӕл ке ном ес?

Етӕ дзуапп равардтонцӕ:

– Кесӕри.

25Уӕд син загъта:

– Мадта кесӕри ци ӕй, уой дӕттетӕ кесӕрӕн, Хуцауи ци ӕй, уой ба – Хуцауӕн.

26Ӕма син адӕми рази Ӕ дзурдтӕ Ӕхе нихмӕ фӕккӕнун нӕ бантӕстӕй. Ӕ дзуапп сӕ деси бафтудта, ӕма нигъгъос ӕнцӕ.


Мӕрдти райгаси туххӕй

27Уӕд саддукейтӕй[†] кадӕртӕ ӕрбацудӕнцӕ (саддукейтӕ[†] дзорунцӕ, мӕрдтӕ нӕ райгас уодзӕнӕнцӕ, зӕгъгӕ) ӕма ’Й бафарстонцӕ:

28– Ахургӕнӕг, Моисей[†] махӕн ниффинста: «Ескӕмӕн ӕ уосгин ӕнсувӕр ӕнӕзӕнӕгӕй ку рамӕла, уӕд ин ӕ идӕдзи ракорӕд ӕма цӕуӕт рауадзӕд е ’нсувӕрӕн». 29Адтӕй авд ӕнсувӕри. Хестӕр ӕрхудта уосӕ ӕма ӕнӕзӕнӕгӕй рамардӕй; 30еци уоси ракурдта дуккаг ӕнсувӕр, ӕма е дӕр ӕнӕзӕнӕгӕй рамардӕй; 31ракурдта ӕй ӕртиккаг; уӕдта уотӕ иннӕ авд, ӕма сӕ еугур дӕр рамардӕнцӕ, зӕнӕг ба нӕ ниууагътонцӕ; 32сӕ еугурей фӕсте уосӕ дӕр рамардӕй; 33нур мӕрдтӕ ку райгас уонцӕ, уӕд си ке уосӕ уодзӕнӕй? Сӕ авдей уосӕ дӕр ку адтӕй.

34Йесо син дзуапп равардта:

– Аци дуйней адӕм уосӕ корунцӕ ӕма лӕгмӕ цӕунцӕ; 35федӕни цард кӕмӕн рардӕуа ӕма мӕрдтӕй ка райгас уа, етӕ ба нӕдӕр уосӕ кордзӕнӕнцӕ, нӕдӕр лӕгмӕ цӕудзӕнӕнцӕ, 36мӕлӕт дӕр син нӕ уодзӕнӕй, фал исуодзӕнӕнцӕ Изӕдти хузӕн, Хуцауи бӕдӕлттӕ, уомӕн ӕма сӕ Хуцау райгас кодта. 37Мӕрдтӕ ке райгас уодзӕнӕнцӕ, уой ба Моисей равдиста, содзгӕ синдзӕ къотӕри туххӕй ку дзурдта, Бардари «Авраами Хуцау, Исааки Хуцау ӕма Иакови Хуцау» ку исхудта, уӕд. 38Хуцау ба мӕрдти Хуцау нӕ, фал уодӕгӕсти Хуцау ӕй, уомӕн ӕма ин еугур дӕр уодӕгас ӕнцӕ.

39Уой туххӕй Йесойӕн динамонгутӕй кадӕртӕ загътонцӕ:

– Ахургӕнӕг, Ду хуарз загътай.

40Естӕбӕл бафӕрсунмӕ Имӕ сӕ нифс нӕбал бахастонцӕ.


Ке байзӕддаг ӕй Киристе?

41Йесо ба син загъта:

– Куд зӕгъунцӕ Киристейӕй,[†] Дауити байзӕддаг ӕй, зӕгъгӕ[+]? 42Дауит ӕхуӕдӕг псаломти[†] киунуги ку дзоруй:

«Загъта Дуйнейдарӕг мӕ Бардарӕн: исбадӕ мӕ рахес фарс, 43цалинмӕ Дин Де ’знӕгти Дӕ къӕхти буни ӕривӕрон, уӕдмӕ».

44Мадта кӕд Дауит Киристей Бардар хонуй, уӕд Киристе Дауити байзӕддаг куд ӕй?

45Еугур адӕм Йесомӕ ку игъустонцӕ, уӕд Ӕ ахургӕнуйнӕгтӕн загъта:

46– Уӕхе хезетӕ динамонгутӕй. Етӕ уарзунцӕ даргъ дарӕс дарун ӕма сахарти фӕзти адӕми арфитӕмӕ игъосун; уарзунцӕ синагогити раззаг бунӕтти ӕма мийнаси фингитӕбӕл уӕллӕй бадун;[+] 47байсунцӕ седзӕргӕсти хӕдзӕрттӕ, цӕстӕмӕ берӕ ковунцӕ. Етӕ баййафдзӕнӕнцӕ карз ӕфхуӕрд.

### 21


Седзӕргӕс уоси лӕвар

1Йесо ракастӕй ӕма фӕууидта, Хуцауи номбӕл лӕвӕрттӕ Ковӕндони хӕзнадони ка ӕвардта, еци гъӕздугути;[+] 2уӕдта фӕууидта, дууӕ лепти ка ниввардта, еци мӕгур седзӕргӕс уоси дӕр 3ӕма загъта:

– Ӕцӕг уин зӕгъун: аци мӕгур уосӕ еугуремӕй дӕр фулдӕр ниввардта; 4уомӕн ӕма иннетӕ еугур дӕр сӕ лӕвар Хуцауӕн сӕ мулки уӕлдаййӕй ниввардтонцӕ, аци мӕгур силгоймаг ба ӕ фур мӕгурӕй, ӕ хуӕруйнаги аргъ, цидӕриддӕр имӕ адтӕй, уой ниввардта.


Бӕллӕхтӕ ӕма ӕвзарӕнтӕ

5Еуӕй-еуетӕ уотӕ ку дзурдтонцӕ, Хуцауи Ковӕндонӕ[†] хъазар дортӕй ӕма, Хуцауӕн ци ӕрхастонцӕ, уонӕй фӕлуст ӕй, зӕгъгӕ, уӕд Йесо загъта:

6– Ралӕудзӕнӕй рӕстӕг, ӕма, ами ци уинетӕ, етӕ уотӕ ниппурх уодзӕнӕнцӕ, ӕма си дор дорбӕл нӕбал байзайдзӕнӕй[+].

7Уӕд Ӕй бафарстонцӕ:

– Ахургӕнӕг, е кӕд уодзӕнӕй, ӕма еци хабӕрттӕн се ’рцуди афонӕ цӕмӕй бӕрӕг уодзӕнӕй?

8Йесо син загъта:

– Уӕхе хезетӕ, цӕмӕй уӕ ма басайуонцӕ. Уомӕн ӕма беретӕ ӕрцӕудзӕнӕнцӕ ӕма дзордзӕнӕнцӕ «Ӕз Киристе[†] дӕн» ӕма «Рӕстӕг ӕрхъӕрттӕй». Сӕ фӕсте ма рацотӕ. 9Тугъдтитӕ ӕма ӕзмӕнстити туххӕй ку фегъосайтӕ, уӕд ма фӕттӕрсетӕ – фиццаг бал етӕ сӕ еугур дӕр гъӕуама ӕрцӕуонцӕ, фал е уӕд кӕрон нӕма уодзӕнӕй.

10Загъта ма син:

– Исистдзӕнӕнцӕ адӕм адӕми нихмӕ ӕма паддзахадӕ паддзахади нихмӕ; 11уодзӕнӕй стур зӕнхӕнкъуститӕ, рауӕнӕй-рауӕнти – стонг ӕма еминӕ; уодзӕнӕй ӕверхъау цаутӕ ӕма стур ӕвдесӕйнӕгтӕ уӕларвӕй.

12– Уонӕн сӕ еугурей разӕй ба сумах ахӕсдзӕнӕнцӕ, тӕрдзӕнӕнцӕ уӕ, кӕндзӕнӕнцӕ уӕ синагогитӕ ӕма ахӕстӕнттӕмӕ; Мӕ номи туххӕй уӕ ӕрлӕуун кӕндзӕнӕнцӕ паддзӕхтӕ ӕма хецӕутти рази; 13е уин уодзӕнӕй Мӕн туххӕй ӕвдесӕн лӕууни фадуат. 14Мадта уӕ зӕрдӕбӕл даретӕ, ци зӕгъдзинайтӕ, уобӕл уӕ рагацау гъуди кӕнун ке нӕ гъӕуй, уой, 15уомӕн ӕма уин ӕз ратдзӕнӕн, уӕ нихмӕлӕугутӕ сӕ еугур дӕр ке нихмӕ фӕллӕуун ӕма ке нихмӕ исдзорун нӕ бафӕраздзӕнӕнцӕ, уӕхӕн ӕвзаг ӕма зунд. 16Гадзирахаттӕй уӕбӕл рацӕудзӕнӕнцӕ уӕ ниййергутӕ дӕр, уе ’нсувӕртӕ, уӕ хӕстӕгутӕ, уе ’мбӕлттӕ, кедӕрти ба уи маргӕ дӕр ракӕндзӕнӕнцӕ, 17мӕ номи туххӕй ба алкӕмӕн дӕр уодзинайтӕ ӕнӕуинон, 18фал уӕ сӕрӕй еу ӕрдо дӕр нӕ фӕгъгъӕудзӕнӕй, – 19уӕ фӕразондзийнадӕй уӕ уодтӕ ервӕзун кӕнетӕ.


Разуац Иерусалими ихӕлди туххӕй

20– Иерусалимбӕл[†] ӕфсӕдтӕ ке ӕртеголӕ ӕнцӕ, уой ку фӕууинайтӕ, уӕд, цид, зонетӕ, рӕхги ке низзӕууат уодзӕнӕй, уой: 21уӕд, Иудейи ка уа, етӕ хуӕнхтӕмӕ ледзӕнтӕ; Иерусалими ка уа, етӕ дӕр уордиги ледзӕнтӕ; ӕ фалӕнбулай ка уа, етӕ ба имӕ ма бацӕуӕнтӕ, 22уомӕн ӕма еци бӕнттӕ мастесӕн бӕнттӕ ӕнцӕ, цӕмӕй исӕнхӕст уа, Сугъдӕг Финст ци зӕгъуй, е еугурӕй дӕр. 23Уӕд тухст уавӕри уодзӕнӕнцӕ ӕнгъӕлдзау уоститӕ ӕма, дзедзе ка даруй, етӕ. Стур бӕллӕх ӕрцӕудзӕнӕй аци зӕнхӕмӕ, ӕма Хуцауи фудӕнхӕ аци адӕми ӕгасей дӕр баййафдзӕнӕй: 24ӕма цагъди фӕууодзӕнӕнцӕ карди комӕй, ӕма сӕ уацари фӕккӕндзӕнӕнцӕ алли адӕмтӕмӕ. Иерусалим ӕнсӕнддзӕнӕнцӕ муртактӕ,[†] цалинмӕ муртакти рӕстӕг фӕууа, уӕдмӕ.

25– Уодзӕнӕй ӕвдесӕйнӕгтӕ хорбӕл, мӕйӕбӕл ӕма стъалутӕбӕл; зӕнхӕбӕл ба адӕмбӕл сау катай бафтуйдзӕнӕй, денгизи унӕр ӕма фӕйлауӕнтӕ ба игъусдзӕнӕнцӕ; 26адӕм фуртӕссӕй, дуйнебӕл гъӕуама ци бӕллӕхтӕ ӕрцӕуа, уонӕмӕ ӕнгъӕл кӕсгӕй, зӕрддзӕф кӕндзӕнӕнцӕ, уомӕн ӕма уӕлӕрвон тухтӕ исӕнкъусдзӕнӕнцӕ, 27ӕма уӕд фӕууиндзӕнӕнцӕ Адӕймаги Фурти[†] стур тухӕ ӕма кади хӕццӕ ӕврагъи сӕрбӕл ӕрцӕйцӕугӕ. 28Етӕ ӕнхӕст кӕнун ку райдайуонцӕ, уӕд, цид, урдуг ислӕууетӕ ӕма уӕ сӕртӕбӕл хӕрдмӕ исхуӕцетӕ, уомӕн ӕма уӕ ервӕзундзийнади рӕстӕг ӕрхӕстӕг ӕй.


Ӕмбесонд легъонбӕласи туххӕй

29Ӕма син Йесо радзурдта ӕмбесонд:

– Ракӕсайтӕ легъон[†] бӕласӕмӕ ӕма иннӕ бӕлӕстӕмӕ: 30уони сифӕ кӕнгӕ ку фӕууинетӕ, уӕд ӕй уӕхуӕдтӕ фӕззонетӕ, сӕрдӕ ке ӕрхӕстӕг ӕй. 31Мадта сумах уони еугурӕй ӕнхӕстгӕнгӕ ку фӕууинайтӕ, уӕд зонетӕ, Хуцауи Паддзахадӕ[†] ке ӕрхӕстӕг ӕй, уой. 32Ӕцӕгӕй уин зӕгъун: аци фӕлтӕр нӕма райевгъуйдзӕнӕй, уӕдмӕ етӕ еугурӕй дӕр ӕрцӕудзӕнӕнцӕ;[+] 33арв ӕма зӕнхӕ нӕбал уодзӕнӕнцӕ, мӕ дзубандитӕ ба сӕ тухи уодзӕнӕнцӕ.


Еудадзуг цӕттӕ уотӕ

34– Кӕсетӕ уӕхемӕ, цӕмӕй уӕ зӕрдитӕ ма исуӕззау уонцӕ фурхуӕрд ӕма фурниуӕзтӕй, ӕма царди мӕтӕй, ӕма уӕ еци бон ӕнӕнгъӕлти ма ӕрӕййафа. 35Ӕма архъани хузӕн ниййахӕсдзӕнӕй еугур зӕнхон цӕргути дӕр ӕгас зӕнхи цъарӕбӕл; 36мадта еудадзуг цӕттӕ уотӕ ӕма коветӕ, цӕмӕй уӕ бон бауа еци ӕрцӕуйнаг бӕллӕхтӕн сӕ еугурей сӕрти дӕр рахезун ӕма Адӕймаги Фурти рази ӕрлӕуун[+].

37Бонӕй Йесо адӕми ахур кодта Хуцауи Ковӕндони, изӕрӕй ба, цид, рандӕ ’й ӕма е ’хсӕвӕ рарвиста, Елеон ке худтонцӕ, еци хонхбӕл. 38Ӕма Имӕ еугур адӕм сӕумӕй цудӕнцӕ Ковӕндонӕмӕ байгъосунмӕ.

### 22


Сосӕг фӕндӕ Йесой нихмӕ

1[•]Ӕрхӕстӕг ӕй къӕхигӕнӕ дзолти бӕрӕгбон,[†] Песах[†] ке хонунцӕ, е; 2алкертӕ ӕма динамонгутӕ агурдтонцӕ, цӕсти сӕ ка нӕ бафтауа, Йесой рамаруни уӕхӕн фадуат, уомӕн ӕма адӕмӕй тӕрсгӕ кодтонцӕ.

3Уӕд Сайтан[†] бацудӕй, Искариот ке худтонцӕ, еци Иуди медӕгӕ – дууадӕс ахургӕнуйнагемӕй еуеми,[+] 4ӕма Иудӕ[†] рандӕ ’й ӕма дзубанди кодта алкертӕ ӕма Ковӕндонӕ[†] гъӕуайгӕнгути хецӕутти хӕццӕ, цӕмӕй син Йесой сӕ къохти бафтуйун кӕна. 5Етӕ бацийнӕ кодтонцӕ ӕма исарази ӕнцӕ Иудӕн ӕхца радтун; 6Иудӕ син зӕрдӕ байвардта ӕма агурдта, Йесо адӕми хӕццӕ куд нӕ уа, уотемӕй син Ӕй сӕ къохтӕмӕ радтуни фадуат.


Комуадзӕни ӕхсӕвӕр

7[•]Ӕрхъӕрттӕй къӕхигӕнӕ дзолти бӕрӕгбон, Комуадзӕни далис ӕвгӕрдуни бон, 8ӕма Йесо рарвиста Петр ӕма Иоанни, загъта син:

– Цотӕ ӕма нин ӕривӕретӕ Комуадзӕни фингӕ.

9Етӕ ’Й бафарстонцӕ:

– Куд Дӕ фӕндуй, кӕми ӕй ӕрцӕттӕ кӕнӕн?

10Е син загъта:

– Сахармӕ ку бацӕуайтӕ, уӕд уӕбӕл рамбӕлдзӕнӕй еу адӕймаг дони гъосини хӕццӕ. Ци хӕдзарӕмӕ бацӕуа, уордӕмӕ, цид, бацотӕ ӕ фӕсте 11ӕма хӕдзари хецауӕн зӕгъетӕ: «Ахургӕнӕг дин зӕгъуй: Мӕ ахургӕнуйнӕгти хӕццӕ Комуадзӕни фингӕбӕл кӕми ӕрбадон, еци уат кӕми ӕй?» 12Ӕма уин е уӕллаг уӕладзуги фӕууинун кӕндзӕнӕй стур ӕфснайд уат: уоми ӕрцӕттӕ кӕнетӕ.

13Етӕ рандӕ ’нцӕ ӕма еугур дӕр иссирдтонцӕ, Йесо син куд загъта, уотӕ; ӕма ӕрцӕттӕ кодтонцӕ Комуадзӕни фингӕ.

14Рӕстӕг ку ӕрхъӕрттӕй, уӕд Йесо ӕма дууадӕс Амистоли[†] ӕрбадтӕнцӕ фингӕбӕл, 15ӕма син Йесо загъта:

– Мӕ гъезӕмари размӕ Мӕ хъӕбӕр фӕндадтӕй аци Комуадзӕни фингӕбӕл уӕ хӕццӕ бабадун, 16уомӕн ӕма уин зӕгъун: нӕбал исбаддзӕнӕн Комуадзӕни фингӕбӕл, цалинмӕ е Хуцауи Паддзахади ӕвӕрд ӕрцӕуа, уӕдмӕ.

17Райста сӕни къос, Хуцауӕн арфӕ ракодта ӕма загъта:

– Райсетӕ ’й, ӕма си алке дӕр баниуазӕд, 18уомӕн ӕма уин зӕгъун, нӕбал баниуаздзӕнӕн сӕнӕфсери сӕнӕй, цалинмӕ Хуцауи Паддзахадӕ[†] ӕрцӕуа, уӕдмӕ.

19Уой фӕсте райста дзол, Хуцауӕн арфӕ ракодта, расаста ӕй, равардта сӕмӕ ’й ӕма загъта:

– Айӕ Мӕ Бауӕр ӕй ӕма уӕ сӕрбӕл нивондӕн лӕвӕрд цӕуй мӕлӕтмӕ. Уотӕ кӕнетӕ Мӕ ӕримисунӕн[+].

20Ӕхсӕвӕри фӕсте райста сӕни къос ӕма загъта:

– Аци къос ӕй Нӕуӕг Фӕдзӕхст.[†] Нӕуӕг Фӕдзӕхст федаргонд цӕуй, сумах сӕрбӕл ка ракӕлдзӕнӕй, Мӕ еци Тогӕй. 21Фал Мӕ уӕйӕгӕнӕги къох Мӕ хӕццӕ еу фингӕбӕл ӕй;[+] 22фал Адӕймаги Фурт[†] цӕуй, нисангонд Ин ци над ес, уобӕл. Фал сар ӕ сӕр, гадзирахаттӕй Ибӕл ка рацӕуа, уомӕн.

23Ӕма райдӕдтонцӕ кӕрӕдзей фӕрсун, кӕци ӕй, уой ка бакӕндзӕнӕй, е.


Уӕлдӕрбӕл нимад ка ’й

24[•]Рауадӕй сӕмӕ буцӕу дӕр, уӕлдӕрбӕл нимад си ка гъӕуама уа, уобӕл. 25Йесо син загъта:

– Паддзӕхтӕ хецауеуӕг кӕнунцӕ адӕмтӕн ӕма, адӕмтӕбӕл сӕ барӕ кӕмӕн цӕуй, уони хуӕрзгӕнгутӕ хундӕуй; 26сумах ба уотӕ н’ айтӕ: уе ’хсӕн уӕлдӕр ка ’й, е уин уӕд кӕстӕрӕн, сӕргълӕууӕг ба – куд лӕггадӕгӕнӕг. 27Уомӕн ӕма ка ’й уӕлдӕр – фингӕбӕл бадӕг ӕви лӕггадӕгӕнӕг? Фингӕбӕл бадӕг уӕлдӕр нӕ ’й? Ӕз ба уин дӕн куд лӕггадӕгӕнӕг[+].

28Сумах Мӕ ӕвзарӕнти Мӕ хӕццӕ адтайтӕ, 29ӕма Мин Мӕ Фидӕ Паддзахадӕ куд равардта, уотӕ уин ӕй Ӕз дӕр дӕдтун,[+] 30цӕмӕй Мӕ Паддзахади хуӕрайтӕ ӕма ниуазайтӕ Мӕ фингӕбӕл. Ӕма исбаддзинайтӕ уӕллӕй Израили дууадӕс хӕдзарвӕндагӕн[*] тӕрхон кӕнунмӕ.


Йесо Петри туххӕй

31[•]Ӕма Бардар Йесо загъта:

– Симон, Симон, сайтан курдта, цӕмӕй уӕ мӕнӕуау ниттегъонцӕ, 32фал Ӕз кувтон дӕу туххӕй, цӕмӕй дӕ ӕууӕндундзийнадӕ ма ислӕмӕгъ уа. Ӕма Мӕмӕ ку раздӕхай, уӕд исфедар кӕнӕ де ’нсувӕрти ӕууӕндундзийнадӕ[+].

33Петр Ин дзуапп равардта:

– Ӕз цӕттӕ дӕн Дӕ хӕццӕ цӕунмӕ ахӕстонӕмӕ дӕр, мӕлӕтмӕ дӕр[+].

34Фал Йесо загъта:

– Зӕгъун дин, Петр, а ’хсӕви уасӕнгӕ нӕма ниууасдзӕнӕй, уотӕ Мӕнӕй ӕртӕ хатти дӕхе рахатдзӕнӕ, ӕз Ӕй нӕ зонун, зӕгъгӕ.

35Йесо сӕ бафарста:

– Ӕз уӕ ӕнӕ хурдзинӕй, ӕнӕ ӕхцайӕй, ӕнӕ ӕййевӕн дзабуртӕй ку ӕрвистон, уӕд естӕбӕл тухстайтӕ?

Етӕ дзуапп равардтонцӕ:

– Нецӕбӕл[+].

36Уӕд син загъта:

– Нур ба ӕхцай дзӕкъолӕ кӕмӕ ес, е ӕй райсӕд ӕ хӕццӕ, уотӕ ӕ хурдзин дӕр. Ӕхца кӕмӕ нӕййес, е ба ӕ пӕлӕз рауӕйӕ кӕнӕд ӕма ӕхсаргард балхӕнӕд. 37Зӕгъун уин, Сугъдӕг Финст ци зӕгъуй, е Мӕбӕл гъӕуама ӕрцӕуа «Фудгӕнгути нимӕдзӕмӕ ’Й бахастонцӕ». Мӕн туххӕй финст ци ес, е рӕхги исӕнхӕст уодзӕнӕй.

38Етӕ загътонцӕ:

– Мӕнӕ ами ес дууӕ ӕхсаргарди.

Е син загъта:

– Фагӕ ’й.


Йесо ковуй Елеони хонхбӕл

39Йесо рацудӕй ӕма, иннӕ хӕттити хузӕн, рараст ӕй Елеони хонхмӕ, Ӕ ахургӕнуйнӕгтӕ дӕр рацудӕнцӕ ӕ фӕсте. 40Бунатмӕ ку бахъӕрттӕнцӕ, уӕд син загъта:

– Коветӕ, цӕмӕй фудӕвзарӕнти ма бахауайтӕ.

41Дор кумӕти фехсӕн ес, уойбӕрцӕ Йесо фӕххебарӕ ’й, ӕ уӕрагисӕртӕбӕл ӕрбадтӕй ӕма кувта:

42– Мӕ Фидӕ, кӕд Дӕ фӕндон уа, уӕд Мин аци гъезӕмӕртти къос ма бадарӕ. Фал Мӕн куд фӕндуй, уотӕ нӕ, фал Дӕу куд фӕндуй, уотӕ фӕууӕд[+].

43Уӕд Имӕ уӕларвӕй ӕрцудӕй Изӕд ӕма ’Й уодфедар кодта. 44Уотӕхсӕн кӕнгӕй, Йесо зӕрддагондӕрӕй кувта, ӕма Ӕ хед тоги ӕртӕхтау зӕнхӕмӕ тагъдӕй. 45Кувд ку фӕцӕй, уӕд бацудӕй Ӕ ахургӕнуйнӕгтӕмӕ ӕма сӕ фунӕййӕй баййафта, уомӕн ӕма фур сагъӕсӕй сӕ тухӕ басастӕй.

46Йесо син загъта:

– Цӕмӕн хуссетӕ? Исистетӕ ӕма коветӕ, цӕмӕй монцти ма бахауайтӕ.


Йесой ниййахӕстонцӕ

47[•]Йесо Ӕ дзубанди нӕма фӕцӕй, уотӕ адӕм фӕззиндтӕнцӕ; дууадӕс ахургӕнуйнагемӕй еу, Иудӕ, цудӕй сӕ разӕй. Е бацудӕй Йесомӕ раба Ин кӕнунмӕ. Уомӕн ӕма, ке хӕццӕ адтӕй, уонӕн уотӕ байамудта: Кӕмӕн раба кӕнон, Е ӕй.

48Йесо ин загъта:

– Иудӕ, байӕй гадзирахаттӕй цӕуис Адӕймаги Фуртбӕл?

49Гъуддаг цӕмӕ цӕуй, Йесой ахургӕнуйнӕгтӕ уой ку фӕууидтонцӕ, уӕд Ин загътонцӕ:

– Бардар Хуцау, ӕхсаргардӕй цӕвӕн[+]?

50Ӕма сӕ еу ӕхсаргардӕй ниццавта кохенти[†] сӕйрагдӕри цагъари ӕма ин ӕ рахес гъос рахаун кодта. 51Уӕд Йесо загъта:

– Е фӕгӕ ’й.

Бавналдта цагъари гъосмӕ ӕма ин ӕй исдзӕбӕх кодта. 52Ӕ ниййахӕссунмӕ ӕрцӕуӕг кохенти сӕйрагдӕртӕн, Ковӕндонӕ гъӕуайгӕнгути хецӕуттӕн ӕма адӕми сӕргълӕугутӕн Йесо загъта:

– Цума абӕреги ахӕссетӕ, уоййау Мӕмӕ ӕхсаргӕрдтӕ ӕма гъелти хӕццӕ ку рацудайтӕ. 53Алли бон Хуцауи Ковӕндони уӕ хӕццӕ ку адтӕн, ӕма Мӕмӕ уӕ къох ку нӕ исистайтӕ, нур ба уӕ рӕстӕг ӕрцудӕй – талингӕдзийнадӕ хецауеуӕг кӕнуй[+].


Петр ӕхе фӕттегъӕ кодта Йесобӕл

54[•]Уӕд Йесой ниййахӕстонцӕ ӕма ’Й ӕркодтонцӕ кохентӕн сӕ сӕйрагдӕри хӕдзарӕмӕ. Петр идӕрддзӕф сӕ фӕсте цудӕй. 55Тургъи астӕу арт ку скодтонцӕ ӕма ку ’рбадтӕнцӕ, уӕд Петр дӕр сӕ хӕццӕ исбадтӕй. 56Еу лӕггадӕгӕнӕг силгоймаг Петри фӕууидта арти рохсмӕ, ӕдзинӕг имӕ никкастӕй ӕма загъта:

– Айӕ дӕр Ӕ хӕццӕ адтӕй.

57Фал Ибӕл Петр ӕхе фӕттегъӕ кодта:

– Хуарз уосӕ, ӕз Ӕй нӕ зонун.

58Минкъий фӕстӕдӕр ӕй фӕууидта ӕндӕр кадӕр ӕма ин загъта:

– Ду дӕр уонӕй дӕ.

Петр уомӕн дӕр загъта:

– Нӕ дӕн.

59Рацудӕй сахатти бӕрцӕ, ӕма бабӕй еу ӕндӕр адӕймаг дӕр федарӕй дзурдта:

– Айӕ дӕр, ӕнӕмӕнгӕ, Ӕ хӕццӕ адтӕй, уомӕн ӕма галилейаг ӕй.

60Фал Петр уомӕн дӕр загъта:

– Ци дзорис, уомӕн неци зонун.

Петр ӕ дзубанди нӕма фӕцӕй, уотемӕй уасӕнгӕ ниууаста. 61Уӕд Бардар Хуцау Е ’ргон разилдта ӕма бакастӕй Петрмӕ. Ӕма Петр ӕргъуди кодта, ци ин загъта, уой: «А ’хсӕви уасӕнгӕ нӕма ниууасдзӕнӕй, уотемӕй Мӕбӕл ӕртӕ хатти дӕхе фӕттегъӕ кӕндзӕнӕ»[+]. 62Петр рацудӕй ӕндӕмӕ ӕма содзгӕ цӕстисугтӕй ӕркудтӕй.


Йесо синедриони рази

63Йесой ка гъӕуай кодта, еци адӕм си гириз кодтонцӕ ӕма ’Й надтонцӕ, 64Ӕ цӕститӕ Ин нихгӕнгӕй, Ин Ӕ цӕсгон ниццӕвиуонцӕ ӕма ’Й бафӕрсиуонцӕ:

– Кӕд Пахампар[†] дӕ, уӕд Дӕ ка ниццавта, уой базонӕ.

65Ӕма Ин Ӕ нихмӕ дзурдтонцӕ берӕ ӕндӕр ӕфхуӕрӕн дзурдтӕ.

66[•]Ӕма ку ӕрбон ӕй, уӕд ӕримбурд ӕнцӕ адӕми хестӕртӕ, кохенти сӕйрагдӕртӕ, динамонгутӕ ӕма ’Й бакодтонцӕ сӕ синедрионмӕ, 67ӕма ’Й бафарстонцӕ:

– Зӕгъай нин, Киристе[†] Ду Дӕ?

Е син загъта:

– Ку уин зӕгъон, уӕддӕр уи нӕ баруагӕс уодзӕнӕй; 68ку уӕ бафӕрсон, уӕддӕр Мин дзуапп нӕ ратдзинайтӕ; 69нурӕй фӕстӕмӕ Адӕймаги Фурт ӕрбаддзӕнӕй алцигъон Хуцауи рахес фарс.

70Уӕд сӕ еугур дӕр загътонцӕ:

– Мадта Ду Хуцауи Фурт Дӕ?

Е син дзуапп равардта:

– Уӕхуӕдтӕ ’й ку зӕгъетӕ, Ӕз Хуцауи Фурт ке дӕн, уой.

71Етӕ загътонцӕ:

– Циуавӕр ӕвдесӕйнаг ма нӕ гъӕуй? Ӕхе цъухӕй Ин ӕй ку фегъустан![+]

### 23


Йесо ӕма Пилат

1[•]Уӕд сӕ еугур дӕр исистадӕнцӕ ӕма ’Й ракодтонцӕ Пилатмӕ,[+] 2ӕма ’Й райдӕдтонцӕ фудгин кӕнун:

– Мах исбӕлвурд кодтан, Айӕ нин ихалуй нӕ адӕми, кесӕрӕн[†] хъалон федун нӕ уадзуй ӕма Ӕхе хонуй Киристе,[†] гъома, Паддзах[+].

3Пилат Ӕй бафарста:

– Ду дӕ иудейаг Паддзах[†]?

Йесо ин дзуапп равардта:

– Дӕхуӕдӕг ӕй зӕгъис.

4Пилат адӕмӕн ӕма алкертӕн загъта:

– Ӕз аци Адӕймагмӕ неци азун ерун[+].

5Фал етӕ сӕ фӕндӕбӕл лӕудтӕнцӕ, гъома, Ӕ ахурадӕй адӕми змӕнтуй, еугур Иудейӕй[†] – Галилейӕй[†] райдайӕ ӕма сауӕнгӕ мӕнӕ аци бунати уӕнгӕ.


Йесо ӕма Ирод

6Пилат уой ку фегъуста, уӕд бафарста:

– Аци лӕг галилейаг ӕй?

7Ӕма Ироди дӕлбарӕ бӕстӕй ке ӕй, уой ку базудта, уӕд Йесой рарвиста Иродмӕ – еци рӕстӕг Ирод дӕр Иерусалими[†] адтӕй[+]. 8Ирод Йесой ку фӕууидта, уӕд хъӕбӕр бацийнӕ кодта, уомӕн ӕма ’й рагӕй фӕндадтӕй Ӕ фӕууинун. Йесой туххӕй берӕ хӕттити фегъуста, уӕдта Имӕ ӕнгъӕл кастӕй ести дессаг равдесунмӕ[+] 9ӕма ’Й фарста берӕ цӕмӕйдӕрти, фал ин Йесо неци дзуапп равардта. 10Кохенти[†] сӕйрагдӕртӕ ӕма динамонгутӕ ба лӕудтӕнцӕ уоми ӕма ’Й хъӕбӕр азунгин кодтонцӕ. 11Ирод Ӕй бафхуардта е ’фсӕддонти хӕццӕ, фӕггириз си кодтонцӕ, хъазар дарӕс ибӕл скодтонцӕ ӕма ’Й фӕстӕмӕ Пилатмӕ рарвистонцӕ. 12Ӕма еци бон Пилат ӕма Ирод балимӕн ӕнцӕ, раздӕр ба кӕрӕдземӕ фудзӕрдӕ адтӕнцӕ.


Маруни тӕрхон

13[•]Пилат фӕдздзурдта кохенти сӕйрагдӕртӕмӕ, хецӕуттӕмӕ ӕма адӕммӕ, 14загъта син:

– Сумах мӕмӕ ӕркодтайтӕ аци Лӕги, адӕми ихалуй, зӕгъгӕ. Ӕз уӕ рази равзурстон гъуддаг, ӕма аци Лӕги ци фудракӕндти азун кӕнетӕ, уонӕй Имӕ неци иссирдтон; 15неци азун Имӕ иссирдта Ирод дӕр, мӕлӕтмӕ ’Й цӕй туххӕй рардӕуа, уӕхӕнӕй; 16нур Ӕй ӕхсӕй фӕннӕмун кӕндзӕнӕн ӕма ’Й рауадздзӕнӕн.

17Пилати ба, бӕрӕгбонмӕ гӕсгӕ, уонӕн еу ахӕсти рауадзун гъудӕй.

18Фал адӕм гъӕр кӕнун райдӕдтонцӕ:

– Рамарӕ ’Й! Варавви нин рауадзӕ!

19Варавви ба ахӕстонӕмӕ багӕлстонцӕ, сахари цидӕр ӕзмӕнст ке исаразта ӕма лӕг ке рамардта, уой туххӕй. 20Пилат нӕуӕгӕй адӕми хӕццӕ райдӕдта дзорун – фӕндадтӕй ӕй Йесой рауадзун. 21Фал етӕ гъӕр кодтонцӕ:

– Райтиндзӕ ’Й! Райтиндзӕ ’Й!

22Пилат син ӕртиккаг хатт загъта:

– Уагӕр лӕгъузӕй ци ракодта? Мӕлӕтмӕ ’Й цӕй туххӕй рардӕуа, уӕхӕнӕй Имӕ неци иссирдтон. Гъема ’Й ӕхсӕй фӕннӕмун кӕндзӕнӕн ӕма ’Й рауадздзӕнӕн.

23Фал гъӕрӕй сӕ фӕндӕ тардтонцӕ – Йесой райтиндзун – адӕми гъӕр ӕма алкерти гъӕр басастонцӕ Пилати. 24Ӕма Пилат гъуддаг ниллух кодта, етӕ куд курдтонцӕ, уотӕ: 25ӕзмӕнсти ӕма лӕг рамаруни азунгондӕй ахӕстонӕмӕ ке багӕлстонцӕ, ӕма адӕм ке туххӕй курдтонцӕ, еци Варавви рауагъта, уӕдта бардзурд равардта, цӕмӕй Йесойӕн, ци сӕ фӕндуй, уой бакӕнонцӕ.


Йесой байтигътонцӕ

26[•]Ӕма ’Й ку ракодтонцӕ, уӕд, будурӕй ка цудӕй, уӕхӕн киринейаг лӕг Симони бауорӕдтонцӕ ӕма ин ӕ рагъи исӕвардтонцӕ дзиуарӕ, цӕмӕй ӕй Йесой фӕсте хастайдӕ. 27Йесой фӕсте цудӕй берӕ адӕм, уӕдта Ибӕл ка кудтӕй ӕма гъарӕнгӕ ка кодта, уӕхӕн силгоймӕгтӕ. 28Йесо сӕмӕ ӕхе бахатта ӕма син загъта:

– Иерусалими кизгуттӕ, Мӕнбӕл ма кӕуетӕ, фал кӕуетӕ уӕхебӕл ӕма уӕ сувӕллӕнттӕбӕл. 29уомӕн ӕма ӕрцӕуй уӕхӕн рӕстӕг, ӕма дзордзӕнӕнцӕ: «Амондгун[†] ӕнцӕ ӕнӕзӕнӕгтӕ, ка нӕ ниййирдта, еци губунтӕ, сувӕллонӕн ӕхсир ка нӕ бадардта, еци реутӕ!»[+] 30Уӕд райдайдзӕнӕнцӕ хатун хуӕнхтӕмӕ «Ӕркӕлетӕ нӕбӕл!» ӕма къубуртӕмӕ «Банимӕхсетӕ нӕ!» 31Уомӕн ӕма кӕд цъӕхсифӕ бӕласӕн уотӕ кӕнунцӕ, уӕд уагӕр хускъӕ бӕласӕбӕл ба ци ӕрцӕудзӕнӕй?

32Ӕ хӕццӕ ма Ин марунмӕ кодтонцӕ дууӕ фудгӕнӕги дӕр. 33Ӕма Бӕрӕг бунат ка хуннуй, уордӕмӕ ку бахъӕрттӕнцӕ, уӕд Уоми Йесо ӕма фудгӕнгути дзиуарӕбӕл байтигътонцӕ: еуей – рахесӕрдигӕй, инней ба – галеуӕрдигӕй. 34Йесо дзурдта:

– Мӕ Фидӕ, ниххатир син кӕнӕ, уомӕн ӕма, ци кӕнунцӕ, уой нӕ лӕдӕрунцӕ.

– Ӕ дарӕсбӕл Ин хӕлттӕ исгӕлстонцӕ ӕма ’й се ’хсӕн байурстонцӕ.

35Адӕм лӕудтӕнцӕ ӕма кастӕнцӕ. Худтӕнцӕ Ибӕл хецӕуттӕ дӕр:

– Иннети ервӕзун кодта, нур ба Ӕхуӕдӕг Ӕхе фӕййервӕзун кӕнӕд, кӕд Хуцауи ӕвзурст Киристе ӕй, уӕд[+].

36Гириз Си кодтонцӕ ӕфсӕддонтӕ дӕр – бацудӕнцӕ, цид, Имӕ, Ӕ цъухмӕ Ин исхастонцӕ тауӕг сӕнӕ, 37дзурдтонцӕ:

– Кӕд иудейаг Паддзах Дӕ, уӕд Дӕхе фӕййервӕзун кӕнӕ.

38Ӕ сӕрмӕ бердзейнагау, ромагау ӕма дзиуиттагау финст адтӕй: «Айӕ ӕй иудейаг Паддзах».

39Итигъд фудгӕнгутӕй еу айуан кодта Йесобӕл:

– Кӕд Ду Киристе дӕ, уӕд фӕййервӕзун кӕнӕ Дӕхе дӕр ӕма мах дӕр.

40Ӕма ин иннӕ бауайдзӕф кодта:

– Ӕви Хуцауӕй нӕ тӕрсис, кӕд ӕма Дӕуӕн дӕр уӕхӕн тӕрхон рахастонцӕ? 41Махӕн раст тӕрхон рахастонцӕ – нӕ гъуддӕгтӕмӕ гӕсгӕ ’й райстан; Е ба лӕгъузӕй неци ракодта[+].

42Ӕма загъта:

– Йесо, Дӕ Паддзахадӕмӕ ку бацӕуай, уӕд мӕ, цид, ӕримисӕ!

43Йесо ин загъта:

– Ӕцӕгӕй дин зӕгъун, тӕккӕ абони Мӕ хӕццӕ уодзӕнӕ дзенети.


Йесой мӕлӕт

44[•]Адтӕй ӕхсӕзӕймаг сахатмӕ хӕстӕг. Бӕстӕ еугурӕй дӕр нитталингӕ ’й, ӕма уотӕ рахаста фарӕстӕймаг сахатти уӕнгӕ, 45ӕма хор рохс нӕбал кодта, ӕма Ковӕндони медӕгӕ ӕмбӕрзӕн раскъудӕй сӕрӕй-бунмӕ. 46Йесо гъӕрӕй загъта:

– Мӕ Фидӕ, Дӕ къохтӕмӕ Дин дӕдтун Мӕ уод.

Ӕма уотӕ ку загъта, уой фӕсте Ӕ уод исиста.

47Ци ӕрцудӕй, уой сӕдихецау ку фӕууидта, уӕд табу кодта Хуцауӕн ӕма загъта:

– Аци Адӕймаг, ӕнӕмӕнгӕ, рӕстаг адтӕй.

48Бакӕсунмӕ ци адӕм ӕрбамбурд ӕнцӕ, етӕ хабар ку фӕууидтонцӕ, уӕд сӕ реутӕ хуайгӕ, сӕхемӕ здахтӕнцӕ[+]. 49Йесой зонгитӕ ба сӕ еугур дӕр, уӕдта Ӕ фӕсте Галилейӕй ка рацудӕй, еци силгоймӕгтӕ дӕр идӕрддзӕф лӕудтӕнцӕ ӕма кастӕнцӕ, ци цӕуй, уомӕ[+].


Йесой банигӕдтонцӕ

50[•]Адтӕй еу лӕг, ӕ ном Иосиф, синедриони иуонг, хуарз ӕма раст адӕймаг, 51Иудейаг сахар Аримафейӕй; ӕнгъӕл кастӕй Хуцауи Паддзахадӕмӕ.[†] Е арази н’ адтӕй, синедрион ци унаффӕ рахаста ӕма ци бакодта, уой хӕццӕ. 52Иосиф бацудӕй Пилатмӕ Йесой мард ракорунмӕ; 53Ӕриста ӕй, ба ’й тухта ӕ пӕлӕзи ӕма ’й байвардта къӕдзӕхи хурфи зӕппадзи, уоми ӕвӕрд неке ма адтӕй. 54Еци бон адтӕй майрӕнбон, сабатизӕр. 55Йесой хӕццӕ Галилейӕй ци силгоймӕгтӕ рацудӕй, етӕ дӕр рандӕ ’нцӕ ӕма фӕууидтонцӕ зӕппадзӕ дӕр ӕма Йесой мард дӕр; 56ку раздахтӕнцӕ, уӕд ӕрцӕттӕ кодтонцӕ хуӕрздӕфагитӕ; сабати ба син, фӕдзӕхстмӕ[†] гӕсгӕ, адтӕй уолӕфӕн бон, ӕма неци кӕнун ӕнгъизтӕй.

### 24


Йесо Киристе райгас ӕй

1[•]Авдисӕри ба, сӕумӕ раги еци силгоймӕгтӕ ӕрцудӕнцӕ зӕппадзӕмӕ, рахастонцӕ, ци хуӕрздӕфагитӕ ӕрцӕттӕ кодтонцӕ, уони; 2фал зӕппадзи дор ӕриййафтонцӕ еуварсгондӕй. 3Бацудӕнцӕ медӕмӕ, фал си Йесой мард не ссирдтонцӕ. 4Уобӕл дес ку кодтонцӕ, уӕд сӕ рази ӕваст февзурстӕнцӕ дууӕ лӕги ӕрттевгӕ дарӕсти[+]. 5Силгоймӕгти тас бацудӕй, сӕ сӕртӕ ӕруагътонцӕ, фал син лӕгтӕ загътонцӕ:

– Уодӕгаси мӕрдти хӕццӕ ци агоретӕ? 6Ами нӕ ’Й, райгас ӕй. Галилейи ма ку адтӕй, уӕд уин ци дзурдта, уой уӕ зӕрди ӕрифтауетӕ: 7«Адӕймаги Фурт[†] гъӕуама лӕвӕрд ӕрцӕуа тӕрегъӕдгун[†] адӕми къохтӕмӕ, итигъд ӕрцӕуа дзиуарӕбӕл ӕма ӕртиккаг бон райгас уа»[+].

8Уӕд силгоймӕгтӕн сӕ зӕрди ӕрифтудӕнцӕ Йесой дзурдтӕ;[+] 9раздахтӕнцӕ зӕппадзӕй ӕма еугур дӕр радзурдтонцӕ еуӕндӕс ахургӕнуйнагемӕн, уӕдта иннетӕн дӕр. 10Еци силгоймӕгтӕ адтӕнцӕ Магдалинӕ Марийӕ, Иоаннӕ, Иакови мадӕ Марийӕ ӕма иннетӕ, сӕ хӕццӕ ма ка адтӕй, етӕ хабар радзурдтонцӕ Амистолтӕн.[†][+] 11Фал сӕмӕ силгоймӕгти дзубандитӕ дзӕгъӕлдзорӕ фӕккастӕнцӕ, ӕма сӕбӕл нӕ баууӕндтӕнцӕ. 12Фал Петр исистадӕй ӕма фӕууадӕй зӕппадзӕмӕ, ӕргубур кодта ӕма си фӕууидта ӕрмӕстдӕр мӕрддзӕгтӕ, ӕма фӕстӕмӕ раздахтӕй, ци ’рцудӕй, уобӕл ӕ меднимӕр дес кӕнгӕй.


Эммаусмӕ цӕугӕй

13Еци бон ахургӕнуйнӕгтӕй дууӕ фӕццӕйцудӕнцӕ, Иерусалимӕй[†] ӕртинсӕй стадий[*] идӕрддзӕф ци Эммауси гъӕу адтӕй, уордӕмӕ. 14Дзубанди кодтонцӕ, ци ’рцудӕй, еци еугур цаутӕбӕл; 15ӕма дзубанди куд кодтонцӕ ӕма сӕ кӕрӕдземӕн сӕ гъудитӕ куд дзурдтонцӕ, уотӕ сӕмӕ Йесо Ӕхуӕдӕг бахӕстӕг ӕй ӕма сӕ хӕццӕ байеу ӕй. 16Фал сӕ цӕститӕй рӕстмӕ нӕбал уинӕгау фӕцӕнцӕ ӕма ’Й нӕ базудтонцӕ[+]. 17Йесо сӕ бафарста:

– Цӕбӕл дзоретӕ цӕугӕ-цӕун?

Етӕ ӕнкъардӕй ӕрлӕудтӕнцӕ. 18Сӕ еу, Клеопа, дзуапп равардта Йесойӕн:

– Иерусалиммӕ ӕрцӕугутӕй, ӕвӕццӕгӕн, еунӕг Ду нӕ зонис, аци бӕнтти уоми ци ’рцудӕй, уонити туххӕй[+].

19Йесо сӕ бафарста:

– Ци нӕ зонун?

Етӕ Ин загътонцӕ, ци ’рцудӕй Назаретаг Йесобӕл: «Е гъуддагӕй дӕр ӕма дзурдӕй дӕр тухгин Пахампар[†] адтӕй Хуцауи рази дӕр ӕма еугур адӕми рази дӕр. 20Нӕ кохенти[†] сӕйрагдӕртӕ ӕма Ибӕл нӕ хецӕуттӕ гадзирахаттӕй куд рацудӕнцӕ, мӕлӕти тӕрхонмӕ ’Й куд равардтонцӕ ӕма ’Й дзиуарӕбӕл куд байтигътонцӕ. 21Мах ба нӕхецӕн нифситӕ ӕвардтан, Израили Ка фӕййервӕзун кӕндзӕнӕй, Е ӕй, зӕгъгӕ. Уотемӕй Ӕ нийтиндзунбӕл нур ӕртиккаг бон цӕуй, 22ӕма нӕ силгоймӕгтӕй кадӕртӕ мах деси бафтудтонцӕ – сӕумӕй адтӕнцӕ зӕппадзи рази, 23фал Ин Ӕ мард не ’ссирдтонцӕ. Ӕрцудӕнцӕ ӕма радзурдтонцӕ, Изӕдтӕ сӕмӕ ке фӕззиндтӕнцӕ ӕма син загътонцӕ, Йесо уодӕгас ӕй, зӕгъгӕ. 24Уӕд махӕй кадӕртӕ рандӕ ’нцӕ зӕппадзӕмӕ ӕма алцидӕр фӕууидтонцӕ, силгоймӕгтӕ куд загътонцӕ, уотемӕй; Ӕхе ба Ин нӕ фӕууидтонцӕ». 25Уӕд син Йесо загъта:

– О, ӕнӕлӕдӕргитӕ ӕма дзӕндӕл зӕрдитӕ! Пахампартӕ ци загътонцӕ, уонӕбӕл ци зинтӕй ӕууӕндетӕ! 26Киристейӕн[†] уотӕ фӕгъгъезӕмарӕ кӕнгӕ адтӕй ӕма уотемӕй Ӕ кадӕмӕ бацӕун.

27Ӕма син Моисейӕй[†] ӕма еугур пахампартӕй райдайгӕй, балӕдӕрун кодта, ӕгас Сугъдӕг Финсти Ӕхе туххӕй ци загъд ес, уонити еугурӕй дӕр.

28Ци гъӕумӕ цудӕнцӕ, уомӕ ку бахӕстӕг ӕнцӕ, уӕд Йесо Ӕхе равдиста уотӕ, цума идарддӕр цӕуйнаг адтӕй. 29Фал Ӕй етӕ уорӕдтонцӕ, лигъстӕ Ин кодтонцӕ:

– Байзайӕ нӕ хӕццӕ, бон изӕрмӕ ӕрхӕстӕг ӕй.

Уӕд Йесо бацудӕй гъӕумӕ ӕма сӕ хӕццӕ байзадӕй. 30Ӕма Йесо фингӕбӕл ку ’рбадтӕй, уӕд райста дзол, Хуцауӕн арфӕ ракодта, расаста ӕй ӕма сӕмӕ ’й равардта[+]. 31Уӕд ракастӕнцӕ сӕ цӕститӕй, базудтонцӕ ’Й, фал сӕмӕ нӕбал зиндтӕй. 32Уӕд кӕрӕдземӕн загътонцӕ:

– Надбӕл нӕ хӕццӕ ку дзубанди кодта ӕма нин Сугъдӕг Финст ку амудта, уӕд, цума, нӕ реуи нӕ зӕрдитӕ нӕ сугъдӕнцӕ?

33Ӕма еци сахат исистадӕнцӕ ӕма раздахтӕнцӕ Иерусалиммӕ, ӕма уоми баййафтонцӕ еуӕндӕс ахургӕнуйнаги иннӕ ахургӕнуйнӕгти хӕццӕ еумӕ. 34Етӕ дзурдтонцӕ, ӕцӕгӕй ке райгас ӕй ӕма Ӕхе Симонмӕ ке равдиста. 35Уӕд син аци дууӕ радзурдтонцӕ, надбӕл ци ӕрцудӕй, уӕдта Йесо дзол куд расаста, уомӕй Ӕй ке базудтонцӕ, уонити туххӕй.


Йесо Ӕхе равдиста Ӕ ахургӕнуйнӕгтӕмӕ

36[•]Уонити туххӕй ку дзурдтонцӕ, уӕд Йесо ӕхуӕдӕг ӕрлӕудтӕй се ’хсӕн ӕма син загъта:

– Фӕрнгун уотӕ!

37Етӕ фӕкъкъех ӕнцӕ, ӕма си тас бацудӕй: уотӕ фенгъалдтонцӕ, цума мон уинунцӕ. 38Фал син Йесо загъта:

– Цӕбӕл искатай айтӕ, ӕма уӕ зӕрди ауӕхӕн гъудитӕ цӕмӕн игуруй? 39Фӕууинетӕ Мин Мӕ къохтӕ ӕма Мӕ къӕхтӕ: айӕ Ӕз Мӕхуӕдӕг дӕн. Басгаретӕ Мӕ ӕма исбӕрӕг кӕнетӕ: монӕн фид ӕма истгутӕ нӕййес, Мӕнӕн ба ес, куд уинетӕ, уотемӕй.

40Уой зӕгъуни фӕсте син фӕууинун кодта Ӕ къохтӕ ӕма Ӕ къӕхтӕ. 41Фур цийнӕй си ку нӕма ӕруагӕс кодта ӕма деси ку бацудӕнцӕ, уӕд син загъта:

– Ами уӕмӕ хуӕруйнаг ес[+]?

42Равардтонцӕ Ин фезонӕггонд кӕсалги карст ӕма бедзӕ муд. 43Ӕма сӕ райста, ӕма сӕ сӕ рази хуардта.

44Ӕма син загъта:

– Уӕ хӕццӕ ма ку адтӕн, уӕд уин Ӕз уой туххӕй дзурдтон, Моисейи Ӕгъдауи,[†] Пахампарти киунугути ӕма псаломти[†] Мӕн туххӕй ци загъд ес, етӕ еугур дӕр гъӕуама ӕрцӕуонцӕ, зӕгъгӕ.

45Уӕд син Сугъдӕг Финст лӕдӕрунӕн байгон кодта сӕ зунд. 46Ӕма син загъта:

– Сугъдӕг Финст уотӕ зӕгъуй, Киристе гъӕуама фӕгъгъезӕмарӕ кодтайдӕ ӕма ӕртиккаг бон мӕрдтӕй райгас адтайдӕ;[+] 47ӕма, Иерусалимӕй райдайгӕй, еугур адӕмтӕмӕ Ӕ номӕй фӕдздзурдӕуа, цӕмӕй ӕрфӕсмон кӕнонцӕ сӕ тӕрегъӕдтӕбӕл, ӕма син сӕ ниххатир кӕнонцӕ. 48Уомӕн сумах айтӕ ӕвдесӕнтӕ. 49Ӕз уин рарветдзӕнӕн, Мӕ Фидӕ уин зӕрдӕ цӕмӕй байвардта, уой. Ӕма бал байзайетӕ аци сахари, цалинмӕ уӕлӕрвон тухӕй исхайгин уайтӕ, уӕдмӕ[+].


Йесо рандӕ ’й уӕлӕрвтӕмӕ

50Ӕма сӕ сахарӕй рахудта Вифаний уӕнгӕ, Ӕ къохтӕ уӕлӕмӕ исиста ӕма сӕбӕл Ӕ арфӕ бафтудта[+]. 51Ӕма сӕбӕл арфӕ ку ӕфтудта, уӕд си идард кӕнун райдӕдта, ӕма Ӕхе уӕларвмӕ исиста. 52Етӕ Имӕ бакувтонцӕ ӕма стур цийни хӕццӕ раздахтӕнцӕ Иерусалиммӕ. 53Уӕдӕй фӕстӕмӕ еудадзуг адтӕнцӕ Ковӕндони ӕма табу кодтонцӕ Хуцауӕн. Амменӕ.

## Иоанн

### Иоанн

Иоанн


Йесо Киристей Евангели

[1]

[2]

[3]

[4]

[5]

[6]

[7]

[8]

[9]

[10]

[11]

[12]

[13]

[14]

[15]

[16]

[17]

[18]

[19]

[20]

[21]


### Йесо Киристей Евангели


Йесо Киристей Евангели


Иоанни финст

Дигорон ӕвзагмӕ ӕййивдӕй фиццаг хатт мухури цӕуй Библий киунугутӕй еу – Йесо Киристей Евангели, Иоанни финст.

Библи ӕй, ӕгас дуйней адӕм ахиддӕр ке аргъаунцӕ, еци киунугӕ. Е ӕй ӕнӕгъӕнӕ библиотекӕ – ӕ хурфи ци дӕсгай киунугутӕ ес, уони еу мин анземӕй фулдӕрей дӕргъци ӕртӕ ӕвзагебӕл финстонцӕ берӕ адӕймӕгтӕ. Библиӕн ӕ тӕккӕ зундгонддӕр киунугутӕ ӕнцӕ цуппар Евангелий. Грекъаг дзурд «Евангели»-ӕн ӕ медес ӕй «фарни хабар». Уотӕ исхундӕй, зӕнхӕмӕ Ка ӕрцудӕй, Еци Ервӕзунгӕнӕг Йесо Киристей туххӕй хабар. Фӕстӕдӕр еци ном лӕвӕрд ӕрцудӕй, Йесо Киристей цард, Ӕ ахурадӕ, Ӕ дессӕгтӕ, Ӕ рамӕлӕт ӕма Ӕ райгаси туххӕй ка дзоруй, еци киунугутӕн. Евангелитӕй еуей ниффинста Киристей уарзон ахургӕнуйнаг Иоанн. Финсгӕ ба ’й никкодта нӕуӕг доги фиццаг ӕноси кӕрони, грекъаг ӕвзагбӕл. Фӕстӕдӕр еци Евангели ӕййивд ӕрцудӕй дуйней сӕдӕгай ӕвзӕгтӕмӕ.

Нур уомӕн бакӕсӕн ес дигорон ӕвзагбӕл дӕр. Ка ’й ратӕлмац кодта, етӕ еуӕрдигӕй архайдтонцӕ грекъаг тексти медес ӕнӕ ихӕлдӕй, ӕхуӕдӕг куд ӕй, уотемӕй равдесунбӕл, иннердигӕй ба тухстӕнцӕ уобӕл, цӕмӕй текст ӕййивд цӕуа дигорон ӕвзаги фӕткӕ ӕма ӕгъдӕуттӕмӕ гӕсгӕ.

Евангелий автограф (автори къохфинст) ӕхуӕдӕг мах уӕнгӕ не ’рхъӕрттӕй, фал ин ес, раги дзамани къохӕй ке рафинсионцӕ, берӕ уӕхӕн къопитӕ. Дигорон ӕвзагмӕ Евангели ӕййивд ӕрцудӕй, нур ахургӕндти къохти ка ес, еци тӕккӕ рагондӕр къохфинститӕмӕ гӕсгӕ. Тӕлмацӕн ӕ бундори лӕууй Евангелий грекъаг текст киунугӕй The Greek New Testament. 4 Rev. Ed. ed. by B.Aland, K.Aland, J.Karavidopoulos, C.M.Martini, B.M.Metzger. Stuttgart, 1994.

Киунуги хурфи ес хузтӕ, уӕдта феппайуйнӕгтӕ. Сӕ нисан ӕй киунугӕкӕсӕгӕн еуӕй-еу дзурдтӕ ӕма дзурдӕздӕхтити медес ирддӕрӕй равдесун. Киунугӕн ӕ фӕстаг фӕрстӕбӕл ес, Йесо Киристе Ӕ зӕнхон цард кӕми рарвиста, еци Израили (Палестини) къартӕ, уӕдта Израилӕн ӕ сӕйраг сахар Иерусалими къартӕ – Евангели ци цаутӕбӕл дзоруй, уонӕн сӕ фулдӕр аци сахари ӕрцудӕнцӕ.

Библи тӕлмацигӕнӕг институт арфӕ кӕнуй, Иоанни финст Евангели дигорон ӕвзагмӕ раййевунбӕл ка бакуста, уӕдта ’й мухурмӕ ка бацӕттӕ кодта, уонӕн сӕ еугуремӕн дӕр. Махӕн ӕхцӕуӕн ӕй, дигорӕнттӕн дӕр сӕ маддӕлон ӕвзагбӕл Хуцауи Дзурд бааргъаунмӕ фадуат ке фӕцӕй, е.

Библи тӕлмацигӕнӕг институт

### 1


Царди Дзурд

1Райдайӕни адтӕй Дзурд, ӕма Дзурд адтӕй Хуцаумӕ, ӕма Дзурд адтӕй Хуцау[+]. 2Дзурд райдайӕни адтӕй Хуцаумӕ. 3Алцидӕр Дзурди фӕрци исӕнтӕстӕй – цидӕриддӕр исӕнтӕстӕй, уонӕй ӕнӕ Уомӕй неци исӕнтӕстӕй. 4Дзурди адтӕй цард, ӕма еци цард адтӕй адӕмӕн рохс[+]. 5Рохс талинги рохс кӕнуй, ӕма ибӕл талингӕ нӕ фӕууӕлахез ӕй.

6Адтӕй Хуцауӕй ӕрвист лӕг, ӕ ном Иоанн[+]. 7Е ӕрцудӕй ӕвдесӕнӕн – Рохси туххӕй зӕгъунмӕ, цӕмӕй адӕм уой фӕрци ӕгасӕй дӕр баууӕндонцӕ[+]. 8Е ӕхуӕдӕг Рохс нӕ адтӕй, фал ӕрвист адтӕй Рохси туххӕй ӕвдесӕнӕн. 9Еци Рохс адтӕй ӕцӕг Рохс – Е рохс кӕнуй дуйнемӕ ӕрцӕуӕг алли адӕймаги дӕр.

10Еци Рохс адтӕй, Уомӕн Ӕхе фӕрци ка исӕнтӕстӕй, еци дуйней, фал Ӕй дуйне нӕ базудта. 11Ӕхеуонтӕмӕ ӕрцудӕй, ӕма ’Й Ӕхеуонтӕ нӕ райстонцӕ[+]. 12Фал Ибӕл ка баууӕндтӕй ӕма ’Й ка райста, уонӕн ба Хуцауи сувӕллӕнттӕ исуни барӕ равардта. 13Етӕ нӕдӕр тог ӕма стӕгӕй, нӕдӕр нӕлгоймаги фӕндонӕй, фалӕ Хуцауӕй райгурдӕнцӕ[+].

14Дзурд иссӕй Адӕймаг ӕма ӕрцардӕй не ’хсӕн, ӕма Ин мах фӕууидтан Ӕ кадӕ – Фиди еунӕг Фурти кадӕ. Фурти фӕрци нин раргом ӕнцӕ Хуцауи еугур хуарзӕнхӕ ӕма ӕцӕгдзийнадӕ. 15Иоанн Фурти туххӕй ӕвдесӕн лӕууй ӕма гъӕрӕй дзоруй: «Айӕ ӕй Е, уотӕ Ке туххӕй загътон: „Мӕ фӕсте Цӕуӕг фӕцӕй мӕ разӕй, уомӕн ӕма ӕз нӕма адтӕн, Е ба адтӕй“». 16Ӕма Уой ӕнхӕстдзийнадӕй мах не ’гас дӕр райстан ӕнӕкӕрон хуарзӕнхӕ. 17Уомӕн ӕма адӕмӕн Хуцауи Закъон равардта Моисей, Хуцауи хуарзӕнхӕ ӕма ӕцӕгдзийнадӕ ба раргом кодта Йесо Киристе[*][+]. 18Хуцауи некӕд неке фӕууидта, фал Ӕй адӕмӕн раргом кодта Ӕ еунӕг Фурт – Е Фиди хӕццӕ ӕй еу ӕма ӕй ӕцӕг Хуцау[+].


Иоанн зӕгъуй Киристей туххӕй

19[•]Иудейтӕ[*] Иерусалимӕй Иоаннмӕ саугинтӕ ӕма левитти ку рарвистонцӕ, ду ка дӕ, зӕгъгӕ, ӕй бафӕрсунмӕ, уӕд Иоанн ӕвдесӕн лӕудтӕй, 20нӕ басосӕг кодта ӕма ӕргомӕй загъта: «Ӕз Киристе нӕ дӕн». 21Уӕдта ’й бафарстонцӕ: «Мадта ка дӕ? Елиа[*]?» Е загъта: «Нӕ дӕн». «Дуйнемӕ ӕрцӕуйнаг ка адтӕй, еци Пахампар дӕ?» Дзуапп равардта: «Нӕ дӕн»[+]. 22Загътонцӕ ин: «Мадта ка дӕ? Ци дзуапп раттӕн нӕ рарветгутӕн? Ци зӕгъдзӕнӕ дӕхе туххӕй?» 23Е син загъта пахампар Исайи дзурдтӕй: «Ӕз дӕн ӕдзӕрӕг бӕсти федог: ӕмраст искӕнетӕ Хецауи над».

24Уӕд фарисейтӕ[*] ке рарвистонцӕ, 25етӕ ’й бафарстонцӕ: «Мадта кӕд ду нӕдӕр Киристе нӕ дӕ, нӕдӕр Елиа, нӕдӕр Пахампар, уӕд цӕмӕн аргъауис донӕй[*]?» 26Иоанн син дзуапп равардта: «Ӕз донӕй аргъаун, фалӕ уе ’хсӕн лӕууй, сумах Ке нӕ зонетӕ, Е – 27мӕ фӕсте Цӕуӕг. Ӕз Уомӕн Ӕ гонцарухъи бӕттӕн райхалуни аккаг дӕр нӕ дӕн». 28Аци дзубанди рауадӕй Вифавари, Иордани цӕугӕдони иннӕ билӕбӕл – Иоанн донӕй кӕми аргъудта, уоми.


Хуцауи Уӕриккӕ

29Дуккаг бон Иоанн уинуй Йесой ӕхемӕ ӕрбацӕйцӕугӕ ӕма дзоруй: «Мӕнӕ Хуцауи Уӕриккӕ, дуйней тӕрегъӕд Ка фӕххӕссуй, Е. 30Айӕ ӕй, ӕз уотӕ Ке туххӕй загътон: „Мӕ фӕсте Ци Лӕг цӕуй, Е мӕ разӕй фӕцӕй, уомӕн ӕма ӕз нӕма адтӕн, Е ба адтӕй“. 31Ӕз Ӕй нӕ зудтон, фал донӕй аргъаунмӕ уомӕн ӕрцудтӕн, цӕмӕй Е Израилӕн раргом уа»[+]. 32Ӕвдесӕн лӕугӕй Иоанн дзурдта: «Ӕз фӕууидтон Хуцауи Уоди уӕларвӕй бӕлӕуау ӕрцӕйцӕугӕ ӕма Уомӕ байзайгӕ[+]. 33Ӕз Ӕй нӕ зудтон, фал мӕ донӕй аргъаунмӕ Ка рарвиста, Е мин загъта: „Уоди ӕрцӕйцӕугӕ ӕма байзайгӕ Кӕмӕ фӕууинай, Е ӕй Сугъдӕг Уодӕй[*] аргъауӕг“. 34Ӕма ӕз фӕууидтон ӕма ӕвдесӕн лӕуун: Е ӕй Хуцауи Фурт».


Фиццаг ахургӕнуйнӕгтӕ

35Дуккаг бон дӕр Иоанн лӕудтӕй ӕ ахургӕнуйнӕгтӕй дууей хӕццӕ[+]. 36Ӕма Йесой цӕугӕ ку фӕууидта, уӕд загъта: «Мӕнӕ Хуцауи Уӕриккӕ»[+]. 37Еци дзурдтӕ ахургӕнуйнӕгтӕ ку фегъустонцӕ, уӕд сӕ дууӕ дӕр рандӕ ’нцӕ Йесой фӕдбӕл. 38Йесо фӕстӕмӕ ку ракастӕй ӕма сӕ Ӕ фӕдбӕл цӕугӕ ку фӕууидта, уӕд сӕ фӕрсуй: «Ци уӕ гъӕуй?» Етӕ Ин загътонцӕ: «Равви, кӕми цӕрис?» («Равви» тӕлмацигондӕй ӕй «ахургӕнӕг».)[+] 39Е син загъта: «Рацотӕ ӕма фӕууиндзинайтӕ». Адтӕй цуппар сахаттемӕ хӕстӕг. Етӕ рандӕ ’нцӕ ӕма фӕууидтонцӕ, Йесо кӕми цардӕй, уой. Еци бон фӕцӕнцӕ Ӕ хӕццӕ.

40Иоаннӕй ка фегъуста ӕма Йесой фӕдбӕл ка рацудӕй, еци дууемӕй еу адтӕй Андрей, Симон Петри ӕнсувӕр[+]. 41Андрей фиццагидӕр байагурдта е ’нсувӕр Симони ӕма имӕ дзоруй: «Мах иссирдтан Мессиай» (гъома, Киристей)[+]. 42Ӕма ’й ӕрхудта Йесомӕ. Йесо имӕ бакастӕй ӕма ин загъта: «Ду дӕ Иони фурт Симон, дӕ ном хундзӕнӕй Кифӕ» (гъома, Петр)[*].


Филипп ӕма Нафанаил

43Дуккаг бон Йесой бафӕндадтӕй Галилейи бӕстӕмӕ цӕун. Иссирдта Филиппи ӕма ин зӕгъуй: «Мӕ фӕдбӕл рацо». 44Филипп адтӕй, Андрей ӕма Петр кӕцӕй адтӕнцӕ, еци сахарӕй, Вифсаидӕй[+]. 45Филипп байагурдта Нафанаили ӕма ин загъта: «Мах иссирдтан, Моисей Закъони Ке туххӕй финста ӕма пахампартӕ Ке туххӕй финстонцӕ, Еци Назаретаг Йесой, Иосифи фурти»[+]. 46Нафанаил ба ин загъта: «Назаретӕй дӕр еске ести хуарз фегъосдзӕнӕй?» Филипп ин зӕгъуй: «Цо ӕма фӕууинӕ».

47Йесо фӕууидта Нафанаили Ӕхемӕ ӕрбацӕйцӕугӕ ӕма загъта: «Мӕнӕ ӕцӕг ӕнӕсайд израилаг». 48Нафанаил Ин загъта: «Кӕцӕй мӕ зонис?» Йесо ин дзуапп равардта: «Филипп дӕмӕ нӕма фӕдздзурдта, Ӕз ба дӕ фӕууидтон легъви бӕласи буни». 49Нафанаил Имӕ дзоруй: «Равви! Ду Хуцауи Фурт дӕ, Ду Израили Паддзах дӕ»[+]. 50Йесо ба ин дзуапп равардта: «Ду ӕууӕндис, уомӕн ӕма дин загътон: „Ӕз дӕ фӕууидтон легъви бӕласи буни“. Фӕууиндзӕнӕ ма уомӕй фулдӕр». 51Ӕма ин загъта: «Ӕцӕг, ӕцӕг зӕгъун сумахӕн: уиндзинайтӕ уӕларв игонӕй ӕма Хуцауи Изӕдти исцӕйцӕугӕ ӕма Адӕймаги Фуртмӕ[*] ӕрцӕйцӕугӕ».

### 2


Фиццаг дессаг

1Ӕртиккаг бон галилейаг сахар Кани адтӕй киндзӕхсӕвӕ, ӕма Йесой Мадӕ дӕр уоми адтӕй[+]. 2Киндзӕхсӕвӕмӕ хунд адтӕнцӕ Йесо ӕма Ӕ ахургӕнуйнӕгтӕ дӕр. 3Ӕма сӕнӕ ку фӕцӕй, уӕд Йесойӕн Ӕ Мадӕ зӕгъуй: «Сӕнӕ сӕмӕ нӕбал ес». 4Йесо Ин дзуапп равардта: «Уой Мӕнӕй ци агорис, Мӕ Мадӕ? Мӕ рӕстӕг нӕма ӕрцудӕй»[+]. 5Ӕ Мадӕ дзоруй зелӕнгӕнгутӕмӕ: «Ци уин зӕгъа, уой бакӕнетӕ».

6Еци рауӕн адтӕй дорӕй конд ӕхсӕз гъосини, дон си цудӕй фӕйнӕ дууӕ-ӕртӕ барӕни[*]. Еци дон гъудӕй иудейти ӕгъдаумӕ гӕсгӕ хе кӕдзос кӕнуни туххӕй[+]. 7Йесо дзоруй зелӕнгӕнгутӕмӕ: «Гъосинтӕ донӕй байдзаг кӕнетӕ». Ӕма сӕ бамбилтӕ кодтонцӕ. 8Уӕдта син Йесо зӕгъуй: «Нур-а си исесетӕ ӕма ’й хӕссетӕ кувди хестӕрмӕ». Фӕйхастонцӕ. 9Кувди хестӕр райахуста, сӕнӕ ци дон фестадӕй, уомӕй. Нур сӕнӕ кӕцӕй ӕй, уой ба нӕ зудта – уой зудтонцӕ, ӕрмӕстдӕр дон ка исиста, еци зелӕнгӕнгутӕ. Уӕд хестӕр фӕдздзурдта сиахсмӕ 10ӕма ин загъта: «Алке раздӕр ӕрӕвӕруй хуарз сӕнӕ, сӕ фагӕ ку баниуазунцӕ, уӕдта – лӕгъуздӕр. Ду ба хуарз сӕнӕ нурмӕ ниууагътай».

11Уотӕ Йесо галилейаг Кани исаразта Ӕ дессӕгти фиццаг, раргом кодта Ӕ кадӕ ӕма Ибӕл Ӕ ахургӕнуйнӕгтӕ баууӕндтӕнцӕ. 12Уой фӕсте Йесо ӕрцудӕй Капернауми сахармӕ Ӕ Мадӕ, Е ’нсувӕртӕ ӕма Ӕ ахургӕнуйнӕгти хӕццӕ, ӕма си фӕцӕй цалдӕр бони[+].


Йесо кӕдзос кӕнуй Ковӕндонӕ

13[•]Ӕрхӕстӕг ӕй иудейаг Коууадзӕн[*]. Йесо исцудӕй Иерусалиммӕ,[+] 14ӕма Ковӕндони фӕууидта: уӕйӕ си кодтонцӕ галтӕ, фустӕ ӕма бӕлӕутӕ, уӕдта си бадтӕй ӕхца ӕййевгутӕ. 15Йесо бӕттӕнтӕй ӕхсӕ исбидта, ратардта Ковӕндонӕй ӕгасей дӕр: фустӕ ӕма галтӕ дӕр; ӕхца ӕййевгутӕн ниппурх кодта се ’хца, сӕ фингитӕ син иннердӕмӕ исхатта, 16бӕлӕутӕ уӕйӕгӕнгутӕн ба загъта: «Рандӕ сӕ кӕнетӕ ардигӕй ӕма Мӕ Фиди Хӕдзарӕй уӕйӕгӕнӕн хӕдзарӕ ма аразетӕ»[+]. 17Уӕд Ӕ ахургӕнуйнӕгтӕн сӕ зӕрдӕбӕл ӕрлӕудтӕй, Сугъдӕг Финст ци зӕгъуй, е: «Дӕ Хӕдзарӕбӕл мӕтӕ Мӕ уодхарӕй маруй».

18Йесой иудейтӕ бафарстонцӕ: «Циуавӕр дессагӕй нӕ баууӕндун кӕндзӕнӕ, уӕхӕн бартӕ Дӕмӕ ке ес, уобӕл?»[+] 19Йесо син дзуапп равардта: «Фехалетӕ аци Ковӕндонӕ, ӕма ’й Ӕз ӕртӕ бонемӕ исараздзӕнӕн»[+]. 20Иудейтӕ Ин загътонцӕ: «Аци Ковӕндонӕ ӕхсӕз ӕма дууинсӕй анзи аразтонцӕ, Ду ба ’й ӕртӕ бонемӕ исараздзӕнӕ?» 21Йесо ци Ковӕндони туххӕй дзурдта, е ба адтӕй Ӕ бауӕр. 22Мӕрдтӕй ку райгас ӕй, уӕд Ӕ ахургӕнуйнӕгтӕн еци дзурд сӕ зӕрдӕбӕл ӕрлӕудтӕй, ӕма баууӕндтӕнцӕ Сугъдӕг Финстбӕл дӕр ӕма еци дзурдбӕл дӕр[+].


Йесо уинуй адӕймаги зӕрдӕ

23Йесо Коууадзӕни бӕрӕгбони Иерусалими ку адтӕй, уӕд Ибӕл беретӕ баууӕндтӕнцӕ, уомӕн ӕма уидтонцӕ, ци дессӕгтӕ аразта, уони[+]. 24Фалӕ Йесо Ӕхе уони евгед нӕ кодта, уомӕн ӕма зудта ӕгасей дӕр. 25Уой гъӕуагӕ нӕ адтӕй, цӕмӕй Ин еске адӕми туххӕй балӕдӕрун кӕна – Ӕхуӕдӕг зудта, адӕймаги зӕрди ци ес, уой.

### 3


Йесо ӕма Никодим

1Фарисейти ӕхсӕн адтӕй еу иудейаг хецау, ӕ ном Никодим[+]. 2Ӕхсӕвигон ӕрбацудӕй Йесомӕ ӕма Ин загъта: «Равви, мах зонӕн, Ду Хуцауӕй ӕрцӕуӕг Ахургӕнӕг дӕ – Ду ци дессӕгтӕ аразис, уони исфӕлдесун неке бон бауодзӕнӕй, Хуцау ӕ хӕццӕ ку нӕ уа, уӕд». 3Йесо ин загъта: «Ӕцӕг, ӕцӕг зӕгъун дӕуӕн: нӕуӕгӕй ка нӕ райгура, уой бон Хуцауи Паддзахадӕ фӕууинун нӕй». 4Никодим зӕгъуй Уомӕн: «Куд гъӕуама райгура адӕймаг, зӕронд уогӕй? Гӕр, дуккаг хатт ӕ мади губунмӕ бацӕун ӕма райгурун ӕ бон куд бауодзӕнӕй?»

5Йесо ин дзуапп равардта: «Ӕцӕг, ӕцӕг зӕгъун дӕуӕн: дон ӕма Хуцауи Уодӕй ка нӕ райгура, уомӕн Хуцауи Паддзахадӕмӕ бацӕун ӕ бон нӕй. 6Адӕймагӕй игурд ӕй адӕймаг, Уодӕй игурд ба ӕй уод. 7Ма дес кӕнӕ Мӕ загъдбӕл: „Нӕуӕгӕй райгурун гъӕуй сумах“. 8Хуцауи Уод думги хузӕн ӕй: думгӕ думуй, кӕми ӕй фӕндуй, уоми, ӕ унӕр ин игъосис, фалӕ нӕ зонис, кӕцӕй ӕрбацӕуй ӕма кумӕ цӕуй. Уотӕ фӕууй, Уодӕй кадӕр райгуруй, уой гъуддаг дӕр».

9Никодим Ин загъта: «Уомӕн уӕн куд ес?» 10Йесо ин дзуапп равардта: «Ду Израили ахургӕнӕг ку дӕ, уӕд уой нӕ зонис? 11Ӕцӕг, ӕцӕг зӕгъун дӕуӕн: Мах ци зонӕн, уобӕл дзорӕн, ӕма ӕвдесӕн лӕууӕн, ци фӕууидтан, уобӕл; сумах ба Нин Нӕ дзурдтӕбӕл не ’ууӕндетӕ. 12Ӕз уин загътон зӕнхон гъуддӕгти туххӕй, ӕма не ’ууӕндетӕ; уӕларвон гъуддӕгти туххӕй уин ку дзорон, уӕдта куд баууӕнддзинайтӕ? 13Уӕларвмӕ некема исцудӕй, уордигӕй Ка ӕрцудӕй, Еци Адӕймаги Фуртӕй уӕлдай[+]. 14Ӕма Моисей ӕдзӕрӕг бӕсти ӕрхин хелагӕ уӕлӕмӕ куд исиста, уотӕ гъӕуама уӕлӕмӕ ист ӕрцӕуа Адӕймаги Фурт дӕр,[+] 15цӕмӕй Уобӕл кадӕр ӕууӕндуй, уомӕн уа ӕносон цард[*].

16Хуцау уотӕ бауарзта дуйне, ӕма равардта Ӕ еунӕг Фурти мӕлӕтмӕ, цӕмӕй Фуртбӕл кадӕр ӕууӕндуй, е ма фесӕфа, фал ин уа ӕносон цард. 17Уомӕн ӕма Хуцау Ӕ Фурти дуйнейӕн тӕрхон кӕнунмӕ нӕ рарвиста, фал цӕмӕй дуйне Уой фӕрци ервӕзт ӕрцӕуа[+]. 18Уобӕл ка ӕууӕндуй, уомӕн тӕрхон нӕййес. Уобӕл ка не ’ууӕндуй, е ба нур дӕр тӕрхонгонд ӕй, уомӕн ӕма нӕ баууӕндтӕй Хуцауи еунӕг Фуртбӕл. 19Тӕрхон ба уой медӕг ӕй, ӕма рохс ӕрцудӕй дуйнемӕ, фал адӕм талингӕ бауарзтонцӕ рохси бӕсти, уомӕн ӕма сӕ гъуддӕгтӕ хӕран ӕнцӕ[+]. 20Лӕгъуз гъуддӕгтӕ кадӕр кӕнуй, уомӕн ӕнӕуинон ӕй рохс ӕма нӕ цӕуй рохсмӕ, цӕмӕй ӕ гъуддӕгтӕ ма раргом уонцӕ. 21Фал Хуцауи ӕцӕгдзийнади коммӕ ка кӕсуй, е ба цӕуй рохсмӕ, цӕмӕй ӕ гъуддӕгтӕ ӕргом уонцӕ, уомӕн ӕма етӕ Хуцауи фӕндон ӕнцӕ».


Йесо ӕма Иоанн

22Уой фӕсте Йесо Ӕ ахургӕнуйнӕгти хӕццӕ ӕрбацудӕй Иудейаг бӕстӕмӕ, уоми адтӕй сӕ хӕццӕ ӕма донӕй аргъудта[+]. 23Иоанн ба донӕй аргъудта Энони, Салиммӕ хӕстӕг – уоми цудӕй берӕ дон, ӕма имӕ адӕм цудӕнцӕ донаргъуд райсунмӕ. 24(Уӕд Иоанн ахӕст нӕма адтӕй.)[+]

25Иоанни ахургӕнуйнӕгтӕ ӕма еу иудейи ӕхсӕн рауадӕй буцӕу хе кӕдзос кӕнуни ӕгъдауи фӕдбӕл[+]. 26Ӕрбацудӕнцӕ Иоаннмӕ ӕма ин загътонцӕ: «Равви, Иордани иннӕ билӕбӕл дӕ хӕццӕ Ка адтӕй, ӕвдесӕн Ке туххӕй лӕудтӕ, мӕнӕ Е донӕй аргъауй ӕма еугурӕй дӕр Уомӕ цӕунцӕ»[+]. 27Иоанн загъта: «Адӕймаги бон неци ӕй, уӕларвӕй ин лӕвӕрд ку нӕ уа, уӕд. 28Сумах уӕхуӕдтӕ ме ’вдесӕн, уотӕ ке загътон: „Ӕз Киристе нӕ дӕн, фалӕ ӕрвист дӕн Ӕ разӕй“[+]. 29Киндзӕ курд кӕмӕн ес, е сиахс ӕй; сиахси лимӕн ба лӕууй, игъосуй ин ӕ дзурд ӕма хъӕбӕр цийнӕ кӕнуй. Нур мӕ аци цийнӕн кӕрон нӕййес. 30Гъӕуама Е ирӕза, ӕз ба – ӕрниллӕг уон.

31Уӕларвӕй Ӕрцӕуӕг ӕгасемӕй дӕр уӕлдӕр ӕй; зӕнхон ба зӕнхон ӕй ӕма дзоргӕ дӕр кӕнуй куд зӕнхон. Уӕларвӕй Ӕрцӕуӕг ӕгасемӕй дӕр уӕлдӕр ӕй. 32Е ци фӕууидта ӕма ци фегъуста, уони туххӕй ӕвдесӕн лӕууй, фал Ин Ӕ дзурдбӕл ба неке ӕууӕндуй. 33Ӕ дзурдбӕл Ин ка ӕууӕндуй, е ба уомӕй ӕ къох ниввардта, Хуцауи дзурд ӕцӕг ке ӕй, уобӕл[+]. 34Хуцау Ке рарвиста, Е Хуцауи дзурдтӕ дзоруй, уомӕн ӕма Хуцау Ӕ Уод ӕнӕбӕрцӕй дӕттуй. 35Фидӕ уарзуй Фурти ӕма Ин алцидӕр равардта Ӕ къохмӕ[+]. 36Фуртбӕл ка ӕууӕндуй, уомӕн ес ӕносон цард. Фуртмӕ ка нӕ игъосуй, е ба нӕ фӕууиндзӕнӕй цард, фал уобӕл ес ӕма уодзӕнӕй Хуцауи фудӕнхӕ»[+].

### 4


Йесо ӕма самариаг силгоймаг

1Йесой ахургӕнуйнӕгти нимӕдзӕ Иоанни ахургӕнуйнӕгтӕй фулдӕр ке кодта, донӕй дӕр Йесо уомӕй фулдӕр ке аргъудта, уой фегъустонцӕ фарисейтӕ. 2(Уогӕ Йесо Ӕхуӕдӕг нӕ аргъудта донӕй, фалӕ аргъудтонцӕ Ӕ ахургӕнуйнӕгтӕ.) Йесо уой ку базудта,[+] 3уӕд ниууагъта Иудейаг бӕстӕ ӕма бабӕй рандӕ ’й Галилеймӕ[+].

4Цӕугӕ ин адтӕй Самарий бӕстӕбӕл[+]. 5Ӕрбацудӕй Сихармӕ, самариаг сахармӕ – Иаков[*] ӕ фурт Иосифӕн ци зӕнхи хай равардта, уомӕ хӕстӕг. 6Уоми адтӕй Иакови цъай. Йесо бафӕлладӕй надбӕл ӕма цъайи рази ӕрбадтӕй. Адтӕй рӕфтӕ.

7Дон хӕссунмӕ ӕрбацудӕй самариаг силгоймаг. Йесо имӕ дзоруй: «Дон Мин раттай». 8(Ӕ ахургӕнуйнӕгтӕ ба сахармӕ хуӕруйнаг ӕлхӕнунмӕ рандӕ ’нцӕ.) 9Самариаг силгоймаг Имӕ дзоруй: «Ду, иудей, мӕнӕй, самариагӕй, корис дон?» (Иудейтӕ самариӕгтӕбӕл ӕнвӕрсгӕ дӕр ку нӕ кӕнунцӕ.) 10Йесо ин зӕгъуй: «Ду Хуцауи хуарзӕнхӕ ку зонисӕ, ӕма дин уотӕ Ка зӕгъуй: „Дон Мин раттай“, Уой ку зонисӕ, уӕд Уомӕй дӕхуӕдӕг корисӕ, ӕма дин Е раттидӕ царддӕттӕг дон».

11Силгоймаг Имӕ дзоруй: «Хуарз лӕг, дон цӕмӕй исесай, е дӕр Дӕмӕ нӕййес, цъай ба арф ӕй. Кӕцӕй Дӕмӕ ес царддӕттӕг дон? 12Аци цъай махӕн ниууагъта нӕ фиддӕлти фидӕ Иаков. Ӕхуӕдӕг дӕр си ниуазта, ӕ фурттӕ дӕр си ниуазтонцӕ, ӕ фонс дӕр. Гӕр, Ду уомӕй уӕлдӕр дӕ?» 13Йесо ин зӕгъуй: «Аци донӕй кадӕр ниуаза, е бабӕй ӕдонуг кӕндзӕнӕй. 14Ӕз ке раттон, еци донӕй ка баниуаза, е ба ӕносмӕ дӕр нӕбал исӕдонуг уодзӕнӕй. Фалӕ ин Ӕз ци дон раттон, е ӕ зӕрди фестдзӕнӕй, ӕносмӕ цард ка дӕттуй, уӕхӕн сауӕдонӕ»[+]. 15Силгоймаг дзоруй: «Хуарз лӕг, раттай мин еци донӕй, цӕмӕй ӕдонуг ма кӕнон ӕма дон хӕссунмӕ ардӕмӕ ма цӕуон».

16Йесо ин зӕгъуй: «Цо, фӕдздзорӕ дӕ сӕрихецаумӕ ӕма фӕстӕмӕ раздӕхӕ». 17Силгоймаг Ин дзуапп дӕттуй: «Лӕг мин нӕййес». Йесо ин зӕгъуй: «Раст зӕгъис: „Лӕг мин нӕййес“. 18Уомӕн ӕма дин адтӕй фондз лӕги, ӕма нур ке хӕццӕ цӕрис, е дӕр дӕ лӕг нӕй – уомӕй ду раст зӕгъис».

19Силгоймаг Ин зӕгъуй: «Ме ’лдар, уинун ӕй, пахампар дӕ Ду[+]. 20Нӕ фиддӕлтӕ аци хонхбӕл кувтонцӕ Хуцаумӕ; сумах ба, иудейтӕ, уотӕ зӕгъетӕ, ковун кӕми гъӕуй, еци бунат Иерусалими ӕй, зӕгъгӕ». 21Йесо имӕ дзоруй: «Баууӕндӕ, хуарз уосӕ, ӕрцӕуй уӕхӕн рӕстӕг, ӕма нӕдӕр аци хонхбӕл, нӕдӕр ба Иерусалими ковдзинайтӕ Фидӕмӕ. 22Сумах, самариӕгтӕ, кӕмӕ коветӕ, уой нӕ зонетӕ; мах ба, иудейтӕ, кӕмӕ ковӕн, уой зонӕн, уомӕн ӕма ервӕзундзийнадӕ иудейтӕй рацӕудзӕнӕй. 23Фалӕ ӕрцӕуй уӕхӕн рӕстӕг, уӕдта цӕугӕ дӕр ӕркодта, ӕма ӕцӕг ковгутӕ Фидӕмӕ ӕцӕг кувд кӕндзӕнӕнцӕ, Сугъдӕг Уоди фӕрци исразӕнгард уогӕй, уомӕн ӕма Фиди уӕхӕн ковгутӕ гъӕуй. 24Хуцау ӕй уод, ӕма Имӕ ка ковуй, етӕ Имӕ гъӕуама, Сугъдӕг Уоди фӕрци исразӕнгард уогӕй, ӕцӕг кувд кӕнонцӕ».

25Силгоймаг Имӕ дзоруй: «Зонун, Мессиа (гъома, Киристе) ке ӕрцӕудзӕнӕй; ӕма ку ӕрцӕуа, уӕд нин алцидӕр балӕдӕрун кӕндзӕнӕй»[+]. 26«Е Ӕз дӕн, дӕ хӕццӕ Дзорӕг», – зӕгъуй ин Йесо[+].


Ахургӕнуйнӕгтӕ ӕрбаздахтӕнцӕ

27Уалинмӕ ӕрбаздахтӕнцӕ Ӕ ахургӕнуйнӕгтӕ ӕма дес кодтонцӕ, Е силгоймаги хӕццӕ ке дзубанди кодта, уобӕл; фал уонӕй еу дӕр Йесой нӕ бафарста: «Ци Дӕ гъӕуй?» кенӕ: «Цӕй фӕдбӕл дзубанди кӕнис ӕ хӕццӕ?» 28Силгоймаг ниууагъта ӕ гъосин, рандӕ ’й сахармӕ ӕма адӕммӕ дзоруй: 29«Цӕуайтӕ, фӕууинетӕ, цидӕриддӕр бакодтон, уони мин Ка загъта, Еци Адӕймаги. Цума Е Киристе нӕй?» 30Адӕм рацудӕнцӕ сахарӕй ӕма рараст ӕнцӕ Йесомӕ.

31Уӕдмӕ ба Ин ахургӕнуйнӕгтӕ лигъстӕ кодтонцӕ: «Равви, бахуӕрӕ». 32Фалӕ син Йесо загъта: «Мӕнмӕ ес, сумах ке нӕ зонетӕ, уӕхӕн хуӕруйнаг». 33Уӕд ахургӕнуйнӕгтӕ дзурдтонцӕ кӕрӕдземӕн: «Еске Ин ӕрбахаста хуӕруйнаг?» 34Йесо син зӕгъуй: «Мӕнӕн Мӕ хуӕруйнаг ӕй Мӕ Рарветӕги фӕндон аразун ӕма Уой гъуддаг исӕнхӕст кӕнун[+].

35Сумах уотӕ нӕ дзоретӕ, цуппар мӕйи ма байзадӕй хумгӕрдӕнтӕмӕ, зӕгъгӕ? Ӕз ба уин зӕгъун: ракӕсетӕ уӕ цӕститӕй ӕма фӕууинетӕ, хумтӕ куд исбор ӕнцӕ ӕма кӕрдунмӕ куд исцӕттӕ ’нцӕ, уой[+]. 36Хумгӕрдӕг ӕ мизд райсуй ӕма тиллӕг ӕмбурд кӕнуй ӕносон цардӕн. Уотемӕй итауӕг дӕр ӕма хумгӕрдӕг дӕр еумӕ цийнӕ кӕнунцӕ. 37Ами раст ӕй уадзӕндзурд: „Еу итауй, иннӕ ба кӕрдуй“. 38Ӕз уӕ рарвистон, сумах кӕбӕл нӕ бахъиамӕт кодтайтӕ, уой кӕрдунмӕ: ӕндӕртӕ бахъиамӕт кодтонцӕ, сумах ба син сӕ фӕллойнӕй пайда кӕнетӕ».


Самариӕгтӕй беретӕ баууӕндтӕнцӕ

39Нур силгоймаг ку радзурдта, цидӕриддӕр бакодтон, уони мин Е загъта, зӕгъгӕ, уӕд еци сахари цӕрӕг самариӕгтӕй беретӕ баууӕндтӕнцӕ Йесобӕл. 40Йесомӕ самариӕгтӕ ку ӕрцудӕнцӕ, уӕд Ин лигъстӕ кодтонцӕ, цӕмӕй фӕууа сӕ хӕццӕ. Ӕма сӕмӕ фӕцӕй дууӕ бони. 41Ӕма берӕ фулдӕр адӕм баууӕндтӕнцӕ Уобӕл, Ӕхемӕ Ин ку байгъустонцӕ, уӕд. 42Еци силгоймагӕн ба дзурдтонцӕ: «Нур дӕу загъдмӕ гӕсгӕ нӕбал ӕууӕндӕн – нӕхуӕдтӕ фегъустан ӕма зонӕн, Е ӕцӕгӕйдӕр дуйней Ервӕзунгӕнӕг ке ӕй, уой»[+].


Йесо исдзӕбӕх кодта биццеуи

43Дууӕ боней фӕсте Йесо рацудӕй уордигӕй ӕма рандӕ ’й Галилеймӕ. 44(Уомӕн ӕма Е Ӕхуӕдӕг ку загъта, пахампарӕн ӕ фидибӕсти кадӕ нӕййес, зӕгъгӕ.)[+] 45Галилеймӕ ку ӕрбацудӕй, уӕд Ибӕл галилейӕгтӕ фембалдӕнцӕ табедзӕгӕнгӕ, уомӕн ӕма етӕ дӕр бӕрӕгбони Иерусалими адтӕнцӕ ӕма фӕууидтонцӕ, Йесо уоми цидӕр дессӕгтӕ исаразта, уони[+].

46Нӕуӕгӕй бабӕй ӕрбацудӕй галилейаг Канӕмӕ, дон сӕнӕ кӕми фестун кодта, уордӕмӕ. Паддзахи еу ӕлдарӕн Капернауми ӕ фурт сӕйгӕ адтӕй[+]. 47Ӕлдар ку фегъуста, Йесо Иудейаг бӕстӕй Галилеймӕ ке ӕрцудӕй, уой, уӕд Ӕ размӕ рандӕ ’й ӕма Ин лигъстӕ кодта, цӕмӕй ӕрцӕуа ӕма ин ӕ фурти исдзӕбӕх кӕна, уомӕн ӕма е мӕлгӕ кодта. 48Йесо ин загъта: «Дессӕгтӕ ӕма тӕмӕстӕ ку нӕ фӕууинайтӕ, уӕд нӕ баууӕнддзинайтӕ»[+]. 49Ӕлдар Ин зӕгъуй: «Хецау, рацо, цалинмӕ сувӕллон нӕма рамардӕй, уӕдмӕ». 50«Цо, дӕ фурт цӕрдзӕнӕй», – дзоруй имӕ Йесо. Е баууӕндтӕй, Йесо ин ци загъта, уобӕл, ӕма рандӕ ’й.

51Надбӕл ӕлдарбӕл фембалдӕнцӕ ӕ цагъартӕ ӕма ин загътонцӕ: «Дӕ биццеу фӕдздзӕбӕх ӕй». 52«Цал сахаттебӕл ин фенцондӕр ӕй?» – фӕрсуй сӕ е. Загътонцӕ ин: «Ӕзинӕ имӕ, бонӕй, фиццаг сахатбӕл, тӕвдӕ нӕбал адтӕй». 53Уӕд и фидӕ базудта: ӕ биццеу фӕдздзӕбӕх ӕй тӕккӕ еци сахатбӕл, Йесо ин уотӕ ку загъта, дӕ фурт цӕрдзӕнӕй, зӕгъгӕ. Ӕма баууӕндтӕй ӕхуӕдӕг дӕр ӕма ӕ еугур хӕдзайронтӕ дӕр.

54Уотӕ дуккаг хатт Йесо Иудейаг бӕстӕй Галилеймӕ ӕрбацудӕй ӕма дессаг исаразта[+].

### 5


Ӕртайӕн Вифездӕ

1Уой фӕсте адтӕй иудейаг бӕрӕгбон, ӕма Йесо исцудӕй Иерусалиммӕ. 2Иерусалими, Фусти колдуари рази, адтӕй ӕртайӕн фондз сӕрӕмбӕрзт бацӕуӕней хӕццӕ. Дзиуиттагау хундтӕй Вифезда[*]. 3Бацӕуӕнти хъанӕй лӕудтӕнцӕ берӕ сӕйгитӕ: хъӕрӕутӕ, къулухтӕ, цӕмпултӕ [ӕма ӕнгъӕлмӕ кастӕнцӕ дони базмӕлдмӕ: 4Хуцауи Изӕд усмӕй-усмӕмӕ ӕхе ӕруадзидӕ ӕртайӕнмӕ ӕма дон исӕзмӕнтидӕ, ӕма и донмӕ уой хӕсдзӕф ка ниххезидӕ, е исдзӕбӕх уидӕ цифӕнди незӕй дӕр][*].

5Уоми адтӕй, ӕстдӕс ӕма инсӕй анзи ка фӕссадӕй, уӕхӕн лӕг. 6Йесо ӕй хъанӕй ку фӕууидта ӕма, рагӕй сӕйуй, уой ку базудта, уӕд ин зӕгъуй: «Фӕндуй дӕ исдзӕбӕх ун?» 7Сӕйгӕ Ин дзуапп равардта: «Хуарз лӕг, дони базмӕлди хӕсдзӕф мӕ ӕртайӕнмӕ ка ниййеса, уӕхӕн адӕймаг мин нӕййес. Цалинмӕ ӕз фӕххезун, уӕдмӕ ӕндӕр мӕ разӕй фӕууй». 8Йесо имӕ дзоруй: «Исистӕ, райсӕ дӕ хуссӕн ӕма цӕугӕ кӕнӕ»[+]. 9Еци фӕдбӕл сӕйгӕ исдзӕбӕх ӕй, райста ӕ хуссӕн ӕма райдӕдта цӕун.

Е адтӕй сабати, 10ӕма ка исдзӕбӕх ӕй, уомӕн иудейтӕ дзурдтонцӕ: «Абони сабат ӕй, дӕ хуссӕн хӕссун дин нӕ фӕткуй»[*]. 11Е дзуапп равардта: «Ка мӕ исдзӕбӕх кодта, Е мин загъта: „Райсӕ дӕ хуссӕн ӕма цӕугӕ кӕнӕ“». 12Иудейтӕ бафарстонцӕ уой: «Ка ’й Еци Адӕймаг, дӕуӕн уотӕ Ка загъта: „Райсӕ дӕ хуссӕн ӕма цӕугӕ кӕнӕ“?» 13Ка исдзӕбӕх ӕй, е Ӕй нӕ зудта – Йесо уоми берӕ адӕми ӕхсӕн фӕййаууон ӕй.

14Уой фӕсте ӕй Йесо иссирдта Ковӕндони ӕма ин загъта: «Мӕнӕ нур ду исдзӕбӕх дӕ; тӕрегъӕд мабал ракӕнӕ, е ба дӕбӕл фуддӕр маци ӕрцӕуа». 15Еци адӕймаг рандӕ ’й ӕма иудейтӕн фегъосун кодта, е ’сдзӕбӕхгӕнӕг Йесо ке ӕй, уой.

16Уӕд иудейтӕ зелун райдӕдтонцӕ Йесой фӕдбӕл, уӕхӕн гъуддӕгтӕ сабати ке кодта, уой туххӕй[+]. 17Йесо ба син загъта: «Мӕ Фидӕ нур дӕр гъуддӕгтӕ аразуй, ӕма Ӕз дӕр аразун». 18Ӕма ’Й иудейтӕ нигги ӕхсицгондӕрӕй агурдтонцӕ рамарунмӕ – сабати ӕгъдау ихалгӕй ма Хуцауи Ӕ Фидӕ дӕр ке худта ӕма уотемӕй Ӕхе Хуцауи ӕмбарӕ ке кодта, уой туххӕй[+].


Фурти бартӕ

19Уой фӕдбӕл син Йесо загъта: «Ӕцӕг, ӕцӕг зӕгъун сумахӕн: Фурт Ӕхуӕдӕг неци кӕнун фӕразуй – Фиди ци кӕнгӕ уинуй, ӕрмӕстдӕр уой кӕнуй. Ӕма Фидӕ ци кӕнуй, Фурт дӕр уой кӕнуй. 20Уомӕн ӕма Фидӕ уарзуй Фурти ӕма Ӕхуӕдӕг цидӕриддӕр кӕнуй, уони Ин ӕвдесуй; уӕдта ма Ин уонӕй нигги дӕр устурдӕр гъуддӕгтӕ равдесдзӕнӕй, ӕма сумах деси бафтуйдзинайтӕ[+]. 21Фидӕ мӕрдти куд райгас кӕнуй ӕма син цард куд дӕттуй, уотӕ Фурт дӕр цард дӕттуй, кӕмӕн Ӕй фӕндуй, уонӕн. 22Ӕма Фидӕ тӕрхон некӕмӕн кӕнуй, фал ӕгас тӕрхони барӕ дӕр равардта Фуртӕн,[+] 23цӕмӕй ӕгасӕй дӕр кадӕ кӕнонцӕ Фуртӕн, Фидӕн куд кадӕ кӕнунцӕ, уотӕ. Фуртӕн ка нӕ кадӕ кӕнуй, е Ин Ӕ рарветӕг Фидӕн дӕр нӕ кадӕ кӕнуй[+].

24Ӕцӕг, ӕцӕг зӕгъун сумахӕн: Мӕ дзурд ка игъосуй ӕма Мӕ Рарветӕгбӕл ка ӕууӕндуй, уомӕн ес ӕносон цард ӕма тӕрхонгонд нӕ уодзӕнӕй, фал рацудӕй мӕлӕтӕй цардмӕ[+]. 25Ӕцӕг, ӕцӕг зӕгъун сумахӕн: ӕрцӕудзӕнӕй уӕхӕн рӕстӕг, уӕдта цӕугӕ дӕр ӕркодта, ӕма мӕрдтӕ фегъосдзӕнӕнцӕ Хуцауи Фурти дзурд, ӕма ’й ку фегъосонцӕ, уӕд райгас уодзӕнӕнцӕ. 26Уомӕн ӕма Фидӕ Ӕхуӕдӕг царддӕттӕг куд ӕй, уотӕ Фурти дӕр искодта царддӕттӕг[+]. 27Ӕма Ин равардта тӕрхон кӕнуни барӕ дӕр, уомӕн ӕма Е ӕй Адӕймаги Фурт.

28Ма дес кӕнетӕ уобӕл – ӕрцӕуй уӕхӕн рӕстӕг, ӕма ингӕнти кадӕр ес, етӕ Ин фегъосдзӕнӕнцӕ Ӕ дзурд,[+] 29ӕма хуарз гъуддӕгтӕ ка кодта, етӕ райгас уодзӕнӕнцӕ цӕрунмӕ, фудмиутӕ ка аразта, етӕ ба – фудтӕрхон райсунмӕ.

30Ӕз Мӕхуӕдӕг неци кӕнун фӕразун. Куд фӕдзӕхст Мин ӕй, уотӕ тӕрхон кӕнун, ӕма Мӕ тӕрхон раст ӕй, уомӕн ӕма Мӕхе фӕндон кӕнунмӕ нӕ тундзун, фал Мӕ Рарветӕги фӕндон кӕнунмӕ[+].


Йесойӕн ка лӕууй ӕвдесӕн

31Мӕхе туххӕй ӕрмӕст Мӕхуӕдӕг ку дзоринӕ, уӕд Мӕ дзурд ӕцӕг нӕ уайдӕ[+]. 32Ес Мин ӕндӕр ӕвдесӕн, ӕма Ӕз зонун: е Мӕн туххӕй ци зӕгъуй, етӕ ӕцӕг ӕнцӕ. 33Сумах рарвистайтӕ Иоаннмӕ, ӕма е ӕвдесӕн лӕудтӕй ӕцӕгдзийнади туххӕй[+]. 34Ӕнӕуой дӕр, Мӕн адӕймаги ӕвдесӕн нӕ гъӕуй, фал ӕй уой туххӕй зӕгъун, цӕмӕй сумах фӕййервӕзайтӕ. 35Иоанн цирагъау сугъдӕй ӕма рохс кодта, сумах ба минкъий рӕстӕг фӕндадтӕй уой рохсмӕ исцийнӕ кӕнун.

36Мӕнӕн ес ӕвдесӕн, Иоанн ци загъта, уомӕй тухгиндӕр. Мӕ Фидӕ Мин ци гъуддӕгтӕ бафӕдзахста, уони ӕнхӕст кӕнун, ӕма етӕ ӕвдесӕн ӕнцӕ, Мӕн Фидӕ ке рарвиста, уой туххӕй[+]. 37Ӕма Мӕ рарветӕг Фидӕ Ӕхуӕдӕг ӕвдесӕн лӕууй Мӕн туххӕй. Сумах ба Ин нӕдӕр Ӕ дзурд фегъустайтӕ, нӕдӕр Ӕй уингӕ фӕккодтайтӕ, 38ӕма уӕ зӕрдӕбӕл Ӕ дзурд нӕ даретӕ, уомӕн ӕма Ке рарвиста, Уобӕл не ’ууӕндетӕ. 39Сумах лӕмбунӕг ӕвзаретӕ Сугъдӕг Финст, уомӕн ӕма ӕууӕндетӕ, Финсти фӕрци ӕносон цард ке райсдзинайтӕ, уобӕл; Финст ба ӕвдесӕн ӕй Мӕн туххӕй[+]. 40Уӕддӕр уӕ нӕ фӕндуй Мӕнмӕ ӕрцӕун, цӕмӕй уин уа ӕносон цард.

41Нӕ есун адӕмӕй кадӕ, 42зонун уӕ: Хуцауи уарзун уӕ зӕрди нӕййес. 43Ӕз Мӕ Фиди номӕй ӕрцудтӕн ӕма Мӕбӕл не ’ууӕндетӕ, ӕндӕр ӕхе номӕй ку ӕрцӕуа, уӕд уобӕл ба баууӕнддзинайтӕ[+]. 44Куд баууӕндайтӕ, кӕд ӕма кӕрӕдземӕй есетӕ кадӕ, еунӕг Хуцауӕй ци кадӕ цӕуй, уомӕ ба нӕ тундзетӕ[+]?

45Уотӕ ма ’нгъӕлетӕ, ӕма Ӕз сумах бафудгин кӕндзӕнӕн Мӕ Фиди рази: уӕ фудгингӕнӕг – Моисей, уӕ зӕрдӕ кӕбӕл даретӕ, е. 46Сумах Моисейбӕл ку ӕууӕндиайтӕ, уӕд Мӕнбӕл дӕр баууӕндиайтӕ – е финста Мӕн туххӕй. 47Кӕд ӕма уой финстбӕл не ’ууӕндетӕ, уӕд куд баууӕнддзинайтӕ Мӕн дзурдтӕбӕл?»

### 6


Йесо бафсаста фондз миней

1[•]Уой фӕсте Йесо рандӕ ’й Галилейи (гъома, Тивериади) денгизӕн ӕ иннӕ фарсмӕ. 2Ӕ фӕдбӕл рараст ӕй берӕ адӕм, уомӕн ӕма фӕууидтонцӕ, сӕйгитӕ дзӕбӕх кӕнгӕй Йесо ци дессӕгтӕ аразта, уони. 3Йесо исцудӕй хонхмӕ ӕма уоми бадтӕй Ӕ ахургӕнуйнӕгти хӕццӕ. 4Ӕрхӕстӕг ӕй Коууадзӕн, иудейаг бӕрӕгбон[+].

5Йесо ракастӕй ӕма Имӕ берӕ адӕм ке цӕуй, уой ку фӕууидта, уӕд зӕгъуй Филиппӕн: «Кӕми балхӕнӕн кӕрдзин, цӕмӕй адӕмӕн бахуӕрун кӕнӕн?»[+] 6Уотӕ дзурдта Филиппи бавзаруни туххӕй; Ӕхуӕдӕг ба зудта, ци кӕнунмӕ гъавта, уой. 7Филипп Ин дзуапп равардта: «Аци адӕмӕн дууӕ сӕдӕ динарей аргъ кӕрдзин дӕр не сфагӕ уодзӕнӕй, цӕмӕй си алкӕбӕлдӕр еу къӕбӕр уӕддӕр ӕруайӕ». 8Йесой ахургӕнуйнӕгтӕй еу, Андрей, Симон Петри ӕнсувӕр, Уомӕн зӕгъуй:[+] 9«Ами еу биццеумӕ ес фондз хъӕбӕрхуари кӕрдзини ӕма дууӕ кӕсалги, фал е ци ӕй айбӕрцӕ адӕмӕн?»

10Йесо загъта: «Ӕрбадун сӕ кӕнетӕ». Еци рауӕн адтӕй берӕ кӕрдӕг. Ӕрбадтӕнцӕ адӕм; айдагъ нӕлгоймӕгтӕ нимӕдзӕй адтӕнцӕ фондз миней бӕрцӕ. 11Йесо райста кӕрдзинтӕ, арфӕ ракодта Хуцауӕн ӕма сӕ райурста ӕрбадӕг адӕмӕн. Уотӕ – кӕсӕлгитӕ дӕр, ке цӕй бӕрцӕ гъудӕй, уой бӕрцӕ. 12Адӕм ку бафсастӕнцӕ, уӕд Йесо загъта Ӕ ахургӕнуйнӕгтӕн: «Ци къӕбӕртӕ ма байзадӕй, уони ӕрӕмбурд кӕнетӕ, цӕмӕй си маци фесӕфа». 13Ӕма етӕ ӕрӕмбурд кодтонцӕ, хуӕрди фӕсте ма фондз хъӕбӕрхуари кӕрдзинӕй ци къӕбӕртӕ байзадӕй, уони, ӕма си байдзаг кодтонцӕ дууадӕс бӕтмани.

14Йесо ци дессаг исаразта, уой адӕм ку фӕууидтонцӕ, уӕд загътонцӕ: «А, ӕцӕгӕйдӕр, дуйнемӕ ӕрцӕуйнаг Ка адтӕй, Еци Пахампар ӕй»[+]. 15Йесо ку базудта, адӕм ӕрбацӕунмӕ ӕма ’Й тухӕй паддзах искӕнунмӕ ке гъавунцӕ, уой, уӕд бабӕй еунӕгӕй рандӕ ’й хонхмӕ.


Йесо денгизбӕл цӕуй фестӕгӕй

16Ку баизӕр ӕй, уӕд Ӕ ахургӕнуйнӕгтӕ ниццудӕнцӕ денгизмӕ. 17Бахизтӕнцӕ бӕлӕгъмӕ ӕма рараст ӕнцӕ денгизи иннӕ фарсмӕ, Капернауммӕ. Ӕрталингӕ ’й, Йесо ба сӕ хӕццӕ нӕ адтӕй. 18Думдта тухгин думгӕ, ӕма денгиз цӕхъал кодта. 19Фондз ӕма инсӕй – дӕс ӕма инсӕй стадий[*] бӕрцӕ ку банакӕ кодтонцӕ, уӕд Йесой фӕууидтонцӕ денгизбӕл къахӕй цӕугӕ ӕма бӕлӕгъмӕ хӕстӕгӕй-хӕстӕгдӕргӕнгӕ, ӕма фӕттарстӕнцӕ. 20Фалӕ син Йесо загъта: «Ма тӕрсетӕ, е Ӕз дӕн». 21Фӕндӕ сӕ адтӕй Уой бӕлӕгъи исбадун кӕнун, фалӕ уайтӕккӕ дӕр бахъӕрттӕнцӕ, ци билӕмӕ цудӕнцӕ, уордӕмӕ.


Уӕларвӕй ӕрцӕугӕ дзол

22Дуккаг бон денгизи иннӕ билӕбӕл ци адӕм байзадӕй, етӕ ӕргъуди кодтонцӕ: уоми адтӕй ӕрмӕстдӕр еунӕг бӕлӕгъ. Етӕ зудтонцӕ, Йесой ахургӕнуйнӕгтӕ еци бӕлӕгъи сӕхуӕдтӕ, ӕнӕ Йесо, ке рандӕ ’нцӕ, уой. 23Уалинмӕ Тивериадӕй ӕрбацудӕй ӕндӕр бӕлӕгътӕ. Етӕ ӕрлӕудтӕнцӕ, адӕм Хецау Йесой раарфи фӕсте кӕрдзин кӕми хуардтонцӕ, еци бунатмӕ хӕстӕг. 24Адӕм ку фӕууидтонцӕ, Йесо дӕр ӕма Ӕ ахургӕнуйнӕгтӕ дӕр уоми ке нӕ адтӕнцӕ, уой, уӕд исбадтӕнцӕ бӕлӕгъти ӕма ӕрбанакӕ кодтонцӕ Капернауммӕ Йесой агорӕг.

25Денгизи иннӕ билӕбӕл Ӕй ку иссирдтонцӕ, уӕд Ин загътонцӕ: «Равви, кӕд ӕрбацудтӕ ардӕмӕ?» 26Йесо син дзуапп равардта: «Ӕцӕг, ӕцӕг зӕгъун сумахӕн: дессӕгтӕ ке фӕууидтайтӕ, уой туххӕй Мӕ нӕ агоретӕ, фал кӕрдзин ке бахуардтайтӕ ӕма ке бафсастайтӕ, уой туххӕй. 27Ӕмбуйгӕ хуӕруйнаги туххӕй ма аразетӕ уӕ гъуддӕгтӕ, фал ӕносон цард ка дӕттуй, уӕхӕн ӕнӕмбуйгӕ хуӕруйнаги туххӕй. Еци хуӕруйнаг сумахӕн ратдзӕнӕй Адӕймаги Фурт, уомӕн ӕма Ин уӕхӕн барӕ равардта Фидӕ Хуцау». 28Уӕд Йесойӕн загътонцӕ: «Ци бакӕнӕн, цӕмӕй Хуцауи фӕндон гъуддӕгтӕ аразӕн?» 29Е син дзуапп равардта: «Мӕнӕ Хуцауи фӕндон гъуддаг: ӕууӕндетӕ, Е Ке рарвиста, Уобӕл».

30Уӕд уотӕ бакодтонцӕ: «Циуавӕр дессаг равдесдзӕнӕ, цӕмӕй ӕй мах фӕууинӕн ӕма Дӕбӕл баууӕндӕн? Дӕ бон ци бакӕнун ӕй[+]? 31Дзурдӕн, нӕ фиддӕлтӕ ӕдзӕрӕг бӕсти хуардтонцӕ маннӕ[*], финст куд ӕй, уотӕ: „Равардта син хуӕрунмӕ дзол уӕларвӕй“». 32Йесо син зӕгъуй: «Ӕцӕг, ӕцӕг зӕгъун сумахӕн: уӕларвӕй уин дзол Моисей нӕ равардта, фалӕ Мӕ Фидӕ дӕттуй сумахӕн ӕцӕг дзол уӕларвӕй, 33уомӕн ӕма уӕларвӕй ка ӕрцӕуй ӕма дуйнейӕн цард ка дӕттуй, е ӕй Хуцауи дзол».

34Йесойӕн зӕгъунцӕ: «Хецау, алкӕддӕр нин дӕттӕ еци дзол»[+]. 35Йесо син дзоруй: «Ӕз царди дзол дӕн. Мӕнмӕ ӕрцӕуӕг некӕдбал исӕстонг уодзӕнӕй, ӕма Мӕнбӕл ӕууӕндӕг некӕдбал исӕдонуг уодзӕнӕй[+]. 36Фалӕ, раздӕр уин куд загътон, уотӕ Мӕ уингӕ дӕр фӕккодтайтӕ, ӕууӕндгӕ дӕр нӕ кӕнетӕ. 37Мӕ Фидӕ Мин ке дӕттуй, етӕ еугурӕй дӕр ӕрцӕудзӕнӕнцӕ Мӕнмӕ, ӕма Мӕнмӕ ӕрцӕуӕги нӕ ратӕрдзӕнӕн ӕндӕмӕ[+]. 38Уомӕн ӕма Ӕз уӕларвӕй ӕрцудтӕн, Мӕхе ци фӕндуй, уой нӕ, фалӕ Мӕ Рарветӕги ци фӕндуй, уой ӕнхӕст кӕнунмӕ[+]. 39Мӕнӕ Мӕ Рарветӕги фӕндон: ке Мин равардта, уонӕй Ӕз куд неке фесафон, фал уони еугурей дӕр куд райгас кӕнон фӕстаг бон[+]. 40Мӕ Фиди фӕндон ӕй, цӕмӕй Фурти кадӕр уинуй ӕма Ибӕл кадӕр ӕууӕндуй, уомӕн уа ӕносон цард; ӕма ’й Ӕз фӕстаг бон райгас кӕндзӕнӕн»[+].

41Уӕд Ибӕл иудейтӕ бахъур-хъур кодтонцӕ, «Ӕз уӕларвӕй ӕрцӕуӕг дзол дӕн» ке загъта, уой туххӕй; 42ӕма дзурдтонцӕ: «Айӕ Йесо нӕй, Иосифи фурт? Ӕ Мадӕ ӕма Ин Ӕ фиди дӕр ку зонӕн, уӕд куд зӕгъуй: „Ӕз уӕларвӕй ӕрцудтӕн“?» 43Йесо син загъта: «Ма хъур-хъур кӕнтӕ. 44Мӕнмӕ ӕрцӕун неке бон ӕй, Мӕ рарветӕг Фидӕ ’й ку не ’рбакӕна, уӕд; ӕма ’й Ӕз фӕстаг бон райгас кӕндзӕнӕн[+]. 45Пахампартӕмӕ финст ӕй: „Хуцау ӕгасей дӕр исахур кӕндзӕнӕй“. Фидӕй кадӕр фегъосуй ӕма Фидӕ ке исахур кӕнуй, е ӕрцӕуй Мӕнмӕ. 46Уотӕ нӕ зӕгъун, ӕма Фиди еске фӕууидта. Хуцауӕй Ка ӕй, ӕрмӕстдӕр Е фӕууидта Фиди[+]. 47Ӕцӕг, ӕцӕг зӕгъун сумахӕн: ӕууӕндӕгӕн ес ӕносон цард. 48Ӕз дӕн царди дзол. 49Уӕ фиддӕлтӕ ӕдзӕрӕг бӕсти маннӕ хуардтонцӕ, ӕма уӕддӕр рамардӕнцӕ. 50Уӕларвӕй ӕрцӕуӕг дзол ба уӕхӕн ӕй, ӕма уой ка хуӕра, е нӕ рамӕлдзӕнӕй. 51Ӕз дӕн уӕларвӕй ӕрцӕуӕг царддӕттӕг дзол. Еци дзол ка хуӕра, е цӕрдзӕнӕй ӕносмӕ. Ӕз ци дзол ратдзӕнӕн, е ӕй Мӕ Бауӕр, дуйней царди туххӕй нивондӕн ке ӕрхӕсдзӕнӕн, е»[+].

52Уӕд иудейти медастӕу рауадӕй буцӕу, А нин Ӕ Бауӕр хуӕрунмӕ куд ратдзӕнӕй, зӕгъгӕ. 53Йесо ба син зӕгъуй: «Ӕцӕг, ӕцӕг зӕгъун сумахӕн: кӕд Адӕймаги Фурти Бауӕр нӕ хуӕретӕ ӕма Ин Ӕ Тог нӕ ниуазетӕ, уӕд уӕмӕ цард нӕййес. 54Мӕ Бауӕр ка хуӕруй ӕма Мӕ Тог ка ниуазуй, уомӕн ес ӕносон цард, ӕма ’й Ӕз райгас кӕндзӕнӕн фӕстаг бон, 55уомӕн ӕма Мӕ Бауӕр ӕцӕг хуӕруйнаг ӕй, Мӕ Тог ба – ӕцӕг ниуазуйнаг. 56Мӕ Бауӕр ка хуӕруй ӕма Мӕ Тог ка ниуазуй, е еу ӕй Мӕн хӕццӕ ӕма Ӕз еу дӕн уой хӕццӕ[+]. 57Царддӕттӕг Фидӕ Мӕн куд рарвиста ӕма Ӕз Фиди фӕрци куд цӕрун, уотӕ Мӕн ка хуӕруй, е дӕр цӕрдзӕнӕй Мӕн фӕрци. 58Уӕхӕн ӕй уӕларвӕй ӕрцӕуӕг дзол. Уӕ фиддӕлтӕ хуардтонцӕ маннӕ ӕма рамардӕнцӕ; аци дзол ба уӕхӕн нӕй – ка ’й хуӕра, е цӕрдзӕнӕй ӕносмӕ».

59Йесо уотӕ загъта, Капернауми синагоги ку амудта, уӕд.


Ахургӕнуйнӕгтӕй беретӕ ниууагътонцӕ Йесой

60Ӕ ахургӕнуйнӕгтӕй беретӕ, еци загъд фегъосгӕй, загътонцӕ: «Ци ӕверхъау дзурдтӕ! Ке бон ӕй уони игъосун?» 61Ахургӕнуйнӕгтӕ хъур-хъур ке кодтонцӕ, уой Йесо уотемӕй дӕр зудта, ӕма син загъта: «Мӕ загъд уӕ къулумпи кӕнуй? 62Мадта Адӕймаги Фурти, раздӕр кӕми адтӕй, уордӕмӕ исцӕугӕ ку фӕууинайтӕ, уӕдта[+]? 63Хуцауи Уод царддӕттӕг ӕй, адӕймаг ба ӕнӕхъаурӕ ’й. Ӕз сумахӕн ци дзурдтӕ зӕгъун, уонӕми ес царддӕттӕг Уоди хъаурӕ. 64Фалӕ сумахӕй еуӕй-еуетӕ не ’ууӕндунцӕ». Йесо райдайӕнӕй зудта, ка нӕ баууӕнддзӕнӕй, уони, уӕдта ’Й ка рауӕйӕ кӕндзӕнӕй, уой дӕр[+]. 65Йесо загъта: «Гъе уой туххӕй уин дзурдтон, Мӕнмӕ ӕрцӕун неке бафӕраздзӕнӕй, Мӕ Фидӕй лӕвӕрд ин ку нӕ уа, уӕд».

66Еци дзурди фӕсте Ӕй Ӕ ахургӕнуйнӕгтӕй беретӕ ниууагътонцӕ ӕма нӕбал цудӕнцӕ Ӕ хӕццӕ. 67Уӕд Йесо загъта дууадӕс ахургӕнуйнагемӕн: «Сумах ба нӕ фӕндуй Мӕн ниууадзун?» 68Симон Петр Ин дзуапп равардта: «Хецау, кӕмӕ фӕццӕуӕн? Дӕ дзурдтӕ дӕттунцӕ ӕносон цард, 69ӕма мах баууӕндтан ӕма базудтан: Ду дӕ Хуцауи Сугъдӕг Ӕрвист». 70Йесо син зӕгъуй: «Уӕ дууадӕсей дӕр Ӕз равзурстон, фал сумахӕй еу ӕй сайтан»[+]. 71Йесо уотӕ загъта Иуди, Симон Искариоти фурти туххӕй, уомӕн ӕма Иудӕ, дууадӕсемӕй еу, рауӕйӕ кӕндзӕнӕй Йесой[+].

### 7


Йесо ӕма Е ’нсувӕртӕ

1Уой фӕсте Йесо цудӕй Галилейи бӕстӕбӕл. Иудейӕмӕ цӕун Ӕй нӕ фӕндадтӕй, уомӕн ӕма ’Й иудейтӕ марунмӕ агурдтонцӕ[+]. 2Ӕрхӕстӕг ӕй иудейаг Уосонгити бӕрӕгбон[*]. 3Йесойӕн Е ’нсувӕртӕ загътонцӕ: «Рацо ардигӕй ӕма фӕццо Иудейӕмӕ, уадзӕ ӕма Дӕ ахургӕнуйнӕгтӕ дӕр фӕууинонцӕ, Ду ци гъуддӕгтӕ кӕнис, уони[+]. 4Игъустгонд ун ке фӕндуй, е сосӕггӕй неци кӕнуй. Кӕд Ду уӕхӕн гъуддӕгтӕ кӕнис, уӕд Дӕ уадзӕ ӕма ӕгас дуйне дӕр базонӕд». 5(Йесобӕл Е ’нсувӕртӕ дӕр не ’ууӕндтӕнцӕ.)

6Йесо син загъта: «Мӕ рӕстӕг нӕма ӕрхъӕрттӕй, сумахӕн ба алли афонӕ дӕр бӕззуй[+]. 7Дуйней бон нӕй сумахӕй е ’сӕфт уинун. Мӕнӕй ба е ’сӕфт уинуй, уомӕн ӕма Ӕз ӕвдесӕн дӕн, ӕ гъуддӕгтӕ хӕран ке ’нцӕ, уой туххӕй[+]. 8Сумах цотӕ аци бӕрӕгбонмӕ, Ӕз ба нӕ цӕун – Мӕ рӕстӕг нӕма ӕрцудӕй». 9Уотӕ загъта ӕма байзадӕй Галилейи.


Йесо ӕрбацудӕй Уосонгити бӕрӕгбонмӕ

10Фалӕ Е ’нсувӕртӕ бӕрӕгбонмӕ ку исцудӕнцӕ, уӕд Йесо дӕр исцудӕй, ӕрмӕст ӕргомӕй нӕ, фалӕ сосӕггӕй. 11Иудейтӕ ’Й бӕрӕгбони агурдтонцӕ ӕма дзурдтонцӕ: «Кӕми ӕй Е?» 12Адӕми ӕхсӕн берӕ сосӕг дзубандитӕ цудӕй Уой туххӕй. Еуетӕ дзурдтонцӕ: «Е хуарз ӕй». Иннетӕ ба дзурдтонцӕ: «Нӕ, Е адӕми сайуй». 13Ӕной ба Йесой туххӕй ӕргомӕй неке неци дзурдта: иудейтӕй тарстӕнцӕ[+].

14Бӕрӕгбон е ’мбесбӕл ку адтӕй, уӕд Йесо исцудӕй Ковӕндонӕмӕ ӕма райдӕдта адӕми ахур кӕнун. 15Ӕма иудейтӕ дес кодтонцӕ: «Ахур ку некӕми скодта, уӕд Сугъдӕг Финст куд зонуй?» 16Йесо син дзуапп равардта: «Ӕз адӕми цӕбӕл ахур кӕнун, е Мӕнӕй нӕй, фал Мӕ Рарветӕгӕй[+]. 17Хуцауи фӕндон ӕнхӕст кӕнун ке фӕндуй, е базондзӕнӕй, аци ахурадӕ Хуцауӕй ӕй, ӕви Ӕз Мӕхе номӕй дзорун. 18Ӕхе номӕй дзорӕг ӕхецӕн кадӕ агоруй. Рарветӕги искадгин кӕнун Ке фӕндуй, Е ба ӕууӕнки аккаг ӕй – мӕнгӕттӕ Имӕ нӕййес[+]. 19Моисей уин Закъон нӕ равардта? Ӕма еци Закъонмӕ гӕсгӕ сумахӕй неке цӕруй. Цӕй туххӕй мӕ гъаветӕ рамарунмӕ?»[+]

20Адӕм дзуаппӕн загътонцӕ: «Сайтангун дӕ? Ка дӕ гъавуй марунмӕ?»[+] 21Йесо син загъта: «Ӕз еу дессаг исаразтон ӕма сумах уӕ еугур дӕр дес кӕнетӕ. 22Моисей уин фӕдзахста сонӕт кӕнун (уогӕ е Моисеййӕй нӕй, уӕ фиддӕлтӕй байзадӕй), ӕма сабати сонӕт кӕнетӕ. 23Кӕд адӕймагӕн сабати кӕнунцӕ сонӕт, цӕмӕй Моисейи Закъон ихӕлд ма ’рцӕуа, уӕд Ӕз ба сабати адӕймаги къахӕй-сӕрмӕ ке исдзӕбӕх кодтон, уой туххӕй Мӕмӕ ци мӕстгун кӕнетӕ[+]? 24Бакастмӕ гӕсгӕ ма тӕрхон кӕнетӕ, фалӕ раст тӕрхон хӕссетӕ»[+].


Ка ӕй Йесо?

25Иерусалимӕгтӕй еуӕй-еуетӕ дзурдтонцӕ: «Марунмӕ Ке агорунцӕ, А Е нӕй, ӕви? 26Мӕнӕ Е дзоруй ӕргомӕй, ӕма Ин неке неци зӕгъуй. Кӕд хецӕуттӕ ӕцӕгӕйдӕр базудтонцӕ, Киристе ке ӕй, уой? 27Мах зонӕн, Е кӕцӕй ӕрцӕуӕг ӕй, уой. Киристе ба ку ӕрцӕуа, уӕд кӕцӕй ӕй, уой неке зондзӕнӕй»[+]. 28Уӕд Йесо, Ковӕндони амонгӕй, гъӕрӕй загъта: «Зонетӕ Мӕн дӕр, зонетӕ кӕцӕй дӕн, уой дӕр. Ӕз Мӕхе номӕй не ’рцудтӕн. Мӕ Рарветӕг ба ӕууӕнки аккаг ӕй, фал Ӕй сумах нӕ зонетӕ. 29Ӕз ба ’Й зонун – Е Мӕ рарвиста, Ӕз Уомӕй ӕрцудтӕн»[+].

30Уӕд архайдтонцӕ Ӕ ниййахӕссунбӕл, фал Имӕ ӕ къохӕй дӕр неке бавналдта, уомӕн ӕма Ӕ рӕстӕг нӕма ӕрцудӕй[+]. 31Адӕмӕй ба беретӕ баууӕндтӕнцӕ Уобӕл ӕма дзурдтонцӕ: «Гӕр, Киристе ку ӕрцӕуа, уӕд Аци Адӕймаг ци дессӕгтӕ исаразта, уомӕй ма фулдӕр исараздзӕнӕй?»[+]


Йесо зӕгъуй Ӕ цӕуни туххӕй

32Аци сосӕг дзубанди Йесой туххӕй фегъустонцӕ фарисейтӕ. Уӕд хестӕр саугинтӕ ӕма фарисейтӕ Ковӕндони гъӕуайгӕнгути рарвистонцӕ Уой ниййахӕссунмӕ.

33Йесо загъта: «Цубур рӕстӕг ма уодзӕнӕн сумах хӕццӕ, уӕдта Мӕ Рарветӕгмӕ цӕун[+]. 34Агордзинайтӕ Мӕн ӕма Мӕ не ’ссердзинайтӕ, ӕма Ӕз кӕми уон, уордӕмӕ ӕрцӕун уӕ бон нӕ бауодзӕнӕй»[+]. 35Иудейтӕ сӕ кӕрӕдзей хӕццӕ дзурдтонцӕ: «Мах Ӕй кӕми не ’ссерӕн, уӕхӕн рауӕнмӕ, уанӕбӕрӕг, кумӕ цӕунмӕ гъавуй? Грекъӕгти ӕхсӕн дзиуиттӕгтӕ кӕми цӕрунцӕ, уордӕмӕ цӕуни ӕма грекъӕгти ахур кӕнуни фӕндӕ Имӕ ес, ести? 36Ци амонунцӕ, Е ке загъта, еци дзурдтӕ: „Агордзинайтӕ Мӕн ӕма Мӕ не ’ссердзинайтӕ, ӕма Ӕз кӕми уон, уордӕмӕ ӕрцӕун уӕ бон нӕ бауодзӕнӕй“?»


Царддӕттӕг дон

37Бӕрӕгбонӕн ӕ фӕстаг ӕма кадгиндӕр бон Йесо исистадӕй ӕма гъӕрӕй загъта: «Ӕдонуг ка ӕй, е Мӕнмӕ ӕрцӕуӕд ӕма баниуазӕд[+]. 38Сугъдӕг Финст куд зӕгъуй, уомӕ гӕсгӕ Мӕнбӕл ӕууӕндӕгӕн ӕ зӕрдӕй райвулдзӕнӕй царддӕттӕг дон». 39Уотӕ Йесо загъта Сугъдӕг Уоди туххӕй – Уой гъӕуама райстайонцӕ Йесобӕл ӕууӕндгутӕ. Еци рӕстӕг ба Сугъдӕг Уод лӕвӕрд нӕма ӕрцудӕй, уомӕн ӕма Йесой кадӕ нӕма раргом ӕй.


Адӕм фӕкъкъуӕрдтӕ ’нцӕ

40Адӕмӕй еуӕй-еуетӕ, Йесо ци загъта, уой фегъосгӕй дзурдтонцӕ: «А, ӕцӕгӕйдӕр, ӕрцӕуйнаг ка адтӕй, еци Пахампар ӕй»[+]. 41Иннетӕ дзурдтонцӕ: «А Киристе ӕй», ӕндӕртӕ ба дзурдтонцӕ: «Галилеййӕй ку не ’рцӕудзӕнӕй Киристе. 42Финст куд зӕгъуй, уомӕ гӕсгӕ Киристе паддзах Давиди фуртти фурттӕй уодзӕнӕй, Давид кӕцӕй адтӕй, еци гъӕу Вифлеемӕй»[+]. 43Уотемӕйти Йесой туххӕй адӕм фӕкъкъуӕрдтӕ ’нцӕ[+]. 44Уонӕй кадӕртӕ гъавтонцӕ Ӕ ниййахӕссунмӕ, фал Имӕ ӕ къохӕй дӕр неке бавналдта.


Ӕнӕууӕндӕг иудейаг хецӕуттӕ

45Гъӕуайгӕнгутӕ хестӕр саугинтӕмӕ ӕма фарисейтӕмӕ ку ӕрбаздахтӕнцӕ, уӕд етӕ гъӕуайгӕнгути бафарстонцӕ: «Цӕмӕннӕ ’Й ӕрбакодтайтӕ?» 46Етӕ дзуапп равардтонцӕ: «Уотӕ некӕдма некӕци адӕймаг дзурдта». 47Фарисейтӕ син загътонцӕ: «Гӕр, сумах дӕр рафӕливта? 48Хецӕуттӕй кенӕ ба фарисейтӕй еске баууӕндтӕй Уобӕл? 49Фал аци адӕм Закъонӕн неци зонунцӕ, ӕлгъист ӕнцӕ».

50Фарисейтӕй еу, Никодим, Йесомӕ раздӕр ка ӕрбацудӕй, е, загъта уонӕн:[+] 51«Нӕ Закъон ескӕд тӕрхон кӕнуй, цалинмӕ адӕймагмӕ байгъоса ӕма, ци гӕнӕг ӕй, уой базона, уӕдмӕ?» 52Уой туххӕй ин загътонцӕ: «Ду дӕр галилейаг дӕ? Ӕркӕсӕ Финстмӕ ӕма фӕууиндзӕнӕ, Галилеййӕй пахампар ке нӕ фӕууй, уой».


Хатир тӕрегъӕдгун силгоймагӕн[*]

[ 53Ӕма се ’гас дӕр фӕппурх ӕнцӕ сӕ хӕдзӕрттӕбӕл.

### 8

1Йесо ба рандӕ ’й Елеони хонхмӕ. 2Сӕумӕраги бабӕй нӕуӕгӕй ӕрцудӕй Ковӕндонӕмӕ, ӕма Имӕ адӕм еугурӕй дӕр ӕрбацудӕнцӕ. Е ӕрбадтӕй ӕма сӕ райдӕдта ахур кӕнун. 3Уӕд динамонгутӕ ӕма фарисейтӕ ӕрбакодтонцӕ, хӕзголи хӕццӕ ке феййафтонцӕ, уӕхӕн силгоймаги, ӕрлӕуун ӕй кодтонцӕ адӕми рази, 4ӕма загътонцӕ Йесойӕн: «Ахургӕнӕг, аци силгоймаги хӕзголи хӕццӕ феййафтонцӕ, 5Моисей ба нин Закъони бафӕдзахста уӕхӕн силгоймӕгти дортӕй марун. Ду ба ци зӕгъдзӕнӕ?» 6Уой ракъахуни туххӕй фарстонцӕ, цӕмӕй Имӕ ести иссеронцӕ бафудгин кӕнунмӕ. Фалӕ Йесо, ниллӕг ӕргубургӕнгӕй, ӕнгулдзӕй финста зӕнхӕбӕл[+]. 7Ӕма ’Й ку нӕбал ӕма нӕбал уагътонцӕ, уӕд сӕмӕ искастӕй ӕма син загъта: «Сумахӕй ӕнӕтӕрегъӕдгун ка ӕй, фиццаг ибӕл е ниццӕвӕд дор». 8Ӕма бабӕй, ниллӕг ӕргубургӕнгӕй, финста зӕнхӕбӕл.

9Еци загъд фегъосгӕй, етӕ хестӕргай, еу инней фӕдбӕл, сӕхе уордигӕй райстонцӕ. Байзадӕй ма Йесо, Ӕ рази ба – силгоймаг. 10Йесо искастӕй ӕма силгоймагӕн загъта: «Хуарз уосӕ, ци фӕцӕнцӕ еци адӕм? Неке дин истӕрхон кодта?» 11Е дзуапп равардта: «Неке, ме ’лдар». Йесо ин загъта: «Ӕз дӕр дин нӕ тӕрхон кӕнун; цо ӕма нурӕй фӕстӕмӕ тӕрегъӕд мабал ракӕнӕ».][+]


Йесо – дуйнейӕн Рохс

12Йесо идарддӕр дзурдта адӕмӕн: «Ӕз дуйнейӕн Рохс дӕн. Мӕн фӕдбӕл ка рацӕуа, е талинги некӕд цӕудзӕнӕй, фалӕ имӕ уодзӕнӕй царди рохс»[+]. 13Уӕд Ин фарисейтӕ загътонцӕ: «Ду Дӕхуӕдӕг дзорис Дӕхе туххӕй, ӕма Дӕ дзурд ӕцӕг нӕй»[+]. 14Йесо син дзуаппӕн загъта: «Кӕд Ӕз Мӕхуӕдӕг Мӕхе туххӕй дзорун, уӕддӕр Мӕ дзурд ӕцӕг ӕй, уомӕн ӕма Ӕз зонун, кӕцӕй ӕрцудтӕн ӕма кумӕ цӕун; сумах ба нӕ зонетӕ, кӕцӕй ӕрцудтӕн ӕма кумӕ цӕун, уой[+]. 15Сумах куд адӕймаг тӕрхон кӕнетӕ, Ӕз-а некӕмӕн тӕрхон кӕнун[+]. 16Фал кӕд тӕрхон кӕнун, уӕддӕр Мӕ тӕрхон раст ӕй, уомӕн ӕма Ӕз еунӕг нӕ дӕн – Мӕ рарветӕг Фидӕ Мӕ хӕццӕ ӕй[+]. 17Ӕма уӕ Закъони дӕр финст ӕй, дууӕ адӕймагей ӕвдесӕн раст ӕй, зӕгъгӕ. 18Ӕз ӕвдесӕн дӕн Мӕхе туххӕй, Мӕн туххӕй ӕвдесӕн ӕй Мӕ рарветӕг Фидӕ дӕр»[+]. 19Уӕд Уой бафарстонцӕ: «Кӕми ӕй Дӕ Фидӕ?» Йесо дзуапп равардта: «Сумах нӕ зонетӕ нӕдӕр Мӕн, нӕдӕр Мӕ Фиди; Мӕн ку зониайтӕ, уӕд зониайтӕ Мӕ Фиди дӕр»[+].

20Уотӕ Йесо дзурдта, Ковӕндони хӕзнаивӕрӕни рази ку амудта, уӕд. Фалӕ ’Й неке ниййахӕста, уомӕн ӕма Ӕ рӕстӕг нӕма ӕрцудӕй[+].


Кумӕ цӕуй Йесо

21Йесо бабӕй син загъта: «Ӕз цӕун. Агордзинайтӕ Мӕ, фалӕ рамӕлдзинайтӕ уӕ тӕрегъӕдти. Ӕз кумӕ цӕун, уордӕмӕ ӕрцӕун уӕ бон нӕй»[+]. 22Уӕд иудейтӕ дзурдтонцӕ: «Гӕр, Ӕхе рамардзӕнӕй? Уотӕ ку дзоруй, Ӕз кумӕ цӕун, уордӕмӕ ӕрцӕун уӕ бон нӕй, зӕгъгӕ». 23Йесо син загъта: «Сумах ниллӕг дуйнейӕй айтӕ, Ӕз-а – бӕрзӕндтӕй; сумах аци дуйнейӕй айтӕ, Ӕз-а аци дуйнейӕй нӕ дӕн[+]. 24Уой туххӕй уин загътон, уӕ тӕрегъӕдти рамӕлдзинайтӕ, зӕгъгӕ. Уомӕн ӕма Ӕз Дӕн[*], ӕма уобӕл ку нӕ баууӕндайтӕ, уӕд рамӕлдзинайтӕ уӕ тӕрегъӕдти». 25Уӕд Ӕй бафарстонцӕ: «Ду ка дӕ?» Йесо син загъта: «Ӕз Ка дӕн, уой туххӕй уин тӕккӕ райдайӕнӕй дзорун. 26Берӕ Мӕмӕ ес сумах туххӕй дзоруйнаг ӕма тӕрхон кӕнуйнаг, фалӕ Мӕ Рарветӕги дзурд ӕцӕг ӕй, ӕма Уомӕй ци фегъустон, ӕрмӕст уой дзорун дуйнейӕн»[+].

27Ӕ Фиди туххӕй син ке дзурдта, уой нӕ балӕдӕрдтӕнцӕ. 28Уӕд син Йесо загъта: «Адӕймаги Фурти уӕлӕмӕ ку исесайтӕ, уӕд базондзинайтӕ: Ӕз Дӕн ӕма Мӕхе номӕй неци кӕнун, фалӕ Мин Мӕ Фидӕ куд байамудта, уотӕ дзорун[+]. 29Мӕ Рарветӕг ӕй Мӕ хӕццӕ, еунӕгӕй Мӕ нӕ ниууагъта, уомӕн ӕма Ӕз алкӕддӕр кӕнун, Уой куд фӕндуй, уотӕ»[+]. 30Аци дзурдтӕ син ку загъта, уӕд Ибӕл беретӕ баууӕндтӕнцӕ[+].


Авраами цӕуӕт ӕви сайтани цӕуӕт?

31Ка Ибӕл баууӕндтӕй, еци иудейтӕн Йесо загъта: «Мӕ дзурдмӕ ку игъосайтӕ, уӕд ӕцӕгӕйдӕр Мӕ ахургӕнуйнӕгтӕ айтӕ, 32ӕма базондзинайтӕ ӕцӕгдзийнадӕ, ӕма уӕ ӕцӕгдзийнадӕ иссӕребарӕ кӕндзӕнӕй». 33Загътонцӕ Ин: «Мах Авраами[*] цӕуӕт ан ӕма цагъар некӕд некӕмӕн адтан. Уӕд Ду куд зӕгъис: „Иссӕребарӕ уодзинайтӕ“?» 34Йесо син дзуапп равардта: «Ӕцӕг, ӕцӕг зӕгъун сумахӕн: тӕрегъӕд гъуддӕгтӕ кадӕр кӕнуй, е тӕрегъӕди цагъар ӕй. 35Цагъар ӕ хецауи хӕдзари ӕносмӕ нӕ фӕууй, фурт си фӕууй ӕносмӕ. 36Мадта уӕ кӕд Фурт исуӕгъдӕ кӕна, уӕд ӕцӕг сӕребарӕ уодзинайтӕ. 37Ӕз зонун, Авраами цӕуӕт ке айтӕ, уой. Уӕддӕр Мӕ марунмӕ агоретӕ, уомӕн ӕма Мӕ дзурд сумахмӕ нӕ гъаруй[+]. 38Ӕз Мӕ Фидӕмӕ ци фӕууидтон, уой дзорун; сумах ба уӕ фидӕй ци фегъустайтӕ, уой кӕнетӕ».

39Загътонцӕ Ин: «Махӕн нӕ фидӕ Авраам ӕй». Йесо сӕмӕ дзоруй: «Сумах Авраами цӕуӕт ку уиайтӕ, уӕд Авраами гъуддӕгтӕ кӕниайтӕ[+]. 40Сумах ба Мӕн – Хуцауӕй ӕцӕгдзийнадӕ Ка фегъуста ӕма уин уой Ка загъта, Еци Адӕймаги – марунмӕ агоретӕ. Авраам уотӕ нӕ кодта. 41Сумах уӕ фиди гъуддӕгтӕ кӕнетӕ».

Уӕд Ин загътонцӕ: «Мах дзӕгъӕлзад нӕ ан. Еунӕг Фидӕ нин ес – Хуцау». 42Йесо син загъта: «Хуцау уӕ Фидӕ ку уайдӕ, уӕд Мӕ уарзиайтӕ, уомӕн ӕма Ӕз Хуцауӕй рацудтӕн ӕма ӕрцудтӕн ардӕмӕ. Ӕз Мӕхе номӕй не ’рцудтӕн, фалӕ Мӕ Хуцау рарвиста. 43Ӕз уин ци зӕгъун, уой цӕмӕннӕ лӕдӕретӕ? Уой туххӕй, ӕма Мӕ дзурдтӕмӕ игъосун нӕ фӕразетӕ. 44Сумах уӕ фиди, сайтани, цӕуӕт айтӕ. Ӕма уӕ фиди зӕрдӕ ци зӕгъуй, уой кӕнун уӕ фӕндуй. Е райдайӕнӕй дӕр лӕгмарӕг ӕй, ӕцӕгдзийнадӕбӕл хуӕст некӕд адтӕй, уомӕн ӕма имӕ ӕцӕгдзийнадӕ нӕййес. Мӕнгӕттӕ ку фӕдздзоруй, уӕд ӕхе кӕнон фӕккӕнуй – е ӕй мӕнгард ӕма мӕнгарддзийнади фидӕ. 45Фал Ӕз ба ӕцӕг ке дзорун, уой туххӕй Мӕбӕл не ’ууӕндетӕ. 46Сумахӕй кӕци бадардзӕнӕй Мӕнӕн Мӕ цӕстӕмӕ ести ӕнӕраст гъуддаг? Кӕд ӕма Ӕз ӕцӕг дзорун, уӕдта Мӕбӕл цӕмӕннӕ ӕууӕндетӕ? 47Хуцауӕй ка ӕй, е Хуцауи дзурдмӕ игъосуй. Сумах ба имӕ уомӕн нӕ игъосетӕ, ӕма Хуцауӕй нӕ айтӕ».


Йесо ӕма Авраам

48Иудейтӕ Йесойӕн загътонцӕ: «Ду самариаг ке дӕ ӕма сайтангун ке дӕ, уомӕй раст нӕ зӕгъӕн?»[+] 49Йесо син дзуапп равардта: «Ӕз сайтангун нӕ дӕн, фал Мӕ Фидӕн кадӕ кӕнун, сумах ба Мӕ ӕгадӕ кӕнетӕ[+]. 50Ӕз Мӕхецӕн кадӕ нӕ агорун. Ес, Мӕнӕн кадӕ Ка агоруй, Е – тӕрхонгӕнӕг Е ӕй[+]. 51Ӕцӕг, ӕцӕг зӕгъун сумахӕн: Мӕ дзурд ка исӕнхӕст кӕна, е ӕносмӕ дӕр мӕлӕт нӕ фӕууиндзӕнӕй»[+].

52Иудейтӕ Ин загътонцӕ: «Нур мах базудтан, сайтангун ке дӕ, уой. Авраам дӕр ӕма пахампартӕ дӕр рамардӕнцӕ, Ду ба зӕгъис: „Мӕ дзурд ка исӕнхӕст кӕна, е ӕносмӕ дӕр мӕлӕт нӕ фӕууиндзӕнӕй“. 53Гӕр, нӕ фидӕ Авраам дӕр ку рамардӕй, уӕд Ду уомӕй уӕлдӕр дӕ? Пахампартӕ дӕр ку рамардӕнцӕ. Дӕхецӕй ци аразис?» 54Йесо дзуапп равардта: «Кӕд Ӕз Мӕхецӕн Мӕхуӕдӕг кадӕ кӕнун, уӕд Мӕ кадӕ неци ӕй. Мӕн кадгин кӕнуй Мӕ Фидӕ, сумах уӕ Хуцау Ке хонетӕ, Е[+]. 55Сумах Уой нӕ базудтайтӕ, Ӕз ба ’Й зонун. Нӕ ’Й зонун, зӕгъгӕ, ку зӕгъон, уӕд сумах хузӕн уодзӕнӕн сайӕгой. Фал Ӕй Ӕз зонун ӕма Ин ӕнхӕст кӕнун Ӕ дзурд[+]. 56Уӕ фидӕ Авраам хъӕбӕр цийнӕ кодта, Ме ’рцуди бон ке фӕууиндзӕнӕй, уобӕл; уингӕ дӕр ӕй фӕккодта ӕма исцийнӕ кодта»[+].

57Уӕд Ин иудейтӕ загътонцӕ: «Дӕубӕл дӕс ӕма дууинсӕй анзи дӕр нӕма цӕуй ӕма Авраами фӕууидтай?» 58Йесо син загъта: «Ӕцӕг, ӕцӕг зӕгъун сумахӕн: Авраам ку адтӕй, уомӕй раздӕр Ӕз Дӕн». 59Уӕд Имӕ дортӕ фелвастонцӕ – рамарунмӕ ’Й гъавтонцӕ; фал Йесо фӕййаууон ӕй ӕма рацудӕй Ковӕндонӕй[+].

### 9


Йесо исдзӕбӕх кодта хъӕрӕуи

1Йесо фӕццӕйцӕугӕй фӕууидта, ӕ райгурцӕй хъӕрӕу ка адтӕй, уӕхӕн адӕймаги. 2Йесой Ӕ ахургӕнуйнӕгтӕ бафарстонцӕ: «Равви, айӕ хъӕрӕуӕй ке тӕрегъӕди фудӕй райгурдӕй – ӕхе ӕви ӕ ниййергути?» 3Йесо дзуапп равардта: «Нӕдӕр ӕхе, нӕдӕр ӕ ниййергути; фал хъӕрӕу уомӕн ӕй, цӕмӕй ибӕл ӕвдист ӕрцӕуа Хуцауи хъаурӕ. 4Цалинмӕ бон ӕй, уӕдмӕ Ӕз гъӕуама кӕнон Мӕ Рарветӕги гъуддӕгтӕ; ӕрбацӕуй ӕхсӕвӕ, ӕма уӕд некебал неци бакӕндзӕнӕй[+]. 5Цалинмӕ Ӕз дуйней дӕн, уӕдмӕ Ӕз дуйнейӕн Рохс дӕн»[+].

6Уотӕ ку загъта, уӕд нитту кодта зӕнхӕбӕл, исӕйӕзманста сикъити хӕццӕ, ӕма ӕзмӕнстӕй байсарста хъӕрӕуӕн ӕ цӕститӕ. 7Ӕма ин загъта: «Цо, нихснӕ дӕ цӕсгон Силоами ӕртайӕни». («Силоам» тӕлмацигондӕй ӕй «ӕрвист».) Е фӕццудӕй, нихснадта си ӕхе, ракастӕй ӕ цӕститӕй ӕма рандӕ ’й сӕхемӕ[+].

8Ӕ синхонтӕ, уӕдта раздӕр мӕгургори ка фӕсмардта, етӕ дзурдтонцӕ: «Айӕ еци мӕгургор нӕ йӕй?» 9Иннетӕ ба дзурдтонцӕ: «Е ӕй». Ӕндӕртӕ ба: «Нӕ, фал уой хузӕн ӕй». Ӕхуӕдӕг ба дзурдта: «Е ӕз дӕн». 10Уӕд ӕй бафарстонцӕ: «Куд ракастӕ дӕ цӕститӕй?» 11Е дзуапп равардта: «Йесо Ка хуннуй, Еци Адӕймаг исӕзманста сикъит, байсарста си мӕ цӕститӕ ӕма мин загъта: „Цо Силоаммӕ ӕма дӕхе нихснӕ“. Ӕз фӕццудтӕн, мӕхе нихснадтон ӕма мӕ цӕститӕй ракастӕн». 12Уӕд ин загътонцӕ: «Кӕми ӕй Еци Адӕймаг?» Е син дзуапп равардта: «Нӕ зонун».


Фарисейтӕ фӕрсунцӕ, ӕ цӕститӕй ка ракастӕй, уой

13Уӕд раздӕр хъӕрӕу ка адтӕй, уой ракодтонцӕ фарисейтӕмӕ. 14Адтӕй сабат, Йесо ӕзмӕнст ку скодта ӕма хъӕрӕуи ӕ цӕститӕй ку ракӕсун кодта, уӕд[+]. 15Райдӕдтонцӕ ’й фарисейтӕ дӕр фӕрсун, ӕ цӕститӕй куд ракастӕй, уобӕл. Е син загъта: «Мӕ цӕститӕбӕл мин сикъити змӕнст ниввардта Еци Адӕймаг, мӕхе нихснадтон ӕма уинун». 16Уӕд фарисейтӕй еуӕй-еуетӕ дзурдтонцӕ: «Еци Адӕймаг Хуцауӕй нӕй, уомӕн ӕма сабати ӕгъдау не ’нхӕст кӕнуй». Иннетӕ ба дзурдтонцӕ: «Е тӕрегъӕдгун адӕймаг ку уайдӕ, уӕд Ӕ бон уӕхӕн дессӕгтӕ аразун адтайдӕ?» Ӕма фӕкъкъуӕрдтӕ ’нцӕ[+]. 17Нӕуӕгӕй дзорунцӕ, хъӕрӕу ка адтӕй, уомӕ: «Ду ци зӕгъдзӕнӕ Уой туххӕй, дӕу ку ракӕсун кодта дӕ цӕститӕй?» Дзуапп син равардта: «Е ӕй пахампар»[+].

18Хъӕрӕу ке адтӕй ӕма ӕ цӕститӕй ке ракастӕй, уобӕл иудейтӕ нӕ баууӕндтӕнцӕ, ӕма ин ӕ ниййергутӕмӕ фӕдздзурдтонцӕ 19ӕма сӕ бафарстонцӕ: «Хъӕрӕуӕй райгурдӕй, зӕгъгӕ, кӕмӕй зӕгъетӕ, а уӕ еци фурт ӕй? Мадта нур кутемӕй уинуй?» 20Ӕ ниййергутӕ син дзуапп равардтонцӕ: «Айӕ нӕ фурт ке ӕй ӕма хъӕрӕуӕй ке райгурдӕй, уой зонӕн; 21нур кутемӕй уинуй, уой ба нӕ зонӕн, ӕ цӕститӕ ин ка байгом кодта, уой дӕр нӕ зонӕн. Ӕхе ин бафӕрсетӕ, сувӕллон нӕбал ӕй, ӕхуӕдӕг зӕгъӕд ӕхе туххӕй». 22Етӕ иудейтӕй ке тарстӕнцӕ, уомӕ гӕсгӕ равардтонцӕ уӕхӕн дзуапп; уомӕн ӕма иудейтӕ исфӕндӕ кодтонцӕ, Киристе ке ӕй, уой ӕргомӕй ка дзора, уой синагогӕй ратӕрун[+]. 23Уомӕ гӕсгӕ загътонцӕ ӕ ниййергутӕ: «Сувӕллон нӕбал ӕй, ӕхе ин бафӕрсетӕ».

24Дуккаг хатт дӕр бабӕй, раздӕр хъӕрӕу ка адтӕй, еци адӕймагмӕ фӕдздзурдтонцӕ ӕма ин загътонцӕ: «Хуцауи рази раст зӕгъӕ. Мах зонӕн, Еци Адӕймаг тӕрегъӕдгун ке ӕй, уой». 25Е син дзуапп равардта: «Е тӕрегъӕдгун ӕй ӕви нӕ, уой нӕ зонун. Ӕз еу гъуддаг зонун – адтӕн хъӕрӕу, нур ба уинун». 26Уӕд ӕй бафарстонцӕ: «Еци Адӕймаг дин ци бакодта? Кутемӕй дӕ ракӕсун кодта дӕ цӕститӕй?» 27Дзуапп син равардта: «Ӕз уин загътон, ӕма сумах нӕ игъустайтӕ. Цӕмӕн ма уӕ фӕндуй нӕуӕгӕй игъосун? Ӕви сумах дӕр Уой ахургӕнуйнӕгтӕ исун фӕндуй?»

28Байӕфхуардтонцӕ ӕма ин дзурдтонцӕ: «Ду дӕ Уой ахургӕнуйнаг, мах ба Моисейи ахургӕнуйнӕгтӕ ан. 29Моисейи хӕццӕ Хуцау ке дзубанди кодта, уой мах зонӕн, А ба кӕцӕй ӕй, уой нӕ зонӕн»[+]. 30Е син дзуапп равардта: «Дессаг дӕр е ӕй, ӕма кӕцӕй ӕй, уой нӕ зонетӕ, мӕн ба мӕ цӕститӕй ракӕсун кодта. 31Мах зонӕн, тӕрегъӕдгунтӕмӕ Хуцау ке нӕ игъосуй, уой; фал Хуцауи ка нимайуй ӕма Ин Ӕ фӕндон ка ӕнхӕст кӕнуй, уомӕ игъосуй. 32А дуйнебӕл уӕхӕн хабар нӕма адтӕй, ӕма еске райгурцӕй хъӕрӕуи ӕ цӕститӕй ракӕсун кодта, зӕгъгӕ. 33Е Хуцауӕй ку нӕ уайдӕ, уӕд Ӕ бон неци кӕнун уайдӕ». 34Загътонцӕ ин дзуаппӕн: «Ду ӕгасӕй дӕр тӕрегъӕдти ку райгурдтӕ, уӕд ду мах ахур кӕнис?» Ӕма ’й ратардтонцӕ.


Хъӕрӕу фарисейтӕ

35Йесо фегъуста, ке ’й ратардтонцӕ, уой, исӕйирдта ӕма ин загъта: «Ду ӕууӕндис Адӕймаги Фуртбӕл?» 36Е дзуапп равардта: «Е ба Ка ’й, хецау? Зӕгъай мин ӕй, цӕмӕй Ибӕл ӕууӕндон». 37Йесо имӕ дзоруй: «Уингӕ дӕр Ӕй фӕккодтай, ӕма дзубанди дӕр Е кӕнуй дӕ хӕццӕ»[+]. 38Уӕд Ин е загъта: «Ӕууӕндун, Хецау!» Ӕма ӕ уӕрагисӕртӕбӕл ӕрхаудтӕй Ӕ рази. 39Йесо дзоруй: «Ӕз аци дуйнемӕ тӕрхон кӕнунмӕ ӕрцудтӕн, цӕмӕй хъӕрӕутӕ ракӕсонцӕ сӕ цӕститӕй, уингӕ ка кӕнуй, етӕ ба нихъхъӕрӕу уонцӕ».

40Йесой рази ци фарисейтӕ адтӕй, етӕ уой ку фегъустонцӕ, уӕд Ин загътонцӕ: «Гӕр, мах дӕр хъӕрӕу ан?» 41Йесо син загъта: «Сумах хъӕрӕу ку уиайтӕ, уӕд уӕбӕл тӕрегъӕд нӕ уайдӕ, фал хъӕрӕу нӕ ан, зӕгъгӕ, ке зӕгъетӕ, уой туххӕй уӕ тӕрегъӕд уӕхебӕл ӕй[+].

### 10


Фиййау ӕма дзогӕ

1Ӕцӕг, ӕцӕг зӕгъун сумахӕн: фусти стойнӕмӕ дуарбӕл ка нӕ бацӕуа, фал ӕндӕрбӕлти ка бабура, е ӕй давӕг ӕма абӕрег; 2дуарбӕл бацӕуӕг ба фустӕн фиййау ӕй. 3Уомӕн дуаргӕс байгом кӕнуй, ӕма е дзоруй ӕхе фустӕмӕ сӕ нӕмттӕй, фустӕ ’й игъосунцӕ, ӕма сӕ е ӕндӕмӕ рахонуй. 4Ӕма ӕхе фусти ӕндӕмӕ ку рахонуй, уӕд фӕццӕуй сӕ разӕй, фустӕ ба ӕ фӕдбӕл цӕунцӕ, уомӕн ӕма ’й ӕ дзурдӕй базонунцӕ. 5Ӕцӕгӕлони фӕдбӕл ба нӕ цӕунцӕ, фалӕ си ледзунцӕ, уомӕн ӕма ӕцӕгӕлон ке ӕй, уой ин ӕ дзурдӕй балӕдӕрунцӕ».

6Йесо аци ӕмбесонд радзурдта, фал ӕй цӕй туххӕй радзурдта, уой нӕ балӕдӕрдтӕнцӕ.


Йесо – хуарз фиййау

7Уӕд син Йесо нӕуӕгӕй загъта: «Ӕцӕг, ӕцӕг зӕгъун сумахӕн: Ӕз дуар дӕн фустӕн. 8Мӕнӕй размӕ ка ӕрцудӕй, етӕ еугурӕй дӕр адтӕнцӕ давгутӕ ӕма абӕргутӕ, фалӕ сӕмӕ фустӕ нӕ байгъустонцӕ. 9Ӕз дӕн дуар. Ӕ над Мӕнбӕл кӕмӕн уа, е фӕййервӕздзӕнӕй – бацӕудзӕнӕй, рацӕудзӕнӕй ӕма хезнӕ иссердзӕнӕй. 10Давӕг ӕрцӕуй ӕрмӕстдӕр радавунмӕ, рамарунмӕ ӕма бабун кӕнунмӕ. Ӕз ба уомӕн ӕрцудтӕн, цӕмӕй раттон цард уӕлдайгунтӕй.

11Ӕз хуарз фиййау дӕн. Хуарз фиййау ӕ цард раттуй ӕ фусти сӕрбӕл[+]. 12Ихуӕрст ба уӕхӕн нӕй – уомӕн фустӕ ӕхе нӕ ’нцӕ. Берӕгъи ӕрбацӕугӕ ку фӕууинуй, уӕд ниууадзуй фустӕ ӕма раледзуй, берӕгъ фустӕ ӕскъӕфуй ӕма сӕ хӕлеу кӕнуй. 13Ихуӕрст раледзуй, уомӕн ӕма уой ихуӕрсгӕ бакодтонцӕ ӕма фустӕбӕл нӕ тухсуй.

14Ӕз хуарз фиййау дӕн. Ӕз зонун Мӕ фусти, Мӕ фустӕ дӕр зонунцӕ Мӕн. 15Мӕн Мӕ Фидӕ куд зонуй, уотӕ Ӕз дӕр зонун Мӕ Фиди, ӕма Мӕ цард дӕттун Мӕ фусти сӕрбӕл. 16Ес ма Мин ӕндӕр фустӕ дӕр, аци стойнӕй ка нӕй, уӕхӕнттӕ; ӕма уони дӕр гъӕуама ӕрхонон. Етӕ фегъосдзӕнцӕ Мӕ дзурд, ӕма уодзӕнӕй еу дзогӕ ӕма еу Фиййау[+]. 17Мӕ Фидӕ Мӕ уомӕн уарзуй, ӕма Ӕз дӕттун Мӕ цард, цӕмӕй ӕй фӕстӕмӕ райсон[+]. 18Неке Мин есуй Мӕ цард, фал ӕй Мӕхуӕдӕг фӕндонӕй дӕттун. Мӕ барӕ ӕй Мӕ цард раттун дӕр, ӕма ӕй фӕстӕмӕ райсун дӕр. Аци фӕдзӕхст Ӕз райстон Мӕ Фидӕй»[+].

19Аци дзурдти туххӕй бабӕй иудейтӕ фӕкъкъуӕрдтӕ ’нцӕ[+]. 20Уонӕй беретӕ дзурдтонцӕ: «Е сайтангун ӕй, ӕма Ӕ сӕри зунд фӕццудӕй. Ци Имӕ игъосетӕ?»[+] 21Иннетӕ ба дзурдтонцӕ: «Етӕ сайтангуни дзурдтӕ нӕ ’нцӕ. Сайтани бон хъӕрӕуи цӕститӕ райгон кӕнун нӕй».


Иудейтӕ не ’ууӕндтӕнцӕ Йесобӕл

22Уӕд Иерусалими ралӕудтӕй Ковӕндонӕ Искӕдзос кӕнуни бӕрӕгбон[*]. Адтӕй зумӕг. 23Йесо рацо-бацо кодта Ковӕндони, Соломони дзатмай. 24Ами Ибӕл ӕрӕмбурд ӕнцӕ иудейтӕ ӕма Ин дзурдтонцӕ: «Кӕдмӕ нӕ мӕстӕй мардзӕнӕ? Кӕд Киристе дӕ, уӕд нин ӕй ӕргом зӕгъӕ»[+]. 25Йесо син дзуапп равардта: «Ӕз уин загътон ӕма не ’ууӕндетӕ. Ӕз ци гъуддӕгтӕ кӕнун Мӕ Фиди номӕй, етӕ ӕвдесӕн ӕнцӕ Мӕн туххӕй[+]. 26Фал сумах не ’ууӕндетӕ, уомӕн ӕма Мӕ фустӕй нӕ айтӕ. 27Мӕ фустӕ игъосунцӕ Мӕ дзурд, Ӕз зонун уони, ӕма етӕ цӕунцӕ Мӕ фӕдбӕл. 28Ӕз син дӕттун ӕносон цард, ӕма ӕносмӕ дӕр нӕ фесӕфдзӕнцӕ, ӕма сӕ Мӕ къохӕй неке раскъӕфдзӕнӕй[+]. 29Мӕ Фидӕй – уони Мин Ка равардта, Уомӕй – бӕрзонддӕр нӕййес, ӕма неке бон ӕй Мӕ Фиди къохӕй раскъӕфун. 30Ӕз ӕма Мӕ Фидӕ еу ан»[+].

31Иудейтӕ бабӕй Имӕ дортӕ фелвастонцӕ – рамарунмӕ ’Й гъавтонцӕ[+]. 32Йесо син загъта: «Ӕз уин берӕ хуарз гъуддӕгтӕ фӕууинун кодтон Мӕ Фиди хъаурӕй. Цума Мӕ уонӕй кӕцити туххӕй дортӕй марунмӕ гъаветӕ?» 33Иудейтӕ Ин дзуапп равардтонцӕ: «Хуарз гъуддӕгти туххӕй Дӕ нӕ гъавӕн дортӕй рамарунмӕ, фал адӕймаг уогӕй Дӕхецӕй Хуцау ке аразис ӕма уомӕй Хуцауи ке фауис, уой туххӕй».

34Йесо син загъта: «Хуцау уӕ Закъони уотӕ нӕ дзоруй, „Ӕз загътон: сумах хуцӕуттӕ айтӕ“, зӕгъгӕ? 35Сугъдӕг Финст ба ӕцӕг ӕй алкӕддӕр. Ӕма кӕд, Хуцауи дзурд кӕмӕ загъд ӕрцудӕй, уони хуцӕуттӕ исхундӕй, 36уӕд Фидӕ Ке равзурста ӕма дуйнемӕ Ке рарвиста, Уомӕн куд зӕгъетӕ „Хуцауи фауис“, зӕгъгӕ, „Ӕз Хуцауи Фурт дӕн“ ке загътон, уой туххӕй[+]? 37Мӕ Фиди гъуддӕгтӕ кӕд нӕ кӕнун, уӕд Мӕбӕл ма ’ууӕндетӕ. 38Кӕд ӕма Ӕз Мӕ Фиди гъуддӕгтӕ кӕнун ӕма Мӕбӕл уотемӕй дӕр не ’ууӕндетӕ, уӕдта уӕддӕр аци гъуддӕгтӕбӕл ӕууӕндетӕ, цӕмӕй базонайтӕ ӕма лӕдӕрайтӕ, Ӕз Мӕ Фиди хӕццӕ еу ке дӕн, ӕма Мӕ Фидӕ Мӕн хӕццӕ еу ке ӕй»[+]. 39Уӕд бабӕй Ӕй гъавтонцӕ ниййахӕссунмӕ, фалӕ сӕ къохи нӕ бафтудӕй[+].

40Йесо нӕуӕгӕй рандӕ ’й Иордани иннӕ фарсмӕ, Иоанн раздӕр донӕй кӕми аргъудта, уордӕмӕ; ӕма еу цӕйбӕрцӕдӕр фӕцӕй уоми[+]. 41Ӕрцудӕй Имӕ берӕ адӕм ӕма дзурдтонцӕ: «Иоанн неци дессаг исаразта, фал Йесой туххӕй цидӕриддӕр дзурдта, е ба адтӕй ӕцӕг»[+]. 42Ӕма Йесобӕл уоми беретӕ баууӕндтӕнцӕ[+].

### 11


Лазӕр рамардӕй

1Еу лӕг, ӕ ном Лазӕр, адтӕй сӕйгӕ. Е адтӕй Вифаний гъӕуӕй – ӕ хуӕртӕ Мариа ӕма Марфӕ кӕми цардӕнцӕ, уордигӕй[+]. 2Мариа ба адтӕй, Хецау Йесой дзӕбӕхӕсмаггӕнӕнӕй ка байсарста ӕма Уомӕн Ӕ къӕхтӕ ӕ дзиккотӕй ка ниссӕрфта, еци силгоймаг. Гъе уой ӕнсувӕр Лазӕр адтӕй сӕйгӕ[+].

3Хуӕртӕ рарвистонцӕ Йесойӕн зӕгъунмӕ: «Хецау, Ду ке уарзис, е сӕйгӕ ӕй». 4Йесо уой ку фегъуста, уӕд загъта: «Еци нез мӕлӕтмӕ нӕй, фалӕ Хуцауи кадӕн ӕй, цӕмӕй уой фӕрци раргом уа Хуцауи Фурти кадӕ». 5Йесо уарзта Марфи, уой хуӕрӕ Мариай ӕма Лазӕри. 6Фалӕ Лазӕри сӕйги хабар ку фегъуста, уӕд кӕми адтӕй, уоми ма фӕцӕй дууӕ бони.

7Уой фӕсте загъта ахургӕнуйнӕгтӕн: «Цӕуӕн нӕуӕгӕй Иудейӕмӕ». 8Ахургӕнуйнӕгтӕ Ин загътонцӕ: «Равви, ӕрӕги дӕр ма Дӕ иудейтӕ дортӕй рамарунмӕ ку гъавтонцӕ, уӕд бабӕй уордӕмӕ цӕуис?»[+] 9Йесо дзуапп равардта: «Бони дӕргъцӕ дууадӕс сахатти нӕй? Бонигон ка цӕуй, е ӕ къах нӕ къуӕруй, уомӕн ӕма уинуй аци дуйней рохс[+]. 10Ӕхсӕвигон ка цӕуй, е ба ӕ къах къуӕруй, уомӕн ӕма имӕ рохс нӕййес».

11Аци дзурдтӕбӕл ма бафтудта: «Нӕ хӕлар Лазӕр бафунӕй ӕй, фал Ӕз цӕун уой райгъал кӕнунмӕ». 12Ӕ ахургӕнуйнӕгтӕ Ин загътонцӕ: «Хецау, кӕд фунӕй бацӕй, уӕд исдзӕбӕх уодзӕнӕй». 13Йесо син Лазӕри мӕлӕти туххӕй дзурдта, етӕ ба уотӕ ӕнгъӕл адтӕнцӕ, цума хумӕтӕги фунӕййи туххӕй зӕгъуй. 14Уӕд син Йесо ӕргомӕй загъта: «Лазӕр рамардӕй; 15ӕма Ӕз уоми ке нӕ адтӕн, уобӕл цийнӕ кӕнун сумах туххӕй, уомӕн ӕма сумах баууӕнддзинайтӕ. Нур ба цӕуӕн уомӕ». 16Уӕд Фома, фӕсномугӕй Фаззон ке худтонцӕ, е, загъта иннӕ ахургӕнуйнӕгтӕн: «Цӕуӕн ӕма мах дӕр Йесой хӕццӕ рамӕлӕн»[+].


«Ӕз дӕн ӕгасгӕнӕг ӕма царддӕттӕг»

17Йесо ку ’рцудӕй, уӕд базудта, Лазӕр цуппар бони уобайи ке ӕй, уой. 18Вифани ба Иерусалиммӕ хӕстӕг лӕудтӕй – се ’хсӕн ӕдеугурӕй адтӕй финддӕс стадий[*] бӕрцӕ. 19Ӕма иудейтӕй беретӕ ӕрцудӕнцӕ Марфӕ ӕма Мариайӕн се ’нсувӕри зиани фӕдбӕл тӕфирфӕс кӕнунмӕ.

20Йесо ке ӕрбацӕуй, уой Марфӕ ку фегъуста, уӕд рацудӕй Ӕ размӕ; Мариа ба хӕдзари байзадӕй. 21Марфӕ загъта Йесойӕн: «Хецау! Ду ами ку адтайсӕ, уӕд ме ’нсувӕр нӕ рамардайдӕ. 22Фал нур дӕр зонун: Ду Хуцауӕй цидӕриддӕр ракорай, уой Дин ратдзӕнӕй». 23Йесо ин загъта: «Де ’нсувӕр райгас уодзӕнӕй». 24Марфӕ Ин загъта: «Фӕстаг бон, мӕрдти райгаси бон ке райгас уодзӕнӕй, уой зонун»[+]. 25Йесо загъта Марфӕн: «Ӕз дӕн ӕгасгӕнӕг ӕма царддӕттӕг. Мӕнбӕл ка ӕууӕндуй, е ку рамӕла, уӕддӕр райгас уодзӕнӕй[+]. 26Уодӕгас ка ӕй ӕма Мӕнбӕл ка ӕууӕндуй, е нӕ рамӕлдзӕнӕй ӕносмӕ дӕр. Уобӕл ӕууӕндис?»[+] 27Марфӕ Ин дзуапп равардта: «Гъо, Хецау! Ӕз ӕууӕндун: Ду Киристе дӕ, Хуцауи Фурт, дуйнемӕ ӕрцӕуйнаг Ка адтӕй, Е»[+].


Йесойӕн Ӕ цӕстисуг ӕркалдӕй

28Еци загъди фӕсте Марфӕ рацудӕй ӕма сосӕггӕй фӕдздзурдта ӕ хуӕрӕ Мариамӕ: «Ахургӕнӕг ами ӕй ӕма дӕмӕ дзоруй». 29Мариа, куддӕр еци хабар фегъуста, уотӕ тагъд-тагъдӕй фестадӕй ӕма рандӕ ’й Уомӕ. 30(Йесо гъӕумӕ нӕма бацудӕй, фалӕ ма адтӕй, Марфӕ Ибӕл кӕми фембалдӕй, еци рауӕн.) 31Мариа тагъд-тагъдӕй ке исистадӕй ӕма рацудӕй, уой фӕууидтонцӕ, ӕ хӕццӕ хӕдзари ка адтӕй ӕма ин тӕфирфӕс ка кодта, еци иудейтӕ, ӕма ӕ фӕдбӕл рацудӕнцӕ. Етӕ ӕнгъӕл адтӕнцӕ, кӕд уобаймӕ кӕунмӕ цӕуй, зӕгъгӕ.

32Мариа ӕрбацудӕй, Йесо кӕми адтӕй, уордӕмӕ; ӕма ’Й ку фӕууидта, уӕд Ӕ къӕхти размӕ ӕрхаудтӕй ӕма Ин загъта: «Хецау! Ду ами ку адтайсӕ, уӕд нӕ рамардайдӕ ме ’нсувӕр». 33Мариа ӕма ӕ хӕццӕ ци иудейтӕ ӕрбацудӕй, уони Йесо кӕугӕ ку фӕууидта, уӕд Ӕ зӕрдӕ рахъурмӕ ’й, 34ӕма бафарста: «Кӕми ӕй байвардтайтӕ?» Загътонцӕ Ин: «Хецау, рацо ӕма фӕууинӕ». 35Йесойӕн Ӕ цӕстисуг ӕркалдӕй[+]. 36Ӕма иудейтӕ дзурдтонцӕ: «Кӕсис, куд ӕй уарзта!» 37Уонӕй кадӕртӕ ба загътонцӕ: «Хъӕрӕуи ӕ цӕститӕй Ка ракӕсун кодта, Уомӕн Ӕ бон нӕ бацайдӕ, цӕмӕй аци адӕймаг ма рамӕла?»[+]


Йесо райгас кодта Лазӕри

38Йесойӕн бабӕй Ӕ зӕрдӕ рахъурмӕ ’й, уотемӕй уобайи размӕ бацудӕй. Е адтӕй лӕгӕт, ӕ бацӕуӕнбӕл ӕвӕрд адтӕй дор. 39Йесо загъта: «Раеуварс кӕнетӕ дор». Мардӕн ӕ хуӕрӕ, Марфӕ, Уомӕ дзоруй: «Хецау! Смаг кӕнун райдӕдта; нур цуппар бони лӕууй уобайи». 40Йесо ин загъта: «Нӕ дин дзурдтон, ку ӕууӕндай, уӕд Хуцауи кадӕ фӕууиндзӕнӕ, зӕгъгӕ?» 41Раеуварс кодтонцӕ дор.

Йесо искастӕй уӕларвмӕ ӕма загъта: «Мӕ Фидӕ, арфӕ Дин кӕнун, ке Мӕ фегъустай, уой туххӕй[+]. 42Ӕз зудтон, Ду Мӕ алкӕддӕр ке игъосис, уой, фал уотӕ загътон, ами ци адӕм лӕууй, уони туххӕй, цӕмӕй баууӕндонцӕ, Мӕн Ду ке рарвистай, уобӕл»[+].

43Еци загъди фӕсте Йесо багъӕр кодта: «Лазӕр, ӕндӕмӕ рацо!»[+] 44Ӕма мӕнӕ мард рацудӕй, ӕ къохтӕ ӕма ӕ къӕхтӕ мӕрддзӕгтӕй тухт, ӕ цӕсгонбӕл – ӕфсӕрӕбӕттӕн. Йесо загъта: «Райихалетӕ, уадзӕ ’ма цӕуа»[+].


Сосӕг фӕндӕ Йесой рамаруни туххӕй

45[•]Мариамӕ ка ӕрбацудӕй, еци иудейтӕй беретӕ, Йесо ци дессаг исаразта, уой ку фӕууидтонцӕ, уӕд Ибӕл баууӕндтӕнцӕ[+]. 46Уонӕй кадӕртӕ ба фӕццудӕнцӕ фарисейтӕмӕ ӕма син радзурдтонцӕ, Йесо ци бакодта, уой туххӕй.

47Хестӕр саугинтӕ ӕма фарисейтӕ ӕрӕмбурд кодтонцӕ синедрион ӕма загътонцӕ: «Ци бакӕнӕн? Аци Адӕймаг берӕ дессӕгтӕ аразуй. 48Уой уотӕ ку ниууадзӕн, уӕд Ибӕл ӕгасӕй дӕр баууӕнддзӕнӕнцӕ, ӕма ӕрцӕудзӕнӕнцӕ ромӕгтӕ ӕма нин нӕ Ковӕндонӕ дӕр, нӕ адӕми дӕр бабун кӕндзӕнӕнцӕ».

49Уонӕй еу, Кайафӕ, еци анз хестӕр саугин ка адтӕй, е, загъта: «Сумах неци лӕдӕретӕ 50ӕма нӕ сагъӕс кӕнетӕ, ӕгас адӕм фесӕфуни бӕсти адӕми сӕрбӕлтау еунӕг адӕймаг ку рамӕла, уӕд е сумахӕн хуӕздӕр ке ӕй, уобӕл»[+]. 51Аци дзурдтӕ ӕхецӕй нӕ загъта, фалӕ еци анз хестӕр саугин уогӕй, куд пахампар, рагагъоммӕ фегъосун кодта, Йесо адӕми сӕрбӕлтау ке рамӕлдзӕнӕй, уой, 52ӕма ӕрмӕст иудейаг адӕми сӕрбӕлтау нӕ, фалӕ цӕмӕй ӕрӕмбурд кӕна еумӕ Хуцауи сувӕллӕнтти, дуйнебӕл ка ниххӕлеу ӕй, уони[+].

53Еци бон искодтонцӕ Йесой рамаруни фӕндӕ[+]. 54Уомӕ гӕсгӕ Йесо ӕргомӕй нӕбал цудӕй иудейти ӕхсӕн, фал уордигӕй рандӕ ’й Эфраиммӕ – ӕдзӕрӕг бӕстӕмӕ хӕстӕг ка адтӕй, еци сахармӕ; ӕма уоми ӕрфусун кодта Ӕ ахургӕнуйнӕгти хӕццӕ.

55Ӕрбахӕстӕг ӕй иудейаг Коууадзӕн, ӕма беретӕ алкӕцӕйти Коууадзӕни агъоммӕ исцудӕнцӕ Иерусалиммӕ, иудейаг ӕгъдаумӕ гӕсгӕ сӕхе искӕдзос кӕнунмӕ[+]. 56Уӕд агурдтонцӕ Йесой ӕма Ковӕндони сӕ кӕрӕдземӕн дзурдтонцӕ: «Куд уӕмӕ кӕсуй, Йесо бӕрӕгбонмӕ не ’рбацӕудзӕнӕй?» 57Хестӕр саугинтӕ ӕма фарисейтӕ тухгин ниффӕдзахстонцӕ, цӕмӕй Йесо кӕми ӕй, уой ка базона, е фегъосун кӕна, ӕма ’Й ниййахӕссонцӕ[+].

### 12


Йесой байсарстонцӕ дзӕбӕхӕсмаггӕнӕнӕй

1[•]Коууадзӕнмӕ ма ӕхсӕз бони ку гъудӕй, уӕд Йесо ӕрбацудӕй Вифанимӕ, мӕрдтӕй ке райгас кодта, еци Лазӕр кӕми цардӕй, уордӕмӕ[+]. 2Уоми Ин ӕрӕвардтонцӕ фингӕ. Марфӕ адтӕй зелӕнгӕнӕг; Лазӕр ба Йесо ӕма иннети хӕццӕ бадтӕй фингӕбӕл[+].

3Мариа райста кӕдзос хъазар дзӕбӕхӕсмаггӕнӕни гиранка[*], нард, зӕгъгӕ, уӕхӕн зайӕгоййӕй конд, байсарста си Йесой къӕхтӕ ӕма Ин сӕ ниссӕрфта ӕ дзиккотӕй. Хӕдзарӕ байдзаг ӕй дзӕбӕх смагӕй[+]. 4Йесой ахургӕнуйнӕгтӕй еу, Иудӕ Искариот – ка ’Й рауӕйӕ кӕндзӕнӕй, е – загъта: 5«Аци дзӕбӕхӕсмаггӕнӕн цӕмӕннӕ ӕнгъизтӕй ӕртӕ сӕдӕ динаребӕл рауӕйӕ кӕнун ӕма ӕхца мӕгургортӕн байуарун?» 6Уотӕ мӕгургортӕбӕл батухсуни туххӕй нӕ загъта, фалӕ давӕг ке адтӕй, уой туххӕй: ӕхцаивӕрӕн уомӕ адтӕй, ӕма си ци ниввӕрионцӕ, уой райсидӕ[+]. 7Йесо загъта: «Уадзӕ ’й, е Мин ӕй Мӕ нигӕнӕн бонмӕ фӕййаурста. 8Мӕгургортӕ алкӕд уӕ цори ӕнцӕ, Ӕз ба алкӕд уӕ хӕццӕ нӕ уодзӕнӕн».


Сосӕг фӕндӕ Лазӕри рамаруни туххӕй

9Иудейтӕй беретӕ базудтонцӕ, Йесо уоми ке ӕй, уой; ӕма ӕрбацудӕнцӕ айдагъ Йесой туххӕй нӕ, фал цӕмӕй фӕууинонцӕ, мӕрдтӕй ке райгас кодта, еци Лазӕри дӕр[+]. 10Нур хестӕр саугинтӕ ба рамаруни фӕндӕ искодтонцӕ Лазӕрӕн дӕр, 11уомӕн ӕма иудейтӕй беретӕ ӕрцӕуионцӕ Лазӕри туххӕй ӕма Йесобӕл баууӕндионцӕ.


Йесо бацудӕй Иерусалиммӕ

12[•]Дуккаг бон, бӕрӕгбонмӕ ци берӕ адӕм ӕрӕмбурд ӕй, етӕ фегъустонцӕ, Йесо Иерусалиммӕ ке ӕрбацӕуй, уой; 13ӕма райстонцӕ пальми къалеутӕ, рацудӕнцӕ Ӕ размӕ ӕма гъӕр кодтонцӕ: «Осаннӕ![*] Арфӕгонд ӕй Хуцауи номӕй ӕрцӕуӕг! Арфӕгонд ӕй Израили Паддзах!» 14Йесо сбадтӕй хӕрӕгбӕл, Сугъдӕг Финст куд зӕгъуй, уотӕ: 15«Ма тӕрсӕ, Сиони кизгӕ[*]! Мӕнӕ дӕ Паддзах фӕццӕуй къӕлӕубӕл бадгӕй». 16Ӕ ахургӕнуйнӕгтӕ фиццаг нӕ балӕдӕрдтӕнцӕ уой; фал Йесой кадӕ ку раргом ӕй, уӕд сӕмӕ багъардта, уотӕ Йесой туххӕй финст ке ӕй ӕма финст ке исӕнхӕст ӕй, е[+].

17Йесо Лазӕрмӕ уобаймӕ ку бадзурдта ӕма ’й мӕрдтӕй ку райгас кодта, уӕд Ӕ хӕццӕ ци адӕм адтӕй, етӕ ӕвдесӕн лӕудтӕнцӕ уой туххӕй. 18Адӕм дӕр гъе уомӕн Ӕ размӕ рацудӕнцӕ, ӕма фегъустонцӕ, Е ци дессаг исаразта, уой. 19Фарисейтӕ ба дзурдтонцӕ кӕрӕдземӕн: «Уинетӕ, куд неци нин ӕнтӕсуй! Ӕгас дуйне дӕр Ӕ фӕдбӕл цӕуй»[+].


Грекъӕгтӕ ӕрбацудӕнцӕ Йесомӕ

20Бӕрӕгбони баковунмӕ ӕрцӕуӕг адӕмӕй еуӕй-еуетӕ адтӕнцӕ грекъӕгтӕ. 21Етӕ бацудӕнцӕ Филиппмӕ, галилейаг сахар Вифсаидӕй ка адтӕй, уомӕ; ӕма си курдтонцӕ: «Хуарз лӕг, мах Йесой фӕууинун фӕндуй»[+]. 22Филипп бацудӕй Андреймӕ ӕма ин уой радзурдта. Андрей ӕма Филипп уӕд Йесомӕ бацудӕнцӕ ӕма Ин загътонцӕ.

23Йесо син загъта: «Адӕймаги Фуртӕн ралӕудтӕй Ӕ кадӕ раргом кӕнуни афонӕ[+]. 24Ӕцӕг, ӕцӕг зӕгъун сумахӕн: мӕнӕуи нӕмуг зӕнхӕмӕ ӕрхаугӕй ку нӕ рамӕла, уӕд байзайдзӕнӕй еунӕгӕй; фал ку рамӕла, уӕдта ӕрхӕсдзӕнӕй берӕ тиллӕг. 25Ӕ уод ка уарзуй, е ӕ уод бабун кӕндзӕнӕй, фал ӕ уод ка нӕ уарзуй аци дуйнебӕл, е ба ’й багъӕуай кӕндзӕнӕй ӕносон цардӕн[+]. 26Мӕнӕн ка косуй, е Мӕ фӕдбӕл рацӕуӕд; ӕма Ӕз кӕми уон, Мӕ косӕг дӕр уоми уодзӕнӕй; ӕма Мӕнӕн ка косуй, уой Мӕ Фидӕ искадгин кӕндзӕнӕй.


Йесо загъта Ӕ мӕлӕти туххӕй

27Мӕ уод нур унгӕг ӕй. Ӕма ци зӕгъон? Уотӕ зӕгъон, Мӕ Фидӕ, фӕййервӕзун Мӕ кӕнӕ аци уодхари сахаттӕй, зӕгъгӕ? Фалӕ цӕугӕ дӕр уомӕн ку ӕркодтон, еци сахатти туххӕй[+]. 28Мӕ Фидӕ! Искадгин кӕнӕ Дӕ ном». Уӕд уӕларвӕй ӕригъустӕй гъӕр: «Искадгин ӕй кодтон ӕма ’й нигги дӕр искадгин кӕндзӕнӕн». 29Уоми лӕууӕг адӕм уой ку фегъустонцӕ, уӕд сӕ еуетӕ дзурдтонцӕ: «Е арви гъӕр ӕй». Иннетӕ ба дзурдтонцӕ: «Изӕд дзурдта Ӕ хӕццӕ». 30Йесо ба уой туххӕй загъта: «Ци гъӕр фегъустайтӕ, е Мӕн туххӕй нӕ адтӕй, фалӕ сумах туххӕй[+]. 31Нур аци дуйнейӕн ӕ тӕрхони бон ӕрбахъӕрттӕй, нур аци дуйнейӕн е ’лдар[*] гӕлст ӕрцӕудзӕнӕй[+]. 32Ӕма Ӕз зӕнхӕй уӕлӕмӕ ист ку ӕрцӕуон, уӕд ӕгасей дӕр ӕрбакӕндзӕнӕн Мӕхемӕ»[+]. 33Еци дзурдӕй Йесо рагагъоммӕ загъта, циуавӕр мӕлӕтӕй рамӕлдзӕнӕй, уой[+].

34Адӕм Ин дзуапп равардтонцӕ: «Мах Закъонӕй зонӕн, Киристе ӕносмӕ ке цӕрдзӕнӕй, уой. Уӕд Ду куд зӕгъис, Адӕймаги Фурт уӕлӕмӕ ист ӕрцӕудзӕнӕй, зӕгъгӕ? Ка ӕй Еци Адӕймаги Фурт?» 35Уӕд син Йесо загъта: «Цубур рӕстӕг ма ӕй рохс уӕ хӕццӕ. Цотӕ, цалинмӕ рохс уӕ хӕццӕ ’й, уӕдмӕ, цӕмӕй уӕ талингӕ ма бамбӕрза, уомӕн ӕма талинги цӕуӕг нӕ зонуй, кумӕ цӕуй, уой[+]. 36Цалинмӕ рохс уӕ хӕццӕ ’й, уӕдмӕ ӕууӕндетӕ рохсбӕл, цӕмӕй уайтӕ рохси фурттӕ». Уотӕ зӕгъгӕй, Йесо рацудӕй ӕма фӕййаууон ӕй уонӕй[+].


Иудейти бон не ’ссӕй баууӕндун

37Уойбӕрцӕ дессӕгтӕ искодта Йесо сӕ рази, фалӕ Ибӕл уӕддӕр не ’ууӕндтӕнцӕ. 38Уотӕ исӕнхӕст ӕй пахампар Исайи дзурд: «Хецау, ка баууӕндтӕй, махӕй фегъосгӕй, ӕма кӕмӕн раргом ӕй Хецауи хъаурӕ?» 39Сӕ бон уомӕ гӕсгӕ не ’ссӕй баууӕндун, ӕма Исай нигги дӕр куд загъта: 40«Уотӕ зӕгъуй Хуцау: сӕ цӕститӕ син нихъхъӕрӕу кодтон ӕма син сӕ зӕрдитӕ нихъхъӕбӕр кодтон, цӕмӕй ма уинонцӕ цӕститӕй ӕма ма лӕдӕронцӕ зӕрдӕй ӕма Мӕмӕ ма раздӕхонцӕ, цӕмӕй сӕ Ӕз исдзӕбӕх кӕнон». 41Уотӕ уомӕн загъта Исай, ӕма фӕууидта Йесой кадӕ ӕма дзурдта Уой туххӕй.

42Уогӕ хецӕуттӕй дӕр беретӕ баууӕндтӕнцӕ Уобӕл, фалӕ фарисейти туххӕй не ’ргом кодтонцӕ сӕхе – тарстӕнцӕ, синагогӕй сӕ ку ратӕронцӕ, уомӕй[+]. 43Уомӕн ӕма етӕ Хуцау ци кадӕ дӕттуй, уомӕй адӕм ци кадӕ дӕттунцӕ, уой фулдӕр бауарзтонцӕ[+].


Ӕууӕндгутӕ ӕма ӕнӕууӕндгутӕ

44Йесо гъӕрӕй загъта: «Мӕнбӕл ка ӕууӕндуй, е Мӕнбӕл не ’ууӕндуй, фалӕ Мӕ Рарветӕгбӕл ӕууӕндуй[+]. 45Ӕма Мӕн ка уинуй, е уинуй Мӕ Рарветӕги[+]. 46Ӕз Рохс дӕн, ӕма ӕрцудтӕн дуйнемӕ, цӕмӕй Мӕнбӕл кадӕр ӕууӕндуй, е мабал уа талинги[+]. 47Ӕма Мӕн дзурдтӕ ка фегъоса ӕма сӕ ка нӕ ӕнхӕст кӕна, уомӕн Ӕз тӕрхон нӕ кӕнун, уомӕн ӕма Ӕз дуйнейӕн тӕрхон кӕнунмӕ не ’рцудтӕн, фалӕ дуйне ервӕзун кӕнунмӕ[+]. 48Мӕн ӕхецӕй ка еуварс кӕнуй ӕма Мин Мӕ дзурдтӕбӕл ка не ’ууӕндуй, уомӕн ес тӕрхонгӕнӕг: Ӕз ке дзурдтон, еци дзурд ин тӕрхон кӕндзӕнӕй фӕстаг бон. 49Уомӕн ӕма Ӕз Мӕхе номӕй нӕ дзурдтон, фалӕ ци зӕгъгӕй ӕма куд дзоргӕй, уой Мин Мӕ рарветӕг Фидӕ бафӕдзахста. 50Ӕма Ӕз зонун: Уой фӕдзӕхст ӕй ӕносон цард. Еу загъдӕй, Ӕз ци дзорун, уой Мин Мӕ Фидӕ загъта».

### 13


Йесо нихснадта ахургӕнуйнӕгтӕн сӕ къӕхтӕ

1Коууадзӕн ӕрбахӕстӕг ӕй. Йесо зудта, Уомӕн аци дуйнейӕй Ӕ Фидӕмӕ цӕуни рӕстӕг ке ӕрхъӕрттӕй, уой. Аци дуйней Е Ӕхеуонти уарзта, басӕуарзта ӕнӕкӕрон уарзтӕй[+].

2Йесо Ӕ ахургӕнуйнӕгти хӕццӕ бадтӕй ӕхсӕвӕри фингӕбӕл. Уӕдмӕ Иудӕн, Симон Искариоти фуртӕн, сайтан ӕ зӕрди ниввардта Йесой рауӕйӕ кӕнуни фӕндӕ[+]. 3Йесо зудта, Ӕ Фидӕ Ин алцидӕр Ӕ къохтӕмӕ ке равардта, Хуцауӕй ке рацудӕй ӕма Хуцаумӕ ке цӕуй, уой[+]. 4Исистадӕй фингӕй, раласта Е ’ндаг хъӕппӕл, райста хесӕрфӕн ӕма ’й ӕрбабаста Ӕ астӕубӕл. 5Уӕдта хъувгъани дон никкодта ӕма райдӕдта ахургӕнуйнӕгтӕн сӕ къӕхтӕ ӕхснун, Ӕ астӕубӕл баст хесӕрфӕнӕй ба син сӕ сӕрфта[+].

6Бацудӕй Симон Петрмӕ, ӕма Имӕ е ба дзоруй: «Хецау, Ду мӕнӕн куд гъӕуама нихснай мӕ къӕхтӕ?» 7Йесо ин дзуапп равардта: «Ӕз ци кӕнун, уой ду нур нӕ лӕдӕрис, байлӕдӕрдзӕнӕ фӕстӕдӕр». 8Петр Ин загъта: «Ду мӕнӕн мӕ къӕхтӕ некӕд нихснӕндзӕнӕ». Йесо имӕ дзоруй: «Ку нӕ дин сӕ нихснон, уӕд дин Мӕ хӕццӕ еумӕйагӕй неци ес». 9Симон Петр Ин загъта: «Хецау, мадта-уӕдта айдагъ мӕ къӕхтӕ нӕ, фалӕ ма мин мӕ къохтӕ ӕма мӕ сӕр дӕр нихснӕ». 10Йесо ин загъта: «Ӕхснад ка уа, уомӕн ӕрмӕстдӕр ӕ къӕхтӕ ӕхснун гъӕуй, уомӕн ӕма ӕгасӕй дӕр кӕдзос ӕй. Сумах дӕр кӕдзос айтӕ, фалӕ уе ’гас нӕ»[+]. 11Йесо зудта Ӕ рауӕйӕгӕнӕги, ӕма уомӕ гӕсгӕ загъта: «Уе ’гас кӕдзос нӕ айтӕ»[+].

12Сӕ къӕхтӕ син ку нихснадта ӕма Ӕ дарӕс ку скодта, уӕд бабӕй ӕрбадтӕй ӕма син загъта: «Ци уин бакодтон, уой лӕдӕретӕ? 13Сумах Мӕн хонетӕ Ахургӕнӕг ӕма Хецау, ӕма раст зӕгъетӕ, уомӕн ӕма Ӕз Ахургӕнӕг ӕма Хецау дӕн[+]. 14Ӕма кӕд Ӕз, Хецау ӕма Ахургӕнӕг, сумахӕн уӕ къӕхтӕ нихснадтон, уӕд сумах дӕр гъӕуама ӕхснайтӕ уӕ кӕрӕдзей къӕхтӕ. 15Ӕз уин аци гъуддаг уомӕ гӕсгӕ равдистон, цӕмӕй сумах дӕр, Ӕз уин ци бакодтон, уой кӕнайтӕ. 16Ӕцӕг, ӕцӕг зӕгъун сумахӕн: цагъар ӕ хецауӕй уӕлдӕр нӕй, ӕма ӕрвист ӕ рарветӕгӕй уӕлдӕр нӕй[+]. 17Кӕд уой зонетӕ, уӕд тӕходуййаг уодзинайтӕ, уой ку исӕнхӕст кӕнайтӕ, уӕд[+].

18[•]Уе ’гасей туххӕй нӕ зӕгъун. Ке равзурстон, Ӕз уони зонун, фалӕ уадзӕ ӕма Сугъдӕг Финст исӕнхӕст уӕд: „Мӕ хӕццӕ кӕрдзин ка хуардта, е Мӕ нихмӕ рацудӕй“[+]. 19Цалинмӕ финст нӕма исӕнхӕст ӕй, уӕдмӕ уин ӕй зӕгъун, цӕмӕй ку исӕнхӕст уа, уӕд баууӕндайтӕ: Ӕз Дӕн[+]. 20Ӕцӕг, ӕцӕг зӕгъун сумахӕн: Ӕз ке рарветон, уой ка райса, е Мӕн есуй; Мӕн ка райса, е ба Мӕ Рарветӕги есуй»[+].


Йесо загъта Ӕ рауӕйӕгӕнӕги туххӕй

21Йесо уотӕ ку загъта, уӕд Ӕ уод исунгӕг ӕй, ӕма ӕргом загъта: «Ӕцӕг, ӕцӕг зӕгъун сумахӕн: Мӕн рауӕйӕ кӕндзӕнӕй сумахӕй еу»[+]. 22Ахургӕнуйнӕгтӕ кӕрӕдземӕ кастӕнцӕ, нӕ лӕдӕрдтӕнцӕ, Йесо ке туххӕй загъта, уой. 23Ӕ ахургӕнуйнӕгтӕй еу, Йесо ке уарзта, е, бадтӕй Ӕ фарсмӕ[+]. 24Симон Петр ин нисанӕй балӕдӕрун кодта, цӕмӕй Йесой бафӕрса, ке туххӕй дзоруй, уобӕл. 25Е, Йесомӕ ӕхе фӕххӕстӕгдӕргӕнгӕй, бафарста Уой: «Хецау, ка ’й е?» 26Йесо дзуапп равардта: «Къӕбӕр, ратолгӕй, кӕмӕ ратдзӕнӕн, е». Къӕбӕр ратулдта ӕма ’й равардта Иудӕмӕ, Симон Искариоти фуртмӕ.

27Иудӕ къӕбӕр куддӕр райста, уотӕ си бацудӕй сайтан. Йесо Иудӕн загъта: «Ци кӕнунмӕ гъавис, уой кӕнӕ тагъддӕр». 28Фалӕ фингӕбӕл ка бадтӕй, уонӕй неке балӕдӕрдтӕй, Иудӕн цӕмӕ гӕсгӕ уотӕ загъта, уой. 29Ӕхцаивӕрӕн Иудӕмӕ ке адтӕй, уомӕ гӕсгӕ еуетӕ ӕнгъӕл адтӕнцӕ, кӕд ин Йесо уотӕ зӕгъуй: «Бӕрӕгбонмӕ нӕ ци гъӕуй, уой балхӕнӕ», кенӕ ба ин кӕд мӕгургортӕн ести дӕттун кӕнуй, зӕгъгӕ[+]. 30Иудӕ къӕбӕр райста ӕма уайтагъддӕр фендӕбилӕ ’й. Адтӕй ӕхсӕвӕ.


Нӕуӕг фӕдзӕхст

31Иудӕ ку рацудӕй, уӕд Йесо загъта: «Нур Адӕймаги Фурти кадӕ раргом ӕй, ӕма Адӕймаги Фурти фӕрци раргом ӕй Хуцауи кадӕ дӕр. 32Кӕд ӕма Хуцауи кадӕ Уой фӕрци раргом ӕй, уӕд Хуцау Ӕхуӕдӕг дӕр Адӕймаги Фурти искадгин кӕндзӕнӕй, ӕма ’Й искадгин кӕндзӕнӕй рӕхги[+]. 33Мӕ хортӕ, берӕ нӕбал уодзӕнӕн уӕ хӕццӕ. Агордзинайтӕ Мӕн ӕма, иудейтӕн куд загътон, Ӕз кумӕ цӕун, уордӕмӕ сумах бон не ’суодзӕнӕй ӕрцӕун, зӕгъгӕ, уотӕ нур сумахӕн дӕр зӕгъун[+].

34Дӕттун уин нӕуӕг фӕдзӕхст: кӕрӕдзей уарзетӕ. Ӕз уӕ куд бауарзтон, уотӕ сумах дӕр кӕрӕдзей уарзетӕ[+]. 35Кӕрӕдзей ку уарзайтӕ, уӕд уомӕ гӕсгӕ алкедӕр базондзӕнӕй, сумах Мӕ ахургӕнуйнӕгтӕ ке айтӕ, уой».


Йесой дзубанди Петри хӕццӕ

36[•]Симон Петр Йесой бафарста: «Хецау, Ду кумӕ цӕуис?» Йесо ин дзуапп равардта: «Ӕз кумӕ цӕун, уордӕмӕ нуртӕккӕ Мӕ фӕдбӕл цӕун дӕ бон нӕй, фӕстӕдӕр ба рацӕудзӕнӕ». 37Петр загъта Уомӕн: «Хецау! Нур ба цӕмӕн нӕй мӕ бон Дӕ фӕдбӕл цӕун? Ӕз Дӕу туххӕй мӕ уод дӕр нӕ бавгъау кӕндзӕнӕн»[+]. 38Йесо ин дзуапп равардта: «Ду Мӕн туххӕй дӕ уод нӕ бавгъау кӕндзӕнӕ, зӕгъис? Ӕцӕг, ӕцӕг зӕгъун дӕуӕн: уасӕнгӕ нӕма ниууасдзӕнӕй, ду ба Мӕбӕл ӕртӕ хатти бавдесӕн кӕндзӕнӕ[+].

### 14


Фидӕмӕ над

1Тухсгӕ ма кӕнетӕ: ӕууӕндетӕ Хуцаубӕл ӕма Мӕнбӕл дӕр ӕууӕндетӕ[+]. 2Мӕ Фиди хӕдзари цӕрӕн бунӕттӕ берӕ ес. Уотӕ ку нӕ уайдӕ, уӕд уин нӕ зӕгъинӕ: „Ӕз цӕун сумахӕн бунат ӕрцӕттӕ кӕнунмӕ“. 3Ӕма ку рандӕ уон ӕма уин бунат ку ӕрцӕттӕ кӕнон, уӕд бабӕй ӕрцӕудзӕнӕн ӕма уӕ фӕххондзӕнӕн Мӕхемӕ, цӕмӕй сумах дӕр, Ӕз кӕми дӕн, уоми уайтӕ[+]. 4Ӕз кумӕ цӕун, уордӕмӕ над зонетӕ».

5Фома Ин загъта: «Хецау, кумӕ цӕуис, уой ку нӕ зонӕн, уӕд имӕ над ба куд зонӕн?»[+] 6Йесо ин загъта: «Ӕз дӕн над, ӕцӕгдзийнадӕ ӕма цард. Мӕ Фидӕмӕ неке ӕрцӕудзӕнӕй, Мӕ фӕрци ку не ’рцӕуа, уӕд[+]. 7Сумах Мӕн ку зониайтӕ, уӕд Мӕ Фиди дӕр зониайтӕ; ӕма ’Й зонгӕ дӕр кӕнетӕ, уингӕ дӕр Ӕй фӕккодтайтӕ».

8Филипп Ин загъта: «Хецау, фӕууинун нин кӕнӕ Дӕ Фиди, ӕма е нӕ фагӕ ӕй»[+]. 9Йесо имӕ дзоруй: «Уойбӕрцӕ рӕстӕг дӕн уӕ хӕццӕ, ӕма Мӕ уӕддӕр нӕма зонис, Филипп? Мӕн ка фӕууидта, е фӕууидта Мӕ Фиди. Уӕд куд зӕгъис: „Фӕууинун нин кӕнӕ Фиди“[+]? 10Гӕр, ду не ’ууӕндис, Ӕз Мӕ Фиди хӕццӕ еу ке дӕн, ӕма Мӕ Фидӕ Мӕ хӕццӕ еу ке ӕй, уобӕл? Ӕз сумахӕн ци дзорун, уой Мӕхе номӕй нӕ дзорун: Мӕ хӕццӕ еу Ка ӕй, Мӕ Еци Фидӕ кӕнуй Ӕ гъуддӕгтӕ[+]. 11Ӕууӕндетӕ Мӕбӕл: Ӕз Мӕ Фиди хӕццӕ еу дӕн, Мӕ Фидӕ ба Мӕ хӕццӕ еу ӕй; кӕд не ’ууӕндетӕ, уӕдта уӕддӕр Мӕ гъуддӕгтӕмӕ гӕсгӕ ӕууӕндетӕ[+].

12Ӕцӕг, ӕцӕг зӕгъун сумахӕн: Мӕнбӕл ка ӕууӕндуй, е дӕр кӕндзӕнӕй, Ӕз ци гъуддӕгтӕ кӕнун, уони, ӕма нигги фулдӕр дӕр исараздзӕнӕй, уомӕн ӕма Ӕз Мӕ Фидӕмӕ цӕун[+]. 13Ӕма Мӕ ном иссергӕй ци ракорайтӕ, уой исараздзӕнӕн, цӕмӕй Фиди кадӕ раргом уа Фурти фӕрци. 14Мӕ ном иссергӕй Мӕнӕй ци ракорайтӕ, уой исараздзӕнӕн[+].


Йесо зӕрдӕ байвардта

15Кӕд Мӕ уарзетӕ, уӕд ӕнхӕст кӕнетӕ Мӕ фӕдзӕхститӕ. 16Ӕма Ӕз ракордзӕнӕн Мӕ Фидӕй ӕма уин ратдзӕнӕй ӕндӕр Рӕвдауӕг, цӕмӕй уӕ хӕццӕ уа ӕносмӕ –[+] 17ӕцӕгдзийнади Уод[*]. Дуйнейӕн ӕ бон Уой райсун нӕй, уомӕн ӕма ’Й нӕ уинуй ӕма ’Й нӕ зонуй. Сумах ба ’Й зонетӕ, уомӕн ӕма уӕ хӕццӕ ӕй ӕма уӕ зӕрди цӕрдзӕнӕй.

18Седзӕрӕй уӕ нӕ ниууадздзӕнӕн – ӕрцӕудзӕнӕн фӕстӕмӕ сумахмӕ. 19Берӕ нӕбал гъӕуй, уӕдта дуйне Мӕн нӕбал фӕууиндзӕнӕй, сумах ба Мӕ фӕууиндзинайтӕ, уомӕн ӕма Ӕз цӕрун, ӕма сумах дӕр цӕрдзинайтӕ[+]. 20Еци бон сумах базондзинайтӕ, Ӕз Мӕ Фиди хӕццӕ еу ке дӕн, сумах Мӕн хӕццӕ еу ке айтӕ, ӕма Ӕз сумах хӕццӕ еу ке дӕн, уой. 21Мӕ фӕдзӕхститӕ ка фегъуста ӕма сӕ ка ӕнхӕст кӕнуй, е уарзуй Мӕн. Мӕн ка уарзуй, уой ба Мӕ Фидӕ бауарздзӕнӕй. Ӕз дӕр ӕй бауарздзӕнӕн ӕма ин Мӕхе раргом кӕндзӕнӕн»[+].

22Иудӕ (Искариот нӕ) Ин зӕгъуй: «Хецау, е куд уодзӕнӕй? Махӕн Дӕхе раргом кӕндзӕнӕ, дуйнейӕн ба нӕ?»[+] 23Йесо ин дзуаппӕн загъта: «Ка Мӕ уарзуй, е исӕнхӕст кӕндзӕнӕй Мӕ дзурд, ӕма уой Мӕ Фидӕ бауарздзӕнӕй. Мах имӕ ӕрцӕудзинан ӕма имӕ ӕрбунат кӕндзинан. 24Мӕн ка нӕ уарзуй, е не ’нхӕст кӕнуй Мӕ дзурдтӕ. Сумах ци дзурд игъосетӕ, е Мӕн нӕй, фалӕ Мӕ рарветӕг Фиди.

25Уони уин загътон, уӕ хӕццӕ уогӕй. 26Мӕ Фидӕ Мӕ бӕсти Ке рарвета, Еци Рӕвдауӕг, Сугъдӕг Уод, сумах исахур кӕндзӕнӕй алцӕбӕл дӕр ӕма уин уӕ зӕрдӕбӕл ӕрлӕуун кӕндзӕнӕй, цидӕр уин дзурдтон, уони[+].

27Фарнӕ уадзун сумахӕн, Мӕ фарнӕ уин дӕттун. Дуйне куд дӕттуй, Ӕз уотӕ нӕ дӕттун. Тухсгӕ ма кӕнетӕ ӕма ма тӕрсетӕ. 28Фегъустайтӕ, Ӕз уин ци загътон, уой: „Цӕун ӕма ӕрцӕудзӕнӕн сумахмӕ“. Мӕн ку уарзиайтӕ, уӕд исцийнӕ кӕниайтӕ, Мӕ Фидӕмӕ ке цӕун, уой туххӕй, уомӕн ӕма Мӕ Фидӕ Мӕнӕй уӕлдӕр ӕй[+]. 29Ӕма цалинмӕ нӕма исӕнхӕст ӕй, уӕдмӕ уин ӕй зӕгъун, цӕмӕй ку исӕнхӕст уа, уӕд баууӕндайтӕ[+].

30Берӕ рӕстӕг Мин нӕбал ес сумах хӕццӕ дзорунмӕ, уомӕн ӕма аци дуйней ӕлдар ӕрбацӕуй. Мӕнбӕл ба ӕ барӕ нӕ цӕуй,[+] 31фалӕ дуйне гъӕуама базона, Ӕз Мӕ Фиди ке уарзун ӕма Мин Фидӕ куд бафӕдзахста, уотӕ ке кӕнун, уой. Исистетӕ, рандӕ уӕн ардигӕй.

### 15


Киристе – сӕнӕфсерӕ Бӕласӕ

1Ӕз дӕн ӕцӕг сӕнӕфсерӕ Бӕласӕ, Мӕ Фидӕ ба – сӕнӕфсерӕмӕ Зелӕг. 2Мӕ къалеутӕй сӕнӕфсерӕ кӕбӕл нӕ фӕууй, уони ралух кӕнуй, сӕнӕфсерӕ кӕбӕл фӕууй, уой ба никкӕдзос кӕнуй, цӕмӕй фулдӕр сӕнӕфсерӕ ратта. 3Нур сумах кӕдзосгонд айтӕ, Ӕз уин ци дзурдтӕ загътон, уонӕй[+]. 4Мӕ хӕццӕ уотӕ еу, ӕма Ӕз сумах хӕццӕ уодзӕнӕн еу. Къалеу бӕласӕбӕл ку нӕ уа, уӕд ӕхе бон сӕнӕфсерӕ дӕттун нӕй. Уотӕ уодзинайтӕ сумах дӕр, Мӕ хӕццӕ еу ку нӕ уайтӕ, уӕд.

5Ӕз дӕн сӕнӕфсерӕ Бӕласӕ, сумах ба къалеутӕ. Мӕ хӕццӕ еу ка ӕй, ӕма Ӕз еу ке хӕццӕ дӕн, е ӕрхӕссуй берӕ пайда; ӕнӕ Мӕнӕй ба неци кӕнун ӕй уӕ бон[+]. 6Мӕн хӕццӕ еу ка нӕ уа, е гӕлст ӕрцӕудзӕнӕй къалеуи хузӕн ӕма ниххускъӕ уодзӕнӕй; уӕхӕн къалеутӕ ба ӕрӕмбурд кӕнунцӕ, арти сӕ багӕлдзунцӕ ӕма сӕ басодзунцӕ. 7Сумах Мӕн хӕццӕ еу ку уайтӕ ӕма Мӕ дзурдтӕ уӕ зӕрди ку уонцӕ, уӕд уӕ цидӕр фӕндӕуа, уой коретӕ, ӕма уин уодзӕнӕй[+]. 8Берӕ пайда ку раттайтӕ, уӕд уодзинайтӕ Мӕ ахургӕнуйнӕгтӕ, ӕма уомӕй искадгин уодзӕнӕй Мӕ Фидӕ.

9Мӕ Фидӕ Мӕ куд бауарзта, уотӕ уӕ бауарзтон Ӕз дӕр. Мӕ уарзондзийнади уотӕ[+]. 10Мӕ фӕдзӕхститӕ ку ӕнхӕст кӕнайтӕ, уӕд уодзинайтӕ Мӕ уарзондзийнади, Ӕз Мӕ Фиди фӕдзӕхститӕ куд исӕнхӕст кодтон ӕма Уой уарзондзийнади куд дӕн, уотӕ. 11Уони уин уомӕн загътон, цӕмӕй Мӕ цийнӕ уа уӕ зӕрдити ӕма уӕ цийнӕн кӕрон ма уа[+].

12Мӕнӕ Мӕ фӕдзӕхст: уӕ кӕрӕдзей уарзетӕ, Ӕз уӕ куд бауарзтон, уотӕ[+]. 13Уомӕй тухгиндӕр уарзт нӕййес, ӕма еске ӕ цард ӕ лимӕнти туххӕй ку ратта[+]. 14Сумах айтӕ Мӕ лимӕнтӕ, Ӕз уин ци фӕдзӕхсун, уони кӕд ӕнхӕст кӕнетӕ, уӕд. 15Ӕз уӕ нур цагъартӕ нӕбал хонун, уомӕн ӕма цагъар нӕ зонуй, ӕ хецау ци кӕнуй, уой. Фал уӕ Ӕз исхудтон лимӕнтӕ, уомӕн ӕма уин загътон, Мӕ Фидӕй цидӕр фегъустон, уой[+]. 16Сумах Мӕ нӕ равзурстайтӕ, фал уӕ Ӕз равзурстон ӕма уин уӕ барӕ бакодтон, цӕмӕй цӕуайтӕ ӕма хӕссайтӕ пайда, ӕма еци пайда уа ӕносмӕ. Ӕма уӕд цидӕриддӕр ракорайтӕ Мӕ Фидӕй Мӕ номӕй – ратдзӕнӕй уин[+]. 17Уой уин фӕдзӕхсун: уарзетӕ уӕ кӕрӕдзей.


Дуйнейӕн – ӕнӕуинон

18Дуйнейӕн ӕнӕуинон кӕд айтӕ, уӕд зонетӕ, сумахӕй раздӕр дуйне е ’сӕфт Мӕнӕй ке фӕууидта, уой[+]. 19Сумах дуйнейӕй ку уиайтӕ, уӕд дуйне сумах уарзидӕ куд ӕхеуони. Дуйнейӕй ке нӕ айтӕ, фал уӕ Ӕз ке равзурстон ӕма уӕ дуйнейӕй ке рахецӕн кодтон, уой туххӕй ба уи дуйне е ’сӕфт уинуй[+]. 20Уӕ зӕрдӕбӕл даретӕ, Ӕз уин ци загътон, уой: цагъар ӕ хецауӕй уӕлдӕр нӕй. Кӕд Мӕн ӕфхуардтонцӕ, уӕд сумах дӕр ӕфхуӕрдзӕнӕнцӕ, кӕд Мӕ дзурд ӕнхӕст кодтонцӕ, уӕд сумах дзурд дӕр ӕнхӕст кӕндзӕнӕнцӕ[+]. 21Уотӕ уин кӕндзӕнӕнцӕ Мӕ номи туххӕй, уомӕн ӕма нӕ зонунцӕ Мӕ Рарветӕги.

22Ӕз ку нӕ ӕрцудайнӕ ӕма син ку нӕ дзурдтайнӕ, уӕд сӕ тӕрегъӕди фудгин нӕ адтайонцӕ; нур ба фудгин ӕнцӕ ӕма сӕхе не ’сраст кӕндзӕнӕнцӕ[+]. 23Мӕнӕй е ’сӕфт ка уинуй, е Мӕ Фидӕй дӕр е ’сӕфт уинуй[+]. 24Ке некема искодта, еци гъуддӕгтӕ син се ’хсӕн ку не скодтайнӕ, уӕд сӕ тӕрегъӕди фудгин нӕ адтайонцӕ. Нур ба уингӕ дӕр фӕккодтонцӕ, уӕддӕр се ’сӕфт уинунцӕ Мӕнӕй дӕр ӕма Мӕ Фидӕй дӕр,[+] 25фал гъӕуама уотемӕй исӕнхӕст уа сӕ Закъони финст: „Дзӕгъӕли Ми уинунцӕ се ’сӕфт“.

26Мӕ Фидӕй уин Ци Рӕвдауӕг ӕрӕрветон, Е ку ӕрцӕуа, ӕцӕгдзийнади Уод, Фидӕй Ка ӕрцӕуй, Е, уӕд ӕвдесӕн уодзӕнӕй Мӕн туххӕй[+]. 27Ӕма сумах дӕр Мӕн туххӕй лӕудзинайтӕ ӕвдесӕн, уомӕн ӕма тӕккӕ райдайӕнӕй дӕр Мӕ хӕццӕ айтӕ[+].

### 16

1Уони уин уомӕн загътон, цӕмӕй сумах ма фӕккеуайтӕ. 2Рауӕтӕрдзӕнӕнцӕ синагогитӕй, сауӕнгӕ ма уӕхӕн рӕстӕг дӕр ӕрцӕуй, ӕма сумах ка мара, е ӕнгъӕл уодзӕнӕй, цума уомӕй Хуцауӕн косуй[+]. 3Уотӕ ба уомӕн кӕндзӕнӕнцӕ, ӕма нӕ базудтонцӕ нӕдӕр Мӕ Фиди, нӕдӕр Мӕн[+]. 4Ӕз уой сумахӕн уомӕн загътон, цӕмӕй еци рӕстӕг ку ӕрцӕуа, уӕд уӕ зӕрдӕбӕл лӕууа, Ӕз уин уой туххӕй ци дзурдтон, е. Раздӕр ба уин ӕй, уӕ хӕццӕ ке адтӕн, уомӕ гӕсгӕ нӕ дзурдтон[+].


Сугъдӕг Уоди архайд

5Нур ба цӕун Мӕ Рарветӕгмӕ, ӕма Мӕ сумахӕй неке бафӕрсуй, кумӕ цӕуис, зӕгъгӕ[+]. 6Фалӕ уин уой ке загътон, уомӕ гӕсгӕ уӕ зӕрдӕ исунгӕг ӕй. 7Уӕддӕр уин ӕцӕг зӕгъун: хуӕздӕр ӕй сумахӕн Мӕ рандӕ ун, уомӕн ӕма ку нӕ рандӕ уон, уӕд уӕмӕ Рӕвдауӕг не ’рцӕудзӕнӕй. Фалӕ ку рандӕ уон, уӕдта уӕмӕ ’Й ӕрӕрветдзӕнӕн[+]. 8Ӕма Е ку ӕрцӕуа, уӕд раргом кӕндзӕнӕй дуйней азум. Е равдесдзӕнӕй, тӕрегъӕд, рӕстдзийнадӕ ӕма тӕрхон ци ӕнцӕ, уой. 9Тӕрегъӕд уой медӕг ӕй, ӕма Мӕнбӕл не ’ууӕндунцӕ[+]. 10Рӕстдзийнадӕ уой медӕг ӕй, ӕма Ӕз Мӕ Фидӕмӕ цӕун, ӕма Мӕ нӕбал фӕууиндзинайтӕ. 11Тӕрхон ба уой медӕг ӕй, ӕма аци дуйней ӕлдар тӕрхонгонд ӕй[+].

12Берӕ зӕгъуйнӕгтӕ ма ес Мӕнмӕ сумахӕн, фалӕ сӕ нур нӕ балӕдӕрдзинайтӕ. 13Фалӕ Е, ӕцӕгдзийнади Уод, ку ӕрцӕуа, уӕд уин раргом кӕндзӕнӕй ӕгас ӕцӕгдзийнадӕ дӕр, уомӕн ӕма Ӕхе номӕй нӕ дзордзӕнӕй, фалӕ ци фегъоса, уой дзордзӕнӕй, ӕма уин фегъосун кӕндзӕнӕй, ци ӕрцӕуйнаг ӕй, уой[+]. 14Е искадгин кӕндзӕнӕй Мӕн, уомӕн ӕма Мӕнӕй райсдзӕнӕй ӕма уин фегъосун кӕндзӕнӕй. 15Фидӕмӕ цидӕриддӕр ес, е Мӕн ӕй; уомӕ гӕсгӕ уин загътон, Мӕнӕй райсдзӕнӕй ӕма уин фегъосун кӕндзӕнӕй[+].


„Уе ’нкъард цийнӕмӕ рацӕудзӕнӕй“

16Тагъд Мӕ нӕбал фӕууиндзинайтӕ, фалӕ бабӕй Мӕ уой фӕсте тагъд фӕууиндзинайтӕ»[+].

17Ӕ ахургӕнуйнӕгтӕй еуӕй-еуетӕ дзурдтонцӕ кӕрӕдземӕн: «Е ци дзоруй махӕн: „Тагъд Мӕ нӕбал фӕууиндзинайтӕ, фалӕ бабӕй Мӕ уой фӕсте тагъд фӕууиндзинайтӕ“, ӕма: „Ӕз Мӕ Фидӕмӕ цӕун“?» 18Етӕ дзурдтонцӕ: «Тагъд ци хонуй? Ци нин дзоруй, уой нӕ лӕдӕрӕн».

19Йесо зудта, бафӕрсунмӕ ’Й ке гъавунцӕ, уой, ӕма син загъта: «Уӕ кӕрӕдзей уобӕл фӕрсетӕ, уотӕ уин ке загътон, тагъд Мӕ нӕбал фӕууиндзинайтӕ, фалӕ бабӕй Мӕ уой фӕсте тагъд фӕууиндзинайтӕ, зӕгъгӕ? 20Ӕцӕг, ӕцӕг зӕгъун сумахӕн: искӕудзинайтӕ ӕма исдзиназдзинайтӕ, дуйне ба исцийнӕ кӕндзӕнӕй; сумах ӕнкъард уодзинайтӕ, фалӕ уе ’нкъард цийнӕмӕ рацӕудзӕнӕй. 21Ӕнгъӕлдзау силгоймагӕн ӕ афонӕ ку ӕрбахӕстӕг уй, уӕд нинкъард уй, уомӕн ӕма ӕ уодхари сахат ралӕудтӕй. Фал ин сувӕллон ку райгуруй, уӕдта фурцийнӕй феронх уй ӕ уодхар, уомӕн ӕма дуйнемӕ райгурдӕй адӕймаг. 22Уотӕ сумах дӕр нур ӕнкъард кӕнетӕ; фалӕ бабӕй уӕ Ӕз фӕууиндзӕнӕн, ӕма зӕрдӕй исцийнӕ кӕндзинайтӕ, ӕма уин уӕ цийнӕ райсун неке бон бауодзӕнӕй.

23Еци бон Мӕ нецӕбӕл бафӕрсдзинайтӕ. Ӕцӕг, ӕцӕг зӕгъун сумахӕн: цидӕриддӕр ракорайтӕ Мӕ Фидӕй Мӕ номӕй – ратдзӕнӕй уин[+]. 24Нуриуӕнгӕ Мӕ номӕй неци курдтайтӕ. Коретӕ ӕма райсдзинайтӕ, ӕма уӕ цийнӕн кӕрон нӕ уодзӕнӕй[+].


„Ӕз фӕууӕлахез дӕн дуйнебӕл“

25Ӕз уин нурмӕ дзурдтон ӕмбесӕндтӕй. Фал ӕрцӕуй афонӕ, ӕма уин ӕмбесӕндтӕй нӕбал дзордзӕнӕн, фалӕ уин ӕргомӕй фегъосун кӕндзӕнӕн Фиди туххӕй. 26Еци бон кордзинайтӕ Мӕ номӕй, ӕма уин нӕ зӕгъун, сумах туххӕй кордзӕнӕн Фидӕй, зӕгъгӕ – 27Фидӕ Ӕхуӕдӕг уарзуй сумах, уомӕн ӕма бауарзтайтӕ Мӕн ӕма баууӕндтайтӕ, Ӕз Хуцауӕй ке рацудтӕн, уобӕл[+]. 28Ӕз Мӕ Фидӕй рацудтӕн ӕма ӕрцудтӕн дуйнемӕ. Нур уадзун дуйне ӕма цӕун Мӕ Фидӕмӕ»[+].

29Ӕ ахургӕнуйнӕгтӕ Ин загътонцӕ: «Нур Ду ӕргом дзубанди кӕнис, ӕмбесӕндтӕй нӕбал дзорис. 30Нур лӕдӕрӕн: Ду алцидӕр зонис. Ду рагагъоммӕ зонис, цӕмӕй Дӕ фӕрсдзӕнӕнцӕ, уой. Уомӕ гӕсгӕ ӕууӕндӕн: Ду Хуцауӕй рацудтӕ»[+].

31Йесо син дзуапп равардта: «Нур ӕууӕндетӕ? 32Мӕнӕ ӕрцӕуй рӕстӕг, уӕдта цӕугӕ дӕр ӕркодта, ӕма ниппурх уодзинайтӕ – алке ӕхе ’рдӕмӕ, Мӕн ба еунӕгӕй ниууадздзинайтӕ. Фал Ӕз еунӕг нӕ дӕн, Фидӕ Мӕ хӕццӕ ӕй[+]. 33Уони уин уомӕн загътон, цӕмӕй уайтӕ Мӕ хӕццӕ еу ӕма уайтӕ хайгин Мӕ фарнӕй. Дуйней ӕвзардзинайтӕ гъезӕмӕрттӕ, фалӕ тӕрсгӕ ма кӕнетӕ: Ӕз фӕууӕлахез дӕн дуйнебӕл»[+].

### 17


Йесо ковуй

1Еци загъди фӕсте Йесо искастӕй уӕларвмӕ ӕма загъта: «Мӕ Фидӕ, ӕрцудӕй рӕстӕг. Искадгин кӕнӕ Дӕ Фурти, цӕмӕй Дӕ Дӕ Фурт дӕр искадгин кӕна[+]. 2Уомӕн ӕма Ин Ду Ӕ барӕ бакодтай алли адӕймаги дӕр, цӕмӕй Ду Ин ке равардтай, уонӕн сегасемӕн дӕр ратта ӕносон цард[+]. 3Ӕносон цард ба ӕй Дӕу зонун, еунӕг ӕцӕг Хуцауи, ӕма Де ’рвист Йесо Киристей. 4Ӕз Дӕ искадгин кодтон зӕнхӕбӕл: исӕнхӕст кодтон, ци гъуддаг Мин бабарӕ кодтай, уой. 5Нур ба Ду искадгин кӕнӕ Мӕн Дӕ рази, Мӕ Фидӕ, дуйне исфӕлдесуни агъоммӕ Мин Дӕ рази ци кадӕ адтӕй, уомӕй[+].

6Ду Мӕнӕн дуйнейӕй ци адӕм рахецӕн кодтай ӕма равардтай, уонӕн раргом кодтон Дӕ ном. Етӕ Дӕу адтӕнцӕ, Ду сӕ равардтай Мӕнӕн, ӕма Дӕ дзурд исӕнхӕст кодтонцӕ. 7Нур етӕ балӕдӕрдтӕнцӕ, Ду Мин цидӕриддӕр равардтай, е Дӕуӕй ке ӕй, уой. 8Уомӕн ӕма Мин Ду ци загътай, уой син фегъосун кодтон, ӕма баууӕндтӕнцӕ уобӕл ӕма ӕцӕгӕй базудтонцӕ, Ӕз Дӕуӕй ке рацудтӕн, ӕма си байрагӕс ӕй, Ду Мӕ ке рарвистай, е[+].

9Ӕз уони туххӕй ковун. Дуйней туххӕй нӕ, фал Мин Ду ке равардтай, уони туххӕй ковун, уомӕн ӕма етӕ Дӕу ӕнцӕ[+]. 10Ӕма Мӕнмӕ цидӕриддӕр ес, е Дӕу ӕй, Дӕумӕ цидӕриддӕр ес, е ба Мӕн ӕй, ӕма Мӕ кадӕ раргом ӕй уонӕми[+]. 11Ӕз нур Дӕумӕ цӕун. Дуйней нӕбал дӕн, етӕ ба дуйней ӕнцӕ. Мӕ Сугъдӕг Фидӕ, Мӕнӕн ке равардтай, Дӕ еци хъаурӕй сӕ багъӕуай кӕнӕ, цӕмӕй Мах еу куд ан, уотӕ етӕ дӕр уонцӕ еу[+]. 12Сӕ хӕццӕ ку адтӕн, уӕд сӕ гъӕуай кодтон, Мӕнӕн ке равардтай, Дӕ еци хъаурӕй. Ӕз сӕ багъӕуай кодтон, ӕма си неке фесавдӕй, ӕлгъист ка ӕй, уомӕй фӕстӕмӕ, уомӕн ӕма гъӕуама исӕнхӕст уа Сугъдӕг Финст[+].

13Нур ба Дӕумӕ цӕун, ӕма ма цалинмӕ дуйней дӕн, уӕдмӕ ’й зӕгъун, цӕмӕй Мӕ цийнӕй уонцӕ хайгин ӕма сӕ цийнӕн ма уа кӕрон[+]. 14Ӕз син фегъосун кодтон Дӕ дзурд, ӕма дуйне уонӕй е ’сӕфт фӕууидта, уомӕн ӕма дуйнейӕй нӕ ’нцӕ, Ӕз куд нӕ дӕн дуйнейӕй, уотӕ[+]. 15Дуйнейӕй сӕ цӕмӕй райсай, уой туххӕй Дӕмӕ нӕ ковун, фал сӕ цӕмӕй сайтанӕй багъӕуай кӕнай. 16Етӕ дуйнейӕй нӕ ’нцӕ, Ӕз куд нӕ дӕн дуйнейӕй, уотӕ. 17Дӕхеуон сӕ искӕнӕ ӕцӕгдзийнади фӕрци – Дӕ дзурд ӕй ӕцӕгдзийнадӕ. 18Ду Мӕн дуйнемӕ куд рарвистай, уотӕ Ӕз дӕр уони рарвистон дуйнемӕ[+]. 19Ӕма Дин Мӕхе уони сӕрбӕл дӕттун нивонди, цӕмӕй етӕ дӕр ӕцӕгдзийнади фӕрци исуонцӕ Дӕхеуон.

20Айдагъ уони туххӕй нӕ ковун, фалӕ ма уони дзурдӕй Мӕнбӕл ка баууӕнда, уони туххӕй дӕр. 21Уадзӕ ӕма етӕ еугурӕйдӕр уонцӕ еу. Мӕ Фидӕ, Ду Мӕн хӕццӕ, Ӕз ба Дӕу хӕццӕ еу куд ан, уотӕ етӕ дӕр Нӕ хӕццӕ уӕнтӕ еу, цӕмӕй дуйне баууӕнда, Ду Мӕ ке рарвистай, уобӕл. 22Ӕма Мин Ду ци кадӕ равардтай, уой син равардтон, цӕмӕй уонцӕ еу, Мах еу куд ан, уотӕ. 23Ӕз уони хӕццӕ еу дӕн, ӕма Ду Мӕн хӕццӕ еу дӕ. Уадзӕ ӕма етӕ дӕр уонцӕ ӕцӕг еудзийнади, цӕмӕй дуйне базона, Ду Мӕ ке рарвистай, ӕма Мӕн куд бауарзтай, уотӕ уони дӕр ке бауарзтай, уой.

24Мӕ Фидӕ, Мӕн фӕндуй, цӕмӕй Мин Ду ке равардтай, етӕ дӕр уонцӕ Мӕн хӕццӕ, Ӕз кӕми дӕн, уоми; ӕма Мин Ду ци кадӕ равардтай, уой уинонцӕ. Еци кадӕ Мин уомӕн равардтай, ӕма Мӕ бауарзтай дуйне исфӕлдесуни агъоммӕ[+]. 25О Мӕ раст Фидӕ, дуйне Дӕ нӕ базудта, Ӕз ба Дӕ зонун, ӕма етӕ базудтонцӕ, Ду Мӕ ке рарвистай, уой[+]. 26Ӕма син Ӕз Дӕ ном раргом кодтон ӕма идарддӕр дӕр раргом кӕндзӕнӕн, цӕмӕй Ду Мӕн ци уарзтӕй бауарзтай, еци уарзтӕй уарзонцӕ етӕ дӕр, ӕма Ӕз уони хӕццӕ еу уон»[+].

### 18


Йесой ниййахӕстонцӕ

1[•]Йесо ку бакувта, уӕд Ӕ ахургӕнуйнӕгти хӕццӕ рацудӕй Кедрони тӕрфи иннӕ фарсмӕ, ӕма уоми ци рӕзбун адтӕй, уордӕмӕ бацудӕнцӕ. 2Еци бунат зудта Йесой рауӕйӕгӕнӕг Иудӕ дӕр – Йесо ӕма Ӕ ахургӕнуйнӕгтӕ ахид ӕмбурд кодтонцӕ уоми[+]. 3Иудӕ ӕ хӕццӕ ӕрбахудта ӕфсӕддонти къуар, уӕдта хестӕр саугинтӕ ӕма фарисейтӕй ӕрвист Ковӕндони гъӕуайгӕнгути, ӕма етӕ ӕрбацудӕнцӕ цирӕгътӕ, рохсгӕнӕнтӕ ӕма хуӕцӕнгӕрзти хӕццӕ.

4Йесо зудта, цидӕриддӕр Ибӕл ӕрцӕуйнаг ӕй, уой, рацудӕй размӕ ӕма син загъта: «Ке агоретӕ?»[+] 5Дзуапп Ин равардтонцӕ: «Назаретаг Йесой». Йесо син загъта: «Е Ӕз дӕн». Сӕ хӕццӕ лӕудтӕй Ӕ рауӕйӕгӕнӕг Иудӕ дӕр. 6Ӕма син «Е Ӕз дӕн» ку загъта, уӕд фӕстӕрдӕмӕ раампъез кодтонцӕ ӕма зӕнхӕбӕл ӕрхаудтӕнцӕ. 7Бафарста бабӕй сӕ: «Ке агоретӕ?» Етӕ загътонцӕ: «Назаретаг Йесой». 8Йесо дзуапп равардта: «Ӕз уин ку загътон, Е Ӕз дӕн, зӕгъгӕ. Кӕд Мӕн агоретӕ, уӕд ани рауадзетӕ ӕма цӕуонцӕ». 9Уотӕ загъта, цӕмӕй исӕнхӕст уа Ӕ дзурд: «Ду Мин ке равардтай, уонӕй Ӕз неке фесафтон»[+].

10Симон Петрмӕ адтӕй кард, фӕййӕлваста, хестӕр саугини цагъари си ниццавта ӕма ин ӕ рахес гъос рахаун кодта. Еци цагъарӕн ӕ ном адтӕй Малх[+]. 11Фалӕ Йесо загъта Петрӕн: «Ниввӕрӕ дӕ кард кӕрдбадзи. Гӕр, Мӕ Фидӕ Мин ци гъезӕмари ниуазӕн равардта, уой гъӕуама ма баниуазон?»


Йесой бакодтонцӕ Кайафи каййесмӕ

12[•]Уӕд ӕфсӕддонтӕ сӕ сӕргълӕууӕги хӕццӕ ӕма иудейтӕй ӕрвист гъӕуайгӕнгутӕ ниййахӕстонцӕ Йесой ӕма ’Й исбастонцӕ. 13Фиццаг Ӕй бакодтонцӕ Аннӕмӕ – Кайафи каййесмӕ. Кайафӕ еци анз адтӕй хестӕр саугин[+]. 14Е адтӕй, иудейтӕн уӕхӕн фӕндӕ ка кодта, еунӕг адӕймаг ку рамӕла адӕми сӕрбӕлтау, уӕд хуӕздӕр ӕй, зӕгъгӕ, еци Кайафӕ[+].


Симон Петр бавдесӕн кодта Йесобӕл

15Йесой фӕдбӕл цудӕнцӕ Симон Петр ӕма ма ӕндӕр ахургӕнуйнаг дӕр. Еци ахургӕнуйнаги зудта хестӕр саугин, ӕма е Йесой хӕццӕ хестӕр саугини тургъӕмӕ бацудӕй; 16[•]Петр ба лӕудтӕй ӕндӕдуар. Хестӕр саугин ци ахургӕнуйнаги зудта, е рацудӕй, загъта дуаргӕс силгоймагӕн ӕма бакодта Петри. 17Дуаргӕс силгоймаг фӕрсуй Петри: «Ду дӕр Еци Адӕймаги ахургӕнуйнӕгтӕй нӕ дӕ?» Петр загъта: «Нӕ дӕн». 18Уоми ма лӕудтӕнцӕ цагъартӕ ӕма Ковӕндони гъӕуайгӕнгутӕ дӕр. Уазал ке адтӕй, уомӕ гӕсгӕ скодтонцӕ арт ӕма сӕхе тавтонцӕ. Петр дӕр лӕудтӕй сӕ хӕццӕ ӕма ӕхе тавта.


Йесой фӕрсуй хестӕр саугин

19[•]Уӕдмӕ хестӕр саугин бафарста Йесой Ӕ ахурадӕ ӕма Ӕ ахургӕнуйнӕгти туххӕй. 20Йесо ин дзуапп равардта: «Ӕз ӕргомӕй дзурдтон дуйнейӕн. Ӕз алкӕддӕр амудтон синагогити ӕма Ковӕндони, иудейтӕ ӕгасӕй дӕр кӕми ӕмбурд кӕнунцӕ, уоми. Сосӕггӕй неци дзурдтон[+]. 21Мӕн ци фӕрсис? Ка Мӕмӕ игъуста, уони бафӕрсӕ, ци дзурдтон, уобӕл. Етӕ зонунцӕ, ци дзурдтон, уой».

22Йесо уотӕ ку загъта, уӕд Ковӕндони гъӕуайгӕнгутӕй еу, хӕстӕг Имӕ ка лӕудтӕй, е, ниццавта Йесойӕн Ӕ цӕсгон ӕма Ин загъта: «Хестӕр саугинӕн уӕхӕн дзуапп дӕттис?» 23Йесо ин дзуапп равардта: «Кӕд Ӕз раст нӕ загътон, уӕд ӕгасей рази зӕгъӕ, раст ци нӕ загътон, уой. Кӕд раст загътон, уӕдта Мӕ цӕмӕн цӕвис?»

24Уӕд Аннӕ Йесой бастӕй рарвиста хестӕр саугин Кайафӕмӕ.


Петр нӕуӕгӕй бавдесӕн кодта Йесобӕл

25Симон Петр ба лӕудтӕй ӕма ӕхе тавта. Уӕд ӕй фӕрсунцӕ: «Ду дӕр Уой ахургӕнуйнӕгтӕй нӕ дӕ?» Е бавдесӕн кодта Йесобӕл ӕма загъта: «Нӕ дӕн». 26Хестӕр саугини цагъартӕй еу – Петр ке гъос рахаун кодта, уой хӕстӕг – фӕрсуй: «Рӕзбуни Уой хӕццӕ дӕу нӕ фӕууидтон?»[+] 27Петр нӕуӕгӕй бавдесӕн кодта Йесобӕл, ӕма уайсахат уасӕнгӕ ниууаста[+].


Йесой фӕрсуй Пилат

28[•]Сӕумӕраги Йесой Кайафӕй ракодтонцӕ бӕстихецауи галауанмӕ. Иудейтӕ сӕхуӕдтӕ нӕ бацудӕнцӕ галауанмӕ, цӕмӕй ма исцъумур уонцӕ – ӕндӕра син нӕ адтайдӕ Коууадзӕн бахуӕруни барӕ[*]. 29Бӕстихецау Пилат сӕмӕ рацудӕй ӕма загъта: «Цӕмӕй фудгин кӕнетӕ Аци Адӕймаги?»[+] 30Етӕ ин дзуапп равардтонцӕ: «Е фудгӕнӕг ку нӕ уайдӕ, уӕд Ӕй мах дӕ къохтӕмӕ нӕ равардтайанӕ». 31Пилат сӕмӕ дзоруй: «Райсетӕ ’Й ӕма Ин уӕхуӕдтӕ уӕхе Закъонмӕ гӕсгӕ тӕрхон кӕнетӕ». Иудейтӕ ин загътонцӕ: «Махмӕ еске маруни барӕ нӕййес». 32Еци загъд рауадӕй, цӕмӕй исӕнхӕст уа Йесой дзурд, циуавӕр мӕлӕтӕй рамӕлдзӕнӕй, уой туххӕй рагагъоммӕ ке загъта, е[*][+].

33Уӕд бабӕй Пилат бацудӕй галауанмӕ, фӕдздзурдта Йесомӕ ӕма Ин загъта: «Ду иудейти Паддзах дӕ?» 34Йесо дзуапп равардта: «Уой дӕхе зӕрдӕй дзорис, ӕви дин еске загъта Мӕн туххӕй?» 35Пилат зӕгъуй: «Ӕз ести иудей дӕн? Дӕу мӕн къохмӕ Дӕ адӕм ӕма хестӕр саугинтӕ равардтонцӕ. Ци бакодтай?» 36Йесо дзуапп равардта: «Мӕ Паддзахадӕ аци дуйнейӕй нӕй. Аци дуйнейӕй ку уайдӕ Мӕ Паддзахадӕ, уӕд Мӕ косгутӕ тох кодтайонцӕ, цӕмӕй Ӕз иудейти къохтӕмӕ лӕвӕрд ма ’рцӕуон. Фалӕ Мӕ Паддзахадӕ ардигӕй нӕй»[+]. 37Пилат Ин загъта: «Мадта Ду Паддзах дӕ?» Йесо дзуапп равардта: «Ду зӕгъис, Ӕз Паддзах ке дӕн, уой. Ӕз уомӕн райгурдтӕн ӕма ӕрцудтӕн дуйнемӕ, цӕмӕй ӕцӕгдзийнади туххӕй ӕвдесӕн лӕууон. Ӕцӕгдзийнадӕй кадӕр ӕй, е Мин Мӕ дзурд игъосуй»[+]. 38Дзоруй Имӕ Пилат: «Ци ӕй ӕцӕгдзийнадӕ?»


Рамаруни тӕрхон

Еци загъди фӕсте бабӕй рацудӕй иудейтӕмӕ ӕма син загъта: «Ӕз Имӕ неци азум ерун[+]. 39Сумахмӕ ес ӕгъдау, цӕмӕй Коууадзӕни рауадзон еу ахӕсти. Фӕндуй уӕ, ӕма уин иудейти Паддзахи рауадзон?» 40Уӕд нигъгъӕр кодтонцӕ: «Уой нӕ, фалӕ Варавви!» Вараввӕ ба адтӕй фудгӕнӕг.

### 19

1[•]Уӕд Пилат Йесой ӕхсӕй фӕннӕмун кодта. 2Ӕфсӕддонтӕ ба синдзӕй исбидтонцӕ кадиходӕ, Ӕ сӕрбӕл Ин ӕй ӕркодтонцӕ, уӕдта Ибӕл искодтонцӕ тарбунсурх дарӕс[*], 3баимӕцӕуионцӕ ӕма дзурдтонцӕ: «Ӕгас цӕуӕд иудейти Паддзах!» Ӕма Ин цавтонцӕ Ӕ цӕсгон.

4Пилат бабӕй рацудӕй ӕма адӕмӕн загъта: «Мӕнӕ уӕмӕ ’Й рахондзӕнӕн, цӕмӕй сумах зонайтӕ, Ӕз Имӕ ке неци азум ерун, уой»[+]. 5Уӕд рацудӕй Йесо синдзин ходи ӕма сурх дарӕси. Пилат сӕмӕ дзоруй: «Мӕнӕ Адӕймаг!» 6Хестӕр саугинтӕ ӕма Ковӕндони гъӕуайгӕнгутӕ Йесой ку фӕууидтонцӕ, уӕд нигъгъӕр кодтонцӕ: «Байтиндзӕ ’Й дзиуарӕбӕл! Байтиндзӕ ’Й!» Пилат сӕмӕ дзоруй: «Райсетӕ ’Й ӕма ’Й уӕхуӕдтӕ байтиндзетӕ, ӕз Имӕ неци азум ерун». 7Иудейтӕ ин дзуапп равардтонцӕ: «Махмӕ ес Закъон, ӕма еци Закъонмӕ гӕсгӕ Е гъӕуама рамӕла, уомӕн ӕма Ӕхецӕй Хуцауи Фурт аразуй»[+].

8Пилат еци загъд ку фегъуста, уӕд нигги хъӕбӕрдӕр фӕттарстӕй. 9Бацудӕй бабӕй галауанмӕ ӕма бафарста Йесой: «Кӕцӕй Дӕ?» Фалӕ ин Йесо дзуапп нӕ равардта. 10Уӕд Ин Пилат зӕгъуй: «Мӕн хӕццӕ нӕ дзорис? Нӕ зонис, Дӕ рауадзуни барӕ дӕр ӕма Дӕ байтиндзуни барӕ дӕр мӕнмӕ ке ӕй, уой?» 11Йесо дзуапп равардта: «Еу барӕ дӕр дӕмӕ нӕ уайдӕ Мӕнбӕл, уӕларвӕй дин лӕвӕрд ку нӕ уайдӕ, уӕд. Уомӕ гӕсгӕ Мӕн дӕу къохтӕмӕ ка равардта, уобӕл фулдӕр тӕрегъӕд ес»[+].

12Уӕдӕй фӕстӕмӕ Пилат архайдта Ӕ рауадзунбӕл. Иудейтӕ ба гъӕр кодтонцӕ: «Уой ку рауадзай, уӕд ду кесӕри[*] лимӕн нӕ дӕ. Ӕхецӕй паддзах кадӕр аразуй, е кесӕри знаг ӕй». 13Пилат уой ку фегъуста, уӕд Йесой ӕндӕмӕ ракодта, ӕма Лифостротон[*] ке худтонцӕ, дзиуиттагау ба – Гаввафӕ, уоми тӕрхонгӕнӕги бунати исбадтӕй. 14Адтӕй Коууадзӕнмӕ цӕттӕ кӕнуни бон, рӕфтӕмӕ хӕстӕг. Пилат загъта иудейтӕн: «Мӕнӕ уӕ Паддзах!» 15Фалӕ етӕ нигъгъӕр кодтонцӕ: «Фесӕфӕд! Фесӕфӕд! Байтиндзӕ ’Й!» Пилат сӕмӕ дзоруй: «Уӕ Паддзахи уин байтиндзон?» Хестӕр саугинтӕ загътонцӕ: «Махӕн кесӕрӕй фӕстӕмӕ паддзах нӕййес». 16Уӕд син ӕппунфӕстаг Пилат ӕртастӕй ӕма равардта Йесой байтиндзунмӕ.


Йесой байтигътонцӕ

Йесой ракодтонцӕ, 17[•]ӕма Ӕ дзиуарӕ хӕсгӕй, Е рацудӕй, Сӕргӕхци бунат ке худтонцӕ, дзиуиттагау ба Голгофӕ, уордӕмӕ. 18Уоми Йесой дзиуарӕбӕл байтигътонцӕ. Ӕ фӕйнӕфарс Ин байтигътонцӕ ӕндӕр дууей, астӕуӕй ба – Йесой.

19Пилат ниффинсун кодта ӕма финст дзиуарӕбӕл бакӕнун кодта. Финст адтӕй: «Назаретаг Йесо, иудейти Паддзах». 20Еци финст иудейтӕй беретӕ кастӕнцӕ, уомӕн ӕма Йесой кӕми байтигътонцӕ, еци бунат идард нӕ адтӕй сахарӕй. Финст ба адтӕй дзиуиттаг, ромаг ӕма грекъаг ӕвзӕгтӕбӕл. 21Иудейаг хестӕр саугинтӕ загътонцӕ Пилатӕн: «Ма финсӕ „Иудейти Паддзах“, фалӕ ниффинсӕ: „Е загъта: Ӕз иудейти Паддзах дӕн“». 22Пилат дзуапп равардта: «Ци ниффинстон, уой ниффинстон».

23Ӕфсӕддонтӕ Йесой ку байтигътонцӕ, уӕд Ин райстонцӕ Ӕ хъӕппӕлтӕ ӕма сӕ цуппар хайи ракодтонцӕ, алли ӕфсӕддонӕн дӕр хай. Райстонцӕ Ин Ӕ хӕдонӕ дӕр, е ба худ нӕ адтӕй, фал адтӕй сӕрӕй бунмӕ уфт. 24Уӕд сӕ кӕрӕдземӕн загътонцӕ: «Скъунгӕ ’й ма ракӕнӕн, фалӕ хӕлттӕ исгӕлдзӕн, цума кӕмӕ ӕрхаудзӕнӕй». Уомӕн ӕма гъӕуама исӕнхӕст адтайдӕ, Сугъдӕг Финст ци зӕгъуй, е: «Байурстонцӕ Мин Мӕ хъӕппӕлтӕ се ’хсӕн ӕма Мин Мӕ хӕдонӕбӕл хӕлттӕ исгӕлстонцӕ». Уотӕ бакодтонцӕ ӕфсӕддонтӕ.

25Йесой дзиуари рази лӕудтӕнцӕ Ӕ Мадӕ, Ӕ Мади хуӕрӕ, уӕдта Клеопи уосӕ Мариа ӕма, Магдали сахарӕй ка адтӕй, еци Мариа[+]. 26Йесо фӕууидта Ӕ Мади, Уой рази ба, ке уарзта, еци ахургӕнуйнаги, ӕма загъта Ӕ Мадӕн: «Мӕ Мадӕ, мӕнӕ Дӕ фурт»[+]. 27Уӕдта загъта ахургӕнуйнагӕн: «Мӕнӕ дӕ Мадӕ». Ӕма уӕдӕй фӕстӕмӕ еци ахургӕнуйнаг Уой райста ӕхемӕ.


Йесой мӕлӕт

28[•]Йесо зудта, алцидӕр ке исӕнхӕст ӕй, уой; ӕма цӕмӕй Сугъдӕг Финст исӕнхӕст уа, уой туххӕй дзоруй: «Ӕдонуг дӕн». 29Уоми адтӕй тауӕг сӕнӕй идзаг гъосин. Ӕфсӕддонтӕ губкӕ тауӕг сӕни ниттулдтонцӕ, иссопбӕл ӕй бакодтонцӕ ӕма ’й Йесойӕн Ӕ билтӕмӕ бадардтонцӕ. 30Куддӕр Йесо тауӕг сӕнӕй исахуста, уотӕ загъта: «Исӕнхӕст ӕй!» Ӕма Ӕ сӕр ӕркъолӕгӕнгӕй, Ӕ уод равардта Ӕ Фидӕмӕ.

31Адтӕй майрӕнбон, ӕма иудейти нӕ фӕндадтӕй, цӕмӕй сабати мӕрдтӕ дзиуарӕбӕл байзайонцӕ, уомӕн ӕма сабати адтӕй устур кадгин бӕрӕгбон. Уой туххӕй Пилатӕй курдтонцӕ, цӕмӕй мӕрдтӕн сӕ зӕнгитӕ басӕттун кӕна[*] ӕма сӕ дзиуӕрттӕй ӕресун кӕна. 32Уӕд ӕрцудӕнцӕ ӕфсӕддонтӕ, ӕма Йесой хӕццӕ итигъд ка адтӕй, уонӕй фиццаг еуемӕн, уӕдта иннемӕн басастонцӕ сӕ зӕнгитӕ. 33Йесомӕ ку бацудӕнцӕ, уӕд Ӕй мардӕй фӕууидтонцӕ ӕма Ин Ӕ зӕнгитӕ нӕбал басастонцӕ. 34Фал Ин ӕфсӕддонтӕй еу арцӕй барӕхуста Ӕ фарс ӕма си уайтагъд ракалдӕй тог ӕма дон. 35Ӕма уони ка фӕууидта, е ӕвдесӕн лӕууй, ӕма ӕцӕг ӕй ӕ дзурд. Е зонуй, ӕцӕг ке дзоруй, уой; ӕцӕг ба уомӕн дзоруй, цӕмӕй сумах дӕр баууӕндайтӕ[+]. 36Уомӕн ӕма аци гъуддаг ӕрцудӕй, цӕмӕй исӕнхӕст уа, Сугъдӕг Финст ци зӕгъуй, е: «Еу стӕг дӕр Си нӕ басӕтдзӕнӕй». 37Ӕндӕр рауӕн ба Сугъдӕг Финст зӕгъуй: «Кӕсдзӕнӕнцӕ, Ке барӕхустонцӕ, Уомӕ».


Йесой байвардтонцӕ

38[•]Уой фӕсте Аримафейи сахарӕй еу лӕг, ӕ ном Иосиф, курдта Пилатӕй, цӕмӕй ин ратта Йесой мард райсуни барӕ. (Иосиф адтӕй Йесой ахургӕнуйнаг, фал ӕй, иудейтӕй тӕрсгӕй, не ’ргом кодта.) Пилат барӕ равардта. Иосиф рандӕ ’й ӕма райста Йесой мард[+]. 39Ӕрцудӕй ма Никодим дӕр, раздӕр Йесомӕ ӕхсӕвигон ка ӕрбацудӕй, е, ӕма ӕрхаста сӕдӕ гиранкай бӕрцӕ дзӕбӕхӕсмаггӕнӕн – смирнӕ алойи хӕццӕ[*][+]. 40Райстонцӕ Йесой мард, ӕма ’й иудейаг ӕгъдаумӕ гӕсгӕ батухтонцӕ дзӕбӕхӕсмаггӕнӕнӕй гъудгонд мӕрддзӕгти[+]. 41Йесо кӕми итигъд ӕрцудӕй, уоми адтӕй рӕзбун, рӕзбуни ба – ивӕрд кӕми некема адтӕй, уӕхӕн нӕуӕг уобай. 42Иудейаг сабат ке ӕрбахъӕрттӕй, уобай ба хӕстӕг ке адтӕй, уомӕ гӕсгӕ си байвардтонцӕ Йесой[*].

### 20


Ревӕд уобай

1[•]Къуӕрей фиццаг бон[*] магдалӕйаг Мариа сӕударӕй ӕрцудӕй уобаймӕ ӕма дин уинуй: бацӕуӕнӕй дор еуварсгонд[+]. 2Ӕма ледзгӕ рандӕ ’й Симон Петрмӕ, уӕдта Йесо ке уарзта, еци ахургӕнуйнагмӕ, ӕма син загъта: «Хецауи райстонцӕ уобаййӕй, ӕма ’Й кӕми байвардтонцӕ, уой нӕ зонӕн»[+].

3Петр ӕма иннӕ ахургӕнуйнаг уайтагъд рацудӕнцӕ ӕма рараст ӕнцӕ уобаймӕ. 4Лигъдӕнцӕ дууемӕй дӕр, фалӕ иннӕ ахургӕнуйнаг Петрӕй тагъддӕр уадӕй ӕма уобаймӕ раздӕр бахъӕрттӕй. 5Ӕргубур кодта ӕма си фӕууидта мӕрддзӕгтӕ, фалӕ уобаймӕ нӕ бацудӕй. 6Ӕ фӕдбӕл ӕрбахъӕрттӕй Симон Петр дӕр, бацудӕй уобаймӕ ӕма уинуй мӕрддзӕгтӕ, 7уӕдта Йесой сӕрбӕл ци ӕфсӕрӕбӕттӕн баст адтӕй, уой дӕр. Е иннӕ мӕрддзӕгти хӕццӕ нӕ адтӕй, фал хецӕнӕй тухтӕй лӕудтӕй ӕ бунати. 8Уӕд иннӕ ахургӕнуйнаг дӕр – раздӕр ка ӕрбахъӕрттӕй, е – бацудӕй уобаймӕ, ӕма ку фӕууидта, уӕд баууӕндтӕй. 9Сугъдӕг Финстӕй ба етӕ нур дӕр нӕма зудтонцӕ, Йесо мӕрдтӕй ке гъӕуама райгас уа, уой[+].


Йесо ӕма Мариа

10Ахургӕнуйнӕгтӕ раздахтӕнцӕ сӕхемӕ, 11Мариа ба лӕудтӕй уобайи рази ӕма кудтӕй. Кӕугӕй ӕргубур кодта ӕма бакастӕй уобаймӕ. 12Ӕма уинуй: Йесой мард кӕми ивӕрд адтӕй, уоми дууӕ Изӕди уорс-уорсид хъӕппӕлти бадунцӕ, еу Ӕ нивӕрзӕнӕрдигӕй, иннӕ ба Ӕ дӕлфӕдтӕрдигӕй[+]. 13Етӕ ин зӕгъунцӕ: «Хуарз уосӕ, цӕбӕл кӕуис?» Мариа син загъта: «Мӕ Хецауи мин райстонцӕ, ӕма ’Й кӕми байвардтонцӕ, уой нӕ зонун». 14Уотӕ ку загъта, уӕд фӕстӕмӕ ракастӕй ӕма Йесой лӕугӕй фӕууидта, фал Ӕй нӕ базудта[+].

15Йесо имӕ дзоруй: «Хуарз уосӕ, цӕбӕл кӕуис? Ке агорис?» Мариа уотӕ ӕнгъӕл адтӕй, кӕд рӕзбунмӕ зелӕг ӕй, зӕгъгӕ, ӕма Ин загъта: «Хуарз лӕг, кӕд Ӕй ду рахастай, уӕд мин зӕгъӕ, кӕми Ӕй байвардтай, уой, ӕз ба ’Й райсон»[+]. 16Йесо ин зӕгъуй: «Мариа!» Мариа Имӕ бакастӕй ӕма Имӕ дзоруй дзиуиттагау: «Раввуни!» (гъома, Ахургӕнӕг). 17Йесо имӕ дзоруй: «Ма Мӕбӕл бамбӕлӕ, уомӕн ӕма Мӕ Фидӕмӕ нӕма исцудтӕн; фалӕ цо Ме ’нсувӕртӕмӕ ӕма син зӕгъӕ, Ӕз ке цӕун Мӕ Фидӕмӕ ӕма уӕ Фидӕмӕ, Мӕ Хуцаумӕ ӕма уӕ Хуцаумӕ».

18Магдалӕйаг Мариа рацудӕй ӕма ахургӕнуйнӕгтӕн фегъосун кодта, Хецауи ке фӕууидта ӕма ин Е ци загъта, уой.


Йесо ӕрбацудӕй Ӕ ахургӕнуйнӕгтӕмӕ

19[•]Тӕккӕ еци бон, изӕрӕй, къуӕрейӕн ӕ фиццаг бон, ахургӕнуйнӕгтӕ адтӕнцӕ еумӕ. Сӕ дуӕрттӕ ӕхгӕд адтӕнцӕ, уомӕн ӕма ахургӕнуйнӕгтӕ иудейтӕй тарстӕнцӕ. Уӕд ӕрбацудӕй Йесо, сӕ астӕу ӕрлӕудтӕй ӕма син зӕгъуй: «Фӕрнӕйдзаг уотӕ!» 20Еци загъди фӕсте сӕмӕ бавдиста Ӕ къохтӕ ӕма Ӕ фарс. Ахургӕнуйнӕгтӕ Хецауи ку фӕууидтонцӕ, уӕд исцийнӕ кодтонцӕ.

21Йесо син дуккаг хатт загъта: «Фӕрнӕйдзаг уотӕ! Мӕн Мӕ Фидӕ куд рарвиста, уотӕ уӕ Ӕз дӕр ӕрветун»[+]. 22Еци загъди фӕсте сӕбӕл бафу кодта ӕма сӕмӕ дзоруй: «Райсетӕ Сугъдӕг Уод. 23Кӕмӕн ниххатир кӕнайтӕ ӕ тӕрегъӕдтӕ, уомӕн хатиргонд уодзӕнӕнцӕ; кӕбӕл сӕ ниууадзайтӕ, уобӕл байзайдзӕнӕнцӕ».


Йесо ӕма Фома

24Нур дууадӕсемӕй еу, Фома, фӕсномугӕй Фаззон ке худтонцӕ, е, Йесо ку ӕрбацудӕй, уӕд сӕ хӕццӕ нӕ адтӕй[+]. 25Иннӕ ахургӕнуйнӕгтӕ ин загътонцӕ: «Мах фӕууидтан Хецауи». Фома син загъта: «Ӕ къохтӕбӕл Ин зӕгӕлтӕй гъӕдгинтӕ ку нӕ фӕууинон, ӕма ме ’нгулдзӕ еци гъӕдгинти ку нӕ бацӕвон, Ӕ фарси ба – мӕ къох, уӕд нӕ баууӕнддзӕнӕн».

26Аст боней фӕсте бабӕй Йесой ахургӕнуйнӕгтӕ адтӕнцӕ хӕдзари, Фома дӕр сӕ хӕццӕ. Дуӕрттӕ ӕхгӕд адтӕнцӕ, уотемӕй Йесо бацудӕй, слӕудтӕй сӕ астӕу ӕма загъта: «Фӕрнӕйдзаг уотӕ!» 27Уӕдта дзоруй Фомамӕ: «Радарай де ’нгулдзӕ – мӕнӕ дин Мӕ къохтӕ. Радарай дӕ къох ӕма ’й Мӕ фарси бацӕвӕ, ӕма ӕнӕууӕндӕг ма уо, фалӕ уо ӕууӕндӕг». 28Фома Ин дзуапп равардта: «Мӕ Хецау ӕма Мӕ Хуцау!»[+] 29Йесо ин зӕгъуй: «Ду баууӕндтӕ, уомӕн ӕма Мӕ фӕууидтай; тӕходуййаг ӕнцӕ, Мӕн ка нӕ фӕууидта, уотемӕй ка баууӕндтӕй, етӕ».


Цӕй туххӕй финст ӕрцудӕй аци киунугӕ

30Йесо ма берӕ дессӕгтӕ исаразта Ӕ ахургӕнуйнӕгти рази, етӕ аци киунуги финст нӕ ’нцӕ[+]. 31Атӕ ба финст ӕрцудӕнцӕ, цӕмӕй Йесо Хуцауи Фурт Киристе ке ӕй, уобӕл баууӕндайтӕ, ӕма ку ӕууӕндайтӕ, уӕд уин Киристей фӕрци цард уодзӕнӕй[+].

### 21


Йесо Ӕхе равдиста ӕртиккаг хатт

1Уой фӕсте бабӕй Йесо Ӕ ахургӕнуйнӕгтӕмӕ Ӕхе равдиста Тивериади денгизи билӕбӕл. Цӕветтонгӕ зингӕ ба фӕккодта уотӕ[+].

2Еумӕ адтӕнцӕ Симон Петр, Фома (фӕсномугӕй Фаззон), Нафанаил галилейаг Канӕй, Зеведейи фурттӕ ӕма ма еу-дууӕ ахургӕнуйнаги[+]. 3Симон Петр сӕмӕ дзоруй: «Цӕун кӕсалгӕ ахӕссунмӕ». Зӕгъунцӕ ин: «Мах дӕр дӕ хӕццӕ цӕуӕн». Рацудӕнцӕ, сбадтӕнцӕ бӕлӕгъи, фалӕ ӕппундӕр неци ниййахӕстонцӕ еци ӕхсӕвӕ.

4Бонивайӕнти Йесо лӕудтӕй дони билӕбӕл, фал Ӕй Ӕ ахургӕнуйнӕгтӕ нӕ базудтонцӕ[+]. 5Йесо сӕмӕ дзоруй: «Ӕнсувӕртӕ, ести ниййахӕстайтӕ?» Етӕ дзуапп равардтонцӕ: «Неци»[+]. 6Е син загъта: «Багӕлдзетӕ хизӕ бӕлӕгъӕн ӕ рахес фӕрсти, ӕма ниййахӕсдзинайтӕ». Етӕ багӕлстонцӕ ӕма ’й исласун нӕ фӕразтонцӕ, уойбӕрцӕ кӕсӕлгитӕ си адтӕй[+].

7Уӕд Йесо ке уарзта, еци ахургӕнуйнаг дзоруй Петрӕн: «Айӕ Хецау ӕй». Симон Петр, «Айӕ Хецау ӕй», зӕгъгӕ, куддӕр райгъуста, уотӕ ӕ пӕлӕз ӕ астӕумӕ ронӕй ӕрбалваста (ӕ уӕле ӕндӕр неци адтӕй), ӕма билӕмӕ тагъддӕр банакӕ кӕнуни туххӕй ӕхе денгизмӕ ниггӕлста[+]. 8Иннӕ ахургӕнуйнӕгтӕ ба, кӕсӕлгитӕй идзаг хизӕ ласгӕй, ӕрбанакӕ кодтонцӕ бӕлӕгъи; билӕмӕ сӕ берӕ нӕбал гъудӕй – ӕдеугурӕй дууӕ сӕдӕ цӕнгӕрини[*].

9Билӕмӕ ку рахизтӕнцӕ, уӕд уинунцӕ цӕхӕр, цӕхӕрбӕл кӕсалгӕ, цӕхӕрӕн ӕ рази ба дзол. 10Йесо сӕмӕ дзоруй: «Рахӕссетӕ, ци кӕсӕлгитӕ ниййахӕстайтӕ, уонӕй». 11Симон Петр бацудӕй бӕлӕгъмӕ ӕма устур кӕсӕлгитӕй ӕмидзаг хизӕ билӕмӕ раласта. Нимӕдзӕй си адтӕй сӕдӕ фӕндзай ӕртӕ кӕсалги, фалӕ уойбӕрцӕ кӕсӕлгити уӕзӕй дӕр хизӕ нӕ раскъудӕй. 12Йесо сӕмӕ дзоруй: «Рацотӕ, бахуӕретӕ». Нур Ӕй ахургӕнуйнӕгтӕй ба неке ӕндиудта бафӕрсун, «Ка дӕ?», зӕгъгӕ, – балӕдӕрдтӕнцӕ, Е Хецау ке ӕй, уой. 13Йесо бацудӕй, райста дзол ӕма син ӕй равардта, равардта син кӕсалгӕ дӕр.

14Йесо Ӕ райгаси фӕсте нур ӕртиккаг хатт равдиста Ӕхе Ӕ ахургӕнуйнӕгтӕмӕ[+].


Йесо ӕма Петр

15Ку бахуардтонцӕ, уӕд Йесо дзоруй Симон Петрмӕ: «Иони фурт Симон, атӕ Мӕ цӕй бӕрцӕ уарзунцӕ, уомӕй фулдӕр Мӕ уарзис?» Петр Ин загъта: «Гъо, Хецау! Ду зонис, ке Дӕ уарзун, уой». Йесо имӕ дзоруй: «Хезӕ Мин Мӕ уӕриккитӕ». 16Дуккаг хатт ӕй фӕрсуй: «Иони фурт Симон, уарзис Мӕ?» Петр Ин зӕгъуй: «Гъо, Хецау! Ду зонис, ке Дӕ уарзун, уой». Йесо имӕ дзоруй: «Фиййау уо Мӕ фустӕн». 17Ӕртиккаг хатт ӕй фӕрсуй: «Иони фурт Симон, уарзис Мӕ?» Петр фенкъард ӕй, ӕртиккаг хатт ӕй ке бафарста «Уарзис Мӕ?», уой туххӕй, ӕма Ин зӕгъуй: «Хецау, ду алцидӕр зонис. Ду зонис, ке Дӕ уарзун, уой». Йесо имӕ дзоруй: «Хезӕ Мин Мӕ фустӕ.

18Ӕцӕг, ӕцӕг зӕгъун дӕуӕн: ду ма ӕригон ку адтӕ, уӕд дӕ ронӕ дӕ астӕубӕл дӕхуӕдӕг ӕрбабӕдтисӕ, ӕма дӕ кумӕ фӕндадтӕй, уордӕмӕ рандӕ уисӕ; фал ку базӕронд уай, уӕдта райтиндздзӕнӕ дӕ къохтӕ, ӕрбабӕтдзӕнӕй дӕ ӕндӕр еске ӕма дӕ ракӕндзӕнӕй, кумӕ дӕ нӕ фӕндӕуа, уордӕмӕ». 19Еци дзурдӕй Йесо рагагъоммӕ загъта, Петр циуавӕр мӕлӕтӕй искадгин кӕндзӕнӕй Хуцауи, уой. Уой фӕсте дзоруй Петрмӕ: «Мӕ фӕдбӕл цо»[+].


Йесой уарзон ахургӕнуйнаг

20Петр фӕстӕмӕ ракастӕй ӕма сӕ фӕсте цӕугӕ фӕууидта, Йесо ке уарзта, еци ахургӕнуйнаги. (Еци ахургӕнуйнаг ӕхсӕвӕри усми ӕхе бахӕстӕг кодта Йесомӕ ӕма ’Й бафарста: «Хецау, ка Дӕ рауӕйӕ кӕндзӕнӕй?»)[+] 21Петр уой ку фӕууидта, уӕд дзоруй Йесомӕ: «Хецау, е ба ци фӕууодзӕнӕй?» 22Йесо ин загъта: «Кӕд Мӕн уотӕ фӕндуй, ӕма айӕ, Ӕз цалинмӕ ӕрцӕуон, уӕдмӕ цӕра, уӕд ду ба ци кӕнис? Ду цо Мӕ фӕдбӕл». 23Ӕма еци дзурд уотӕ райгъустӕй ӕнсувӕртӕбӕл, еци ахургӕнуйнаг нӕ рамӕлдзӕнӕй, зӕгъгӕ. Фал Йесо нӕ загъта «Нӕ рамӕлдзӕй», фалӕ «Кӕд Мӕн уотӕ фӕндуй, ӕма айӕ, Ӕз цалинмӕ ӕрцӕуон, уӕдмӕ цӕра, уӕд ду ба ци кӕнис?»

24Еци ахургӕнуйнаг ӕвдесӕн лӕууй ани туххӕй. Е сӕ ниффинста, ӕма мах зонӕн, ӕ дзурд ӕцӕг ке ӕй, уой[+].

25Берӕ ӕндӕр гъуддӕгтӕ дӕр ма исаразта Йесо. Уони туххӕй лӕмбунӕг финсӕ, зӕгъгӕ, уӕд уойбӕрцӕ киунугутӕ, уотӕ ӕнгъӕл дӕн, ӕма ӕгас дуйней дӕр нӕ бацӕудзӕнӕнцӕ[+].

## Дзурдуат

### Дзурдуат

Дзурдуат


Лукай Евангели


Г

И

К

М

П

А

Ӕ

Б

Д

З

К

КЪ

Л

М

П

Р

С

Т

Ф

Х

ХЪ


Дзурдуат


Сӕрмагонд нӕмттӕ ӕма географион терминтӕ

### Галилейӕ

Галилейӕ – Израилӕн ӕ цӕгатӕрдиги бӕстӕ. Вавилойнаг уацари дзамани (VI ӕнос, Киристей Райгурди агъоммӕ) уоми ци дзиуиттӕгтӕ байзадӕй, етӕ ӕрледзӕг муртакти хӕццӕ исхӕлӕмулӕ ӕнцӕ, фӕстӕдӕр сӕбӕл бафтудӕнцӕ арамейаг, финикийаг ӕма бердзейнаг ӕрледзгутӕ, ӕма уой туххӕй аци зӕнхи хай арӕх муртакти худтонцӕ. Йесо Киристе Ӕ зӕнхон царди фулдӕр хай, адӕми ахургӕнгӕй, Галилейи рарвиста.

### Иерусалим

Иерусалим – иудейаг хуӕнхти конд сахар, Мард ке хонунцӕ, еци денгизӕн ӕ нигулӕнӕрдиги билӕй 25 км бӕрцӕ идарддӕр; паддзах Соломони дзамани иссӕй Израили сӕйраг сахар.

### Израиль

Израиль – аци ном Хуцау равардта Иаковӕн, Иаков Ӕ хӕццӕ Пенуэли ку тухтӕй, уӕд. Иакови байзайӕггӕгтӕ дууадӕс аули (фӕлтӕри) Зӕронд Фӕдзӕхсти хуннунцӕ Израили адӕм. Паддзах Соломони фӕсмӕрдӕ, цӕгати ка цардӕй, еци дӕс аули рартӕстӕнцӕ Иудӕ ӕма Вениамини хонсайраг аултӕй ӕма исаразтонцӕ, Цӕгаттаг ке хонунцӕ, еци паддзахадӕ. Цӕгаттаг паддзахади адтӕй ӕхе паддзӕхтӕ, фӕстӕдӕр ба ӕхе сӕйраг сахар – Самарийӕ. Хонсайраг паддзахадӕ хундтӕй Иудейӕ, ӕ сӕйраг сахар ба – Иерусалим. Зӕронд Фӕдзӕхсти еуӕй-еу рауӕнти дзурд «Израиль» хауй ӕрмӕст цӕгаттаг аултӕмӕ, кенӕ Цӕгаттаг паддзахадӕмӕ. Нӕуӕг Фӕдзӕхсти дзурд «Израиль» лӕдӕрунцӕ куд «израилаг адӕм, уӕдта куд Израили зӕнхӕ – Палестинӕ.

### Ирод Антиппӕ

Ирод Антиппӕ – стур Ироди фурт: хецауеуӕг кодта Галилейи Киристей Райгурди агъоммӕ 4-аг анзӕй 39-аг анзмӕ. Ӕнӕзакъон къаййадӕ ке скодта, уой туххӕй ӕй фудгин ка кодта, еци Донӕй Аргъауӕг Иоанни ниййахӕссун ӕма уой рамаруни туххӕй равардта бардзурд.

### Иудейӕ, Иудейаг Паддзахадӕ

Иудейӕ, Иудейаг Паддзахадӕ – дууӕ иудейаг паддзахадемӕй еу, фӕззиндтӕй Киристей Райгурди агъоммӕ, Х ӕноси. Кӕсӕ: «Израиль».

### Иудӕ

Иудӕ – 1. Иакови дууадӕс фуртемӕй еу, уӕдта Иуди ахилӕн ӕ фиддӕл. Ӕ байзайӕггӕгти худтонцӕ иудейтӕ. Иуди ахилӕй адтӕнцӕ Израили стурдӕр паддзах Давид ӕма ӕ фурт Соломон. Паддзах Соломони фӕсмӕрдӕ цӕгаттаг байзайӕггӕгтӕ ку рахецӕн ӕнцӕ хонсайраг (Иудӕ ӕма Вениамини) байзайӕггӕгтӕй, уӕд аци дууӕ ахилемӕй еумӕ ци паддзахадӕ равзурстӕй, е ӕй Хонсайраг паддзахадӕ, Иудейӕ. Хонсайраг паддзахадӕн адтӕй ӕхе паддзӕхтӕ, Давиди байзайӕггӕгтӕ, фал сӕйраг сахар ба раздӕрау адтӕй Иерусалими. Нӕуӕг Фӕдзӕхсти догӕмӕ еугур дзиуиттӕгти дӕр райдӕдтонцӕ «иудейтӕ» хонун. Йесо Киристе дӕр Иуди ахилмӕ хаудтӕй ӕма, Давид куд, уотӕ райгурдӕй иудейаг сахар Вифлееми.

2. «Иудӕ», зӕгъгӕ, хундтӕнцӕ, Библий ке кой цӕуй, уӕхӕн берӕ ӕндӕр адӕм дӕр. Сӕрмагондӕй, Иудӕ Искариот ӕй, Киристей ка банимугъта, еци ахургӕнуйнаг.

### Капернаум

Капернаум – Израилӕн ӕ цӕгатӕрдиги минкъий сахар, Галилейи цади билӕбӕл.

### Моисей

Моисей – Хуцауи ӕвзурст адӕймаг Левий ахилӕй, израилаг адӕми Мисири (Египети) уацарӕй ракодта. Моисей уой фӕсте, ӕдзӕрӕг бӕсти цӕугӕй, иссӕй сӕ фӕтӕг дӕр ӕма сӕ пахампар дӕр. Е равардта израилаг адӕмӕн, ке гъӕуама ӕнхӕст кодтайуонцӕ, Хуцау ин ке равардта, еци Ӕгъдау. Аци Ӕгъдау финст ӕй, Моисейи киунугутӕ ке хонунцӕ, Моисейи Ӕгъдау, кенӕ уотид Ӕгъдау (Торӕ), Библий еци фиццаг фондз киунугеми. Кӕсӕ: «Ӕгъдау».

### Понтий Пилат

Понтий Пилат – римаг хецау, Йесой рамаруни рӕстӕг Иудейи (Киристей Райгурди фӕсте 26–36 ӕнзти) кодта хецауеуӕг. Иннӕ хецауеуӕггӕнӕг уагдӕнттӕ еугурӕй дӕр адтӕнцӕ ӕ бӕрнӕхсти, ӕма ӕнӕ уой фӕндонӕй еунӕг мӕлӕти тӕрхон дӕр неке рахастайдӕ.


Сӕйраг уацтӕ

### Адӕймаги Фурт

Адӕймаги Фурт – пахампар Даниил Адӕймаги Фурт хонуй ӕрцӕуйнаг Паддзах Мессийи, Хуцау Ке ӕносон бӕрнӕхсти бакӕндзӕнӕй еугур адӕмти, Уой. Евангелий киунугути Йесо Киристе арӕх хонуй Ӕхе Адӕймаги Фурт, цӕветтонгӕ, Даниили дзурдбӕл ӕнцойнӕгӕнгӕй.

### Амистол

Амистол – рагон бердзейнаг ӕвзаги аци дзурди нисанеуӕг ӕй «минӕвар», «уацхӕссӕг». Евангелимӕ гӕсгӕ, аци дзурди медес лӕдӕргӕ ’й, ке исӕвзурста ӕма ке рарвиста Фарни Уац адӕмӕн лӕдӕрун кӕнунмӕ, куд Йесо Киристей минӕвар, уотӕ. Фиццагидӕр, уотӕ хуннунцӕ, Киристей хӕццӕ Ӕ зӕнхон царди рӕстӕги ка цудӕй, хӕстӕгдӕр Имӕ ка адтӕй, еци дууадӕс ахургӕнуйнаги. Фӕстӕдӕр Киристей фӕдбӕл цӕуӕг иннӕ адӕми ӕма Ӕ ахурадӕ парахатгӕнгути дӕр райдӕдтонцӕ амистолтӕ хонун.

### Амондгун

Амондгун – зӕнхӕбӕл нуредӕгӕн, кенӕ ӕрцӕуйнаг ӕноси уодӕнцойнӕ кӕмӕн ӕй цӕттӕгонд, уӕхӕн адӕймаг. Зӕронд Фӕдзӕхсти мондидзаг лӕдӕрд ӕй куд царди хуарздзийнӕдтӕй арфӕгонд, фал сӕйрагдӕр ба – Хуцауи хӕццӕ бастдзийнади фӕдбӕл цийнӕ. Нӕуӕг Фӕдзӕхсти мондидзаг сӕрмагондӕй баст ӕй Хуцауи Паддзахади хӕццӕ, уӕдта рӕстӕгмӕ амонд нӕ, фал ӕноси хуарзӕнхӕй зӕрдӕ ӕвӕруни хӕццӕ.

### Арфӕ кӕнун, арфӕгонд

Арфӕ кӕнун, арфӕгонд – ескӕмӕн хуарзӕнхӕ зӕгъун. Хуцауи арфӕ адӕймагбӕл ку исӕмбӕлуй, уӕд ин ести хуарз радтуй, зӕгъӕн, ӕнтӕститӕ, сабурдзийнадӕ, берӕ цӕуӕт, хуарз цард. Еу адӕймаг иннемӕн арфӕ ку фӕккӕнуй, уӕд ин ӕ кувди ӕ зӕрдӕ хуарздзийнадӕ зӕгъуй. Адӕймаг Хуцауӕн табу ку фӕккӕнуй, уӕд Ин арфӕ фӕккӕнуй. Йесо сабийтӕ ӕма Ӕ ахургӕнуйнӕгтӕн арфӕ кодта Ӕхе уӕларвмӕ исесуни разӕй. Йесой ахургӕнуйнӕгтӕ гъӕуама Хуцауи арфӕ парахат кӕнонцӕ; ӕзнӕгтӕмӕ дӕр ӕма сӕ, соргӕ ка кӕнуй, уонӕмӕ дӕр Хуцауи арфӕ хъӕртун кӕнонцӕ. Арфӕ кӕнун ӕй дзурд «ӕлгъетун»-и антоним.

### Ӕгъдауи лӕг

Ӕгъдауи лӕг – Моисейи фӕрци Хуцауи лӕвар Ӕгъдау зонӕг адӕймаг. Е архайдта финсун, ахур кӕнун, лӕдӕрун кӕнун ӕма практикон хузи Ӕгъдауӕй пайда кӕнун, уӕдта ӕй амудта адӕмӕн. Уӕхӕн адӕм кадгин адтӕнцӕ дзиуиттаг ӕхсӕнади, уӕдта сӕ бон адтӕй хецауеуцӕг кӕнун. Фал, ци фӕткӕвӕрд бацӕттӕ кодтонцӕ фӕдзӕхститӕ ӕнхӕст кӕнуни туххӕй, е хумӕтӕг дзиуиттӕгтӕн практикон ӕгъдауӕй иссӕй хъӕбӕр уӕззау уаргъ. Уой туххӕй Йесо фудгин кодта Ӕгъдауи лӕгти; динамонгутӕ дӕр, цӕветтонгӕ, уонӕмӕ хаудтӕнцӕ.

### Ӕносон цард

Ӕносон цард – Библий уотӕ хуннуй ӕносон зӕнхон цард нӕ, фал Хуцауи хӕццӕ ӕнзӕрдӕ ун, ӕноси Ӕ хӕццӕ еумӕ ун, уомӕн ӕма ӕносон царди игурӕн ӕй Хуцау. Ӕносон цард лӕваргонд цӕуй адӕймагӕн ӕ ӕууӕндундзийнадӕмӕ гӕсгӕ нуредӕгӕн аци дуйней, рамӕлуни агъоммӕ. Фал ӕносон цард ӕнхӕстӕй рардӕуодзӕнӕй мӕрдти райгаси, уӕдта, Хуцау паддзахеуӕг кӕнун ку райдайа, уой фӕсте.

### Бодӕ

Бодӕ – бӕлӕстӕй ӕмбурдгонд экзотикон зайӕгойи соргонд къеуӕ, уой содзгӕй си рацӕуй хуӕрздӕфагӕ хъуӕцӕ. Бодӕ содзун адтӕй Хуцауи Ковӕндони Иерусалими нивонд хӕссуни хузтӕн сӕ еу.

### Дауити Фурт

Дауити Фурт – паддзах Дауити хӕдзарвӕндаги байзайӕггаг. Дзиуиттӕгтӕ уотӕ худтонцӕ Мессийи (Киристей), уомӕн ӕма ӕууӕндтӕнцӕ, Мессийӕ Паддзах Дауити аулӕй ке уа гъӕуама, уобӕл.

### Донӕй аргъуд

Донӕй аргъуд – дини сӕйрагдӕр ӕгъдӕуттӕн сӕ еу – дони бацуд; нисан кодта адӕймаги искӕдзос ун ӕма ’й Хуцауӕн иснивонд кӕнун. Нӕуӕг Фӕдзӕхсти дзурд цӕуй донӕй аргъуди дууӕ хузей туххӕй. Фиццаг Донӕй Аргъауӕг Иоанн донӕй аргъудта, ӕ тӕрегъӕдтӕбӕл ка басастӕй ӕма Хуцауи Дзурд ӕнхӕст кӕнуни зӕрди ка адтӕй, уӕхӕн адӕмбӕл. Уой фӕсте Йесо Ӕхуӕдӕг донӕй аргъуд райста Иоаннӕй Иордани, ӕма Имӕ Сугъдӕг Уод уӕларвӕй ӕрцудӕй. Аци рӕстӕгӕй райдӕдта Йесой мессион лӕггадӕ. Йесо Киристей мӕлӕт ӕма Ӕ райгаси фӕсте донӕй аргъуди медес никки арфдӕр лӕдӕргӕ иссӕй: адӕймаги ӕ раздӕри тӕрегъӕдгун цардӕй нӕбал фӕндуй цӕрун, раст, цума, тӕрегъӕддзийнадӕн рамӕлуй, уотӕ, ӕма Киристей хӕццӕ нӕуӕг цардӕн райгас уй. Нӕуӕг Фӕдзӕхстӕн ӕ рахӕсгӕ нисанеуӕг ӕй: «Йесой донӕй аргъуд» куд адӕймаги еузӕрдиуондзийнадӕ Йесой гъезӕмӕртти хӕццӕ, уӕдта «донӕй аргъуд» куд Сугъдӕг Уоди ӕрцуд адӕймагмӕ.

### Дӕлуймон, фудзӕрдӕ мон

Дӕлуймон, фудзӕрдӕ мон – Хецауеуӕг кӕмӕн кӕнуй сайтан, уӕхӕн мон. Адӕм арӕх тарстӕнцӕ дӕлуймонтӕй, уомӕн ӕма уони бон адтӕй аци дуйней сӕ кӕнон кӕнун, зӕгъӕн, адӕймаги бацӕун ӕма ин хецауеуӕг кӕнун. Фал кӕд ӕма ӕгас дуйней Хецау Хуцау ӕй уӕлдӕр, уӕд Йесо Хуцауи хъаурӕй адӕми дӕлуймонтӕй иссӕребарӕ кӕнидӕ, уӕдта еци искурдиадӕй фӕххайгин кодта Ӕ ахургӕнуйнӕгти дӕр.

### Зӕронд Фӕдзӕхст

Зӕронд Фӕдзӕхст – Хуцауи бадзурд Моисейи ӕнхусӕй Израили адӕми хӕццӕ; федаргонд ӕрцудӕй Синайи хонхбӕл Мисирӕй дзиуиттӕгти рацӕуни фӕсте. Ӕ сӕйрагдӕр хай – фиццаг фондз киунуги – хуннуй Ӕгъдау.

### Кесӕр

Кесӕр – римаг империй уӕлдӕр сӕргълӕууӕг, ӕ бӕрнӕхсти адтӕнцӕ, хецӕн облӕсттӕн разамунд ка лӕвардта, уӕхӕн сӕргълӕугутӕ ӕма паддзӕхтӕ (зӕгъӕн, Пилат ӕма Ирод). Уӕхӕн хецӕутти кесӕртӕ худтонцӕ, сӕ аули бундорӕвӕрӕг Юлий Цезӕри номмӕ гӕсгӕ – еци дзаманти ин ӕ ном уотӕ дзурдтонцӕ.

### Киристе, Мессийӕ

Киристе, Мессийӕ – дзиуиттаг ӕвзагӕй («машиах»), рагон бердзейнаг ӕвзагӕй ба Χριστός («христос»), ӕ нисанеуӕг – «исӕрст». Раги дзамани Израили легъони сойнӕй исарстонцӕ, Хуцау Ӕхуӕдӕг лӕггадӕ кӕнунмӕ ке исӕвзаридӕ, еци кохентӕ, пахампартӕ ӕма паддзӕхти. Хуцау, пахампарти ӕнхусӕй, зӕрдӕ байвардта израилаг адӕмӕн зӕнхӕмӕ Мессийи рарветун – Израили адӕм Ка фӕййервӕзун кӕндзӕнӕй ӕма зӕнхи цъарӕбӕл цӕрӕг еугур адӕмӕн ӕноси хецауеуӕг Ка кӕндзӕнӕй, уӕхӕн Паддзах. Дзиуиттӕгтӕ Йесой рӕстӕги хъӕбӕр ӕнгъӕл кастӕнцӕ, зӕрдӕ син Кӕмӕй ӕвӕрд адтӕй, еци Мессийи ӕрцудмӕ. Етӕ сӕ зӕрдӕ дардтонцӕ, Е сӕ ӕцӕгӕлон тухӕгӕнӕг адӕми – римӕгти – хецаудзийнадӕй ке иссӕребарӕ кӕндзӕнӕй ӕма Израили раздӕри кадӕ ӕ бунати ке исбадун кӕндзӕнӕй. Фал зӕнхӕмӕ ӕрцӕуӕг Ервӕзунгӕнӕг Мессийӕ, Йесо Киристе, искодта дзӕвгарӕ фулдӕр. Е фӕййервӕзун кодта зӕнхон адӕми тӕрегъӕд ӕма мӕлӕти цагъайрадӕй, ӕма Ӕ фӕрци Хуцау адӕми хӕццӕ исфедар кодта Нӕуӕг, ӕносон Фӕдзӕхст. Никки ма Йесо Киристе Ӕхе хонуй Хуцауи Фурт.

### Ковӕндонӕ

Ковӕндонӕ – Библий дзурд «Ковӕндонӕ» лӕдӕрд ӕй куд Иерусалими Ковӕндонӕ – е адтӕй паддзах Соломони догӕй ардӕмӕ Хуцаумӕ ковуни сӕйраг бунат Израили. Киристей Райгурди агъоммӕ 586-аг анзи Соломони Ковӕндонӕ ниппурх кодтонцӕ Вавилони цӕргутӕ; етӕ си Вавилонмӕ рахастонцӕ ӕгас зинаргъ дзаумӕттӕ дӕр. Ковӕндонӕ адтӕй Израили цӕргутӕн сӕ царди сӕйраг бунат: айдагъдӕр ами, цид, ӕрхӕссиуонцӕ нивонд, ардӕмӕ еугур бӕстӕй дӕр ӕма фӕсарӕнтӕй дӕр ӕрцӕуиуонцӕ дзиуиттӕгтӕ сӕ дини ахсгиагдӕр бӕрӕгбӕнттӕ кӕнунмӕ: Песах, Фӕндзайӕймаг бон, Кущи бӕрӕгбон (кущӕ – бӕласи къалеутӕй конд уосонгӕ).

### Кохен

Кохен – Хуцауи Ковӕндони Иерусалими дини ӕгъдау кӕнун ӕма лӕггадӕ кӕнуни барӕ кӕмӕ ес, уӕхӕн адӕймӕгти къуар дзиуиттаг ӕхсӕнади. Хестӕр кохен разамунд лӕвардта дини ӕгъдау ӕнхӕст кӕнунӕн, аци барӕ лӕвӕрд цудӕй фидӕй-фуртмӕ.

### Къӕхигӕнӕ дзолти бӕрӕгбон

Къӕхигӕнӕ дзолти бӕрӕгбон – аци бӕрӕгбон райдайидӕ Песахи фӕсте. Къуӕрей ӕндӕргъци израилаг адӕм имистонцӕ, Хуцау сӕ тагъд-тагъдӕй Мисирӕй куд ракодта, уой. Нӕуӕг Фӕдзӕхсти рӕстӕг Песах ӕма Къӕхигӕнӕ дзолти Бӕрӕгбон нимад цудӕнцӕ еу бӕрӕгбонтӕл.

### Левит

Левит – Иакови ӕртиккаг фурти байзайӕггӕгтӕ. Моисейи доги Хуцау равзурста, Левий аулӕй ка рантӕстӕй, еци Аарони байзайӕггӕгти, цӕмӕй адтайуонцӕ ӕ кохентӕ. Левий иннӕ байзайӕггӕгтӕ ба (уони фӕххонунцӕ левиттӕ) еугурӕй дӕр, кохентӕн ӕнхус кӕнгӕй, гъӕуама фӕллойнӕ кодтайуонцӕ Скиний.

### Легъон

Легъон – фӕтӕн рӕзӕбӕласӕ, Палестини арӕх ӕй. Ӕ рӕзӕ (инжир) хъӕбӕр адгин ӕма пайда ӕй, ӕма уомӕн легъонбӕласӕ ӕй сабур ӕма бӕркадгун царди бӕрӕггӕнӕн.

### Моисейи Ӕгъдау

Моисейи Ӕгъдау – рагон дзиуиттаг ӕвзаги («Торӕ»), гъома, Ӕгъдау – ахурадӕ, Хуцау циуавӕр цард ӕма циуавӕр лӕггадӕ хезуй Ӕ адӕмӕй, уой туххӕй. Ӕгъдау израилаг адӕмӕн равардта Хуцау, Моисейи ӕнхусӕй. Зӕронд Фӕдзӕхсти аци ахурадӕ ӕма Ӕгъдау куд лӕваргонд ӕрцудӕй, еци истори ӕй сӕрмагондӕй Фондзкиунугеми (Библий фиццаг фондз киунуги), фӕххонунцӕ ’й Ӕгъдау. Аци Ӕгъдау лӕвардта израилаг адӕмӕн бӕстон фӕдзӕхститӕ, сӕ дин ӕма ӕхсӕнадон царди ӕгъдау раст кӕнуни гъуддаги, уӕдта ӕхсӕнади федар ӕвардта хе даруни фӕткитӕ.

### Муртак

Муртак – рагон израилаг адӕм муртактӕ худтонцӕ иннӕ адӕмти еугурей дӕр, уомӕн ӕма ӕрмӕст дзиуиттӕгтӕ кувтонцӕ Еунӕг Хуцаумӕ, иннӕ адӕмтӕ ба ӕууӕндтӕнцӕ берӕ хуцӕуттӕбӕл, нимад адтӕнцӕ ӕцӕг Хуцау ӕма Е ’взурст Израили адӕми знӕгтӕбӕл.

### Пахампар

Пахампар – Хуцауи Фӕндӕ ӕма Хуцауи Дзурд адӕммӕ ка хъӕртун кӕна, уӕхӕн, Хуцауи ӕвзурст адӕймаг. Сугъдӕг Уоди ӕнхусӕй пахампартӕ дзурдтонцӕ ӕрцӕуйнаг хабӕртти туххӕй, адтӕнцӕ тӕрхонгӕнгутӕ ӕма зундамонгутӕ, адӕми сӕ тӕрегъӕдтӕбӕл сӕттун кодтонцӕ ӕма сӕ Хуцаумӕ ковун арази кодтонцӕ.

### Песах

Песах – дзиуиттӕгти ахсгиагдӕр бӕрӕгбӕнттӕй еу, бӕрӕг ӕй кӕнунцӕ уалдзӕги, Мисири уацарӕй дзиуиттӕгти фӕййервӕзуни бон имисгӕй. Аци бӕрӕгбони фингӕн ӕ сӕйраг гъуддаг адтӕй нивонд косӕрттаг далис «песах» (дзиуиттаг ӕвзаги – «песах»). Ардигӕй цӕуй бӕрӕгбони ном дӕр. Нӕуӕг Фӕдзӕхсти Киристей райтигътонцӕ, ӕма дзиуарӕбӕл рамардӕй Песахи бӕрӕгбони агъоммӕ. Апостол Павел амонуй, Киристе нивондӕн хаст ӕрцудӕй куд Песахи далис. Ӕртиккаг бон Киристе райгас ӕй, ӕма уомӕн киристӕнттӕн Песах иссӕй ӕрмӕст Киристей дзиуарӕбӕл мӕлӕти имисуйнаг нӕ, фал Ӕ Райгаси бӕрӕгбон дӕр.

### Псаломти киунуги

Псаломти киунуги – 150 дзиуиттаг дини зартӕ, ӕмбурдгонд ӕнцӕ Зӕронд Фӕдзӕхсти хецӕн киунуги – Псалтир. Аци киунугӕ бӕдтунцӕ паддзах Давиди номи хӕццӕ, уомӕн ӕма, таурӕхъмӕ гӕсгӕ, и псаломтӕн сӕ фулдӕр е ӕхуӕдӕг ниффинста.

### Райгас ун

Райгас ун – бауӕри нӕуӕг цард мӕлӕти фӕсте. Нӕуӕг Фӕдзӕхсти фӕсте дзиуиттӕгтӕн сӕ фулдӕр ӕууӕндтӕнцӕ, фӕстаг бон, куд рӕстаг адӕм, уотӕ тӕрегъӕдгунтӕ дӕр ке райгас уодзӕнӕнцӕ, цӕмӕй Хуцауи тӕрхони рази ӕрлӕууонцӕ. Киристей райгас ба ӕй мӕлӕтбӕл уӕлахез ӕма еугур адӕмӕн райгас уни гӕнӕн ӕма фӕрӕзнӕ.

### Саддукейтӕ

Саддукейтӕ – дзиуиттӕгтӕмӕ дини сӕйрагдӕр къуӕрттӕй еу, ӕ кой цӕуй Нӕуӕг Фӕдзӕхсти. Фарисейтӕй уӕлдай, етӕ кадгиндӕрбӕл нимадтонцӕ ӕрмӕст Фондзкиунуги, не ’ууӕндтӕнцӕ цъухӕйдзоргӕ таурӕхътӕбӕл, пахампарти киунугутӕбӕл дӕр не ’ууӕндтӕнцӕ. Цӕветтонгӕ, етӕ не ’ууӕндтӕнцӕ, Хуцауи тӕрхони бон еугур мӕрдтӕ ке райгас уодзӕнӕнцӕ, цӕмӕй Хуцауи рази ӕрлӕууонцӕ, уобӕл.

### Сайтан

Сайтан – Хуцауи ӕма Ӕ лӕггадӕгӕнгути ӕзнаг хонунцӕ сайтани, фал и дзурдӕн ӕхе нисанеуӕг ӕй «нихмӕлӕууӕг», кенӕ «фудгин кӕнӕг» – тӕрхони рази фудгин ка кӕнуй, е. Куд Хуцауи нихмӕлӕууӕг ӕма фуд монти сӕргълӕууӕг, сайтан ӕма аци монтӕ сайунцӕ адӕми, хъор сӕ кӕнунцӕ Хуцаумӕ ӕрцӕунмӕ ӕма сӕ мӕлӕтмӕ ӕркӕнунбӕл архайунцӕ. Хуцауи нихмӕ ци адӕм дзорунцӕ, етӕ сайтани ардудбӕл цӕунцӕ. «Ӕргонзӕрдӕдзийнӕдтӕ» («Откровения»), зӕгъгӕ, еци киунуги дзурд цӕуй, еу хатт сайтанбӕл ке фӕууӕлахез уодзӕнӕнцӕ, ӕма еугур пурхгонд ке ӕрцӕудзӕнӕй. Библий ӕ иннӕ нӕмттӕ: дӕлуймон, козбау, Веелзевул.

### Синагогӕ

Синагогӕ – дзиуиттӕгти ӕмбурд еумӕ ковунмӕ, Сугъдӕг Финст аргъаунмӕ ӕма дини ӕгъдӕуттӕ ахур кӕнунмӕ; уӕдта уӕхӕн ӕмбурдти хӕдзарӕ. Ӕмбурди рӕстӕг хумӕтӕг архайӕги бон дӕр адтӕй Сугъдӕг Финстӕй скъуддзаг байаргъаун, уӕдта ӕмбурди адӕммӕ ӕхе бахатун, ци скъуддзаг байаргъудта, уой балӕдӕрун кӕнуни туххӕй. Хуцауи Ковӕндонӕй уӕлдай, синагоги нивонд косӕрттаг нӕ уидӕ. Дзиуиттӕгтӕ кӕми цардӕнцӕ, уоми Скиний ӕма Иерусалими алли уӕхӕн сахари дӕр адтӕй, минкъийдӕр, уӕд еу синагогӕ.

### Сонӕт

Сонӕт – биццеутӕ ӕма нӕлгоймӕгтӕн лухгонд цудӕй сӕ бауӕри кӕройнаг хай. Хуцау Авраамӕн ци Фӕдзӕхст равардта, уомӕ гӕсгӕ, алли дзиуиттаг биццеуӕн дӕр ӕ райгурунӕй ӕстӕймаг бон кодтонцӕ сонӕт. Йесой рӕстӕги сувӕллонбӕл ном ӕвардтонцӕ еци бон.

### Сугъдӕг Уод

Сугъдӕг Уод – дзиуиттаг дзурд («руах») ӕма бердзейнаг πνεῦμα («пнеума») нисан кӕнунцӕ «уолӕфт, фӕлмӕн думгӕ, мон». Зӕронд Фӕдзӕхсти Хуцауи Мон ӕй архайӕг, цардмӕ хонӕг ӕма еугур уодгоймӕгти уодбӕлхуӕцӕг хъаурӕ. Уомӕй рахезгӕй, Мон дӕдтуй адӕймагӕн зунд, радтуй ин искурдиадӕ ӕма ацъагъуӕ, хонуй ӕй Хуцауӕн лӕггадӕ кӕнунмӕ. Хуцауи Мон ӕрцӕуидӕ сӕрмагонд адӕммӕ, кенӕ адӕми къуармӕ ӕма сӕ фӕххайгин кӕнидӕ, ци ӕрцӕуйнаг ӕй, уой зонуни искурдиадӕй. Аци Мон Библий дӕр хуннуй Бардари Мон, Сугъдӕг Уод. Сугъдӕг Уод, куд Фидӕ ӕма Фурт, уотӕ хайгин ӕй Хуцауи минеугутӕй. Йесо райгурдӕй, Лукай Евангелимӕ гӕсгӕ, ӕнӕ адӕймаги ӕнхусӕй, фал ӕрмӕст Сугъдӕг Уоди архайдӕй. Йесо донӕй аргъуд ку иста, уӕд Имӕ сӕрмагондӕй ӕрцудӕй Сугъдӕг Уод. Сугъдӕг Уод ӕрцудӕй амистолтӕмӕ дӕр Фӕндзайӕймаг бон, Йесо син зӕрдӕ куд ӕвардта, уотӕ. Сугъдӕг Уоди фӕрци адӕймаг исӕндедзуй нӕуӕг цардмӕ ӕма исуй Хуцауи сувӕллон. Уодӕй ци райгуруй, е ӕй уарзт, цийнӕ, сабурдзийнадӕ, бухсундзийнадӕ, уӕдта фарнӕ, ауодундзийнадӕ, ӕууӕндундзийнадӕ, ӕфсар ӕма хебӕлхуӕцундзийнадӕ.

### Тӕрегъӕд

Тӕрегъӕд – Хуцауи Ӕгъдау нӕ ӕнхӕст кӕнун, Ӕ фӕдзӕхститӕ Ин ихалун ӕма Хуцауи Дзурдмӕ нӕ игъосун.

### Фарисей

Фарисей – Нӕуӕг Фӕдзӕхсти ци дзиуиттӕгти кой цӕуй, уони дини сӕйрагдӕр къуӕрттӕй еу. Фарисейти минӕвӕрттӕ адтӕнцӕ Синедриони ӕнхӕстбаргин минӕвӕрттӕ. Саддукейтӕй уӕлдай, фарисейтӕ бӕстон архайдтонцӕ ӕрмӕст Моисейи Ӕгъдау ӕнхӕст кӕнунбӕл нӕ, фал ма берӕ цъухӕйдзоргӕ таурӕхъти курдиӕдтӕ дӕр. Етӕ ӕнгъалдтонцӕ, зӕгъгӕ, Хуцауи Тӕрхони бон еугур мӕрдтӕ дӕр райгас уодзӕнӕнцӕ Хуцауи рази ӕрлӕуунмӕ. Етӕ хъӕбӕр лӕмбунӕг кастӕнцӕ ӕгъдӕуттӕ ӕнхӕст кӕнуни кӕдзосдзийнадӕмӕ; адӕми ӕхсӕн сӕ кадӕ адтӕй бӕрзонд; сӕхуӕдтӕ дӕр сӕрустур адтӕнцӕ сӕ ӕууӕндундзийнадӕ ӕма сӕ карз ӕгъдауӕй. Дини фӕткитӕ ӕмбӕлгӕ уагбӕл ка нӕ ӕнхӕст кодта, уонӕмӕ фарисейтӕ ӕлгъӕгӕнгӕй кастӕнцӕ. Йесо фӕдзахста фарисейти дини ахурадӕй хе хезун, уомӕн ӕма, фарисейтӕ Моисейи Ӕгъдау куд ӕнхӕст кодтонцӕ, е бӕрӕг адтӕй ӕрмӕст фӕрсӕй бакӕсгӕй дӕр.

### Фарнӕ

Фарнӕ – Нӕуӕг Фӕдзӕхсти Хуцауи Дзурдти сӕйрагдӕр терминтӕй еу. Аци дзурд нисан кӕнуй Хуцауи фарни лӕвар адӕймагӕн. Фарнӕ баст ӕй адӕймаги берӕвӕрсуг искурдиадӕ ӕма ӕ царди цаути хӕццӕ.

### Фӕдзӕхст

Фӕдзӕхст – 1. Аци дзурд нисан кӕнуй Хуцауӕй адӕмӕн лӕвӕрд фӕндон. Хуцау Синайи хонхбӕл Моисейи фӕрци израилаг адӕми хӕццӕ ку ниффедар кодта фӕдзӕхст, уӕд Моисейӕн равардта, Хуцау ӕма адӕймаги ӕхсӕн сӕйрагдӕр фӕндӕнттӕ кӕми ес, уӕхӕн 10 фӕдзӕхсти. Еци фӕдзӕхститӕ ӕнцӕ Моисейи Ӕгъдауӕн ӕ хай. Нӕуӕг Фӕдзӕхсти Йесо Киристе зӕгъуй, Ӕгъдауи сӕйрагдӕр фӕдзӕхститӕ ке ӕнцӕ Хуцаумӕ ӕма хеуонмӕ уарзтдзийнадӕ. Уӕдта Киристе Ӕ ахургӕнуйнӕгтӕн дӕдтуй Нӕуӕг Фӕдзӕхст кӕрӕдземӕ уарзтдзийнади туххӕй – адӕймаг ӕ цард инней туххӕн кӕми радта, уӕхӕн уарзтдзийнади туххӕй.

2. Адӕми, кенӕ Хуцау ӕма адӕймаги ӕхсӕн формалон ӕгъдауӕй федуд. Хуцау зӕрдӕ байвӕруй, адӕймаг ба исарази уй ӕгъдӕуттӕ ӕма фӕткитӕ ӕнхӕст кӕнунбӕл. Синайи хонхбӕл Хуцау Моисейи ӕнхусӕй исфедар кодта ӕгас дзиуиттаг адӕми хӕццӕ бадзурд. Пахампартӕ дзурдтонцӕ, Хуцау ӕма адӕми ӕхсӕн Нӕуӕг Фӕдзӕхст федаргонд уодзӕнӕй, зӕгъгӕ. Евангелий дзурд цӕуй, зӕгъгӕ, и Фӕдзӕхст федаргонд ӕрцудӕй Йесой рамӕлӕт ӕма уӕларвмӕ Ӕхе исесуни фӕсте. Нур, сӕ адӕмихаттмӕ нӕ кӕсгӕй, Хуцауи адӕм ӕнцӕ, Киристебӕл ка баууӕндтӕй ӕма Ӕ ахурадӕмӕ гӕсгӕ ка цӕруй, етӕ.

### Хуцауи Паддзахадӕ

Хуцауи Паддзахадӕ – дзурд «паддзахадӕн» ес дууӕ нисанеуӕги: «паддзахи хецаудзийнадӕ» ӕма «паддзахи бӕрнӕхсти зӕнхӕ (территори)». Библий дзурдбаст «Хуцауи Паддзахадӕ» лӕдӕрун гъӕуй, фиццагидӕр, куд Хуцауи хецаудзийнадӕ ӕгас дуйней, ӕнӕ арӕнтӕй. Е, Хуцау ӕма адӕми ӕхсӕн ци рахастдзийнӕдтӕ ес, уонӕн дӕр ӕй бӕрӕггӕнӕн: адӕм Хуцауи лӕдӕрунцӕ, куд сӕ Паддзахи. Хуцауи Паддзахади кой кодтонцӕ пахампартӕ дӕр. Дзуиттӕгтӕ хизтонцӕ ӕрцӕуӕг Мессийи куд Хуцауӕй ӕрвист Паддзахи, Ӕ (Мессийи) паддзахадӕ баст цудӕй Хуцауи Паддзахади хӕццӕ. Уӕхӕн Паддзахади райдайӕни туххӕй дзурдта Донӕй Ӕргъауӕг Иоанн. Йесо Киристе ахур кодта адӕми, дзурдта син Хуцауи Паддзахади туххӕй; Йесой ӕрцуди хӕццӕ Хуцауи Паддзахадӕ ӕрӕййафта адӕми, фал еци Паддзахадӕмӕ сӕ бон ӕй бацӕун ӕрмӕст, ӕ монон цард гъӕздуг кӕмӕн ӕй, уонӕн. Амистолтӕ куд амонунцӕ, уотемӕй Хуцауи Паддзахадӕ Киристей райгаси фӕсте зиннуй куд «Сугъдӕг Уоди медӕгӕ рӕстагдзийнадӕ, сабурдзийнадӕ ӕма цийнӕ». Хуцауи Паддзахадӕ зӕнхӕбӕл ӕнхӕстӕй ӕрфедар уодзӕнӕй Хуцауи Бардари ӕрцуди фӕсте рӕстӕгути кӕрони: раздӕри дуйне фесӕфдзӕнӕй ӕма ӕ бунат исуӕгъдӕ кӕндзӕнӕй нӕуӕг гъуддӕгтӕн, уоми Хуцау уодзӕнӕй алци дӕр алцӕми дӕр.

### Хъалонесӕг

Хъалонесӕг – Нӕуӕг Фӕдзӕхсти рӕстӕги хъалонесӕг, бунӕттон адӕмӕй хъалонтӕ ӕмбурдгӕнӕг хецау; е Палестини ӕмбурд кодта хъалонтӕ Рими паддзахади къазнамӕ. Ӕгас паддзахади дӕр хъалонесгутӕ адӕмӕн адтӕнцӕ ӕнӕуинон, дзиуиттӕгтӕн ба уӕлдайдӕр, уомӕн ӕма римӕгти хӕццӕ кодтонцӕ ӕмгуст. Ӕма уомӕн дзурдтӕ «хъалонесӕг» ӕма «тӕрегъӕдгунӕн», практикон ӕгъдауӕй, адтӕй еци-еу нисанеуӕг. Фал Йесомӕ цудӕнцӕ хъалонесгутӕ дӕр, сӕ еу, Матфей, кенӕ, Лукай Евангелий куд хунд цӕуй, Левий, фӕстӕдӕр иссӕй Ӕ ахургӕнуйнаг.

### Хъотур

Хъотур – Библий цифӕнди бауӕри ӕфтуйгӕ нез. Хъотургинти сурдтонцӕ адӕми ӕхсӕнӕй, цӕмӕй адӕмбӕл ма ӕмбӕлонцӕ, ӕма етӕ дӕр еци ӕмбӕлдӕй ма исуонцӕ ӕнӕсугъдӕг. Хъотурӕй сӕйгӕ адӕми фӕстӕмӕ адӕми ӕхсӕнмӕ райстайуонцӕ, ӕрмӕст еугур дзӕбӕх ку иссайуонцӕ, уӕд, ӕма уомӕн ба ӕвдесӕн гъӕуама адтайдӕ кохен.

## Къартæ

### Къартæ

Къартæ


Палестинӕ Йесо Киристей дзамани

Иерусалим Йесо Киристей дзамани

Иерусалими Ковӕндони арӕзт Йесо Киристей дзамани


Къартæ

### Палестинӕ Йесо Киристей дзамани

Палестинӕ Йесо Киристей дзамани

### Иерусалим Йесо Киристей дзамани

Иерусалим Йесо Киристей дзамани

### Иерусалими Ковӕндони арӕзт Йесо Киристей дзамани

Иерусалими Ковӕндони арӕзт Йесо Киристей дзамани

Галилейӕ – Израилӕн ӕ цӕгатӕрдиги бӕстӕ. Вавилойнаг уацари дзамани (VI ӕнос, Киристей Райгурди агъоммӕ) уоми ци дзиуиттӕгтӕ байзадӕй, етӕ ӕрледзӕг муртакти хӕццӕ исхӕлӕмулӕ ӕнцӕ, фӕстӕдӕр сӕбӕл бафтудӕнцӕ арамейаг, финикийаг ӕма бердзейнаг ӕрледзгутӕ, ӕма уой туххӕй аци зӕнхи хай арӕх муртакти худтонцӕ. Йесо Киристе Ӕ зӕнхон царди фулдӕр хай, адӕми ахургӕнгӕй, Галилейи рарвиста.

Иерусалим – иудейаг хуӕнхти конд сахар, Мард ке хонунцӕ, еци денгизӕн ӕ нигулӕнӕрдиги билӕй 25 км бӕрцӕ идарддӕр; паддзах Соломони дзамани иссӕй Израили сӕйраг сахар.

Иудейӕ, Иудейаг Паддзахадӕ – дууӕ иудейаг паддзахадемӕй еу, фӕззиндтӕй Киристей Райгурди агъоммӕ, Х ӕноси. Кӕсӕ: «Израиль».

Иудӕ – 1. Иакови дууадӕс фуртемӕй еу, уӕдта Иуди ахилӕн ӕ фиддӕл. Ӕ байзайӕггӕгти худтонцӕ иудейтӕ. Иуди ахилӕй адтӕнцӕ Израили стурдӕр паддзах Давид ӕма ӕ фурт Соломон. Паддзах Соломони фӕсмӕрдӕ цӕгаттаг байзайӕггӕгтӕ ку рахецӕн ӕнцӕ хонсайраг (Иудӕ ӕма Вениамини) байзайӕггӕгтӕй, уӕд аци дууӕ ахилемӕй еумӕ ци паддзахадӕ равзурстӕй, е ӕй Хонсайраг паддзахадӕ, Иудейӕ. Хонсайраг паддзахадӕн адтӕй ӕхе паддзӕхтӕ, Давиди байзайӕггӕгтӕ, фал сӕйраг сахар ба раздӕрау адтӕй Иерусалими. Нӕуӕг Фӕдзӕхсти догӕмӕ еугур дзиуиттӕгти дӕр райдӕдтонцӕ «иудейтӕ» хонун. Йесо Киристе дӕр Иуди ахилмӕ хаудтӕй ӕма, Давид куд, уотӕ райгурдӕй иудейаг сахар Вифлееми.

2. «Иудӕ», зӕгъгӕ, хундтӕнцӕ, Библий ке кой цӕуй, уӕхӕн берӕ ӕндӕр адӕм дӕр. Сӕрмагондӕй, Иудӕ Искариот ӕй, Киристей ка банимугъта, еци ахургӕнуйнаг.

Капернаум – Израилӕн ӕ цӕгатӕрдиги минкъий сахар, Галилейи цади билӕбӕл.

Моисей – Хуцауи ӕвзурст адӕймаг Левий ахилӕй, израилаг адӕми Мисири (Египети) уацарӕй ракодта. Моисей уой фӕсте, ӕдзӕрӕг бӕсти цӕугӕй, иссӕй сӕ фӕтӕг дӕр ӕма сӕ пахампар дӕр. Е равардта израилаг адӕмӕн, ке гъӕуама ӕнхӕст кодтайуонцӕ, Хуцау ин ке равардта, еци Ӕгъдау. Аци Ӕгъдау финст ӕй, Моисейи киунугутӕ ке хонунцӕ, Моисейи Ӕгъдау, кенӕ уотид Ӕгъдау (Торӕ), Библий еци фиццаг фондз киунугеми. Кӕсӕ: «Ӕгъдау».

Понтий Пилат – римаг хецау, Йесой рамаруни рӕстӕг Иудейи (Киристей Райгурди фӕсте 26–36 ӕнзти) кодта хецауеуӕг. Иннӕ хецауеуӕггӕнӕг уагдӕнттӕ еугурӕй дӕр адтӕнцӕ ӕ бӕрнӕхсти, ӕма ӕнӕ уой фӕндонӕй еунӕг мӕлӕти тӕрхон дӕр неке рахастайдӕ.

Адӕймаги Фурт – пахампар Даниил Адӕймаги Фурт хонуй ӕрцӕуйнаг Паддзах Мессийи, Хуцау Ке ӕносон бӕрнӕхсти бакӕндзӕнӕй еугур адӕмти, Уой. Евангелий киунугути Йесо Киристе арӕх хонуй Ӕхе Адӕймаги Фурт, цӕветтонгӕ, Даниили дзурдбӕл ӕнцойнӕгӕнгӕй.

Амистол – рагон бердзейнаг ӕвзаги аци дзурди нисанеуӕг ӕй «минӕвар», «уацхӕссӕг». Евангелимӕ гӕсгӕ, аци дзурди медес лӕдӕргӕ ’й, ке исӕвзурста ӕма ке рарвиста Фарни Уац адӕмӕн лӕдӕрун кӕнунмӕ, куд Йесо Киристей минӕвар, уотӕ. Фиццагидӕр, уотӕ хуннунцӕ, Киристей хӕццӕ Ӕ зӕнхон царди рӕстӕги ка цудӕй, хӕстӕгдӕр Имӕ ка адтӕй, еци дууадӕс ахургӕнуйнаги. Фӕстӕдӕр Киристей фӕдбӕл цӕуӕг иннӕ адӕми ӕма Ӕ ахурадӕ парахатгӕнгути дӕр райдӕдтонцӕ амистолтӕ хонун.

Амондгун – зӕнхӕбӕл нуредӕгӕн, кенӕ ӕрцӕуйнаг ӕноси уодӕнцойнӕ кӕмӕн ӕй цӕттӕгонд, уӕхӕн адӕймаг. Зӕронд Фӕдзӕхсти мондидзаг лӕдӕрд ӕй куд царди хуарздзийнӕдтӕй арфӕгонд, фал сӕйрагдӕр ба – Хуцауи хӕццӕ бастдзийнади фӕдбӕл цийнӕ. Нӕуӕг Фӕдзӕхсти мондидзаг сӕрмагондӕй баст ӕй Хуцауи Паддзахади хӕццӕ, уӕдта рӕстӕгмӕ амонд нӕ, фал ӕноси хуарзӕнхӕй зӕрдӕ ӕвӕруни хӕццӕ.

Арфӕ кӕнун, арфӕгонд – ескӕмӕн хуарзӕнхӕ зӕгъун. Хуцауи арфӕ адӕймагбӕл ку исӕмбӕлуй, уӕд ин ести хуарз радтуй, зӕгъӕн, ӕнтӕститӕ, сабурдзийнадӕ, берӕ цӕуӕт, хуарз цард. Еу адӕймаг иннемӕн арфӕ ку фӕккӕнуй, уӕд ин ӕ кувди ӕ зӕрдӕ хуарздзийнадӕ зӕгъуй. Адӕймаг Хуцауӕн табу ку фӕккӕнуй, уӕд Ин арфӕ фӕккӕнуй. Йесо сабийтӕ ӕма Ӕ ахургӕнуйнӕгтӕн арфӕ кодта Ӕхе уӕларвмӕ исесуни разӕй. Йесой ахургӕнуйнӕгтӕ гъӕуама Хуцауи арфӕ парахат кӕнонцӕ; ӕзнӕгтӕмӕ дӕр ӕма сӕ, соргӕ ка кӕнуй, уонӕмӕ дӕр Хуцауи арфӕ хъӕртун кӕнонцӕ. Арфӕ кӕнун ӕй дзурд «ӕлгъетун»-и антоним.

Ӕносон цард – Библий уотӕ хуннуй ӕносон зӕнхон цард нӕ, фал Хуцауи хӕццӕ ӕнзӕрдӕ ун, ӕноси Ӕ хӕццӕ еумӕ ун, уомӕн ӕма ӕносон царди игурӕн ӕй Хуцау. Ӕносон цард лӕваргонд цӕуй адӕймагӕн ӕ ӕууӕндундзийнадӕмӕ гӕсгӕ нуредӕгӕн аци дуйней, рамӕлуни агъоммӕ. Фал ӕносон цард ӕнхӕстӕй рардӕуодзӕнӕй мӕрдти райгаси, уӕдта, Хуцау паддзахеуӕг кӕнун ку райдайа, уой фӕсте.

Бодӕ – бӕлӕстӕй ӕмбурдгонд экзотикон зайӕгойи соргонд къеуӕ, уой содзгӕй си рацӕуй хуӕрздӕфагӕ хъуӕцӕ. Бодӕ содзун адтӕй Хуцауи Ковӕндони Иерусалими нивонд хӕссуни хузтӕн сӕ еу.

Дауити Фурт – паддзах Дауити хӕдзарвӕндаги байзайӕггаг. Дзиуиттӕгтӕ уотӕ худтонцӕ Мессийи (Киристей), уомӕн ӕма ӕууӕндтӕнцӕ, Мессийӕ Паддзах Дауити аулӕй ке уа гъӕуама, уобӕл.

Донӕй аргъуд – дини сӕйрагдӕр ӕгъдӕуттӕн сӕ еу – дони бацуд; нисан кодта адӕймаги искӕдзос ун ӕма ’й Хуцауӕн иснивонд кӕнун. Нӕуӕг Фӕдзӕхсти дзурд цӕуй донӕй аргъуди дууӕ хузей туххӕй. Фиццаг Донӕй Аргъауӕг Иоанн донӕй аргъудта, ӕ тӕрегъӕдтӕбӕл ка басастӕй ӕма Хуцауи Дзурд ӕнхӕст кӕнуни зӕрди ка адтӕй, уӕхӕн адӕмбӕл. Уой фӕсте Йесо Ӕхуӕдӕг донӕй аргъуд райста Иоаннӕй Иордани, ӕма Имӕ Сугъдӕг Уод уӕларвӕй ӕрцудӕй. Аци рӕстӕгӕй райдӕдта Йесой мессион лӕггадӕ. Йесо Киристей мӕлӕт ӕма Ӕ райгаси фӕсте донӕй аргъуди медес никки арфдӕр лӕдӕргӕ иссӕй: адӕймаги ӕ раздӕри тӕрегъӕдгун цардӕй нӕбал фӕндуй цӕрун, раст, цума, тӕрегъӕддзийнадӕн рамӕлуй, уотӕ, ӕма Киристей хӕццӕ нӕуӕг цардӕн райгас уй. Нӕуӕг Фӕдзӕхстӕн ӕ рахӕсгӕ нисанеуӕг ӕй: «Йесой донӕй аргъуд» куд адӕймаги еузӕрдиуондзийнадӕ Йесой гъезӕмӕртти хӕццӕ, уӕдта «донӕй аргъуд» куд Сугъдӕг Уоди ӕрцуд адӕймагмӕ.

Дӕлуймон, фудзӕрдӕ мон – Хецауеуӕг кӕмӕн кӕнуй сайтан, уӕхӕн мон. Адӕм арӕх тарстӕнцӕ дӕлуймонтӕй, уомӕн ӕма уони бон адтӕй аци дуйней сӕ кӕнон кӕнун, зӕгъӕн, адӕймаги бацӕун ӕма ин хецауеуӕг кӕнун. Фал кӕд ӕма ӕгас дуйней Хецау Хуцау ӕй уӕлдӕр, уӕд Йесо Хуцауи хъаурӕй адӕми дӕлуймонтӕй иссӕребарӕ кӕнидӕ, уӕдта еци искурдиадӕй фӕххайгин кодта Ӕ ахургӕнуйнӕгти дӕр.

Кесӕр – римаг империй уӕлдӕр сӕргълӕууӕг, ӕ бӕрнӕхсти адтӕнцӕ, хецӕн облӕсттӕн разамунд ка лӕвардта, уӕхӕн сӕргълӕугутӕ ӕма паддзӕхтӕ (зӕгъӕн, Пилат ӕма Ирод). Уӕхӕн хецӕутти кесӕртӕ худтонцӕ, сӕ аули бундорӕвӕрӕг Юлий Цезӕри номмӕ гӕсгӕ – еци дзаманти ин ӕ ном уотӕ дзурдтонцӕ.

Киристе, Мессийӕ – дзиуиттаг ӕвзагӕй («машиах»), рагон бердзейнаг ӕвзагӕй ба Χριστός («христос»), ӕ нисанеуӕг – «исӕрст». Раги дзамани Израили легъони сойнӕй исарстонцӕ, Хуцау Ӕхуӕдӕг лӕггадӕ кӕнунмӕ ке исӕвзаридӕ, еци кохентӕ, пахампартӕ ӕма паддзӕхти. Хуцау, пахампарти ӕнхусӕй, зӕрдӕ байвардта израилаг адӕмӕн зӕнхӕмӕ Мессийи рарветун – Израили адӕм Ка фӕййервӕзун кӕндзӕнӕй ӕма зӕнхи цъарӕбӕл цӕрӕг еугур адӕмӕн ӕноси хецауеуӕг Ка кӕндзӕнӕй, уӕхӕн Паддзах. Дзиуиттӕгтӕ Йесой рӕстӕги хъӕбӕр ӕнгъӕл кастӕнцӕ, зӕрдӕ син Кӕмӕй ӕвӕрд адтӕй, еци Мессийи ӕрцудмӕ. Етӕ сӕ зӕрдӕ дардтонцӕ, Е сӕ ӕцӕгӕлон тухӕгӕнӕг адӕми – римӕгти – хецаудзийнадӕй ке иссӕребарӕ кӕндзӕнӕй ӕма Израили раздӕри кадӕ ӕ бунати ке исбадун кӕндзӕнӕй. Фал зӕнхӕмӕ ӕрцӕуӕг Ервӕзунгӕнӕг Мессийӕ, Йесо Киристе, искодта дзӕвгарӕ фулдӕр. Е фӕййервӕзун кодта зӕнхон адӕми тӕрегъӕд ӕма мӕлӕти цагъайрадӕй, ӕма Ӕ фӕрци Хуцау адӕми хӕццӕ исфедар кодта Нӕуӕг, ӕносон Фӕдзӕхст. Никки ма Йесо Киристе Ӕхе хонуй Хуцауи Фурт.

Ковӕндонӕ – Библий дзурд «Ковӕндонӕ» лӕдӕрд ӕй куд Иерусалими Ковӕндонӕ – е адтӕй паддзах Соломони догӕй ардӕмӕ Хуцаумӕ ковуни сӕйраг бунат Израили. Киристей Райгурди агъоммӕ 586-аг анзи Соломони Ковӕндонӕ ниппурх кодтонцӕ Вавилони цӕргутӕ; етӕ си Вавилонмӕ рахастонцӕ ӕгас зинаргъ дзаумӕттӕ дӕр. Ковӕндонӕ адтӕй Израили цӕргутӕн сӕ царди сӕйраг бунат: айдагъдӕр ами, цид, ӕрхӕссиуонцӕ нивонд, ардӕмӕ еугур бӕстӕй дӕр ӕма фӕсарӕнтӕй дӕр ӕрцӕуиуонцӕ дзиуиттӕгтӕ сӕ дини ахсгиагдӕр бӕрӕгбӕнттӕ кӕнунмӕ: Песах, Фӕндзайӕймаг бон, Кущи бӕрӕгбон (кущӕ – бӕласи къалеутӕй конд уосонгӕ).

Кохен – Хуцауи Ковӕндони Иерусалими дини ӕгъдау кӕнун ӕма лӕггадӕ кӕнуни барӕ кӕмӕ ес, уӕхӕн адӕймӕгти къуар дзиуиттаг ӕхсӕнади. Хестӕр кохен разамунд лӕвардта дини ӕгъдау ӕнхӕст кӕнунӕн, аци барӕ лӕвӕрд цудӕй фидӕй-фуртмӕ.

Къӕхигӕнӕ дзолти бӕрӕгбон – аци бӕрӕгбон райдайидӕ Песахи фӕсте. Къуӕрей ӕндӕргъци израилаг адӕм имистонцӕ, Хуцау сӕ тагъд-тагъдӕй Мисирӕй куд ракодта, уой. Нӕуӕг Фӕдзӕхсти рӕстӕг Песах ӕма Къӕхигӕнӕ дзолти Бӕрӕгбон нимад цудӕнцӕ еу бӕрӕгбонтӕл.

Левит – Иакови ӕртиккаг фурти байзайӕггӕгтӕ. Моисейи доги Хуцау равзурста, Левий аулӕй ка рантӕстӕй, еци Аарони байзайӕггӕгти, цӕмӕй адтайуонцӕ ӕ кохентӕ. Левий иннӕ байзайӕггӕгтӕ ба (уони фӕххонунцӕ левиттӕ) еугурӕй дӕр, кохентӕн ӕнхус кӕнгӕй, гъӕуама фӕллойнӕ кодтайуонцӕ Скиний.

Легъон – фӕтӕн рӕзӕбӕласӕ, Палестини арӕх ӕй. Ӕ рӕзӕ (инжир) хъӕбӕр адгин ӕма пайда ӕй, ӕма уомӕн легъонбӕласӕ ӕй сабур ӕма бӕркадгун царди бӕрӕггӕнӕн.

Моисейи Ӕгъдау – рагон дзиуиттаг ӕвзаги («Торӕ»), гъома, Ӕгъдау – ахурадӕ, Хуцау циуавӕр цард ӕма циуавӕр лӕггадӕ хезуй Ӕ адӕмӕй, уой туххӕй. Ӕгъдау израилаг адӕмӕн равардта Хуцау, Моисейи ӕнхусӕй. Зӕронд Фӕдзӕхсти аци ахурадӕ ӕма Ӕгъдау куд лӕваргонд ӕрцудӕй, еци истори ӕй сӕрмагондӕй Фондзкиунугеми (Библий фиццаг фондз киунуги), фӕххонунцӕ ’й Ӕгъдау. Аци Ӕгъдау лӕвардта израилаг адӕмӕн бӕстон фӕдзӕхститӕ, сӕ дин ӕма ӕхсӕнадон царди ӕгъдау раст кӕнуни гъуддаги, уӕдта ӕхсӕнади федар ӕвардта хе даруни фӕткитӕ.

Муртак – рагон израилаг адӕм муртактӕ худтонцӕ иннӕ адӕмти еугурей дӕр, уомӕн ӕма ӕрмӕст дзиуиттӕгтӕ кувтонцӕ Еунӕг Хуцаумӕ, иннӕ адӕмтӕ ба ӕууӕндтӕнцӕ берӕ хуцӕуттӕбӕл, нимад адтӕнцӕ ӕцӕг Хуцау ӕма Е ’взурст Израили адӕми знӕгтӕбӕл.

Пахампар – Хуцауи Фӕндӕ ӕма Хуцауи Дзурд адӕммӕ ка хъӕртун кӕна, уӕхӕн, Хуцауи ӕвзурст адӕймаг. Сугъдӕг Уоди ӕнхусӕй пахампартӕ дзурдтонцӕ ӕрцӕуйнаг хабӕртти туххӕй, адтӕнцӕ тӕрхонгӕнгутӕ ӕма зундамонгутӕ, адӕми сӕ тӕрегъӕдтӕбӕл сӕттун кодтонцӕ ӕма сӕ Хуцаумӕ ковун арази кодтонцӕ.

Песах – дзиуиттӕгти ахсгиагдӕр бӕрӕгбӕнттӕй еу, бӕрӕг ӕй кӕнунцӕ уалдзӕги, Мисири уацарӕй дзиуиттӕгти фӕййервӕзуни бон имисгӕй. Аци бӕрӕгбони фингӕн ӕ сӕйраг гъуддаг адтӕй нивонд косӕрттаг далис «песах» (дзиуиттаг ӕвзаги – «песах»). Ардигӕй цӕуй бӕрӕгбони ном дӕр. Нӕуӕг Фӕдзӕхсти Киристей райтигътонцӕ, ӕма дзиуарӕбӕл рамардӕй Песахи бӕрӕгбони агъоммӕ. Апостол Павел амонуй, Киристе нивондӕн хаст ӕрцудӕй куд Песахи далис. Ӕртиккаг бон Киристе райгас ӕй, ӕма уомӕн киристӕнттӕн Песах иссӕй ӕрмӕст Киристей дзиуарӕбӕл мӕлӕти имисуйнаг нӕ, фал Ӕ Райгаси бӕрӕгбон дӕр.

Псаломти киунуги – 150 дзиуиттаг дини зартӕ, ӕмбурдгонд ӕнцӕ Зӕронд Фӕдзӕхсти хецӕн киунуги – Псалтир. Аци киунугӕ бӕдтунцӕ паддзах Давиди номи хӕццӕ, уомӕн ӕма, таурӕхъмӕ гӕсгӕ, и псаломтӕн сӕ фулдӕр е ӕхуӕдӕг ниффинста.

Райгас ун – бауӕри нӕуӕг цард мӕлӕти фӕсте. Нӕуӕг Фӕдзӕхсти фӕсте дзиуиттӕгтӕн сӕ фулдӕр ӕууӕндтӕнцӕ, фӕстаг бон, куд рӕстаг адӕм, уотӕ тӕрегъӕдгунтӕ дӕр ке райгас уодзӕнӕнцӕ, цӕмӕй Хуцауи тӕрхони рази ӕрлӕууонцӕ. Киристей райгас ба ӕй мӕлӕтбӕл уӕлахез ӕма еугур адӕмӕн райгас уни гӕнӕн ӕма фӕрӕзнӕ.

Саддукейтӕ – дзиуиттӕгтӕмӕ дини сӕйрагдӕр къуӕрттӕй еу, ӕ кой цӕуй Нӕуӕг Фӕдзӕхсти. Фарисейтӕй уӕлдай, етӕ кадгиндӕрбӕл нимадтонцӕ ӕрмӕст Фондзкиунуги, не ’ууӕндтӕнцӕ цъухӕйдзоргӕ таурӕхътӕбӕл, пахампарти киунугутӕбӕл дӕр не ’ууӕндтӕнцӕ. Цӕветтонгӕ, етӕ не ’ууӕндтӕнцӕ, Хуцауи тӕрхони бон еугур мӕрдтӕ ке райгас уодзӕнӕнцӕ, цӕмӕй Хуцауи рази ӕрлӕууонцӕ, уобӕл.

Сайтан – Хуцауи ӕма Ӕ лӕггадӕгӕнгути ӕзнаг хонунцӕ сайтани, фал и дзурдӕн ӕхе нисанеуӕг ӕй «нихмӕлӕууӕг», кенӕ «фудгин кӕнӕг» – тӕрхони рази фудгин ка кӕнуй, е. Куд Хуцауи нихмӕлӕууӕг ӕма фуд монти сӕргълӕууӕг, сайтан ӕма аци монтӕ сайунцӕ адӕми, хъор сӕ кӕнунцӕ Хуцаумӕ ӕрцӕунмӕ ӕма сӕ мӕлӕтмӕ ӕркӕнунбӕл архайунцӕ. Хуцауи нихмӕ ци адӕм дзорунцӕ, етӕ сайтани ардудбӕл цӕунцӕ. «Ӕргонзӕрдӕдзийнӕдтӕ» («Откровения»), зӕгъгӕ, еци киунуги дзурд цӕуй, еу хатт сайтанбӕл ке фӕууӕлахез уодзӕнӕнцӕ, ӕма еугур пурхгонд ке ӕрцӕудзӕнӕй. Библий ӕ иннӕ нӕмттӕ: дӕлуймон, козбау, Веелзевул.

Синагогӕ – дзиуиттӕгти ӕмбурд еумӕ ковунмӕ, Сугъдӕг Финст аргъаунмӕ ӕма дини ӕгъдӕуттӕ ахур кӕнунмӕ; уӕдта уӕхӕн ӕмбурдти хӕдзарӕ. Ӕмбурди рӕстӕг хумӕтӕг архайӕги бон дӕр адтӕй Сугъдӕг Финстӕй скъуддзаг байаргъаун, уӕдта ӕмбурди адӕммӕ ӕхе бахатун, ци скъуддзаг байаргъудта, уой балӕдӕрун кӕнуни туххӕй. Хуцауи Ковӕндонӕй уӕлдай, синагоги нивонд косӕрттаг нӕ уидӕ. Дзиуиттӕгтӕ кӕми цардӕнцӕ, уоми Скиний ӕма Иерусалими алли уӕхӕн сахари дӕр адтӕй, минкъийдӕр, уӕд еу синагогӕ.

Сонӕт – биццеутӕ ӕма нӕлгоймӕгтӕн лухгонд цудӕй сӕ бауӕри кӕройнаг хай. Хуцау Авраамӕн ци Фӕдзӕхст равардта, уомӕ гӕсгӕ, алли дзиуиттаг биццеуӕн дӕр ӕ райгурунӕй ӕстӕймаг бон кодтонцӕ сонӕт. Йесой рӕстӕги сувӕллонбӕл ном ӕвардтонцӕ еци бон.

Сугъдӕг Уод – дзиуиттаг дзурд («руах») ӕма бердзейнаг πνεῦμα («пнеума») нисан кӕнунцӕ «уолӕфт, фӕлмӕн думгӕ, мон». Зӕронд Фӕдзӕхсти Хуцауи Мон ӕй архайӕг, цардмӕ хонӕг ӕма еугур уодгоймӕгти уодбӕлхуӕцӕг хъаурӕ. Уомӕй рахезгӕй, Мон дӕдтуй адӕймагӕн зунд, радтуй ин искурдиадӕ ӕма ацъагъуӕ, хонуй ӕй Хуцауӕн лӕггадӕ кӕнунмӕ. Хуцауи Мон ӕрцӕуидӕ сӕрмагонд адӕммӕ, кенӕ адӕми къуармӕ ӕма сӕ фӕххайгин кӕнидӕ, ци ӕрцӕуйнаг ӕй, уой зонуни искурдиадӕй. Аци Мон Библий дӕр хуннуй Бардари Мон, Сугъдӕг Уод. Сугъдӕг Уод, куд Фидӕ ӕма Фурт, уотӕ хайгин ӕй Хуцауи минеугутӕй. Йесо райгурдӕй, Лукай Евангелимӕ гӕсгӕ, ӕнӕ адӕймаги ӕнхусӕй, фал ӕрмӕст Сугъдӕг Уоди архайдӕй. Йесо донӕй аргъуд ку иста, уӕд Имӕ сӕрмагондӕй ӕрцудӕй Сугъдӕг Уод. Сугъдӕг Уод ӕрцудӕй амистолтӕмӕ дӕр Фӕндзайӕймаг бон, Йесо син зӕрдӕ куд ӕвардта, уотӕ. Сугъдӕг Уоди фӕрци адӕймаг исӕндедзуй нӕуӕг цардмӕ ӕма исуй Хуцауи сувӕллон. Уодӕй ци райгуруй, е ӕй уарзт, цийнӕ, сабурдзийнадӕ, бухсундзийнадӕ, уӕдта фарнӕ, ауодундзийнадӕ, ӕууӕндундзийнадӕ, ӕфсар ӕма хебӕлхуӕцундзийнадӕ.

Тӕрегъӕд – Хуцауи Ӕгъдау нӕ ӕнхӕст кӕнун, Ӕ фӕдзӕхститӕ Ин ихалун ӕма Хуцауи Дзурдмӕ нӕ игъосун.

Фарисей – Нӕуӕг Фӕдзӕхсти ци дзиуиттӕгти кой цӕуй, уони дини сӕйрагдӕр къуӕрттӕй еу. Фарисейти минӕвӕрттӕ адтӕнцӕ Синедриони ӕнхӕстбаргин минӕвӕрттӕ. Саддукейтӕй уӕлдай, фарисейтӕ бӕстон архайдтонцӕ ӕрмӕст Моисейи Ӕгъдау ӕнхӕст кӕнунбӕл нӕ, фал ма берӕ цъухӕйдзоргӕ таурӕхъти курдиӕдтӕ дӕр. Етӕ ӕнгъалдтонцӕ, зӕгъгӕ, Хуцауи Тӕрхони бон еугур мӕрдтӕ дӕр райгас уодзӕнӕнцӕ Хуцауи рази ӕрлӕуунмӕ. Етӕ хъӕбӕр лӕмбунӕг кастӕнцӕ ӕгъдӕуттӕ ӕнхӕст кӕнуни кӕдзосдзийнадӕмӕ; адӕми ӕхсӕн сӕ кадӕ адтӕй бӕрзонд; сӕхуӕдтӕ дӕр сӕрустур адтӕнцӕ сӕ ӕууӕндундзийнадӕ ӕма сӕ карз ӕгъдауӕй. Дини фӕткитӕ ӕмбӕлгӕ уагбӕл ка нӕ ӕнхӕст кодта, уонӕмӕ фарисейтӕ ӕлгъӕгӕнгӕй кастӕнцӕ. Йесо фӕдзахста фарисейти дини ахурадӕй хе хезун, уомӕн ӕма, фарисейтӕ Моисейи Ӕгъдау куд ӕнхӕст кодтонцӕ, е бӕрӕг адтӕй ӕрмӕст фӕрсӕй бакӕсгӕй дӕр.

Фарнӕ – Нӕуӕг Фӕдзӕхсти Хуцауи Дзурдти сӕйрагдӕр терминтӕй еу. Аци дзурд нисан кӕнуй Хуцауи фарни лӕвар адӕймагӕн. Фарнӕ баст ӕй адӕймаги берӕвӕрсуг искурдиадӕ ӕма ӕ царди цаути хӕццӕ.

Фӕдзӕхст – 1. Аци дзурд нисан кӕнуй Хуцауӕй адӕмӕн лӕвӕрд фӕндон. Хуцау Синайи хонхбӕл Моисейи фӕрци израилаг адӕми хӕццӕ ку ниффедар кодта фӕдзӕхст, уӕд Моисейӕн равардта, Хуцау ӕма адӕймаги ӕхсӕн сӕйрагдӕр фӕндӕнттӕ кӕми ес, уӕхӕн 10 фӕдзӕхсти. Еци фӕдзӕхститӕ ӕнцӕ Моисейи Ӕгъдауӕн ӕ хай. Нӕуӕг Фӕдзӕхсти Йесо Киристе зӕгъуй, Ӕгъдауи сӕйрагдӕр фӕдзӕхститӕ ке ӕнцӕ Хуцаумӕ ӕма хеуонмӕ уарзтдзийнадӕ. Уӕдта Киристе Ӕ ахургӕнуйнӕгтӕн дӕдтуй Нӕуӕг Фӕдзӕхст кӕрӕдземӕ уарзтдзийнади туххӕй – адӕймаг ӕ цард инней туххӕн кӕми радта, уӕхӕн уарзтдзийнади туххӕй.

2. Адӕми, кенӕ Хуцау ӕма адӕймаги ӕхсӕн формалон ӕгъдауӕй федуд. Хуцау зӕрдӕ байвӕруй, адӕймаг ба исарази уй ӕгъдӕуттӕ ӕма фӕткитӕ ӕнхӕст кӕнунбӕл. Синайи хонхбӕл Хуцау Моисейи ӕнхусӕй исфедар кодта ӕгас дзиуиттаг адӕми хӕццӕ бадзурд. Пахампартӕ дзурдтонцӕ, Хуцау ӕма адӕми ӕхсӕн Нӕуӕг Фӕдзӕхст федаргонд уодзӕнӕй, зӕгъгӕ. Евангелий дзурд цӕуй, зӕгъгӕ, и Фӕдзӕхст федаргонд ӕрцудӕй Йесой рамӕлӕт ӕма уӕларвмӕ Ӕхе исесуни фӕсте. Нур, сӕ адӕмихаттмӕ нӕ кӕсгӕй, Хуцауи адӕм ӕнцӕ, Киристебӕл ка баууӕндтӕй ӕма Ӕ ахурадӕмӕ гӕсгӕ ка цӕруй, етӕ.

Хуцауи Паддзахадӕ – дзурд «паддзахадӕн» ес дууӕ нисанеуӕги: «паддзахи хецаудзийнадӕ» ӕма «паддзахи бӕрнӕхсти зӕнхӕ (территори)». Библий дзурдбаст «Хуцауи Паддзахадӕ» лӕдӕрун гъӕуй, фиццагидӕр, куд Хуцауи хецаудзийнадӕ ӕгас дуйней, ӕнӕ арӕнтӕй. Е, Хуцау ӕма адӕми ӕхсӕн ци рахастдзийнӕдтӕ ес, уонӕн дӕр ӕй бӕрӕггӕнӕн: адӕм Хуцауи лӕдӕрунцӕ, куд сӕ Паддзахи. Хуцауи Паддзахади кой кодтонцӕ пахампартӕ дӕр. Дзуиттӕгтӕ хизтонцӕ ӕрцӕуӕг Мессийи куд Хуцауӕй ӕрвист Паддзахи, Ӕ (Мессийи) паддзахадӕ баст цудӕй Хуцауи Паддзахади хӕццӕ. Уӕхӕн Паддзахади райдайӕни туххӕй дзурдта Донӕй Ӕргъауӕг Иоанн. Йесо Киристе ахур кодта адӕми, дзурдта син Хуцауи Паддзахади туххӕй; Йесой ӕрцуди хӕццӕ Хуцауи Паддзахадӕ ӕрӕййафта адӕми, фал еци Паддзахадӕмӕ сӕ бон ӕй бацӕун ӕрмӕст, ӕ монон цард гъӕздуг кӕмӕн ӕй, уонӕн. Амистолтӕ куд амонунцӕ, уотемӕй Хуцауи Паддзахадӕ Киристей райгаси фӕсте зиннуй куд «Сугъдӕг Уоди медӕгӕ рӕстагдзийнадӕ, сабурдзийнадӕ ӕма цийнӕ». Хуцауи Паддзахадӕ зӕнхӕбӕл ӕнхӕстӕй ӕрфедар уодзӕнӕй Хуцауи Бардари ӕрцуди фӕсте рӕстӕгути кӕрони: раздӕри дуйне фесӕфдзӕнӕй ӕма ӕ бунат исуӕгъдӕ кӕндзӕнӕй нӕуӕг гъуддӕгтӕн, уоми Хуцау уодзӕнӕй алци дӕр алцӕми дӕр.

Хъалонесӕг – Нӕуӕг Фӕдзӕхсти рӕстӕги хъалонесӕг, бунӕттон адӕмӕй хъалонтӕ ӕмбурдгӕнӕг хецау; е Палестини ӕмбурд кодта хъалонтӕ Рими паддзахади къазнамӕ. Ӕгас паддзахади дӕр хъалонесгутӕ адӕмӕн адтӕнцӕ ӕнӕуинон, дзиуиттӕгтӕн ба уӕлдайдӕр, уомӕн ӕма римӕгти хӕццӕ кодтонцӕ ӕмгуст. Ӕма уомӕн дзурдтӕ «хъалонесӕг» ӕма «тӕрегъӕдгунӕн», практикон ӕгъдауӕй, адтӕй еци-еу нисанеуӕг. Фал Йесомӕ цудӕнцӕ хъалонесгутӕ дӕр, сӕ еу, Матфей, кенӕ, Лукай Евангелий куд хунд цӕуй, Левий, фӕстӕдӕр иссӕй Ӕ ахургӕнуйнаг.

Хъотур – Библий цифӕнди бауӕри ӕфтуйгӕ нез. Хъотургинти сурдтонцӕ адӕми ӕхсӕнӕй, цӕмӕй адӕмбӕл ма ӕмбӕлонцӕ, ӕма етӕ дӕр еци ӕмбӕлдӕй ма исуонцӕ ӕнӕсугъдӕг. Хъотурӕй сӕйгӕ адӕми фӕстӕмӕ адӕми ӕхсӕнмӕ райстайуонцӕ, ӕрмӕст еугур дзӕбӕх ку иссайуонцӕ, уӕд, ӕма уомӕн ба ӕвдесӕн гъӕуама адтайдӕ кохен.

* 1:11 Дзиуиттаг кохентӕ Хуцаумӕ ковуни рӕстӕг сӕрмагонд нивондхӕссӕнбӕл сугътонцӕ бодӕ.

+ 1:15 Лк. 7:28, Лк. 7:33,

+ 1:26 Иоанн 1:45,

+ 1:48 Лк. 11:27

* 1:72 Кӕсӕ дзурдуати «Зӕронд Фӕдзӕхст».

+ 1:76 Лк. 7:26, Лк. 20:6,

+ 1:77 Лк. 3:3

+ 1:80 Лк. 3:2

+ 2:4 Лк. 1:26-27,

+ 2:14 Лк. 19:38

+ 2:19 Лк. 2:51

+ 2:30 Иоанн 8:12

+ 2:35 Иоанн 19:25

+ 2:39 Лк. 1:26-27

+ 2:50 Лк. 9:45, Лк. 18:34

+ 2:51 Лк. 2:19

• 3:1 Иоанн 1:19-28

* 3:1 Тетрарх – фиццаг аци дзурди медес адтӕй «облӕст, кенӕ зӕнхӕн ӕ цуппӕрӕймаг хай»; фӕстӕдӕр аци дзурд райдӕдтонцӕ лӕдӕрун куд «бунӕттон хецау», уотӕ. Нӕуӕг Фӕдзӕхсти дзамани Иудейӕ иссӕй римаг зӕнхи хай ӕма хӕйттӕгонд ӕрцудӕй. Алли хаййӕн дӕр адтӕй ӕхе хецау, кенӕ тетрарх.

+ 3:1 Лк. 13:1, Лк. 23:1, Лк. 9:7

+ 3:2 Иоанн 11:49, Лк. 1:63, Лк. 1:80, Иоанн 1:6-7

* 3:3 Иордан – Геннисарети цадӕ ӕма Мард денгиз ка еу кӕнуй, еци цӕугӕдон.

+ 3:8 Лк. 16:24, Иоанн 8:33

+ 3:9 Лк. 13:9,

+ 3:14 Лк. 19:8

+ 3:15 Иоанн 1:19-20

+ 3:20 Иоанн 3:24

+ 3:22 Иоанн 1:32-33, Иоанн 12:28, Лк. 9:35,

+ 4:16 Лк. 2:39

* 4:18 Хуцауи ӕвзурст адӕймаги сӕрбӕл ӕркалиуонцӕ хуӕрздӕфагӕ сойнӕ, кохен, кенӕ паддзах цӕмӕй исуа, уой туххӕй. Исӕрдун – сӕрмагонд ӕгъдау. Ӕ рахӕсгӕ нисанеуӕг ӕй «Хуцауи ӕвзурст».

+ 4:23 Иоанн 4:46-53

+ 4:24 Иоанн 4:44

+ 4:30 Иоанн 8:59, Иоанн 10:39

+ 4:34 Лк. 8:28,

+ 4:35 Лк. 9:42,

+ 4:42 Лк. 5:16

+ 5:4 Иоанн 21:6

* 5:14 Уой фӕсте адӕймаг, дзиуиттӕгти динмӕ гӕсгӕ, искӕдзос уидӕ.

+ 5:14 Лк. 17:14

+ 5:16 Лк. 4:42

+ 5:17 Лк. 6:19, Лк. 8:46

+ 5:20 Лк. 7:48

+ 5:29 Лк. 19:6

+ 5:30 Лк. 15:2

+ 5:32 Лк. 15:7,

+ 5:33 Лк. 11:1, Иоанн 1:35, Лк. 18:12

+ 5:34 Иоанн 3:29,

+ 5:35 Лк. 17:22

* 6:4 Хуцауи Хӕдзарӕ – Иерусалими Ковӕндонӕ.

+ 6:7 Лк. 14:1, Лк. 20:20

+ 6:9 Лк. 14:3

+ 6:14 Иоанн 1:42

+ 6:16 Лк. 22:47

+ 6:19 Лк. 5:17, Лк. 8:46

+ 6:21 Иоанн 7:37,

+ 6:28 Лк. 23:34,

+ 6:40 Иоанн 13:16

+ 6:46 Иоанн 13:13

* 7:11 Наин – сахар Галилейи.

+ 7:14 Лк. 8:54

+ 7:19 Иоанн 4:25, Иоанн 6:14, Иоанн 11:27

+ 7:23 Иоанн 6:61, Иоанн 16:1

+ 7:24 Лк. 3:2

+ 7:28 Лк. 1:15

+ 7:29 Лк. 3:12

* 7:30 Кӕсӕ дзурдуати «Ӕгъдауи лӕг».

+ 7:33 Лк. 1:15

+ 7:34 Иоанн 2:1, Иоанн 12:2, Лк. 5:30

• 7:36 Иоанн 12:1-8

+ 7:39 Лк. 15:2

* 7:46 Сойнӕй сӕр исӕрдун – Хуцауи Ковӕндони аргъуд сугъдӕг хуӕздӕфагӕ сойнӕй байсӕрдиуонцӕ адӕймаги сӕр, цӕмӕй ибӕл Хуцауи арфӕ ӕрцудайдӕ.

+ 7:48 Лк. 5:20

+ 7:50 Лк. 8:48, Лк. 17:19, Лк. 18:42,

+ 8:1 Лк. 4:43

+ 8:2 Лк. 23:49, Лк. 24:10, Иоанн 19:25

+ 8:3 Лк. 24:10

+ 8:15 Иоанн 15:5

+ 8:16 Лк. 11:33

+ 8:17 Лк. 12:2

+ 8:19 Иоанн 2:12, Иоанн 7:3,

+ 8:21 Иоанн 15:14,

+ 8:28 Лк. 4:34

* 8:30 Легион – римаг ӕфсади хай. Рагон дзаманти легиони уидӕ 3000 ӕфсӕддони, Римаг империй доги ба – 6000 гӕрзефтонг ӕфсӕддоней бӕрцӕ. Легионӕн разамунд лӕвардта легат. Дзурд «легиони» рахаст нисанеуӕг ӕй «егъау ӕфсад».

+ 8:35 Лк. 10:39

+ 8:37 Лк. 5:8,

+ 8:41 Лк. 13:14,

+ 8:46 Лк. 5:17, Лк. 6:19

+ 8:48 Лк. 7:50,

+ 8:51 Лк. 9:28

+ 8:52 Иоанн 11:11

+ 8:54 Лк. 7:14

+ 9:1 Лк. 6:12-16

+ 9:7 Лк. 3:1, Лк. 9:19

+ 9:9 Лк. 3:19-20, Лк. 23:8

• 9:10 Иоанн 6:1-14

+ 9:10 Лк. 9:2

+ 9:19 Лк. 9:7,

* 9:20 Киристе – рагон бердзейнаг ӕвзагӕй «исӕрст». Кӕсӕ дзурдуатон уацгъуди «Киристе».

+ 9:20 Лк. 22:67, Иоанн 11:27

+ 9:22 Лк. 17:25, Лк. 18:33, Лк. 24:7, Иоанн 2:19

* 9:23 Дзиуарӕ ӕй киристон дини символ ӕма ӕй табуйаг. Киристон дини ахуради ӕвдесуй, Киристе адӕми сӕрбӕл Ӕхе нивондӕн ке ӕрхаста, уой.

+ 9:23 Лк. 14:27

+ 9:25 Лк. 12:20

+ 9:27 Лк. 21:32, Иоанн 21:22

+ 9:28 Лк. 8:51

+ 9:35 Лк. 23:35,

+ 9:42 Лк. 4:35

+ 9:44 Лк. 9:22, Лк. 18:32-33

+ 9:45 Лк. 2:50, Лк. 18:34

+ 9:48 Лк. 10:16, Иоанн 13:20

+ 9:50 Лк. 11:23

+ 9:51 Лк. 24:51,

+ 10:2 Иоанн 4:35

* 10:12 Тир ӕма Содом – Хуцау сӕ цӕргути тӕрегъӕддзийнӕдти туххӕй уӕларвӕй рарветгӕ зингӕй ке басугъта, Хананаани еци рагон сахартӕ.

+ 10:16 Иоанн 13:20,

+ 10:22 Иоанн 6:46, Иоанн 7:29, Иоанн 8:19, Иоанн 10:15

+ 10:25 Лк. 18:18

+ 10:33 Иоанн 4:9, Иоанн 8:48

+ 10:38 Иоанн 11:1, Иоанн 12:2

+ 10:39 Лк. 8:35

+ 10:41 Лк. 12:25

+ 11:1 Иоанн 1:35

+ 11:10 Иоанн 14:13-14,

+ 11:19 Лк. 9:49,

+ 11:23 Лк. 9:50

+ 11:27 Лк. 1:48

+ 11:28 Иоанн 13:17,

+ 11:33 Лк. 8:16

• 11:37 Лк. 20:45-47

* 11:42 Рутӕ – еудадзуг цъӕх ка фӕууй, уӕхӕн хуӕрздӕфагӕ кӕрдӕг, кенӕ къотӕр, павзӕ.

+ 11:42 Лк. 18:12

+ 11:43 Лк. 14:7, Лк. 20:46

+ 11:54 Лк. 20:20

+ 12:2 Лк. 8:17

* 12:6 Ассари – римаг листӕг ӕрхий ӕхца, динарий 1/16-аг хай.

+ 12:32 Иоанн 10:16, Лк. 22:29

+ 12:33 Лк. 18:22

+ 12:43 Иоанн 13:17

* 12:59 Лептӕ – тӕккӕ листӕгдӕр ӕрхий ӕхца, ӕй кодранти ӕрдӕг, кенӕ динарий 1/128-аг хай.

+ 13:1 Лк. 3:1, Лк. 23:1

+ 13:4 Иоанн 9:7, Иоанн 9:11

+ 13:7 Лк. 3:9

* 13:14 Моисеи Ӕгъдаумӕ гӕсгӕ, сабати косун не ’нгъизтӕй, фал ӕрмӕст Хуцаумӕ ковун.

+ 13:14 Лк. 8:41,

+ 13:15 Лк. 14:5

+ 13:19 Лк. 17:6,

+ 13:31 Лк. 3:1, Лк. 9:7

+ 13:35 Лк. 19:38

+ 14:1 Лк. 6:7, Лк. 20:20

+ 14:5 Лк. 13:15

+ 14:7 Лк. 11:43

+ 14:11 Лк. 18:14

+ 14:26 Иоанн 12:25

+ 14:27 Лк. 9:23

+ 14:35 Лк. 8:8,

+ 15:2 Лк. 5:30, Лк. 19:7

+ 15:7 Лк. 5:31-32

+ 16:8 Иоанн 12:36,

+ 16:10 Лк. 19:17

+ 16:16 Лк. 4:43,

+ 16:24 Лк. 3:8

+ 16:31 Иоанн 12:10-11

+ 17:1 Лк. 22:22

* 17:6 Тутабӕласӕ – стур бӕласӕ федар ӕма арф уедӕгти хӕццӕ.

+ 17:6 Лк. 13:19

+ 17:12 Лк. 5:11,

+ 17:14 Лк. 5:14

+ 17:16 Лк. 5:12, Иоанн 4:9

+ 17:19 Лк. 7:50,

+ 17:20 Лк. 19:11,

+ 17:22 Лк. 5:35, Иоанн 8:56

+ 17:23 Лк. 21:28

+ 17:25 Лк. 9:22

+ 18:1 Лк. 21:36,

+ 18:9 Лк. 16:15

+ 18:12 Лк. 5:33, Лк. 11:42

+ 18:14 Лк. 14:11

+ 18:18 Лк. 10:25

+ 18:22 Лк. 12:33

+ 18:28 Лк. 5:11

+ 18:29 Лк. 14:26

+ 18:33 Лк. 9:22, Лк. 24:7, Иоанн 2:19

+ 18:34 Лк. 2:50, Лк. 9:45

+ 18:38 Лк. 1:32

+ 18:42 Лк. 7:50,

* 19:4 Сикоморӕ бӕласӕ – бӕрзонд бӕласӕ, ес ин ставд къалеутӕ ӕма фӕтӕн сифтӕр.

+ 19:7 Лк. 5:30, Лк. 15:2

+ 19:8 Лк. 3:14

+ 19:9 Лк. 3:8, Иоанн 8:33, Иоанн 8:39

+ 19:11 Лк. 17:20,

* 19:13 Минӕ – килограмми ӕрдӕг ӕвзестӕ.

+ 19:14 Иоанн 15:8

+ 19:17 Лк. 16:10

+ 19:27 Лк. 20:16

• 19:28 Иоанн 12:12-19

+ 19:41 Иоанн 11:35

+ 19:44 Лк. 21:6

• 19:45 Иоанн 2:13-22

+ 20:4 Лк. 3:3

+ 20:5 Лк. 7:30

+ 20:6 Лк. 7:26, Лк. 9:8

+ 20:12 Лк. 11:48-49

+ 20:20 Лк. 6:7, Лк. 14:1, Лк. 11:54

+ 20:23 Лк. 12:1

+ 20:41 Лк. 1:32, Лк. 18:38

+ 20:46 Лк. 11:43

+ 21:1 Иоанн 8:20

+ 21:6 Лк. 19:44

+ 21:32 Лк. 9:27

+ 21:36 Лк. 18:1,

• 22:1 Иоанн 11:45-53

+ 22:3 Иоанн 13:2

• 22:7 Иоанн 13:21-30

+ 22:19 Иоанн 6:51,

+ 22:21 Иоанн 13:18

• 22:24 Лк. 9:46-50

+ 22:27 Иоанн 13:4-5

+ 22:29 Лк. 12:32

* 22:30 Кӕсӕ «Израиль».

• 22:31 Иоанн 13:36-38

+ 22:32 Иоанн 17:9

+ 22:33 Иоанн 21:19,

+ 22:35 Лк. 9:3, Лк. 10:4

+ 22:42 Иоанн 18:11,

• 22:47 Иоанн 18:3-11

+ 22:49 Лк. 22:38

+ 22:53 Лк. 20:1,

• 22:54 Иоанн 18:12-18, Иоанн 18:25-27

+ 22:61 Лк. 22:34

• 22:66 Иоанн 18:19-24

+ 22:71 Иоанн 10:36

• 23:1 Иоанн 18:28-30

+ 23:1 Лк. 3:1, Лк. 13:1,

+ 23:2 Лк. 20:25

+ 23:4 Иоанн 18:38, Иоанн 19:4,

+ 23:7 Лк. 3:1, Лк. 9:7

+ 23:8 Лк. 9:9

• 23:13 Иоанн 18:39

• 23:26 Иоанн 19:17-27

+ 23:29 Лк. 21:23

+ 23:35 Лк. 9:35, Иоанн 10:18

+ 23:41 Лк. 23:4,

• 23:44 Иоанн 19:28-30

+ 23:48 Лк. 18:13

+ 23:49 Лк. 8:2

• 23:50 Иоанн 19:38-42

• 24:1 Иоанн 20:1-10

+ 24:4 Иоанн 20:12

+ 24:7 Лк. 9:22, Лк. 18:33, Иоанн 2:19

+ 24:8 Иоанн 2:22

+ 24:10 Лк. 8:2-3

* 24:13 Стади – 125 къахдзӕфи, ӕй 184, 8 метри. 60 стадий ӕнцӕ 11 километри.

+ 24:16 Иоанн 20:14

+ 24:18 Иоанн 19:25

+ 24:30 Лк. 9:16

• 24:36 Иоанн 20:19-23,

+ 24:41 Иоанн 21:5

+ 24:46 Лк. 24:27

+ 24:49 Иоанн 14:26,

+ 24:50 Лк. 19:29, Иоанн 11:18,

+ 1:1 Иоанн 20:28,

+ 1:4 Иоанн 5:26, Иоанн 11:25, Иоанн 8:12, Иоанн 9:5, Иоанн 12:46

+ 1:6 Лк. 1:80, Лк. 3:2

+ 1:7 Иоанн 3:26, Иоанн 5:33, Иоанн 10:41, Иоанн 20:31,

+ 1:11 Иоанн 5:43

+ 1:13 Иоанн 3:3,

* 1:17 Закъон – Рагон Израили закъонти ӕмбурдгонд. Моисей – Израили кадгиндӕр пахампар (пахампар, уруссагау «пророк» – Хуцау адӕмӕн Ӕ дзурд ке фӕрци игъосун кӕнуй, еци адӕймаг). Киристе, грекъагау «Христос», дзиуиттагау «Мессиа» – амонуй «исӕрст» (Рагон Израили зайӕгойи сойнӕй байсӕрдионцӕ саугинтӕ, пахампартӕ ӕма паддзӕхти, гъома, Хуцау Ӕхецӕн лӕггадӕ кӕнунмӕ ке равзаридӕ, уони). Хуцау незаманти дзиуиттаг адӕмӕн зӕрдӕ байвардта Мессиай сӕмӕ рарветунӕй, цӕмӕй син Е ӕрхӕсса ервӕзундзийнадӕ ӕма зӕнхӕбӕл еугур адӕмтӕн дӕр ӕносмӕ паддзахеуӕг кӕна.

+ 1:17 Иоанн 7:19, Иоанн 14:6

+ 1:18 Иоанн 6:46,

• 1:19 Лк. 3:15-17

* 1:19 Иоанни Евангелий дзурд иудей ахид амонуй «иудейаг хецау».

* 1:21 Елиа – Израили кадгиндӕр пахампар. Уодӕгасӕй ӕй исиста Хуцау уӕларвмӕ, ӕма ин дзиуиттӕгтӕ ӕнгъӕлмӕ кастӕнцӕ е ’рӕздӕхтмӕ.

+ 1:21 Лк. 1:17,

* 1:24 Фарисейтӕ – дзиуиттаг дини къуар. Сӕхе гъардтонцӕ Моисейи Закъони алли ханхӕ, уӕдта, финст ка не ’рцудӕй, еци иудейаг ӕгъдӕуттӕ дӕр ӕнхӕст кӕнунбӕл.

* 1:25 Донӕй аргъаун (уруссагау «крестить») – ӕ тӕрегъӕдтӕбӕл ка ӕрфӕсмон кодта, еци адӕймаги донӕй ӕрӕхснун.

+ 1:31 Лк. 1:17

+ 1:32 Лк. 3:22

* 1:33 Сугъдӕг Уод – гъома, Хуцауи Уод.

+ 1:35 Лк. 11:1

+ 1:36 Иоанн 1:29

+ 1:38 Иоанн 18:4, Иоанн 18:7

+ 1:40 Лк. 5:2-11

+ 1:41 Иоанн 4:25

* 1:42 Кифӕ (дзиуиттагау), Петр (грекъагау) – «дор».

+ 1:44 Иоанн 12:21

+ 1:45 Иоанн 21:2, Лк. 24:27, Лк. 2:39

+ 1:49 Иоанн 11:27

* 1:51 Дзиуиттагау загъд адӕймаги фурт амонуй «адӕймаг»; пахампар Даниил уотӕ исхудта ӕрцӕуйнаг Мессиай (кӕсӕ 1:17 стихи феппайуйнагмӕ). Уотӕ Йесо Киристе Ӕхе хонуй Ӕхуӕдӕг дӕр.

+ 2:1 Иоанн 4:46, Иоанн 21:2

+ 2:4 Иоанн 7:6, Иоанн 7:30, Иоанн 8:20, Иоанн 13:1

* 2:6 2–3 барӕни ӕй 80–120 литри.

+ 2:6 Иоанн 3:25

+ 2:12 Иоанн 7:3,

• 2:13 Лк. 19:45-46

* 2:13 Иудейаг Коууадзӕн (Пасха) – уалдзигон бӕрӕгбон, Хуцау дзиуиттӕгти, Моисей сӕ сӕргъи, уотемӕй египетаг цагъайрадӕй ке раервӕзун кодта, уой имисунӕн.

+ 2:13 Иоанн 6:4, Иоанн 11:55

+ 2:16 Лк. 2:49

+ 2:18 Иоанн 4:48, Иоанн 6:30,

+ 2:19 Иоанн 10:18

+ 2:22 Лк. 24:8, Иоанн 12:16

+ 2:23 Иоанн 11:45

+ 3:1 Иоанн 7:50, Иоанн 19:39

+ 3:13 Иоанн 6:38,

+ 3:14 Иоанн 8:28, Иоанн 12:32

* 3:14-15 Моисейи дзамани дзиуиттӕгтӕ ӕдзӕрӕг бӕсти ку цардӕнцӕ, уӕд сӕбӕл еу хатт сӕхе ниццавтонцӕ хелӕгтӕ. Хуцауи фӕндонмӕ гӕсгӕ Моисей ӕрхиӕй исаразта хелагӕ ӕма ӕй уӕлӕмӕ исиста. Хелагӕ кӕбӕл фӕххуӕцидӕ, е ӕрхин хелагӕмӕ ку скӕсидӕ, уӕд мӕлӕтӕй фӕййервӕзидӕ.

+ 3:17 Иоанн 8:15, Иоанн 12:47

+ 3:19 Иоанн 1:4, Иоанн 8:12, Иоанн 7:7

+ 3:22 Иоанн 4:1-2

+ 3:24 Лк. 3:19-20

+ 3:25 Иоанн 2:6

+ 3:26 Иоанн 1:7, Иоанн 5:33

+ 3:28 Иоанн 1:20

+ 3:33 Иоанн 8:26

+ 3:35 Иоанн 5:20

+ 3:36 Иоанн 5:24, Иоанн 6:40,

+ 4:2 Иоанн 3:22

+ 4:3 Иоанн 2:11-12

+ 4:4 Лк. 9:52-53

* 4:5 Иаков – дзиуиттӕгти рагфиддӕл.

+ 4:14 Иоанн 7:38

+ 4:19 Иоанн 9:20

+ 4:25 Иоанн 1:41,

+ 4:26 Иоанн 9:37

+ 4:34 Иоанн 5:30, Иоанн 6:38, Иоанн 9:4, Иоанн 14:31

+ 4:35 Лк. 10:2

+ 4:42 Иоанн 1:29,

+ 4:44 Лк. 4:24

+ 4:45 Иоанн 2:23

+ 4:46 Иоанн 2:1, Иоанн 21:2, Иоанн 2:12

+ 4:48 Иоанн 2:18, Иоанн 6:30,

+ 4:54 Иоанн 2:11

* 5:2 Гъома «Хуцауи хуарзӕнхи хӕдзарӕ».

* 5:4 Къӕлӕтти ӕвӕрд бунат Евангелий рагондӕр къохфинстити нӕй.

+ 5:8 Лк. 5:24

* 5:10 Сабат – дзиуиттӕгтӕн сӕ сӕйраг бӕрӕгбон. Еци бон син неци косун ӕнгъезуй.

+ 5:16 Иоанн 15:20

+ 5:18 Иоанн 7:1,

+ 5:20 Иоанн 3:35, Иоанн 10:17, Иоанн 15:9, Иоанн 17:26

+ 5:22 Иоанн 17:2,

+ 5:23 Лк. 10:16, Иоанн 13:20, Иоанн 15:23

+ 5:24 Иоанн 3:36, Иоанн 6:40, Иоанн 20:31,

+ 5:26 Иоанн 1:4, Иоанн 11:25,

+ 5:28 Иоанн 11:25, Иоанн 11:43

+ 5:30 Иоанн 6:38, Иоанн 8:16

+ 5:31 Иоанн 8:13

+ 5:33 Иоанн 1:7, Иоанн 3:26, Иоанн 10:41

+ 5:36 Иоанн 8:18, Иоанн 10:25,

+ 5:39 Лк. 24:27

+ 5:43 Иоанн 10:25, Иоанн 12:12, Иоанн 1:11, Иоанн 3:11-12

+ 5:44 Иоанн 12:43

• 6:1 Лк. 9:10-17

+ 6:4 Иоанн 2:13, Иоанн 11:55

+ 6:5 Иоанн 1:44,

+ 6:8 Иоанн 1:40, Иоанн 1:44

+ 6:14 Иоанн 4:25, Иоанн 11:27

* 6:19 25–30 стадий ӕнцӕ 5–6 километри бӕрцӕ.

+ 6:30 Иоанн 2:18, Иоанн 4:48,

* 6:31 Маннӕ – Моисейи дзамани дзиуиттӕгтӕ ӕдзӕрӕг бӕсти ку цардӕнцӕ, уӕд син Хуцау арвӕй ци хуӕруйнаг ӕрвиста, е.

+ 6:34 Иоанн 4:15

+ 6:35 Иоанн 4:14, Иоанн 7:37

+ 6:37 Иоанн 17:6

+ 6:38 Иоанн 3:13, Иоанн 5:30

+ 6:39 Иоанн 10:28-29

+ 6:40 Иоанн 3:35, Иоанн 5:24,

+ 6:44 Иоанн 12:32

+ 6:46 Иоанн 1:18

+ 6:51 Иоанн 3:13,

+ 6:56 Иоанн 15:4-5,

+ 6:62 Лк. 24:51,

+ 6:64 Иоанн 13:11

+ 6:70 Иоанн 13:2, Иоанн 13:27

+ 6:71 Иоанн 18:2-3

+ 7:1 Иоанн 5:18, Иоанн 8:37, Иоанн 11:53

* 7:2 Уосонгити бӕрӕгбон – дзиуиттаг фӕззигон бӕрӕгбон; бӕрӕггонд цудӕй, тиллӕг ку бафснаионцӕ, уӕд. Еци бӕрӕгбони бӕнтти дзиуиттӕгтӕ цӕрионцӕ къадотӕй конд уосонгити, сӕ фиддӕлтӕ Моисейи дзамани ӕдзӕрӕг бӕсти уосонгити ке цардӕнцӕ, уой имисунӕн.

+ 7:3 Иоанн 2:12,

+ 7:6 Иоанн 2:4, Иоанн 8:20, Иоанн 13:1

+ 7:7 Иоанн 15:18, Иоанн 3:19

+ 7:13 Иоанн 19:38

+ 7:16 Иоанн 8:28, Иоанн 12:49, Иоанн 14:10

+ 7:18 Иоанн 5:41, Иоанн 8:50

+ 7:19 Иоанн 1:17

+ 7:20 Иоанн 8:48, Иоанн 10:20

+ 7:23 Иоанн 5:16

+ 7:24 Иоанн 8:15

+ 7:27 Иоанн 8:14, Иоанн 9:29, Иоанн 19:9

+ 7:29 Иоанн 8:55

+ 7:30 Иоанн 10:39, Иоанн 2:4, Иоанн 7:6, Иоанн 8:20, Иоанн 13:1

+ 7:31 Иоанн 8:30

+ 7:33 Иоанн 14:19, Иоанн 16:5

+ 7:34 Иоанн 8:21-22, Иоанн 13:33

+ 7:37 Иоанн 4:14, Иоанн 6:35

+ 7:40 Иоанн 1:21

+ 7:42 Лк. 2:4-7

+ 7:43 Иоанн 9:16, Иоанн 10:19

+ 7:50 Иоанн 3:1, Иоанн 19:39

* Стихтӕ 7:53 – 8:11 Евангелий рагондӕр къохфинстити нӕ ’нцӕ.

+ 8:6 Лк. 11:54, Лк. 20:20

+ 8:11 Иоанн 5:14

+ 8:12 Лк. 2:30, Иоанн 1:4, Иоанн 1:9, Иоанн 12:35

+ 8:13 Иоанн 5:31

+ 8:14 Иоанн 13:3, Иоанн 16:28, Иоанн 7:27

+ 8:15 Иоанн 3:17, Иоанн 7:24, Иоанн 12:47

+ 8:16 Иоанн 5:30, Иоанн 16:32

+ 8:18 Иоанн 5:36,

+ 8:19 Иоанн 16:3

+ 8:20 Иоанн 2:4, Иоанн 7:6, Иоанн 13:1

+ 8:21 Иоанн 7:34-35, Иоанн 13:33

+ 8:23 Иоанн 17:14

* 8:24 Ӕз Дӕн (нигги дӕр ма стихти 8:28, 58; 13:19), дзиуиттагау «Эхйе» – Хуцауи ном, ӕргомгонд ӕрцудӕй Моисеййӕн. Е амонуй, Хуцау еунӕг ӕцӕг Хуцау ке ӕй, уой, ӕрмӕстдӕр Е ӕй ӕносон ӕма ӕнӕраййевгӕ, ӕма алли-алцӕмӕн дӕр ӕрмӕст Уомӕй ӕй ӕ райдайӕн.

+ 8:26 Иоанн 15:15, Иоанн 3:33

+ 8:28 Иоанн 3:14, Иоанн 12:32, Иоанн 5:30, Иоанн 7:16

+ 8:29 Иоанн 4:34, Иоанн 6:38

+ 8:30 Иоанн 7:31

* 8:33 Авраам – дзиуиттӕгти рагфиддӕл; цардӕй Йесо Киристейӕй дууӕ мин анзи раздӕр.

+ 8:37 Иоанн 5:18, Иоанн 7:1, Иоанн 11:53

+ 8:39 Лк. 19:9

+ 8:48 Иоанн 7:20

+ 8:49 Иоанн 5:23

+ 8:50 Иоанн 5:41, Иоанн 7:18

+ 8:51 Иоанн 5:24, Иоанн 11:26

+ 8:54 Иоанн 17:1,

+ 8:55 Иоанн 7:28-29

+ 8:56 Лк. 17:22

+ 8:59 Иоанн 10:31

+ 9:4 Иоанн 4:34, Иоанн 11:9, Иоанн 12:35

+ 9:5 Иоанн 1:4, Иоанн 8:12, Иоанн 12:46

+ 9:7 Лк. 13:4

+ 9:14 Иоанн 5:9

+ 9:16 Иоанн 7:43, Иоанн 10:19

+ 9:17 Иоанн 4:19, Иоанн 6:14

+ 9:22 Иоанн 7:13, Иоанн 12:42, Иоанн 16:2

+ 9:29 Иоанн 7:27, Иоанн 8:14

+ 9:37 Иоанн 4:26

+ 9:41 Иоанн 15:22,

+ 10:11 Иоанн 15:13,

+ 10:16 Иоанн 11:52, Лк. 12:32

+ 10:17 Иоанн 5:20

+ 10:18 Иоанн 2:19

+ 10:19 Иоанн 7:43, Иоанн 9:16

+ 10:20 Иоанн 7:20, Иоанн 8:48,

* 10:22 Ковӕндонӕ Искӕдзос кӕнуни бӕрӕгбон бӕрӕггонд цудӕй незаманти дуккаг ӕносӕй фӕстӕмӕ. Иерусалими Ковӕндонӕ уой размӕ фӕцъцъумур ӕй ӕцӕгӕлӕнтти къохӕй.

+ 10:24 Иоанн 1:24-25, Иоанн 1:41

+ 10:25 Иоанн 5:36

+ 10:28 Иоанн 3:16, Иоанн 17:12

+ 10:30 Иоанн 17:11

+ 10:31 Иоанн 8:59

+ 10:36 Иоанн 3:17,

+ 10:38 Иоанн 14:10

+ 10:39 Лк. 4:30, Иоанн 7:30

+ 10:40 Иоанн 1:28

+ 10:41 Иоанн 1:7, Иоанн 3:26, Иоанн 5:33

+ 10:42 Иоанн 7:31

+ 11:1 Лк. 10:38-39

+ 11:2 Иоанн 12:3

+ 11:8 Иоанн 8:59, Иоанн 10:31

+ 11:9 Иоанн 9:4, Иоанн 12:35

+ 11:16 Лк. 6:15, Иоанн 14:5, Иоанн 20:24, Иоанн 21:2, Иоанн 13:37

* 11:18 15 стадий – 3 километри бӕрцӕ.

+ 11:24 Лк. 14:14, Иоанн 5:29, Иоанн 6:39

+ 11:25 Иоанн 1:4, Иоанн 5:26,

+ 11:26 Иоанн 5:24, Иоанн 8:51

+ 11:27 Иоанн 1:49,

+ 11:35 Лк. 19:41

+ 11:37 Иоанн 9:6-7

+ 11:41 Иоанн 17:1

+ 11:42 Иоанн 3:17

+ 11:43 Иоанн 5:28

+ 11:44 Иоанн 5:28

• 11:45 Лк. 22:1-2

+ 11:45 Иоанн 2:23

+ 11:50 Иоанн 18:14

+ 11:52 Иоанн 10:16,

+ 11:53 Иоанн 5:18, Иоанн 7:1, Иоанн 8:37

+ 11:55 Иоанн 2:13, Иоанн 6:4,

+ 11:57 Иоанн 7:11

• 12:1 Лк. 7:36-50

+ 12:1 Иоанн 11:55, Иоанн 11:1, Иоанн 11:18

+ 12:2 Лк. 10:38

* 12:3 Гиранка – 300 грамми бӕрцӕ.

+ 12:3 Иоанн 11:2

+ 12:6 Иоанн 13:29

+ 12:9 Иоанн 11:44

• 12:12 Лк. 19:35-38

* 12:13 Осаннӕ (дзиуиттагау) – цийни гъӕр Хуцауи кадӕн.

* 12:15 Сион ӕй Иерусалими хуӕнхтӕй еу. Сиони кизгӕ – Иерусалими поэтикон ном.

+ 12:16 Иоанн 2:22

+ 12:19 Иоанн 11:47-48

+ 12:21 Иоанн 1:44

+ 12:23 Иоанн 2:4, Иоанн 17:1

+ 12:25 Лк. 14:26

+ 12:27 Иоанн 13:21

+ 12:30 Иоанн 11:42

* 12:31 Аци дуйней ӕлдар – сайтан.

+ 12:31 Иоанн 16:11,

+ 12:32 Иоанн 3:14, Иоанн 8:28, Иоанн 6:44

+ 12:33 Иоанн 18:32

+ 12:35 Иоанн 1:4, Иоанн 8:12, Иоанн 9:4, Иоанн 11:9,

+ 12:36 Лк. 16:8,

+ 12:42 Иоанн 3:1, Иоанн 9:22, Иоанн 16:2

+ 12:43 Иоанн 5:44

+ 12:44 Иоанн 13:20, Иоанн 14:1

+ 12:45 Иоанн 14:9

+ 12:46 Иоанн 1:4, Иоанн 8:12, Иоанн 9:5

+ 12:47 Иоанн 3:17, Иоанн 4:42, Иоанн 8:15

+ 13:1 Иоанн 12:1, Иоанн 2:4, Иоанн 7:6, Иоанн 8:20

+ 13:2 Иоанн 6:70

+ 13:3 Иоанн 17:2, Иоанн 8:14, Иоанн 16:28

+ 13:5 Лк. 22:27

+ 13:10 Иоанн 15:3

+ 13:11 Иоанн 6:64, Иоанн 18:2

+ 13:13 Лк. 6:46,

+ 13:16 Лк. 6:40, Иоанн 15:20

+ 13:17 Лк. 11:28,

• 13:18 Лк. 22:21-23

+ 13:18 Иоанн 6:70,

+ 13:19 Иоанн 14:29, Иоанн 16:4

+ 13:20 Лк. 10:16, Иоанн 12:44

+ 13:21 Иоанн 12:27

+ 13:23 Иоанн 19:26, Иоанн 20:2, Иоанн 21:7, Иоанн 21:20

+ 13:29 Иоанн 12:6

+ 13:32 Иоанн 17:1, Иоанн 17:5

+ 13:33 Иоанн 7:34, Иоанн 8:21

+ 13:34 Иоанн 15:12

• 13:36 Лк. 22:31-34

+ 13:37 Иоанн 11:16, Иоанн 21:19

+ 13:38 Иоанн 18:27

+ 14:1 Иоанн 12:44

+ 14:3 Иоанн 14:1,

+ 14:5 Иоанн 11:16

+ 14:6 Иоанн 1:17, Иоанн 11:25,

+ 14:8 Иоанн 1:43, Иоанн 12:21

+ 14:9 Иоанн 12:45

+ 14:10 Иоанн 10:38

+ 14:11 Иоанн 5:36

+ 14:12 Иоанн 8:14, Иоанн 13:3, Иоанн 16:28

+ 14:14 Иоанн 15:16, Иоанн 16:23,

+ 14:16 Иоанн 15:26, Иоанн 16:13

* 14:17 Ӕцӕгдзийнади Уод – уотӕ Йесо хонуй Хуцауи Уоди, уомӕн ӕма Е ӕргом кӕнуй Хуцауи ӕцӕгдзийнадӕ.

+ 14:19 Иоанн 7:33

+ 14:21 Иоанн 16:27

+ 14:22 Лк. 6:16,

+ 14:26 Иоанн 15:26, Иоанн 16:13, Лк. 24:49

+ 14:28 Иоанн 14:1-2,

+ 14:29 Иоанн 13:19

+ 14:30 Иоанн 12:31,

+ 15:3 Иоанн 13:10

+ 15:5 Иоанн 6:56,

+ 15:7 Иоанн 14:14

+ 15:9 Иоанн 5:20

+ 15:11 Иоанн 3:29, Иоанн 16:24, Иоанн 17:13,

+ 15:12 Иоанн 13:34

+ 15:13 Иоанн 10:11,

+ 15:15 Иоанн 3:32, Иоанн 8:26

+ 15:16 Иоанн 14:14, Иоанн 16:23

+ 15:18 Иоанн 7:7,

+ 15:19 Иоанн 8:23, Иоанн 17:14

+ 15:20 Лк. 6:40, Иоанн 13:16, Иоанн 5:16,

+ 15:22 Иоанн 9:41

+ 15:23 Иоанн 5:23

+ 15:24 Иоанн 7:31, Иоанн 10:37

+ 15:26 Иоанн 14:17, Иоанн 16:13,

+ 15:27 Лк. 24:48, Иоанн 19:35,

+ 16:2 Иоанн 9:22, Иоанн 12:42,

+ 16:3 Иоанн 18:19

+ 16:4 Иоанн 13:19, Иоанн 14:29

+ 16:5 Иоанн 7:33, Иоанн 14:12

+ 16:7 Иоанн 15:26

+ 16:9 Иоанн 8:24

+ 16:11 Иоанн 12:31,

+ 16:13 Иоанн 14:17, Иоанн 15:26,

+ 16:15 Иоанн 17:10

+ 16:16 Иоанн 7:33

+ 16:23 Иоанн 14:14, Иоанн 15:16

+ 16:24 Иоанн 3:29, Иоанн 15:11, Иоанн 17:13,

+ 16:27 Иоанн 14:21

+ 16:28 Иоанн 8:14, Иоанн 13:3

+ 16:30 Иоанн 2:24-25

+ 16:32 Иоанн 8:16

+ 16:33 Иоанн 14:27,

+ 17:1 Иоанн 11:41, Иоанн 2:4, Иоанн 12:23, Иоанн 8:54, Иоанн 13:32

+ 17:2 Иоанн 5:22, Иоанн 13:3

+ 17:5 Иоанн 1:1-2

+ 17:8 Иоанн 6:69

+ 17:9 Лк. 22:32

+ 17:10 Иоанн 16:15,

+ 17:11 Иоанн 10:30

+ 17:12 Иоанн 13:2, Иоанн 10:28

+ 17:13 Иоанн 3:29, Иоанн 15:11, Иоанн 16:24,

+ 17:14 Иоанн 8:23, Иоанн 15:19

+ 17:18 Иоанн 20:21

+ 17:24 Иоанн 14:3

+ 17:25 Иоанн 8:55, Иоанн 10:15

+ 17:26 Иоанн 5:20

• 18:1 Лк. 22:47-53

+ 18:2 Лк. 22:39

+ 18:4 Иоанн 13:1, Иоанн 1:38, Иоанн 20:15

+ 18:9 Иоанн 17:12

+ 18:10 Лк. 22:38

• 18:12 Лк. 22:54

+ 18:13 Лк. 3:2,

+ 18:14 Иоанн 11:50

• 18:16 Лк. 22:55-57

• 18:19 Лк. 22:66-71

+ 18:20 Иоанн 7:26

+ 18:26 Иоанн 18:10

+ 18:27 Лк. 22:60, Иоанн 13:38

• 18:28 Лк. 23:1-5

* 18:28 Еци дзамани Иудейӕ адтӕй ромӕгти дӕлбар, ӕма ӕ бӕстихецау дӕр ромаг адтӕй. Иудейтӕ ин ӕ галауанмӕ нӕ бацудӕнцӕ, уомӕн ӕма етӕ ӕцӕгӕлӕнтти цӕрӕнбунӕттӕ цъумурбӕл нимадтонцӕ.

+ 18:29 Лк. 3:1, Лк. 13:1,

* 18:32 Дзиуиттӕгтӕмӕ рамаруни барӕ ку адтайдӕ, уӕд Йесой, ӕвӕдзи, ниццавтайонцӕ дортӕй. Фал сӕмӕ еци барӕ ке нӕ адтӕй, уомӕ гӕсгӕ Йесой равардтонцӕ ромӕгти къохмӕ, цӕмӕй Ӕй етӕ сӕ закъӕнттӕмӕ гӕсгӕ байтиндзонцӕ дзиуарӕбӕл. Уой туххӕй Йесо рагагъоммӕ загъта, уӕлӕмӕ ист ӕрцӕудзӕнӕн, зӕгъгӕ, ку дзурдта, уӕд (кӕсӕ стих 12:32). Дзиуарӕбӕл байтиндзун – тӕккӕ гъезӕмайрагдӕр ӕма ходуйнагдӕр мӕлӕт. Адӕймаг рамӕлидӕ берӕ сахӕтти дӕргъци хъӕбӕр фӕууодхаргӕнгӕй.

+ 18:32 Иоанн 12:33

+ 18:36 Иоанн 8:23, Иоанн 17:14

+ 18:37 Иоанн 3:11,

+ 18:38 Лк. 23:41,

• 19:1 Лк. 23:13-25

* 19:2 Гъома, Йесобӕл искодтонцӕ паддзахи дарӕси хузӕн, гириз Ибӕл гӕнгӕй.

+ 19:4 Лк. 23:41,

+ 19:7 Иоанн 10:36,

+ 19:11 Иоанн 18:2, Иоанн 18:14

* 19:12 Кесӕр – ромаг паддзах.

* 19:13 Лифостротон (грекъагау) – «дорӕй даст зӕнхӕ».

• 19:17 Лк. 23:26-43

+ 19:25 Лк. 24:18, Лк. 8:2

+ 19:26 Иоанн 13:23

• 19:28 Лк. 23:44-49

* 19:31 Дзиуарӕбӕл итигъд ка адтӕй, етӕ тагъддӕр цӕмӕй рамӕлонцӕ, уой туххӕй син басӕттионцӕ сӕ зӕнгитӕ.

+ 19:35 Иоанн 15:27,

• 19:38 Лк. 23:50-56

+ 19:38 Иоанн 7:13

* 19:39 100 гиранкай – 30 килограмми бӕрцӕ.

+ 19:39 Иоанн 3:1, Иоанн 7:50,

+ 19:40 Иоанн 11:44

* 19:42 Сабати мард ивӕрун ке не ’мбалдӕй, уомӕ гӕсгӕ Йесой байвардтонцӕ хӕстӕгдӕр уобайи.

• 20:1 Лк. 24:1-12

* 20:1 Къуӕрей фиццаг бон – сабати фӕсте ци бон цӕуй, е.

+ 20:1 Лк. 8:2

+ 20:2 Иоанн 13:23

+ 20:9 Лк. 24:27

+ 20:12 Лк. 24:4,

+ 20:14 Лк. 24:16, Лк. 24:31, Иоанн 21:4

+ 20:15 Иоанн 1:38, Иоанн 18:4

• 20:19 Лк. 24:36-49

+ 20:21 Иоанн 17:18

+ 20:24 Иоанн 11:16

+ 20:28 Иоанн 1:1,

+ 20:30 Иоанн 21:25

+ 20:31 Лк. 1:35, Иоанн 1:7, Иоанн 3:14-15,

+ 21:1 Иоанн 6:1

+ 21:2 Иоанн 11:16, Иоанн 14:5, Иоанн 20:24, Иоанн 1:45, Иоанн 2:1, Лк. 5:10

+ 21:4 Лк. 24:16, Лк. 24:31, Иоанн 20:14

+ 21:5 Лк. 24:41

+ 21:6 Лк. 5:4

+ 21:7 Иоанн 13:23

* 21:8 200 цӕнгӕрини – 90 метри бӕрцӕ.

+ 21:14 Иоанн 20:19, Иоанн 20:26

+ 21:19 Иоанн 13:37,

+ 21:20 Иоанн 13:23, Иоанн 13:25

+ 21:24 Иоанн 15:27,

+ 21:25 Иоанн 20:30